
Forord 


Blandt det 15. århundredes franske litterære værker er der få der har fundet 
plads i verdenslitteraturen. Villons digte er stort set det eneste bidrag der 
læses i dag. Tidens prosadigtning er ukendt af de fleste litteraturfolk, og 
dog er der også her frembragt værker som ikke blot har litteraturhistorisk 
interesse, men viser en nyskabende indsats af høj litterær værdi. De to 
fortællinger der her bringes i dansk oversættelse, romanen /ean de Saintré 
og den korte beretning Barnegidslet, som er skrevet af samme forfatter, 
Antoine de La Sale, er sådanne eksempler på en overset litteratur, der kan 
fortjene at blive kendt også af et dansk læserpublikum. 


Teksterne har ikke blot interesse ved deres dramatiske handling, men også 
ved det maleriske tidsbillede der fremstilles. Der gives her en realistisk 
beskrivelse af adelens klædedragt, fester og våbendyster og en demonstra- 
tion af ridderlivets idealer. Til forståelse af teksterne har jeg i den følgende 
indledning givet en orientering om denne baggrund. 


Jeg har fået oplysninger om enkelte historiske detaljer fra særligt sagkyndige. 
Jeg takker disse specialister for velvilligt at have besvaret mine spørgsmål. 
Mange gode råd har jeg modtaget af mine fagkolleger, lektor Lilian Stage, 
Handelshøjskolen i København, som har foretaget en kritisk gennemlæs- 
ning af et første udkast, og lektor Jonna Kjær, Københavns Universitet, 
som har gennemgået hele manuskriptet og med sit indgående kendskab 
til fransk middelalderlitteratur har ydet en uvurderlig hjælp. Begge har 
bidraget væsentligt til at fjerne ufuldkommenheder i min oversættelse og 
har givet forslag til en lang række forbedringer. Jeg bringer dem hermed 
min varmeste tak for deres assistance. 


Udgivelsen af disse tekster ville ikke have været mulig uden den finansielle 
støtte som jeg har modtaget fra Solar Fonden af 1978 med henblik på 
dækning af trykkeomkostninger og reproduktion af billedmaterialet. Jeg 
retter en varm tak til denne fonds bestyrelse for dens positive interesse og 
generøse bevilling. 


Jens Rasmussen 


Indledning 


1. Antoine de La Sales levnedslsb 


Antoine de La Sale kom først sent i gang med forfatterskabet. Størsteparten 
af sit liv var han i tjeneste hos fire på hinanden følgende hertuger af Anjou, 
men det var først da han i halvtreds års alderen fik overdraget hvervet som 
„gouverneur“ (hovmester og huslærer) for René d'Anjous ældste søn at han 
for alvor gav sig i lag med intellektuelt arbejde. Da havde han deltaget i 
krige og levet et ridderliv som svarer til det der afmales i hans hovedværk, 
romanen Jean de Saintré. 


Slægten var hjemmehørende i Provence, men hans far, Bernard de La Sale, var 
bestandig engageret i lokale småkrige i Italien som hærfører for lejetropper 
der kæmpede for huset Anjou. Tidens store krønikeskriver, Froissart, omtaler 
ham som en „fort et subtil écheleur“ (stærk og listig klatrer) med henvisning 
til hans ekspertise i at indtage fæstninger ved at bruge stiger til at nå op over 
borgmuren. Sønnen blev født i Provence i 1385 eller 1386, men Antoine har 
næppe kendt sin far. Faren havde nemlig en ægteviet hustru i Italien. Antoine 
er altså et uægte barn, men det var i den tids adelsslægter ikke nogen hindring 
for en smuk karriere. Farens tilknytning til huset Anjou gjorde det naturligt 
at sønnen blev uddannet ved Anjou-hoffet. Her tjente han som page og del- 
tog senere gentagne gange i krigstogter i Italien for at hævde René d'Anjous 
krav på titlen som konge af Neapel. Under disse kortere eller længere ophold 
fik han lejlighed til at foretage ekskursioner til spændende steder, som han 
senere har berettet om i sine belærende skrifter, bl.a. en rejse til de lipariske 
øer med bestigning af vulkanen Stromboli og et besøg i en grotte på et bjerg 
i nærheden af Ancona, hvor en sibylle, en spåkvinde, efter sagn fra oldtiden 
skulle have sit tilholdssted. I 1415 deltog han i et lille portugisisk ledet korstog 
i Marokko, hvor havnebyen Ceuta blev erobret fra maurerne. En episode 
fra dette togt ligger til grund for fortællingen i anden del af Le Réconfort de 
Madame de Fresne (Trosteskrift til Madame de Fresne). 


JENS RASMUSSEN 


I Frankrig kom La Sale til at varetage adskillige administrative hverv. Han 
var i en periode staldmester hos Louis III af Anjou, medvirkede ved tilrette- 
lægninger af turneringer og beklædte et år embedet som „viguier“ (byfoged) 
i sin fodeby Arles. Som tak for veludfort tjeneste fik La Sale efterhänden 
overdraget en del ejendomme i omegnen af Arles, bl.a. fik han brugsretten 
og indtægterne fra et gods i nærheden. Dette privilegium skulle ved hans 
død overgå til hans hustru, en adelsdame fra Lyon, som kong René udsty- 
rede med en medgift. La Sale blev altså i høj grad værdsat af hoffet. 


Det var også kong René der i 1435 engagerede ham som huslærer og opdra- 
ger for sin ældste søn, Jean d'Anjou, der senere fik titlen hertug af Calabrien. 
Sådan kaldes han i den dedikation der står som indledning til romanen /ean 
de Saintré. Med denne ansættelse var La Sales liv som kriger og eventyrer 
forbi, og han helligede sig fra da af de mere stille sysler. 


Hans forudsætninger for at undervise og opdrage en fyrstesøn var en god 
almendannelse, hans fortrolighed med hoflivets skik og brug og hans besid- 
delse af ridderlige færdigheder og dyder. Han har sikkert selv modtaget en 
solid undervisning i de unge år. Han behersker latin, om end ikke fejlfrit, 
hvilket røbes i enkelte af de latinske citater som han bruger som støtte for 
sin belærende fremstilling. Han har endvidere haft lejlighed til at videre- 
uddanne sig ved omgang med kultiverede hoffolk. Kong René var meget 
optaget af at digte og male, han søgte at holde liv i troubadour-lyrikken 
og står selv som en af de kendte lyriske digtere i tiden. 


La Sale bliver dog på ingen måde en stuelærd litterat. I efterskriftet til ro- 
manen fremhæver han at han „hverken er vis eller boglærd“. Han synes at 
være kommet ind i skrivearbejdet på grund af omstændighederne, nemlig 
i forbindelse med sin nye stilling, hvor han som forberedelse har måttet 
gøre studier og foretage optegnelser til et undervisningsprogram. Indhol- 
det af den undervisning han har givet til den unge kongesøn, har sikkert 
mindet om Belle Cousines belæring til Lille Saintré. Som hovmester har 
La Sale skullet optræde både som moraliserende pædagog og som mondæn 
hofmand. Erfaringer fra disse to områder videregiver han i romanen /ean 
de Saintré. Indføring i det mondæne liv indgår også i hans opdragerhverv. 

INDLEDNING 


Med sin elev tager La Sale på besøg til forskellige fyrstehoffer i Frankrig 
og påskønnes overalt for sin heraldiske sagkundskab. Han optræder også 
som dommer ved ridderdyster. 


I 1448, da hans elev er blevet voksen, forlader La Sale huset Anjou, som 
han havde været knyttet til i 40 år, og hvor han næsten havde opnået fa- 
miliær status. En anden hertugfamilie havde bud efter ham idet Louis de 
Luxembourg betroede ham uddannelsen af sine tre sønner. Dette fyrstehus 
havde nær tilknytning til huset Bourgogne og var således på englændernes 
side i Hundredårskrigen, men nærmede sig efterhånden den franske lejr. 
La Sale ses ikke at have gjort egentlig tjeneste hos hertugen af Bourgogne 
selv om han antagelig ind imellem har opholdt sig ved dette hof. 


Hans faste opholdssted var i mange år Luxembourg-familiens slot i Chåte- 
let-sur-Oise, hvor han den 6. marts 1455 fuldendte romanen /ean de Saintré 
således som det nævnes i denne romans epilog. I dedikationen til dette værk 
skriver han at det drejer sig om et bestillingsarbejde. Det samme kunne 
være tilfældet med hans senere skrift Le Réconfort de Madame de Fresne, 
som er afsluttet den 14. december 1458. Fortællingen om barnegidslet som 
indgår heri, er højdepunktet af hans moraliserende virke. Det er dog ikke 
hans sidste skrift. Før han dør i 1460 får han afsluttet en 7raité des anciens 
tournois et faictz d'armes (Afhandling om tidligere tiders turneringer og 
våbenbedrifter). Han fastholdt derved linjen i sit forfatterskab, den nostal- 
giske dvælen ved ridderlivets glans og herlighed. 


2. Tradition og fornyelse i /ean de Saintré 
og Barnegidslet 


Jean de Saintré er den første franske roman der er skrevet originalt på 
prosa. De berømteste franske ridderromaner, som f.eks. Løveridderen (12. 
århundrede) af Chrétien de Troyes, var skrevet på rimede vers, men fra 
det 13. århundrede blev det almindeligt at omskrive versromaner til prosa 
eller at udmønte overleveret sagnstof i lange prosafortællinger som f.eks. 
sagnkredsen om Den Hellige Gral. 


JENS RASMUSSEN 


Da La Sale ikke har haft et klart forbillede for sin roman, har han i nogen 
grad været eksperimenterende og har fundet inspiration i forskellige ek- 
sisterende genrer. En del af stoffet har han hentet fra tidens belærende og 
moraliserende litteratur og fra ridderbiografer. Den belærende del indfajes 
ret tidligt i romanen, idet La Sale ved introduktionen af den unge enke 
Belle Cousine tager en afstikker med en passage om dydige enker i det 
antikke Rom, som på grund af kærligheden til deres afdøde mand ikke 
ville gifte sig igen. Senere følger et længere afsnit om ridderlige leveregler 
og de vigtigste dele af den katolske katekismus, blandt andet et afsnit om 
de syv dødssynder. Meget af dette belærende stof er genbrug. Afsnittet om 
dødssynderne findes næsten ordret i ridderbiografien om den tapre Jacques 
de Lalaing, hvor faren ved sønnens afrejse fra hjemmet indprenter ham at 
undgå disse synder. Genbrug er også en passage med navne på de lande 
hvorfra korstogets saracenske hær er rekrutteret (se afsnittet „Den historiske 
virkelighed“, s. 44-47). Et lånt element er sikkert også et længere stykke 
med 500 navne på de franske og udenlandske adelsmænd der drager ud på 
korstog mod saracenerne. En sådan fortegnelse, en såkaldt väbenbog med 
beskrivelse af adelige slægters våbenskjold, har formodentlig eksisteret som 
en håndbog til brug for herolder. I alt fylder det belærende stof ca. 10% 
af romanen. Det er ikke den mest spændende del, hvad forfatteren nok 
har været klar over da han ikke forsømmer at gøre opmærksom på — med 
nogen ironi — at Belle Cousines damer „for manges vedkommende havde 
kedet sig grundigt under Fruens lange snak med Saintré da de længtes efter 
at komme i seng“ (93).* Meget af dette stof forekommer i dag mindre inte- 
ressant, og jeg har derfor udeladt en del af det i oversættelsen, især partier 
der vedrører katekismens lære. Det belærende stof er et statisk element, 
der sætter handlingen i stå, men det virker ikke som et fremmedlegeme 
da forfatteren har føjet det ind i sammenhængen som et nødvendigt led i 
pagens uddannelse som kristen ridder. 


Ridderbiografier, som f.eks. fortællingerne om de historiske personer Bou- 
cicaut og førnævnte Jacques de Lalaing, kan have givet La Sale inspiration 
til den mest fyldige del af romanen, nemlig den unge væbners karriere med 


I. Tal i parentes ved citater fra oversættelsen henviser til de pågældende sider i denne bog. 

beskrivelser af hans deltagelse i dyster, turneringer og kamphandlinger med 
tilhørende forberedelser og efterspil, fester og banketter. Jacques de Lalaing, 
„la fleur de la chevalerie“ (blomsten af ridderstanden), dyster ligesom Jean 
de Saintré sejrrigt i utallige kampe i Frankrig, Spanien og England. Hver 
dyst og turnering refereres også i Lalaings biografi, men resumerende og 
med vægten lagt på resultatet af kampen, mens La Sale i reglen omhyggeligt 
beskriver dystens faser med sans for de tekniske detaljer. Jacques de Lalaing 
blev dræbt i et slag (1453) ramt af en kanonkugle(!), og da hans biografi er 
forfattet kort tid herefter, har La Sale antagelig kendt værket og måske også 
ridderen, der var i tjeneste hos hertugen af Bourgogne, Philippe le Bon. 


Saintrés bedrifter i forbindelse med dyster, turneringer og krigshandlinger 
tjener til at bevise hans adkomst til titlen som den tapreste blandt rid- 
dere. Til dette vigtige formål er der anvendt over halvdelen af bogen. Stof 
af denne art var meget populært i tiden og har været nydt som vor tids 
transmissioner af landskampe i fodbold eller af kongelige fester. Efterhån- 
den som romanens handling skrider frem bliver beskrivelsen af dysterne 
mere skematisk med opremsning af procedurerne i det tilbagevendende 
ceremoniel. Nogle af de mindre interessante dyster er derfor ikke medtaget 
i oversættelsen. 


Den resterende del af romanen er helliget hovedhandlingen med beskri- 
velsen af kærlighedsforholdet mellem den unge væbner og den lidt ældre 
enke Belle Cousine. Dette handlingsforløb er et originalt bidrag til den 
franske romans udvikling. En høvisk dames utroskab kendes fra historien 
om Gueniévre og Lancelot i romanserien omkring kong Arthur og hans 
riddere af det runde bord, men utroskaben gælder her ægtemanden, kongen, 
og er således i overensstemmelse med den høviske kærligheds kodeks, mens 
Belle Cousine svigter sin tilbedende ridder for at kaste sig i en vulgær ab- 
beds arme. Omslaget kommer ret pludseligt. Dette vendepunkt i romanen 
resulterer i en lettere tone og hurtige sceneskift. Episoden med abbeden 
kan betragtes som en novelle ud fra sin koncentrerede handling og sin 
stedlige og tidsmæssige begrænsning. Novelleformen var udviklet i det 14. 
århundredes Italien med Boccaccios Decameron og blev senere efterlignet 
af en anonym forfatter ved hertughoffet i Bourgogne. I 1455 blev der her 


II 

udgivet en samling mere eller mindre grove erotiske fortællinger, 100 i alt 
ligesom i Decameron, og samlingen blev derfor kaldt Les Cent Nouvelles 
Nouvelles (De hundrede nye noveller). La Sale har antagelig kendt i det 
mindste den franske samling. Han figurerer med sit navn som fortælleren 
af en enkelt kort novelle, oven i købet en af de mest smagløse og mid- 
delmådige (nr. 50), men det menes at være falsk navngivning. Både hos 
Boccaccio og i den franske samling optræder en munk eller en præst ofte 
som kvindeforfører, men det er i reglen borgerkoner eller bondepiger der 
forføres, ikke en fornem adelsdame som i Saintré. Selv om La Sale måske 
har fundet inspiration til abbedfiguren i disse noveller, er han ikke forfaldet 
til at anvende den slibrige tone der præger Les Cent Nouvelles Nouvelles. 


Da handlingsgangen er det centrale i Saintré, er der ikke gjort meget ud 
af at beskrive de agerende personer. Saintré beskrives blot som en dygtig 
og dristig knøs, god til ridning og al slags idræt, dog med det særlige, 
individuelle træk at han „igennem hele livet var lille og spinkel“(s8). Det 
kan undre at han med denne statur har været i stand til at besejre de stær- 
keste modstandere i en lansedyst eller med sit slagsværd fælde et utal af 
saracenere. Her må man betænke at det ikke alene var den fysiske styrke 
der afgjorde en lansekamp, men også behændighed, ridekunst og strategi. 
Desuden kan det anses som en særlig fortjeneste at Saintré er i stand til 
at sejre mere ved sin tapperhed end ved sin styrke. I øvrigt fremhæves det 
gang på gang i romanen at det er Gud der skænker sejren og at den mindre 
ofte har besejret den større: 


For det er ofte hændt at den svageste har besejret den stærkeste, og i et slag har det 
mindre antal besejret det større antal når de har Gud med sig. For i den situation er 
det mennesket der kæmper, men Gud giver sejren til hvem han behager (121). 


Om Belle Cousine får man at vide at hun er „en ung enke“, men man får 
ingen besked om hendes alder eller udseende. Hendes handlinger viser 
imidlertid en række egenskaber. Hun er en af tidens lærde damer der er i 
stand til at læse oldtidsforfatterne på latin, men har også adskillige lidet 
smigrende træk. Hun er drilagtig, herskesyg, lunefuld, forfængelig og ødsel. 
Hun føler ægte kærlighed for sin tilbeder så længe han følger hendes vilje, 
men kasserer ham da han vil følge sin egen. 


12 


INDLEDNING 


Abbeden er nok den mest interessante figur. Han er ung og rig og stærk, 
men præsenteres ellers mest med negative træk. Han har opnået abbed- 
værdigheden ved sin fars donationer og fordriver tiden med forlystelser og 
idræt som ikke passer sig for en gejstlig. Hengiven til vellevne og opsat på 
erotiske adspredelser er han ikke noget mønster på kristen levevis. Efter at 
have været kæphøj og brovtende da han har vundet over ridderen i bry- 
dekamp, må han ynkeligt bede om nåde da ridderen truer med at dræbe 
ham i en dyst med ridderlige våben. 


Hovedpersonerne placeres med mellemrum i situationer der kan skabe 
spænding i en fremstilling der for det meste skrider frem i et adstadigt 
tempo. De forskellige hovedpersoner fanges hver for sig i et billede der 
virker livagtigt og realistisk. Forfatteren har sans for at fastholde en person 
i en karakteristisk attitude og visualisere sin forestilling. Da Belle Cousine 
første gang henvender sig til Lille Saintré, står han i buegangen og kigger 
ned i slotsgården for at se på at de andre pager spiller bold. Da hun senere 
presser ham for at få ham til at røbe navnet på sin hjertes dame, er hans 
reaktion følgende: 


Lille Saintré, der som nævnt endnu ikke havde følt eller nydt længslen efter kærlighed, 
tabte helt fatningen. Han stod blot og snoede kvasten på sit bælte om sine fingre og 
sagde længe ikke noget (66). 


Senere bliver han taget under behandling af Fruen og hendes hofdamer 
der vil se våbenmærket som han har fået broderet på sine nye hoser. Han 
gør sig kostbar og bliver liggende på knæ, men damerne gør kort proces 
(se illustration s. 99): 


Så tager en af damerne ham i armen, en anden ved skulderen og de andre holdt ham 
om livet og rejser ham op på benene. Så ser Belle Cousine og de andre damer og også 
nogle som man ikke havde kaldt på, hans våbenmærke, som alle roste ham for. Og 
den store glæde som Belle Cousine følte herved, frydede ham af hjertet (98). 


Belle Cousine, som er meget afmålt i sin optræden, bliver sjældent fremstil- 
let i udpenslede situationer, men da hun viser sin forelskelse over for abbe- 
den, gør hun det på en ret løssluppen måde og får følgeskab af abbeden: 

Mens de nu skälede, Fruen med abbeden og abbeden med Fruen, begyndte de 
efterhånden med deres øjne, som er hjertets bueskytter, at sende forelskede pile til 
hinanden; og ydermere begyndte de at røre ved hinanden med fødderne der var 
dækket af den store dug som gik helt ned til gulvet, og senere at træde hinanden 
varsomt over fødderne, og den opflammede elskovs pil rammer først den enes, så 
den andens hjerte så de helt mister appetitten. Men abbeden, som var henrykt over 
denne nye erobring, drikker snart med den ene, snart med den anden af damerne. 
Hvad skal jeg mere sige? Aldrig var nogen abbed så lykkelig. Snart rejser han sig og 
flytter sin skammel hen foran de andre damer og sætter sig lidt der; snart går han 
hen til frøknerne og beder dem spise mere; dernæst går han hen til kammerpigerne 
og drikker på deres velgående og går så tilbage til Fruen og sætter sig over for hende, 
ør af glæde. Og så begynder de endnu kraftigere at sende elskovspile, og deres fødder 
danser med hinanden som aldrig før (199-200). 


Abbeden er tidligere vist som den snu forfører da han ved Fruens første 
besøg i abbediet har stillet uret frem så hun kan lokkes til at blive til mid- 
dag, men højdepunktet i abbedens optræden vises i det show der indleder 
brydekampen: 


Så tog abbeden sin kåbe af og stod i bar trøje med løsnede hoser, der var smøget 
ned under knæet — de var nemlig ikke i ét stykke dengang og var uden fod forneden 
— og gik som den første frem foran Fruen. Og da han passerede forbi Fruen, efter 
at have gjort dyb reverens, sprang han højt i vejret og viste sine tykke, hvide lår, der 
var behårede og lådne som på en bjørn (224). 


Selve brydekampen beskrives med samme tekniske sagkyndighed som La 
Sale anvender ved de detaljerede referater af lansedyster: 


Efter disse ord greb abbeden og Hr. de Saintré hinanden om livet og drejede rundt 
en gang eller to. Så stikker abbeden sit ene ben frem og låser Hr. de Saintrés ben 
fast. Så slipper han pludselig dette ben og spænder ben fra ydersiden og løfter Hr. de 
Saintré, så hans ben befinder sig en hel del højere end hovedet, og kaster ham derpå 
til jorden og holder ham fast under sig med sit bryst mod hans (225). 


Den mest nyskabende og mest levende del af romanen finder man i perso- 
nernes måde at tale på. Replikkerne er i reglen kvikke og mundrette, ofte 
krydret af humor og ironi. Selvom kongen og dronningen almindeligvis 
tiltales formelt og underdanigt, kan Saintré lejlighedsvis tillade sig et frivolt 
sprog som da han efter tilbagekomsten fra korstoget beder kongen om at 

sove hos dronningen den nat. Dronningen får af Saintré forelagt planen 
på følgende måde: 


Så gik Saintré leende hen til dronningen og sagde: 

— De skylder mig stor tak, Frue. 

Og da dronningen så ham le så højt, spurgte hun: 

— Hvad skylder jeg Dem stor tak for, Saintré? 

— Sig bare tak, Frue, så skal jeg nok fortælle Dem det. 

— Det vil jeg ikke, sagde dronningen, De vil drive gæk med mig. 

— Frue, det er noget kongen, De selv og også jeg vil have stor fornøjelse af. Stoler 
De ikke på mig? 

— Jo, det gør jeg da! sagde hun. Derfor siger jeg Dem nu stor tak. 

Så sagde Hr. de Saintré: 

— Frue, De kan glæde Dem. Jeg håber at De i nat, hvis det ikke allerede er sket, vil få 
lavet en smuk søn, for i anledning af vor hjemkomst har kongen på min anmodning 
indvilliget i at sove hos Dem. 

— Ih! sagde dronningen. Hvor er De flink! Det er ikke længere siden end i forgårs 
at jeg sov hos ham. Men sig mig lige hvad er det der har fået Dem til at rette denne 
anmodning til kongen? (188). 


Saintré bekender under hårdt pres at årsagen er at han er meget træt efter 
at have redet i over en måned og vil slippe for at kongen skal udspørge 
ham hele natten. 


I titlen kaldes romanen i en af samtidens versioner en „fornøjelig historisk 
beretning“, og Belle Cousine og hendes damer forsøger da også, især i be- 
gyndelsen af romanen, at skabe munterhed. De er meget opsatte på at få 
spas i hverdagen og kommer nemt til at le. De komiske elementer er ofte 
ledsaget af ironi som det vises i de scener hvor Fruen på skrømt hundser 
med Lille Saintré og bruger diverse ukvemsord for at ydmyge ham: ,lumpne 
dreng“, „snothvalp“, „en ussel væbner“. Direkte hånende og hadefuld bliver 
hendes ironi da Saintré opsøger hende mens hun er på falkejagt med ab- 
beden. Hans venlige hilsen bliver besvaret med en brutal afvisning: 


— Nå, min højtærede dame, hvordan har De det? 

— Hvordan jeg har det? Det kan De vel se. Kan De ikke se at jeg sidder på min 
pasgænger med en spurvehøg på armen? 

Så vendte hun pasgængeren omkring og kaldte på sine hunde for at fortsætte jagten 
som om hun ikke regnede ham for noget (217). 

Ironien bliver mere dybtgående og får satirisk karakter i den længere passage 
hvor abbeden angriber riddernes turneringsiver og rejselyst og påstår at de 
kun tager af sted for at nyde det søde liv ved fremmede fyrstehoffer: 


— Yderligere kan jeg sige følgende, Frue; når disse riddere og væbnere drager ud 
for at øve våbendyst og har taget afsked med kongen, når det så er koldt i vejret, så 
drager de til Tyskland og varmer sig ved kakkelovnen og muntrer sig hele vinteren 
med pigerne der. Og når det er varmt, så drager de til det herlige kongerige Sicilien 
og nyder den gode vin og den lækre mad og fontænerne og den dejlige frugt og de 
skønne haver, og hele sommeren kan deres øjne fryde sig ved de smukke damer og 
adelsmænd, som gør stads af dem og viser dem al mulig ære. Og så har de en gam- 
mel troubadour eller trompetér, der bærer en gammel våbenkappe, og de giver ham 
så en af deres gamle kåber på, og lader ham udråbe til hele hoffet: ,,Min herre har 
vundet! Min herre har vundet! Min herre har vundet!“. Ak, stakkels damer, hvor 
bliver I bedraget! Min tro, jeg beklager jer virkelig (221-222). 


Dette angreb på ridderæren er blevet tolket som om La Sale har tvivlet på 
værdien af det ridderideal som han så ihærdigt har forsvaret hidtil i romanen. 
Det er dog nok overdrevent at ville se optrinnet som et ideologisk omslag hos 
La Sale og opfatte romanens slutning som et varsel om at riddertiden er ved 
at udløbe. Det kan også tolkes som et tegn på realisme at La Sale har villet 
give plads for en kritik af riddervæsenet da kritikken var udbredt i samtiden 
og også blev fremført af borgerskabet. I det mindste er trekantsforholdet en 
god historie som tjener det kunstneriske formål. Og ridderen sejrer til sidst, 
abbeden får sin straf, selvom ridderidealet har fået en skramme. 


Romanen /ean de Saintré viser således adskillige nyskabende tendenser, 
men fremtræder ikke som et helstøbt værk. Det forskelligartede stof, som 
forekommer lidt tilfældigt dimensioneret, tyder på at forfatteren ikke har 
haft en helhedsplan da han gik i gang med værket. Bogen har dog uom- 
tvistelige litterære kvaliteter og afgiver et interessant materiale til studiet af 
senmiddelalderens turneringsarrangementer og hofliv. 


I sin samtid har romanen været meget populær. Den er bevaret i et antal af 
10 håndskrifter, hvilket tyder på en betydelig udbredelse. I det 16. århun- 
drede udkom bogen i to trykte udgaver og hørte til adelens yndlingslekture. 
Så blev den så godt som glemt i flere århundreder. Mod slutningen af det 

18. århundrede lige for revolutionen blev der foretaget en bearbejdelse for 
teatret på grundlag af trekantsaffæren alene. 


Den revurdering af middelalderen der fandt sted fra og med romantikken 
og videre gennem det 19. århundrede skabte fornyet interesse også for det 
15. århundredes prosalitteratur, og /ean de Saintré blev betragtet som den 
centrale repræsentant for fiktionslitteraturen. Mens de litteraturhistori- 
ske studier om La Sale i det 19. århundrede og første halvdel af det 20. 
århundrede hovedsagelig drejede sig om forfatterens biografi med lange 
diskussioner om La Sales påståede — men til sidst frakendte — faderskab 
til de anonyme skrifter Les Quinze Joies de Mariage og Les Cent Nouvelles 
Nouvelles,” er der fra midten af forrige århundrede fremkommet adskillige 
afhandlinger om selve romanværket. Den fremtrædende bulgarsk-franske 
tekstlingvist og semiotiker Julia Kristeva har således anvendt /ean de Saintré 
som korpus for de romanteorier hun udvikler i sin doktorafhandling Le 
texte du roman (1979). 


Jean de Saintré foreligger i en oversættelse til 1400-tals engelsk? og i en 
moderne fransk gengivelse, som er trykt over for den middelfranske tekst 
i en Livre de Poche udgave, men har ikke tidligere været tilgængelig på et 
skandinavisk sprog. 


Barnegidslet 

Den anden oversatte tekst, som optræder uden titel i den franske original, 
men her kaldes Barnegidslet, er et uddrag af La Sales opbyggelige skrift Le 
Réconfort de Madame de Fresnes (1458). Det er skrevet for at bringe trøst til 
en fornem adelsdame, som har mistet en søn, men er desuden tænkt som 
en opfordring til andre mødre i en lignende situation om at vise sjælsstyrke 
og bøje sig under Guds vilje. Genren trøsteskrift („consolatio“ på latin) var 
ret udbredt i middelalderen.+ I Le Réconfort er trøsten understøttet af to 


2. Den lange diskussion der har været ført for at afkræfte La Sales paternitet, er omtalt i min 
afhandling La Prose narrative française du XVe siècle. 1958, s. 142-148. 

3. Se fodnote 14 s. 49. 

4. Genren er repræsenteret i den græsk-latinske oldtidslitteratur, hvor den er dyrket af bla.af 
Cicero og Seneca. I middelalderen er der skrevet berømte trostebreve af digtere som Petrarca 
og Christine de Pisan. 

fortællinger i ,\exemplum“-genrens form, hvoraf Barnegidkslet er den første. 
Exemplum-genren, som blev anvendt i middelalderens moralske og religiøse 
litteratur, især i prædikener, består i en kort fortælling som indeholder en 
morale. Begivenhederne er ofte placeret i en historisk situation, og af det 
konkrete tilfælde uddrages en generel lære. 


De trøstende ord og den opbyggelige demonstration er i Le Réconfort givet 
i en kort indledning til de to fortællinger der følger. Denne indledning 
som er holdt i en meget omstændelig prædikenstil er ikke medtaget i 
min oversættelse, men kun gengivet i referat. Udeladt er også den anden 
fortælling da den kun har sparsomme litterære kvaliteter. Denne fortælling 
har som emne det tab som en adelsdame ved det portugisiske kongehof 
lider da hendes søn bliver dræbt under gadekampe mod saracenerne i 


Marokko. 


La Sales første fortælling om henrettelsen af et barnegidsel går langt ud over 
exemplum-genrens rammer. Beretningen er længere, og handlingsmæssigt og 
fortællemæssigt er den mere sammensat end det traditionelle „exemplum“. 
Personerne agerer virkelighedstro som i en novelle, og Barnegidslet kan be- 
tragtes som det ældste franske eksempel på en novelle med tragisk stof. 


I fortællingen bliver den dramatiske situation hurtigt ridset op. Under 
Hundredårskrigen belejrer prinsen af Wales, Den Sorte Prins, fæstningen 
Brest i Bretagne og tvinger fæstningens kommandant til at indgå en aftale 
om at overgive fæstningen hvis der ikke kommer undsætning til fransk- 
mændene inden en fastsat frist. Som led i aftalen stiller kommandanten et 
gidsel, nemlig sit eneste barn, en trettenårig søn. Ved Guds hjælp kommer 
der undsætning til fæstningen i form af levnedsmidler, hvorefter komman- 
danten kræver gidslet frigivet. Prinsen vil ikke anerkende denne form for 
undsætning og påstår at hjælpen skal bestå i en væbnet indsats. Herved 
stilles kommandanten over for et skæbnesvangert valg: At overgive fæst- 
ningen og miste æren eller ofre sin søn. 


Den dramatiske spænding er skabt ved formuleringen af dette ekstreme 
valg. Spændingen stimuleres yderligere ved at alle i fæstningen håber at 

Den Sorte Prins vil godtage kommandantens tolkning af gidselaftalen og 
acceptere at undsætning kan bestå i proviant og ikke kun i väbenhjælp. 


I modsætning til /ean de Saintré har Barnegidslet en overskuelig struktur. 
Etaperne i dramaets udvikling er i grove træk følgende: Kommandanten 
kræver tilbagelevering af gidslet. Dette nægtes af prinsen. Om natten røber 
kommandanten i ægtesengen for sin frue prinsens svar. Kommandanten 
beder sin familie og sine mænd om råd, men får ingen klar tilkendegivelse. 
Den følgende nat indvier kommandanten under høje klager sin frue i de 
to valgmuligheder: Overgivelse af fæstningen med tab af sin ridderære eller 
ofring af sønnen. Hustruen bestyrker ham med kraftige argumenter i først 
og fremmest at tænke på æren. Derefter parlamenteres der frem og tilbage 
gennem de to parters herolder, og spørgsmålet om løsepenge berøres. Da 
prinsen er ubøjelig, planlægger kommandanten et angreb når sønnen føres 
til retterstedet, men det er for sent. Fra borgen kan de se en hærafdeling be- 
give sig til henrettelseshøjen og snart efter vende tilbage. Den tilbagesendte 
franske herold beretter i enkeltheder om sønnens pinefulde martyrium. 
Efter sønnens henrettelse hævner fæstningskommandanten sig på det gru- 
somste. Ved en list lokker han englænderne til at angribe og tager et stort 
antal englændere til fange. De 12 fornemste hænges i galger, der rejses på 
borgens tårn, så Den Sorte Prins kan være vidne til deres forsmædelige død. 
De øvrige 106 får stukket det ene øje ud, et øre og en hånd hugget af, alt 
sammen på venstre side, og bliver sendt tilbage til englænderne! 


Selve henrettelsen af gidslet beskrives ikke direkte. Den er derimod afbildet 
på illustrationen s. 274, der sammen med en række andre træsnit illustrerer 
den danske oversættelse. Men forberedelsen til henrettelsen er afmalet i 
teksten med adskillige realistiske træk, f.eks. i scenen hvor barnet lænket 
om benene føres til højen ,siddende i sadlen på en lille hest med hænderne 
bundet foran og med so bueskytter omkring sig“(269). Og herolden synlig- 
gør drengens pinsler da han beretter: 


Og da han ikke villigt ville modtage døden, måtte man holde hans hoved og lænke 


hans arme og ben så fast at hans ben blev afskrabet helt ind til knoglen som man 
senere fortalte mig (275). 

Denne art tragisk realisme videreføres i en scene hvor faderen kysser søn- 
nens afhuggede hoved mens han holder det i sine hænder (277). En så- 
dan realisme er enestående i den fortællende franske middelalderlitteratur. 
Den angår det smerteligste i tilværelsen, døden. Lidelsestemaet, som er 
fremtrædende i katolicismen, er ikke tidligere behandlet i den fortællende 
franske litteratur. I Barnegidslet fremhæves det smertelige stadig for at vække 
medynk. Ikke blot dør sønnen på grusomste vis, men hans død er dobbelt 
tragisk da den er forårsaget af forældrenes valg. Et valg mellem lige uønskede 
løsninger som i en græsk tragedie. 


Ideologisk er Barnegidslet bagudrettet, middelalderlig i sin fastholden ved 
et ekstremt æresbegreb. I sit sidste fortællende værk har La Sale vist at han 
stadig er fortidens mand der har ønsket at videregive sin ungdoms heroiske 
idealer til eftertiden. 


Fortællingen om gidseldrabet har næppe været særlig kendt i samtiden. Den 
er kun overleveret gennem to håndskrifter og blev først trykt i begyndelsen 
af det 16. århundrede, oven i købet i en bearbejdet form. Denne er indlagt 
som supplement i opdragelsesskriftet Les enseignements d'Anne de France å 
så fille (1505). Bearbejderen har her taget sig den frihed at forhøje straffen 
over Den Sorte Prins. Han nøjes ikke som La Sale med at lade mange af 
hans mænd henrette eller lemlæste, men sørger også for at prinsen selv lider 
døden. Denne udgave af fortællingen slutter nemlig med at prinsens skib, 
da det forlader Brest, rammer en klippe, går midt over og synker til bunds 
med prinsen og alle hans mænd. 


En rigtig udgivelse fandt først sted i 1881 da Le Réconfort blev trykt i et lille 
antal eksemplarer, der dog ikke kom i handelen, men blev genoptrykt i et 
større oplag i 1903, udgivet af Joseh Néve. Værket blev først kendt uden 
for specialisternes kreds efter at den tyske litteraturforsker Erich Auerbach 
i sit berømte oversigtsværk Mimesis (1946) havde foretaget en længere, 
dybtgående analyse af den første fortælling og fremhævet dens litterære 
kvaliteter. Vedrørende den udgave fra 1979 som er benyttet til min over- 
sættelse henvises til afsnittet ,Forlægget for de oversatte tekster“, s. 53-54. 
Novellen er ikke tidligere oversat til dansk. 

3. T'idsbilledet 


Livet ved hoffet 

Romanen om Saintré giver et interessant billede af livet ved et fransk fyr- 
stehof i det 15. århundrede. Romanens handling foregår i Jean le Bons 
regeringstid (1350-1364), men selvom forfatteren har forsøgt at indlægge 
enkelte træk fra ældre tid, f.eks. vedrørende personernes dragter og rustning, 
peger helheden klart mod La Sales samtid. 


Der er ikke tale om nogen egentlig stedsbeskrivelse idet fortællingen er 
koncentreret om kærlighedsforholdet mellem Belle Cousine og Lille Saintré 
og af den unge helts ridderlige løbebane. Handlingen udspilles i forskel- 
lige lokaliteter på slottet: Gildesalen, modtagelsesværelset (/a chambre de 
parement), buegangen (la galerie), Belle Cousines sovegemak og lysthave 
(le préau). Dagens gang markeres omhyggeligt med stereotyp angivelse 
af banale faste holdepunkter: Deltagelse i morgenmessen, eventuelt også 
aftenmessen, middagsmad midt på dagen og aftensmad, der ved festlige 
lejligheder former sig som en banket. Den obligatoriske afslutning på dagen 
er servering af godnatvin og „épices“ (krydret konfekt bestående af bl.a. 
kandiserede frugter, syltede valnødder, overtrukne mandler og forskel- 
lige sukkervarer). Vinen har været en sød hedvin, også ofte krydret. Den 
nævnes undertiden med navn og hjemsted, og man erfarer at udenlandske 
vine, italienske, spanske eller græske er højt værdsatte. Ristet brød dyppet 
i krydret vin som fx muskatellervin, grenachevin, malvasier eller græsk vin 
(203) serveres som mellemmåltid. 


Kun en enkelt gang nævnes de retter der serveres ved kongehoffets ban- 
ketter, enten fordi det anses for en selvfølge at menuen er uovertruffen 
— ,enhver kan forestille sig hvor udsøgt det var" (167) — eller fordi La Sale 
ikke har ønsket at bringe tanken hen på overdreven nydelse af bordets 
glæder i forbindelse med ridderlivet. Anderledes med de passager der fin- 
des i den afsluttende satiriske del, hvor den plumpe abbed fremstilles som 
førende et forargeligt, udsvævende liv. Først vil han gøre indtryk på Belle 
Cousine ved at sende hende en overdådig mængde proviant i form af al 

slags vildt sammen med et fad af den bedste bourgognevin (195). Ved det 
middagsmältid han arrangerer for hende serveres der ikke kød da man jo 
er i fastetiden, men et righoldigt udvalg af fisk. Som desserter er der anret- 
tet talrige former for buddinger, kager, tærter og frugt (202). Da Saintré 
senere er gæst hos abbeden er der forberedt „lidt skinke med salat, som 
abbeden og fruen yndede“. Derefter følger hovedretterne med masser af 
unge kaniner, agerhønekyllinger, fede tamduer og gode vine fra Beaune, 
Tournus og Saint-Pourçain (220). Der skåles flittigt, en skik der kun næv- 
nes i forbindelse med måltiderne i klostret (199) selvom den nok ikke har 
været ukendt ved hoffets fester. 


Underholdning 

For at deltagerne i hoffets selskabelige liv ikke skal kede sig, er der tænkt 
på forskellige slags adspredelser. Ved hoffet i Barcelona spiller Saintré såle- 
des „mange slags spil“ (antagelig brætspil) med dronningen og hofdamer 
i modtagelsesværelset mens de venter på aftensmaden. 

Om aftenen byder det faste program på underholdning med dans og sang. 
Efter dysten med den polske ridder Loisselench er dansene dels traditio- 
nelle, langsomme danse (danses basses), dels nyere danse og kunstfærdige 
mauriske danse (175). Hoffet har fastansatte ménestrels (musikanter der 
samtidig er sangere), og et udvalg af dem følger med Saintré da han skal 
dyste udenlands. Hoffolkene bidrager også med sang, og Saintré brillerer 
naturligvis i denne genre allerede som page: „Og mens man dansede, veg 
Belle Cousines øjne ikke fra Saintré, så smukt dansede og sang han" (98). 
Ved et festmåltid hos den spanske dronning roses Saintré igen for sine 
præstationer: ,,Saintré, som sang fortrinligt ligesom nogle fra hans følge, 
vakte stort behag hos kongen, dronningen og alle andre" (146). 


Etikette 

I den daglige omgang lægges der stor vægt på at overholde etikettens regler 
om høflig optræden over for alle og særlig opmærksomhed og underdanig 
adfærd over for personer af højere rang. Saintré praktiserer knæfald ved 
enhver anledning og ofrer stor omhu på at takke for gunstbevisninger i ud- 
søgte vendinger. Regler om forrang skal følges ved tilbagevendende situatio- 
ner som: håndvask før middagen, placering ved middagsbordet, formation 

af optog, ledsagelse af æresgæster ved ankomst og afrejse. Ceremoniellet når 
sit højdepunkt i afviklingen af ridderspil: indmarch og udmarch, overræk- 
kelse af sejrspris og videregivelsen af prisen til en fornem dame. 


Luksus 

Tidens forkærlighed for overdådig pragt kan følges i beskrivelsen af den 
komplette garderobe som Saintré modtager som gave af sin hjertes dame 
(92, 100). Den giver samtidig en oversigt over de klædningsstykker, der 
hører til en ung adelsmands påklædning. Den består inderst af en ,skjorte 
af fint linned“, herover en foret trøje eller kort jakke (pourpoint, i dansk 
dragthistorisk terminologi ,vams“), der kunne være af fint stof som skar- 
lagen, fløjl eller silke i prangende farver. Til trøjen var fæstnet et par hoser 
(strømper og bukser ud i ét)’ ved hjælp af bændler. Den kostbareste og 
mest repræsentative beklædningsgenstand er kåben (robe), som i reglen er 
prydet med pelsværk: mårskind, gråværk (egernskind) eller zobel. Kåben 
kunne også være udelukkende af pelsværk. Før Saintrés afrejse på sin udfor- 
dringsturne forærer hertugen af Berry ham således en stor kåbe fremstillet 
af 600 zobelskind (138). Klædningsstykkerne kan være indvævet med silke-, 
guld- eller sølvtråde eller være udsmykket med iøjnefaldende broderier af 
de samme materialer. Belle Cousine forlanger således at Saintrés hoser i 
begge sider skal have hendes farver og våbenmærke som broderet mønster. 
Den karakteristiske mandlige hovedbeklædning er /e chaperon, som er en 
rundpuldet hat med en tyk valk i stedet for skygge. Kvindernes dragt be- 
skrives ikke nærmere, men på nogle af de gengivne miniaturemalerier ser 
man kvinder iført tidens høje, kræmmerhusformede hat (/e hennin). 


Den boligmæssige komfort var i almindelighed beskeden, og det anføres 
derfor som en særlig luksus at Belle Cousine under sit besøg i abbediet 
bliver budt ind i ,,en nydelig lille sal, en slags modtagelsesværelse behængt 
med klæde og gobeliner, med måtter på gulvet, glas for vinduerne og en 
dejlig brændeild" (197). Abbeden kan også byde på et opvarmet soveværelse 


s.… Da abbeden for brydekampen smøger sine hoser ned, nævnes udtrykkeligt at de er todelte efter 
den gamle mode (224). 

til overnatning, og til håndvask for middagen „fint rosenvand der var lunet 


lidt" (198). 


Gaver 

La Sale appellerer især til læserens luksusfornemmelser ved beskrivelsen af 
de gaver der udveksles ved mindste anledning. Gavemodtager er især Lille 
Saintré, der af sin velynder Belle Cousine forsynes med alt det udstyr som 
er nødvendigt for en karrierebevidst ung væbner. Foruden fine klæder går 
repertoiret af gaver fra en ledsagehest, en hverdagshest og en pasgænger til at 
bære hans kammertjener og hans bagage (110), til kostbare pelskåber og ikke 
mindst smykker, såsom diamant- og rubinringe. Med hensyn til armringen 
som Saintré skal bære som udfordringstegn, er der vist særlig opfindsomhed 
idet den består af en bred guldarmring med hans Frues emblem i emalje 
og med 6 diamanter, 6 rubiner og 6 perler i kanten (119). 


Det er kutyme at honorere en gavegivers generøsitet ved at yde gengæld. 
Saintré opfordres således til at forære dronningen en smuk pasgænger som 
tak for at hun har fået ham udnævnt til forskærer ved kongens bord. Delta- 
gerne i dyster giver også hinanden gaver, f.eks. forærer Saintré efter kampen 
en prægtigt udstyret stridshest til den polske ridder Hr. Loisselench og 
modtager dennes stridshest til gengæld (176). 


Generøsiteten har sikkert ikke altid været uegennyttig. Belle Cousine an- 
befaler således sin protegé at give gaver for at vinde fremgang ved hoffet: 


— Min hjertens ven, jeg ser at vor konge og også dronningen gudskelov synes godt 
om Dem. Vi må overveje hvordan det gode forhold kan holdes ved lige; hvilket er 
ret svært ved hoffet på grund af misundelige menneskers bagtalelse. Det gælder da 
om at vinde venner som omgås kongen og dronningen på nært hold. Det kan gøres 
dels med gaver, dels med løfter da De ikke kan give gaver til alle. Løfterne skal 
opfyldes på rette tid og sted, med en ridehest eller en pasgænger til én og en kåbe 
til en anden. Til de tjenstgørende ved hoffet kan man give liberikåber så de bliver 
vundet for én. Til dronningen én gang en smuk pasgænger, en anden gang en hest 
til hendes bærekarm, eller en smuk kørehest til hendes vogn, til de andre damer 
efter deres stand, til nogle elegant hovedtøj, til andre smukke bælter af forgyldt sølv, 
til nogle blot fine stoffer, til andre små pynteting af guld eller sølv, til nogle fine 
diamanter og rubiner, til andre emaljerede guldringe. Og til frøkner af lavere rang 

punge, handsker, bændler og nåle alt efter deres rang. Og således vil De på grund af 
Deres gavmildhed blive æret, yndet og afholdt af alle (112). 


Saintré sørger da også for at betænke de forskellige kategorier af hoffolk 
med en nytårsgave efter Belle Cousines opskrift. Mens smykker gives til 
begge køn, er der i reglen forskel på de foretrukne gaver til damer og herrer. 
Herrer foræres især heste og kåber, eventuelt sølvservice, mens passende 
gaver til damer er forskellig slags pynt. Ved sin afrejse fra det catalonske 
hof spenderer Saintré følgende: 


Fruerne og frøknerne ved hoffet fik alle som gave chemiser der var broderet med 
guld og silke, bluser, broderede punge og handsker, alt sammen efter landets mode, 
parfumer såsom moskus, essens fra Cypern eller andre vellugtende stoffer, som det 
ville føre for vidt at opremse i sin helhed her. 


Gavens værdi afpasses efter modtagerens rang. Riddere modtager gaver i 
guld, væbnere kun i sølv. Mens Saintré som afskedsgave forærer de cata- 
lonske herolder 100 daler, får trompetérerne og sangerne so daler. 


Og den aften sendte kongen penge til gæsterne for at betale alle deres udgifter. Næste 
morgen sendte han til Hr. de Loisselench et stykke silkefløjl i højrød purpurfarve og 
rigt indvirket med guld i guld, for tyve mark guldservice og for to hundrede mark 
sølvservice og desuden en smuk ridehest fra Apulien. Til hver af de fire andre baroner 
forærede kongen et stykke mønstret fløjl i højrød farve og en smuk ridehest og til alle 
de andre riddere et stykke ensfarvet fløjl og til væbnerne et stykke mørkerødt satin; 
til Brunswick, herolden, en meget kostbar kåbe og hundrede francs med afbildning 
af kongen til hest. Og dronningen forærede til Hr. de Loisselench et stykke kost- 
bart silkefløjl i azurblå farve indvirket med guld og desuden et rigt smykke med en 
fladsleben diamant indrammet af tre store perler og tre fine rubiner. Og til hver af 
fire andre baroner et stykke azurblåt, mønstret satin indvirket med guld. Og til hver 
af ridderne et stykke azurblåt, mønstret satin. Og til væbnerne et stykke ensfarvet 
blåt satin. Og Belle Cousine sendte ham en meget kostbar diamantring til en værdi 
af femhundrede francs. Og hver af kongens fire brødre gav også rige gaver, til nogen 
en ridehest, til andre guldindvirket silkestof eller service af guld eller sølv i stor 
mængde. Og da de fremmede så alle disse æresbevisninger og de kostbare gaver fra 
kongen, dronningen og lensherrerne og også fra Belle Cousine, vendte de om for at 
takke dem allerunderdanigst skønt de allerede havde taget afsked (175). 

Gaverne beskrives i reglen ret præcist, ofte med angivelse af deres værdi 
for at situationen skal virke realistisk. Beskrivelserne i romanen virker dog 
stærkt overdrevne. Mens det fantastiske og eventyrlige i de keltiske ridder- 
romaner var knyttet til overnaturlige væsener og hændelser, er publikums 
eventyrtrang i La Sales roman tilgodeset ved forfatterens svælgen i rigdom 
og pragt. Niveauet og omfanget af gaverne svarer ikke til den virkelighed, 
man får kendskab til gennem fyrstehusenes regnskaber.” Belle Cousines 
ædelmodighed synes at ligge et godt stykke over hvad selv det mest odsle 
fyrstehof på den tid kunne præstere. 


4. Dyster og turneringer 


Der findes hverken i den franske middelalders fiktionslitteratur eller histo- 
rieskrivning så detaljerede beskrivelser af dyster og turneringer som i /ean 
de Saintré. Den store mængde beretninger om ridderspil viser ikke blot 
La Sales beundring for demonstration af kampmod, ridekunst og våben- 
færdighed, men også hoffets begejstring for de spektakulære, ceremonielle 
udfoldelser der knytter sig til afviklingen af disse storslåede arrangementer. 
Især damerne har været taknemmelige tilskuere til sådanne afbrydelser i 
det ellers ofte monotone hofliv. 


For den unge væbner eller ridder var den sejrrige deltagelse i dyster og 
turneringer den sikreste vej til berømmelse og velstand. Ikke blot modtog 
han den udsatte sejrspris, men også i reglen taberens rustning og hest, som 
var bekostelige i anskaffelse. I /ean de Saintré er gevinsterne på kongeligt 
niveau i form af smykker eller juveler. Omkostningerne ved deltagelse i rid- 
derspil blev afholdt af fyrstehusene, der var interesserede i at kapre stjerner 


i lighed med vore dages fodboldklubber. 


Terminologisk skelnes der på fransk mellem en „dyst“ og en „turnering“. 
Dysten (/a joute) er en tvekamp med én deltager på hver side, mens tur- 


6. Anjou-hoffets udgifter til klæder og sølvtøj er righoldigt dokumenteret i Françoise Piponnier: 
Costume et vie sociale. La cour d'Anjou. XIVe-XVe siécle. 1970. 

neringen (/e tournoi) udkæmpes af flere deltagere på hver side. De to hold 
kunne i turneringen kæmpe i en mere eller mindre uordnet formation (une 
mélée), hvor kampen mindede om en virkelig krigsbegivenhed. Turneringer 
kunne også være organiseret således at to riddere ad gangen kæmpede inden 
for afmærkede baner. 


Den oprindelige hensigt med disse ridderspil var at de skulle være en træ- 
ning i deltagelse i virkelige kampe, men efterhånden mistede turneringerne 
deres karakter af krigsøvelse for at blive et skuespil med faste regler. Det 
gjaldt om at undgå at såre modstanderen dødeligt. Der kæmpedes derfor i 
reglen ikke med skarpe våben. Selvom det kunne hænde at en af kombat- 
tanterne måtte lade livet, kom dystløberne almindeligvis ud af kampen 
uden større skader. 


Udfordringen 

En dyst eller turnering bekendtgøres ved et udfordringsbrev, hvis indhold 
gennem en herold meddeles til de fyrstehoffer hvor der kan forventes at 
findes kombattanter som vil tage udfordringen op. Da Lille Saintré første 
gang skal optræde som udfordrer, planlægger han således at sende sin he- 
rold til de „fire kristne konger“: kongen af Navarra, kongen af Aragonien, 
kongen af Castilien og kongen af Portugal. Forinden har han dog deltaget i 
en turnering ved det franske hof med flere deltagere på hver side. Her viser 
Saintré straks sin overlegenhed, idet han efter tur besejrer sine modstandere 
og til sidst står som dagens sejrherre (127). 


En udfordrer bærer på sin venstre skulder eller arm et udfordringstegn som 
en anmeldt modstander overtager til bevis på at han har taget udfordringen 
op. Tegnet kan være en guldarmring som i Saintrés tilfælde eller et stykke af 
udfordrerens dames dragt. Den polske ridder Loisselench bærer et raffineret 
tegn i form af to guldringe, hvoraf den ene er fæstnet til armen, den anden 
bæres om anklen med en lang kæde til at forbinde dem. 


I udfordringsdokumentet anføres de detaljerede betingelser for turneringens 


afvikling, f.eks. krav om adelskab og udadleligt ry hos deltagerne, angi- 
velse af kamparter, antal omgange, sejrspriser osv. Da Saintré forbereder 

sin udfordringsturne til Sydfrankrig og Spanien, opremser Belle Cousine 
således for ham hvad dystens prøver skal gå ud på, og hvad der kræves for 
at vinde sejren: 


Disse våbenkampe er følgende: For det første at ride mod hinanden i fuld harnisk 
og med kampsadel indtil en af de to kempende som den første har brudt tre lanser, 
idet lanseskaftet skal rammes på stykket mellem en halv fod neden for jernmuffen 
på lansehovedet og en fod oven for brækskiven ved lansegrebet. Og den der først 
har brudt tre lanser, ham skal hans modstander siddende på hesten give en diamant 
indfattet i guld til en værdi af 300 daler eller mere, som han kan give til sin hjertes 
dame. Og den følgende dag, hvis Gud har bevaret de to kempendes legemer uden 
sår der forhindrer dem i at kæmpe videre, eller i modsat fald på den ottende dag 
på det tidspunkt dommeren har bestemt, skal de to deltagere kæmpe til fods mod 
hinanden udelukkende med kampøkser; og de skal kæmpe indtil den ene bliver slået 
til jorden eller med begge hænder har sluppet grebet om økseskaftet. Hvis så ved 
afslutningen af denne våbendyst Deres modstander har fået overtaget, så ønsker og 
befaler jeg at De på stedet giver ham Deres armring til eje. Men hvis Gud skænker 
Dem sejren, kan Deres modstander slippe med på stedet at give Dem Deres kamp- 
økse tilbage og overlade sit harnisk til Dem, når han har taget det af, og det kan De 
beholde resten af dagen (120-121). 


Der er ikke overleveret detaljerede regler for beregning af pluspoints og mi- 
nuspoints, men helhedsbedømmelsen af en dyst har antagelig mindet en del 
om dommerafgørelser i en moderne boksekamp og i sidste ende beroet på 
dommernes skøn. Af de trompetfanfarer der ledsager den gode præstation, 
har publikum kunnet følge med i kampens udvikling. Kamplederen kunne 
også standse en dyst ved at kaste en stav eller en pil ind på kamppladsen. 
En sådan indgriben foretages af kongen i adskillige af de dyster, som Saintré 
deltager i, f.eks. i tvekampen mod den spanske ridder: 


Og da Hr. Enguerrand nu står uden økse, går han frem aldeles fortvivlet og tager 
Saintré om livet, og Saintré tager også ham om livet med den ene hånd da han holdt 
øksen i den anden. Og da kongen ser Hr. Enguerrands økse ligge på jorden mens de 
tager livtag, optræder han som en retsindig fyrste og dommer, kaster straks sin stav ind 
på banen og råbte: „Holdt! Holdt!“. Så blev de stridende skilt ad af vagterne (156). 

I en senere dyst mod en engelsk ridder, hvor denne ligeledes har måttet 
slippe sin kampøkse og derved har tabt, afslutter kongen dysten på føl- 
gende vis: 

For at gøre historien kort: Kampen, som overværedes af kongen, dronningen, lensher- 
rerne og Fruen, var så hård og vild at Saintré midt under kampen tabte sin kampokse, 
hvilket blev til hans fordel. Han tog nemlig straks sit store slagsværd, som hang i 
en krog ved hans højre side, og med det kæmpede og værgede han sig tappert. Men 
alt imens de kæmpede så vildt mod hinanden, ville skæbnen at baron de Trestos 
fod ramte spidsen af kampøksen, der lå på jorden så den gik gennem sålen på hans 
sko og ind i foden. Da han så trak sig tilbage idet han regnede med herved at få 
kampøksen løs, forfulgte Saintré ham energisk indtil kongen for at redde æren for 
dem begge kastede sin pil ind på banen. De blev da standset, og man lod dem ride 
ud af banen side om side. 


Ridedystens karakteristiske træk 

Ved tvekampen til hest dystes der fortrinsvis med lanse, som tilfældet er i 
Saintré, men lansekampen kan efterfølges af kamp med sværd eller kølle. 
Lansedysten består i at de to kombattanter galopperer frem mod hinanden 
med fældede lanser og søger at støde modstanderen af sadlen eller ramme 
og beskadige hans brystharnisk eller hjelm eller slå hjelmen af hovedet. Hvis 
lansen herved „brydes“ (dvs. knækkes) eller bliver slået ud af modstanderens 
hånd, tæller det som et positivt træk. Som fejl der trækker fra, regnes stød 
under bæltestedet eller i ryggen eller mod hesten. Når kombattanterne 
passerer hinanden uden at ramme hverken lanse eller rustning, anses dette 
løb for uafgjort. 


Med hensyn til lansen havde den specielle indretninger. En skive (ron- 
delle), på dansk kaldet brækskive, var fæstnet til lanseskaftet lige oven for 
lansegrebet. Den tjente til beskyttelse af hånden. Til turneringsbrug blev 
lansespidsen fjernet og erstattet af en „krone“ sammensat af korte jernstave, 
der var stumpe i enden. En lanse af denne type ses på illustrationen s. 128. 
Der var streng kontrol med at lanserne havde samme længde. Ved dysten 
i Barcelona måles lanserne til at være 13 fod (ca. 4 meter), men de kunne 
være op til 5 meter. Lanseskaftet var lavet af blødt træ, i reglen gran, og 
undertiden udhulet så det lettere kunne splintres. 

De anvendte våben ved dysten til fods 

Ved dysten til fods anvendes, hvis der er forudsat flere kamparter, følgende 
våben: kampøkse, sværd og daggert.” Kampøksen (/a hache) har foroven i 
det lange skaft tre huggende eller skærende dele, nemlig en spydspids, et 
bredt økseblad til den ene side og til den anden side en hammer således 
som det vises på økserne på miniaturemaleriet der gengiver tvekampen 
mellem Saintré og abbeden (illustration s. 239). Kampøksen er mellem 
1,40 meter og lidt over 2 meter lang. Spidsen af øksen er i reglen stump. 
Kampøksen udvikles til hellebarden (/a hallebarde) fra midten af det 15. 
århundrede. Hellebarden har længere skaft og et spidst redskab foroven i 
stedet for hammer. Den anvendes ikke som dystvåben. 


Kampøksen kan benyttes til at kæmpe ,d’estoc, de mail et de taille“, dvs. 
til at stikke, hamre eller skære. Hammeren er effektiv til beskadigelse af 
rustningsdele. Øksen er lige som lansen forsynet med en brækskive. Den 
skal dels beskytte hånden, dels forhindre at hånden glider op mod de 
skærende dele. Undertiden findes der også forneden på skaftet en skive, 
som skal forhindre at skaftet glider helt ud af hånden. En sådan skive er 
afbildet på de økser der anvendes i tvekampen mellem Saintré og abbeden 
(illustration s. 239). Ved de regulære tvekampe angriber kombattanterne 
efter tur, og der er i reglen fastsat et bestemt antal angreb. 


Sværdet kommer kun i anvendelse enkelte gange i de tvekampe til fods 
der beskrives i romanen. Efter reglerne skiftes deltagerne til at stikke eller 
hugge ligesom det gælder for øksekampen. 


Daggerten bliver ikke brugt i nogen dyst i romanen. Når Saintré anvender 
daggerten til at skaffe sig hævn over abbeden ved at gennembore hans kin- 
der og tunge, er det en ren afstraffelse og ikke et led i en dyst. Saintré må 
hævne sig for at forsvare sin ære og nedlade sig til at kæmpe mod en uadelig 
modstander. Han behøver derfor ikke at overholde ridderdystens love om 
at kæmpe med stumpe våben og undgå at beskadige sin modstander. 


7- Undtagelsesvis kæmpes der med spyd (/ance à pousser, lance d'estoc). Således i den indledende 
runde af dysten med den polske ridder Loisselench (169). 

Rustningen der bruges i turneringer, er fremstillet af svære jernplader 
med forskellige løsdele der skal beskytte arme og ben. Som det fremgår af 
miniaturemaleriet der viser en scene fra dysten mellem Lille Saintré og Hr. 
Enguerrand (se illustration s. 128), lades meget få dele af kroppen udæk- 
kede. Underkroppen er dækket af lamelplader, og lårskinne, knæskinne, 


benskinne og jernsko afslutter den komplette rustning. 


Rustningens plader holdes sammen med snører, remme eller spænder. 
Udsatte dele, som risikerer at blive stødt løs under dysten, er dels armskin- 
nen (/e garde-bras), der også dækker skulderen, dels albueskinnen. Enhver 
sprække i rustningen kan desuden give mulighed for beskadigelse når lansen 
rammer så præcist at der skabes en åbning. Den spanske ridder Enguerrand 
bliver således i dysten til fods lammet i hånden da hans jernhandske bliver 
ramt og revet af (170). 


På højre side af rustningen kan der være fæstnet en lansehage (arrér), en krog 
som lansen hviler på. Den tillader et bedre sigte og muliggør anvendelsen 
af tungere og længere lanser. 


Hjelmen er i reglen helt lukket fortil, hvor kun visiret, der kan åbnes, giver et 
vist udsyn. Hjelmen kan foroven bære et hjelmtegn (el. hjelmfigur) (cimier), 
et symbol hentet fra ridderens våbenskjold, f.eks. en ørn, en hjort eller lig- 
nende. Hos den polske ridder er hjelmtegnet en okse, som det lykkes Saintré 
at gennemhulle med lansen (149). Ofte er der til hjelmen fæstnet en fjerbusk 
af strudsfjer og flagrende bånd med ridderens farver. På miniaturemaleriet af 
tvekampen mellem Saintré og abbeden (se illustration s. 239) vises en lettere 
hjelm, som kun er halvt lukket således at udsynet forbedres. 


Skjoldet forekommer ikke som forsvarsvåben i /ean de Saintré. Skjoldet blev 
sjældnere anvendt ved ridedysten i det 15. århundrede end i den foregående 
periode da det vanskeliggjorde en varieret kropslig manøvrering. Et lille 
skjold med varieret form (/a zarge) omtales dog et enkelt sted i /ean de Saintré 
idet den aragonske våbenkonge ved Hr. Enguerrands indtog på kamppladsen 
bærer et sådant skjold over skulderen. Skjoldets fire felter viser kongen af 
Aragoniens våbenmærker og er en del af våbenkongens paradedragt. 

s. Heraldiske kendetegn 


For Jean de Saintrés sendes ud på den ridderlige løbebane, skal han udstyres 
med et adeligt „våben“ der kan kendetegne ham som deltager i dyster og 
turneringer. Dette kendetegn placeres på hans dragt og udrustning som 
identifikation og som pynt. 


Det er Belle Cousine der tildeler ham dette kendemærke. Det sker i føl- 
gende scene: 


— Min ven, jeg giver Dem denne pung med 12 daler i. Jeg ønsker at De for fremtiden 
af kærlighed til mig skal bære dens farver og dens monogram. Og de 12 daler skal 
De bruge til at købe en foret trøje af mørkerødt damask eller satin og to par fine 
hoser, det ene par af fint skarlagen og det andet af fint sortbrunt stof fra Saint-Lô, 
som alle skal broderes i siden i hele deres længde med de samme farver og samme 
våbenmærke som pungen (92). 


Da Saintré optræder med de nye hoser, agerer Belle Cousine uvidende 
og viser sig lige så nysgerrig som sine hofdamer efter at se det smukke 
våbenmærke. Deres kærlighed skal nemlig holdes hemmelig, og ifølge 
romanen lykkes det også — mærkværdigvis — gennem de tretten år deres 
forhold varer. 


Våbenmærket som skal broderes på Saintrés hoser omtales på fransk som 
devise. Denne term betegner — også i dansk heraldisk fagsprog — en forbin- 
delse af en figur plus et ord eller en sætning, der kan have en sentensagtig 
karakter svarende til „valgsprog“ eller „motto“. Denne sidste betydning er 
fremherskende for ordet „devise“ i dansk almindeligt sprog. 


Romanen giver ingen præcise oplysninger om Lille Saintrés figur eller valg- 
sprog. Som dekoration på hans udstyr er valgsproget antagelig forkortet til 


8. I Walter Scotts romantiske ridderroman Ivanhoe gives der en beskrivelse af heltens devise, som 
meget rammende udtrykker Ivanhoes situation. Den er nemlig sammensat af et ungt egetræ 
rykket op med rode og de spanske ord X Desdichado (Den arveløse). 

initialer (monogram), hvilket teksten ovenfor tyder på idet der tales om 
„sammenslyngede bogstaver“ (/ettres entrelacées). Senere i romanen, ved 
Saintrés afmarch til dysten i Spanien, refereres der også til devisens bog- 
staver idet der anføres at hans fire stridsheste ,,er iført dækkener af fint taft 
fra Firenze, i gråt, grønt og violet, med hans devise i store salvbogstaver“ 
(138). I de fleste øvrige forbindelser er det devisens tegnagtige karakter der 
understreges, og emblemets smukke udseende der roses. I oversættelsen er 
der derfor for det meste brugt „våbenmærke“ for det franske devise. 


Saintrés figur er muligvis forglemmigejer. Da han skal debutere som dyst- 


løber i Paris, hedder det: 


Så red Saintré ind, han selv og hesten iklædt hvidt damask, hvorpå der var broderet 
forglemmigejer (127). 


Næste dag er dekorationen stedmoderblomster (pensées), men dette mærke 
nævnes kun én gang. De guldringe Saintré forærer hoffets damer før af- 
rejsen til Spanien er også smykket med forglemmigejer, der her er udført 
i emalje. Blomster var, foruden dyr, meget benyttede motiver på våben- 
mærker. Særlig kendt er den stiliserede lilje, som er de franske kongers 
mærke. På illustrationerne til Barnegidslet ser man dette mærke på de fran- 
ske herolders våbenkappe (illustrationerne s.252 og 276) og på det franske 
undsætningskibs flag (illustration s. 254). Det engelske kongehus mærke, 
tre vandrende løver, der stadig findes som del af det engelske rigsvåben, 
ser man på det engelske krigsskibs masteflag (illustration s. 252) og på de 
engelske herolders våbenkappe (bl.a. illustration s. 264). 


En ridders våbenmærke anbringes på hans ejendele og udrustning: dragt, 
banner, lansefane, hestenes skaberak osv. Den armring Saintré skal benytte 
som udfordringstegn før sin debut som dystkæmper er også forsynet med 
Belle Cousines våbenmærke. 


Selvom devisen er en karakteristisk del af det komplette adelige våben (/es 
armes) er den ikke det mest fremtrædende træk når en ridder skal præsente- 
res officielt. Devisen var i afbildninger af det adelige våben i reglen anbragt 
under ridderens skjold, som var det vigtigste kendemærke. Skjoldet havde 

bestemte farver, for det meste to, undertiden tre eller fire, og en eller flere 
figurer. Når Saintré bærer sin dames, kongens eller dronningens farver ved 
en ceremoni, drejer det sig altså om det pågældende adelsskjolds farver. 
Det repertoire af farver som var tilladt ifølge de heraldiske regler var de to 
„metaller“: guld (gul farve) og sølv (hvid farve), samt de fire farver rødt, 
blåt, grønt og sort. 


Senere kreerer Saintré sit eget adelsskjold. Belle Cousine får kendskab til det 
da hun forhører sig om udseendet på de skaberakker som hans stridsheste 
skal bære ved hans turné til Spanien. Han forklarer da: 


— Jeg har tre forskellige, Frue, som er prægtigt udført. Det ene er af højrødt damask, 
rigt broderet med sølv, kantet og foret med zobelskind. Og så har jeg et andet af blåt 
satin med rudemønster i guld, forsynet med små vedhæng med vort våbenmærke og 
kantet med hermelin. Og så har jeg et tredje af sort damask besat med sølvsnore og 
med Deres farver som bundfarve, helt fyldt med kvaster af strudsfjer, grønne, violette 
og grå, kantet med hvide kvaster af strudsfjer og spættet med sorte kvaster i herme- 
linmønster. Med dette sidste skaberak agter jeg at dyste til hest under forudsætning 
af Deres godkendelse. Alle siger at disse skaberakker er meget smukke at skue og 
særdeles elegante. Så har jeg endnu et skaberak og en våbenkappe helt magen til, 
som jeg tager på når jeg gør mit indtog på kamppladsen for at dyste til fods. Den er 
af højrødt satin, oversået med guldvedhæng indfattet i lyserød emalje, med en stor 
skråbjælke af hvidt satin oversået med sølvvedhæng og med tre turnerkraver af gult 
satin oversået med vedhæng af skinnende bladguld. Dette er mit adelsvåben (129). 


Dette tekststykke er spækket med heraldiske fagudtryk. „Hermelin“ beteg- 
ner her ikke pelsværk, men er fagudtryk for et mønster med et hvidt felt 
oversået med små sorte korslignende figurer. På Saintrés skaberak består 
det hvide felt af hvide strudsfjer, og imellem dem er der med regelmæs- 
sige mellemrum placeret rækker af sorte strudsfjer svarende til dyrets sorte 
halespidser. Et andet skaberak og en tilsvarende våbenkappe er udsmykket 
med de vigtigste elementer fra Saintrés skjold, farverne rødt, hvidt og gult 
samt figurerne „skråbjælke“ og ,turnerkrave“. „Skråbjælke“ (bande) er en 
bred stribe der går fra skjoldets øverste højre hjørne til dets nederste venstre 
hjørne. (Højre betyder i heraldikken „set fra bærerens side“, hvilket bliver 
venstre i en afbildning). „Turnerkrave“ (/ambel) er en smal vandret bjælke 
med 3-5 nedhængende flige. 

Belle Cousine er ikke helt tilfreds med Saintrés beskrivelse og beder ham 
forklare sig i en heraldisk korrekt form. Hun anvender herom fagudtrykket 
blasonner,? der er overtaget i dansk heraldisk sprog. Samtalen fortsætter på 
denne måde: 


— Kære ven, vær venlig at blasonere det. 

— Frue, mit våben er en hvid skråbjælke med fire gule turnerkraver på rød bund. 
— Åh Gud! Hvor er det smukt! sagde Fruen. Jeg ville sandelig gerne se det rigtigt 
hvis det ikke var for folks sladder. Men jeg finder en udvej; jeg vil omtale det ret 
diskret for dronningen, og så vil hun bede Dem om at få lov at se det (130). 


Denne beskrivelse svarer ikke til det våbenskjold der tillægges den historiske 
Jean de Saintré. Han figurerer i den lange fortegnelse over adelsmænd der 
kæmper i korstoget mod saracenerne. Her deltager Jean de Saintré som 
lensherre under fyrstehuset Touraine og præsenteres med samme korte 
formel som de øvrige godt 150 franske adelsmænd: 


Hr. de Saintré, vor helt, som i et rødt felt førte en gul skråbjælke og tre turnerkraver 
i samme farve og havde krigsråbet: „Saintré!“. 


I sammenligning med romanens Saintré har den historiske Saintré altså 
kun to farver, rødt og gult, og i stedet for fire turnerkraver kun to. Saintré 
fremstilles ikke med andre heraldiske kendetegn end de nævnte. Hans 
hjelmfigur omtales ikke, måske fordi han er så heldig ikke at få denne vig- 
tige distinktion beskadiget i nogen dyst, i modsætning til sine modstandere 
Hr. Enguerrand, hvis hjelmfigur, en hjort, bliver revet af (149), og Hr. de 
Loisselench, hvis hjelmfigur, en okse, bliver gennemhullet (164). 


6. Herolder 


Herolden har i krigstid en afgørende funktion som mellemmand i forhand- 
linger idet han overbringer de vigtige budskaber mellem stridens parter 
således som Barnegidslet giver eksempler på. Han er forbindelsesled mellem 


9. Fagudtryk som betyder: beskrive (et våbenskjold) efter de heraldiske regler. 

fyrstehuse, men en af hans vigtige opgaver er desuden at styre og overvåge 


den korrekte afvikling af ridderspil. 


Der er tre grader af herolder: väbenkongen, den menige herold og hjælpe- 
herolden, der på fransk kaldes poursuivant," en betegnelse der har været 
anvendt i tysk og svensk i formen persevant, men sjældent forekommer 
på dansk. Våbenkongen er knyttet til et fyrstehus som leder af de udlærte 
herolder og de hjælpeherolder som er under uddannelse. Hjælpeheroldens 
karriere begynder i 25 års alderen, hvor han tilknyttes en fuldbefaren he- 
rold. Hans læretid er 7 år, hvilket vidner om at der til at bestride hvervet 
kræves stor teoretisk og praktisk viden. Herolden skal have kendskab til 
adelsslægterne og deres slægtsvåben således at han kan identificere ridderne 
i en turnering. Han fungerer som udråber ved officielle lejligheder hvor 
ceremonien kræver et fast ordvalg som må læres udenad. Kong René af 
Anjou er forfatter til en af de kendteste guider i turneringers tilrettelæg- 
gelse. I hans skrift citeres ordlyden af de taler hvormed herolden indleder 
de vigtigste faser i turneringens forløb: overrækkelse af udfordringsbrevet, 
åbningstalen ved en turnerings begyndelse, formlen hvorved de dystende 
tages i ed, talen ved prisuddelingen osv. 


Som tegn på sin værdighed bærer herolden en heroldkappe (cotte d'armes), 
en ærmeløs kjortel med hans herres våbenmærke. Han fremtræder også med 
sin herres navn eller fyrstehusets navn. På udfordringsturneen til Spanien 
medbringer Saintré således en herold med navnet Lusignan, en lokalitet, 
som hører under den samlede besiddelse Anjou, Touraine og Lusignan (128). 
I Barnegidslet bærer herolden navnet Chastel ligesom borgherren. 


7. Kamppladsen 


Afholdelsen af ridderspil krævede en åben plads med afmærkede områder. 
Pladsen kunne være af større eller mindre udstrækning. Til tvekampe var 
det tilstrækkeligt med et lille antal baner af begrænset omfang. En slotsgård 


10. Ordet er en form af verbet poursuivre = følge efter. 

kunne være aktionsrum, men i almindelighed var der indrettet specielle 
kamppladser med flere baner. Af praktiske grunde lå kamppladsen nær ved 
hoffet. Dysten mellem Saintré og Loisselench foregår i Rue Saint-Antoine, 
og beboerne i de omliggende huse kan følge kampen fra deres vinduer. Til 
turneringer med store hold på hver side krævedes der mere omfattende 
arealer, som kunne være anlagt til lejligheden. Til den fransk-engelske tur- 
nering ved Gravelines i nærheden af Calais, som Jean de Saintré er med til 
at forberede, opføres to ejendomme til at huse det engelske og det franske 


kamphold (300 riddere på hver side) og deres følge. 


I Barcelona er pladsen indhegnet med et langt stykke stof, som er hængt 
op for at markere banens grænse (148). En skranke adskiller fra det 15. 
århundrede de to kombattanters bane så heste og ryttere ikke kommer til 
at støde sammen. Skranken kunne bestå af træplanker behængt med stof- 
baner eller være helt af træ som en slags hegn. I romanens tekst omtales 
skranken som et stykke lærred (soile), men på miniaturemaleriet side 128 
ser man en træskranke. På pennetegningen s. 151 er der ikke blevet plads 
til en skranke. 


Tilskuerne, som foruden alle hoffolkene kunne omfatte borgere fra byen og 
tilrejsende gæster, var placeret på tribuner hvor der var indrettet overdæk- 
kede loger til de fornemste tilskuere. Kongen og dronningen havde således 
de bedste pladser nær begivenhedernes centrum. 


8. Høvisk, uhøvisk og ægteskabelig kærlighed 


I både /ean de Saintré og Barnegidslet er kærligheden det styrende element 
i handlingsgangen. Forholdet mellem Saintré og Belle Cousine efterligner 
den høviske kærlighed. Belle Cousine svigter dette ideal ved at indlede en 
uren, uhøvisk kærlighedsaffære med abbeden. Barnegidslet på sin side viser 
et eksempel på en trofast hustrus ægteskabelige kærlighed underordnet 
begrebet ridderære. 

Den hoviske kærlighed, der fremstod som ideal i det 11.-13. århundrede på 
grundlag af de provençalske troubadourers digtning, havde som hovedele- 
ment en væbners eller ridders tilbedelse af en udkåren adelsdame, som i 
reglen var gift, altså en forbindelse som var imod kirkens bud. Ridderen 
skulle være sin dames underdanige tjener. Det var hans pligt at opfylde 
alle hendes ønsker. Ved sine trofaste følelser kunne han da håbe at gøre sig 
fortjent til hendes kærlighed. 


Forholdet mellem Belle Cousine og Saintré adskiller sig fra den traditionelle 
høviske kærlighed ved at det ikke er den unge væbner der finder en dame 
at tilbede, men damen der tvangsindlægger sin protegé i et forpligtende 
kærlighedsforhold. Det er først efter at Saintré har lovet at adlyde sin dame 
i et og alt og viser den ridderlige adfærd som hun har undervist ham i, 
at han accepteres som hendes tilbeder. Forholdet beror altså på en slags 
kontrakt, og initiativet udgår helt og holdent fra Belle Cousine. 


I starten er det ikke kærligheden der driver Belle Cousine, men hendes am- 
bition om at skabe en perfekt ridder af den mindreårige page. Det drejer sig 
altså på en måde om et omvendt Pygmalion-forhold. Den modne, erfarne 
dames interesse for den smukke dreng har dog på et tidligt tidspunkt et 
erotisk anstrøg, men Belle Cousines bevæggrund er først og fremmest at 
vise sin magt ved at bestemme Saintrés udvikling. 


Det langtrukne spil hun bedriver for at få den naive dreng til overhovedet 
at gøre sig forestillinger om en tilbedt dame, er ikke blot beregnet på at 
divertere hendes hofdamer, men tjener også til at ydmyge Lille Saintré så 
han bliver klar over sin tjenende rolle. Da han stadig er uforstående over for 
hendes kamuflerede tilnærmelser, bliver hun nødt til, efter at have afsluttet 
sin moralske og åndelige belæring, der har strakt sig over flere år, selv at 
erklære sig og afkræve ham et løfte om fuldkommen lydighed. 


Og når jeg ser at De retter Dem efter disse ting efter bedste evne, vil jeg holde af 
Dem og begunstige Dem med velgerninger, og De skal være min sande ven. Hvad 
siger De til det? Er De til sinds at adlyde mig? 

Så lagde Lille Saintré sig på knæ og sagde: 

— Frue, jeg takker Dem for alt dette, og jeg skal nok adlyde Dem, om Gud vil 
(91). 


Deres forbindelse og hyppige møder holdes hemmelige, som den høviske 
kærlighed kræver. Et pittoresk træk er den måde hvorpå de uden nogens 
vidende arrangerer deres møder. Det sker ved anvendelse af et aftalt signal, 
hvor Belle Cousine foregiver at rense tænder med en nål, et tegn som Saintré 
skal besvare ved at gnide sig i det højre øje. 


Belle Cousines oplæring af Saintré til ridderlivet varer i tre år, hvor hun for 
at binde ham fastere til sig overøser ham med gaver. Først da han er blevet 
16 år, bliver forholdet af en mere intim karakter. De holder nu hemmelige 
hyrdetimer i hendes private lysthave når hoffolkene har lagt sig til at sove 
og får her afløb for deres ømme følelser i kærlige ord og kærtegn. 


De gensidige kærlighedserklæringer indskrænker sig mest til indledende 
eller afsluttende højstemte tiltaleformer. Fra Fruens side giver de udtryk for 
hendes kærlighed i formuleringer som: „min eneste ven og sødeste tanke“, 
„mit hele håb, min hele lykke“, „min hjerte ven, mit hjertes udkårne, min 
lyksalige tanke“, „min hjerte ven, min fryd, min eneste og højeste attrå“, 
„min eneste attrå, min stadige tanke“. Fra Saintrés side er det forsikrin- 
ger om den totale underkastelse: ,min højagtede dame“, ,min ophøjede 
herskerinde“, „min højærværdige Frue, min gudinde, min hjertes eneste“, 
„min ophøjede, inderligste, eneste elskede“, „min højædle, eneherskende 


gudinde", 


I deres samtaler efter de kærlige indledninger er der ikke meget tale om 
ømme følelser, men snarere om drøftelse af praktiske ting, f.eks. angående 
udstyr som Saintré skal anskaffe, gaver han vil modtage, hans optræden 
ved festlige begivenheder, hans deltagelse i dyster og turneringer. 


Det er også Belle Cousine, der tager initiativet til at uddele kærlighedsbe- 
viser i form af ømme kys, som Saintré drister sig til at besvare i det møde 
hvor han får besked om at begynde at deltage i våbendyster. Da er han i 
tyveårsalderen. 

Ved deres stævnemoder efter Saintrés sejrrige gennemførelse af våbenbe- 
drifter gives der frit løb for gensidige kærtegn. Således efter Saintrés dyst 
til fods med den polske ridder Loisselench, hvor denne en overgang står 
til at vinde, hvilket får Belle Cousine til at besvime af angst for udfaldet. 
Efter hans sejr bliver gensynet mere lidenskabeligt: 


Den nat mødtes de nemlig i haven efter at Fruen havde givet sit signal. Og så blev 
der givet kys frem og tilbage — ja, hvordan skal man beskrive det — så ømme kys at 
de syntes at de aldrig havde oplevet en så fuldkommen nydelse (168). 


Ligeså da han er vendt sejrrig tilbage efter korstoget mod saracenerne: 


Og da det længe ventede øjeblik kom hvor Fruen og hendes ven rigtig kunne tale 
sammen, ja, hvad skete der så? Der blev givet kys den ene vej og den anden vej, 
og de kunne slet ikke få nok, og der blev stillet spørgsmål og givet svar som deres 
kærlighed gav anledning til. Og i denne frydefulde lykke svævede de indtil de måtte 
skilles igen (189). 


Deres sidste kærlige møde finder sted, da Saintré skal indhente Belle Cousi- 
nes tilladelse til en dyst mod tyske riddere. Da er der gået hen ved ti år siden 
han indledte sin glorværdige karriere som dystkæmper. Han har formastet 
sig til at træffe beslutning om denne turnering på egen hånd, men regner 
med at få sin Frues accept. Stævnemødet indledes på kærligste vis, og de 
synes oven i købet at finde på nye former for kæleri: 


De kyssede hinanden igen og igen og fjasede med lege og skæmt som gud Amor 
inspirerede dem til. 


Saintrés selvstændige initiativ vækker imidlertid Fruens kraftige mishag, og 
hun kræver at han skal ophæve den aftale han har indgået med et antal rid- 
dere og væbnere om at være hans medkæmpere. Efter mange ydmyge und- 
skyldninger lykkes det dog Saintré at få hende til at hæfte udfordringstegnet 
på hans venstre skulder, men det er med den største modvilje at hun finder 
sig i at blive kysset til afsked. 


Så vidt kan Belle Cousine stadig anses for at have opført sig i overensstem- 


melse med den høviske kærligheds principper, men La Sale har åbenbart 
følt behov for at ende romanen i andet end rosenrød forsoning. Omslaget 

i hendes holdning foregår dog gradvist. Mens Saintré er på turnering i 
Tyskland, sygner hun hen ved savnet af sin elskede. Hun får dronningens 
tilladelse til at rekreere sig på sit slot i landlige omgivelser. Som patronesse 
for det stedlige abbedi aflægger hun besøg hos abbeden, en ung, rig bor- 
gersøn, som gør hende sin opvartning på elskværdigste vis. Han viser sig 
meget fidel og skåler flittigt med slotsfruen, og da de er kommet i løftet 
stemning, begynder deres øjne at sende forelskede pile, og deres fødder 
søger kontakt under bordet. Abbeden nøder hende til at blive og sove til 
middag i klostret og endvidere at være hans gæst ved et aftensmåltid, hvor 
serveringen igen er overdådig. 


Da man er i fastetiden, hvor der skal gives syndsforladelse, beder Fruen ab- 
beden komme til hendes slot så han kan tage hende i skrifte. De er i enrum 
i længere tid, og Fruen benytter lejligheden til at bekræfte deres forhold ved 
at sætte en smuk rubinring på hans langfinger, idet hun udtaler: 


— Min hjertens ven, min eneste tanke, min højeste attrå, med denne ring antager 
jeg Dem fra i dag som min tro tilbeder (206). 


Næste morgen vender Fruen tilbage til klostret for på ny at få syndsfor- 
ladelse, og under forevisning af sin nye bolig fører abbeden hende ind i 
et lønkammer, hvor de kan være i fred. Gennem hele fastetiden besøger 
Fruen ofte abbeden for at få syndsforladelse og derpå styrke sig ved et yp- 
pigt måltid. 


Forholdet mellem abbeden og Fruen har altså udviklet sig til et intimt 
forhold meget hurtigere end den årelange forbindelse mellem Fruen og 
Jean de Saintré. Kærlighedsforholdet med Saintré er åndeligt i sit væsen. 
Det er ganske vist ledsaget af kys og omfavnelser, men tilsyneladende holdt 
på det platoniske plan, hvilket for øvrigt ikke altid var tilfældet med den 
høviske kærlighed. Selv om det ikke formuleres direkte, har man indtryk 
af at Fruen og abbeden går adskilligt længere i deres elskovsleg. Deres 
omgangsform beskrives gang på gang med ironisk anstrøg og tvetydige 
formuleringer. I middelalderens skæmtefortællinger, hvor munke ofte for- 
fører kvinder har udtrykket „tage i skrifte“ en ret korporlig betydning, og 
et enkelt sted fremkommer abbeden med en bemærkning der måske ikke 

er ganske uskyldig. Da han undslår sig for at være Fruens skriftefader, men 
på hendes indtrængende anmodning går med til det, udtaler han: „Det 
skulle da være på grund af min abbedstav“ (205).” 


Årsagen til at Fruen svigter sin tro elsker er ikke angivet direkte i romanen. 
Da han er draget bort for at kempe i Tyskland imod hendes plan, føler 
Fruen savnet tungt, men falder trods alt for abbedens indsmigrende tilnær- 
melser. Det virker altså som om Fruens svigten ifølge La Sale skal tilskrives 
hendes omskiftelige, lunefulde sind, hvorved forfatteren giver romanen et 
misogynt træk. I hvert fald er hun totalt afvisende da Jean de Saintré efter 
at have dystet hæderfuldt i Tyskland opsøger og møder hende på en af 
de mange jagtudflugter som abbeden diverterer hende med. Da ridderen 
forsikrer hende om sin fortsatte troskab, reagerer hun meget brutalt med 
hånende og fornærmende ord. Ved aftensmåltidet hos abbeden, hvor denne 
kommer med et drabeligt udfald mod turnerende riddere, tager Fruen klart 
abbedens parti. Abbeden udfordrer sin rival til en brydekamp, en sport 
som den kraftige abbed er trænet i, modsat ridderen. Højst uvillig bliver 
denne nødt til at deltage i den ulige kamp idet Fruen truer med ellers at 
skandalisere ham som en ridder der viser fejhed og ikke vil forsvare sin ære. 
To gange bliver ridderen kastet til jorden, og efter denne prøve erklærer 
Fruen abbeden for at være mest værdig til at tjene hende. 


Hvis romanen var endt her, ville der hermed være rettet et alvorligt angreb 
på fundamentale ridderlige idealer om høvisk kærlighed og ridderære. La 
Sale forsøger at rette op på situationen ved den efterfølgende tvekamp 
med ridderlige våben, hvor abbeden tildeles den raffinerede straf at få sine 
kinder og sin løgnagtige tunge gennemboret af ridderens daggert. Fruen 
nedværdiges også ved at blive berøvet sit blå bælte, symbolet på troskab. 
Senere, da hun er vendt tilbage til hoffet, vanæres hun helt og aldeles i 
hoffets nærvær. Jean de Saintré finder på at underholde hoffolkene med en 
kærlighedshistorie, som han foregiver drejer sig om en utro tysk adelsdame, 
men som i virkeligheden er beretningen om Belle Cousines forræderi. Han 


1m. Udgiveren af Livre de Poche-udgaven, Joël Blanchard, opfatter udtrykket som en hentydning 
til abbedens virile potentiale. 

beder hoffets damer tilkendegive hvad de mener om en dame der opfører 
sig så uhøvisk. Hofdamerne er enige om at fordømme en sådan opførsel. 
En enkelt dame vil idømme hende en straf som ellers tilkommer kvinder 
der har begået grov utugt, idet hun ,skulle klædes nøgen fra bæltestedet 
og opefter, have håret raget af og smøres ind i en god honning så myg- 
gene kunne fortære hende" (247). Ved en fiks manøvre får Saintré røbet 
at den forargelige dame er ingen anden end Belle Cousine. Hun udstilles 
altså til spot og skam som et afskrækkende eksempel. Herved reddes den 
høviske kærlighed i nogen grad. Men den har trods alt lidt et knæk ved 
den tilbedte dames utroskab og hendes uhøviske forelskelse i en uridderlig, 
sanselig ny tilbeder. 


Der er ingen tvivl om at La Sale plæderer for den trofaste kærlighed. Det er 
også den han besynger i balladen om kærligheden til den eneste ene (60). 
Trods alt synes han at have en vis forståelse for, at en sådan kærlighed kan 
være svær at praktisere helt igennem. I gennemgangen af dødssynderne 
i romanens belærende del behandles også den syvende dødssynd /uxuria 
(utugt). La Sale fordømmer kraftigt denne synd med støtte i bibelord og 
citater fra kirkefædre og moraliserende filosoffer. Men konklusionen giver 
noget overraskende et vist spillerum for løse forbindelser: 


Luxuria est ardor in accessu, foector in recessu, brevis delectatio corporis, et anime destruc- 
cio. Det betyder, min ven, at utugt er brændende hed ved sin indgang, stinkende ved 
sin udgang, en kort kropslig nydelse og en fordærvelse af sjælen. Og da denne synd 
er så skændig, vil den sande elskende som jeg allerede har sagt, af frygt for at det 
vil vække hans dames mishag, sky den af al magt for at vinde sin dames gunst. Og 
hvis han af heftig elskovstrang en enkelt gang skulle bukke under for den, så er de 
efterfølgende pinsler, prøvelser og farer som den trofaste tilbeders ængstende hjerte 
kommer ud for, så voldsomme at fejltrinnet ikke bør regnes ham som en dødssynd. 
Hvis det i det hele taget er en synd, må den være slettet gennem den pine han har 
måttet døje. Jeg vil derfor hævde at den sande elsker, som jeg her taler om, er fri, 
frelst og kvit for denne dødssynd (84-85). 


Før sin død opstillede La Sale et modstykke til den egoistiske og lunefulde 
Belle Cousine. I Barnegidslet fremstilles borgfruen som den moralsk stær- 
keste part i ægteskabet. Hun tager den afgørende beslutning om at ofre sin 
søn for at bevare sin herres ære. Der findes ikke i den franske middelalder- 

litteratur ret mange behandlinger af kvinder i hustrurollen. I Barnegidslet 
skildres en hustru der elsker, ærer og tjener sin herre trofast, og af ægte- 
manden inddrages i vigtige beslutninger. Hun er klar over sin undergivne 
status som hustru, men påtager sig den ledende rolle da hendes herre er 
lammet af fortvivlelse og rådvildhed. Med udgangspunkt i den vurdering at 
hendes herre ikke kan leve æreløs, når hun ved klare ræsonnementer frem 
til en ofring af gidslet som eneste mulighed. Som moder vil hun lide det 
største tab og åbner for manden det trøstende perspektiv at de stadig vil 
være i stand til at få børn der kan føre slægten videre. Meget konsekvent 
opfordrer hun sin herre til at slette sønnen af bevidstheden som hun selv 
vil gøre. Af taknemmelighed og medfølelse over for sin hustru vil borgher- 
ren skjule fuldbyrdelsen af sønnens henrettelse så lenge som muligt. Han 
foretrækker at hun selv ud fra hans henholdende svar finder frem til at det 
uafvendelige er sket. Da dette går op for hende, bevarer hun sin urokkelige 
sjælero og afgiver herved et ædelt eksempel for sørgende mødre. 


Der findes næppe i middelalderlitteraturen noget sidestykke til dialoger som 
dem i Barnegidslet, hvor to ægtefæller på lige fod diskuterer beslutninger af 
tragisk rækkevidde. Det er også bemærkelsesværdigt at deres samtaler finder 
sted i ægtesengen, hvilket giver situationen en mere realistisk karakter end 
hvis den var henlagt til en sal i borgen. Kærligheden mellem borgherren 
og hans frue hæver sig over det familiemæssige plan. Ved at være koblet 
til æresbegrebet bliver den et idealbillede på den ridderlige stræben efter 
fuldkommenhed. 


9. Den historiske virkelighed 


I modsætning til de tidligere århundreders franske romaner, f.eks. de 
keltiske ridderromaner, er La Sales fortællinger meget virkelighedsnære. 
De er knyttet til en historisk verden, der ikke ligger særlig fjernt. Saintré 
foregår i Jean le Bons regeringstid (1350-1364), dvs. en snes år før La Sales 


fødsel. 

Romanens hovedperson har også en parallel i virkeligheden. En adelsmand 
ved navn Jean de Saintré levede fra 1320-68. Krønikeskriveren Froissart 
omtaler ham flere gange og karakteriserer ham som ,den bedste og tap- 
reste ridder i Frankrig“. Under Jean le Bon var han „sénéchal“ (øverste 
hofembedsmand) hos huset Anjou og Maine og kammerherre hos hertu- 
gen af Anjou. Hans medkæmper i en dyst, Boucicaut, er også en historisk 
person med en glorværdig karriere, der skaffede ham rang som „maréchal 
de France", Han er imidlertid født to år før Jean de Saintrés død, så det 
er ren digterisk fantasi at lade dem optræde sammen. Hans virkelige navn 
var Le Meingre og en samtidsforfatter har skrevet hans biografi i Le livre 
des faits du bon messire Jean le Meingre (1409). 


Med hensyn til Belle Cousine har hun muligvis haft en virkelig model, men 
et sikkert spor til at identificere hende har ikke kunnet findes. 


De spektakulære ridderspil, som Saintré deltager i, har deres sidestykke 
i hans samtid, især ved Bourgognehoffet, men La Sale er tilbøjelig til at 
glorificere begivenhederne. Glorificeringen når et højdepunkt i beskrivelsen 
af korstoget mod saracenerne i et land som kaldes „Prøjsen“. De hærstyrker 
der her mobiliseres på begge sider, når op på et langt højere antal end til- 
fældet har været i de egentlige korstog til Det hellige land flere århundreder 
tidligere. Saracenernes hær angives at bestå af tre „batailles“ og, når man 
adderer det opgivne antal kæmpende, bliver hæren på 140.000 ryttere og 
over 500.000 fodfolk! 


Der findes historiske holdepunkter for „korstog“ mod landområder i Prøj- 
sen. Herhjemme kendes togterne mod de hedenske vender i det 11. og 12. 
århundrede. Lignende togter har fundet sted fra tysk side med henblik på 
erobring og kristning af befolkninger i Østtyskland og Pommern. Ifølge 
tyske kilder har der helt op i det 14. århundrede under tysk ledelse med held 
været ført krige mod hedninger mod øst, bl.a. i det nuværende Litauen.” 
Der har været deltagelse også af franske riddere, men begivenhederne er 
næsten ikke omtalt i franske kilder. Rygtet om et prøjsisk korstog kan dog 


12. Se litteraturlisten under Knudson 1963. 

have været tilstrækkelig til at La Sale har valgt denne geografiske placering. 
Selv om disse kampe førtes mod de vantro, var det ikke mod ,saracenere“ 
(muslimer) således som i Jean de Saintrés korstog. 


Et mere nærliggende udgangspunkt er det korstog der blev foranstaltet 
i slutningen af det 14. århundrede med massiv fransk deltagelse. Det er 
detaljeret beskrevet i franske historiske beretninger, og La Sale kan have 
kendt nogle af korsfarerne, som især var riddere fra Bourgogne. Det var 
rettet mod muslimer, men fik et lidet glorværdigt forløb. 


For at standse tyrkernes fremmarch på Balkan havde pave Bonifatius IX 
opfordret til korstog, og der blev samlet store hærstyrker af ungarere, ty- 
skere, englændere, italienere og franskmænd, sågar skandinaver, i alt måske 
op mod 50.000 mand, hvoraf ca. 2.000 franske riddere og 10.000 fodfolk. 
Det afgørende slag blev udkæmpet ved Nicopolis ved Donau i Bulgarien i 
1396. Det blev et blodbad uden lige. Hovedparten af de franske tropper, der 
havde begyndt krigen på egen hånd, blev nedslagtet eller taget til fange, og 
hele den store hær blev tilintetgjort. Dette vanærende nederlag står i stærk 
kontrast til Jean de Saintrés hurtige sejr over „saracenerne“ i romanen. 


Nogle år før La Sale fuldendte /ean de Saintré, blev der taget et nyt initiativ 
til et korstog. I 1454 afholdt Philippe le Bon af Bourgogne en fest, hvor de 
deltagende lensherrer lovede deres damer, Gud samt Vor Frue, at de ville 
føre krig mod „tyrkerne“. Det skulle være signalet til et egentligt korstog, 
men da det kom til stykket, var der ikke én af ridderne der drog af sted. 
La Sale, der sikkert har haft kendskab til sagen, har måske følt det som sin 
mission at give den opløftende tanke en vis eksistens og vender i litteraturen 
nederlaget til en strålende sejr. 


Heller ikke La Sales omtale af geografiske forhold svarer til det billede vi 
har i dag, men hans beskrivelse afspejler sikkert kun samtidens manglende 
viden om fjerne geografiske steder. Således beskriver han sammensætningen 
af de vantros hær: 

På saracenernes side var der den største hær der er samlet siden Muhammeds lov 
blev indstiftet. Alle sultaner, konger og fyrster fra de tre regioner deltog, nemlig fra 
Storasien, hvor der er seks provinser: Indien, Persien, Syrien, Egypten, Assyrien og 
Lilleasien. Denne del af Indien er omgivet af havet der ligger mod syd og som nogle 
kalder Det Sorte Hav, men andre kalder det „oprørte“ hav ud fra det voldsomme 
bølgeslag der er der både nat og dag på grund af de 7.548 øer som findes der. Blandt 
disse er der en meget stor ø hvor der er 10 byer. Hovedstaden hedder Gelbona, og 
i denne findes der en stor mængde guld og ædelstene, og her formerer elefanter sig 
mere end i nogen anden del af verden. Denne ø blev i sin tid omvendt af apostlen 
Sankt Thomas, men størsteparten af landet er i dag befolket af vantro. 


Og fra saracenernes anden region kom de fra Persien, dvs. Tyrkiet, som består af 
forskellige provinser, nemlig Afrika, Medien, Percia og Mesopotamien, hvor den store 
by Ninive ligger, som er tre dagsrejser i længden, og som nu kaldes Babylon. Og 
her ligger grundvolden til det prægtige Babelstårn, som er 4.000 skridt i bredden, 
og her ligger provinserne Kaldæa, Arabien, Saba og Tarsus. Og her er Sinai bjerg, 
hvortil englene bragte liget af Sankt Katharina, som nu ligger i kirken Sankt Maria 
af Rubo i nærheden af nævnte bjerg. 


Den tredje region hvorfra saracenerne kom, var Assyrien, som består af provinserne 
Damaskus, Antiochia og Fønikernes land med byerne Tyrus og Sidon. Her ligger 
Libanons bjerg, hvor floden Jordan udspringer, og her ligger byerne Palæstina, Judæa, 
Jerusalem, Samaria, Gabaste, Galilæa og Nazareth. Og her lå de to byer Sodoma og 
Gomorra, som på grund af deres afskyelige synder blev styrtet i afgrunden. Fra disse 
tre regioner var der så mange konger, fyrster og tropper at hele landet var fyldt med 
dem. Og deres hensigt var, som jeg har nævnt, at erobre resten af verden. [Stykket 
er ikke medtaget i den oversatte tekst]. 


Den fantasifulde omtale af muslimske lande som er samlet til forsvar mod 
de kristne styrker er hentet fra en næsten identisk tekst der findes i La Sales 
belærende værk La Salade. Det citerede stykke vrimler med geografiske fejl. 
Afrika betragtes f.eks. som en provins af Persien, der igen sættes lig med 
Tyrkiet, Egypten placeres i Asien og Palæstina bliver en by som Jerusalem. 
I La Salade er der faktisk færre brølere end i romanen. Her får man også 
at vide at romanens mystiske „Percia“ også kaldes ,Parthe“, altså „Parther- 
riget“, som i oldtiden ikke var en „provins“ som Mesopotamien, Medien 
og Babylonien, men faktisk omfattede disse lande. Når La Sale her strør 
om sig med geografiske navne, er det måske heller ikke så meget for at 
bibringe viden, men først og fremmest for at give læseren en forestilling 
om korstogets vældige format. 

Mens La Sales historiske fremstillinger og geografiske viden er højst mangel- 
fuld, er han meget virkelighedsnær i sin beskrivelse af dyster og krigshand- 
linger. Enkeltheder er beskrevet med en nøjagtighed så en miniaturemaler 
er i stand til at lave en livagtig skildring. Her er detaljerne også korrekte 
i forhold til forfatterens samtid, hvilket skyldes hans fortrolighed med 
disse emner. Han er også i stand til at give kommentarer når han omtaler 
skikke eller påklædning som blev brugt på romanens virkelige tid. Da 
abbeden forbereder sig til brydekampen og smøger sine hoser ned under 
knæet for at kunne bevæge sig friere, giver forfatteren denne oplysning 
om den tids hoser: ,,de var nemlig ikke i ét stykke dengang og havde ikke 
fod forneden". Og i Barnegidslet gør han opmærksom på at de fremmede 
herolder bliver modtaget i riddersalen ,,for dengang viste man dem større 
ære end i dag“. 


Mens der i romanen er det autentiske træk at en ridder ved navn Jean 
de Saintré virkelig har eksisteret, er det ikke muligt at henføre dramaet i 
trøsteskriftet til historiske kilder. Handlingen i Barnegidslet angives ganske 
vist at være en historisk begivenhed. Gidseldramaet henlægges til Hundred- 
årskrigen i forbindelse med englændernes belejring af Brest under ledelse af 
Den Sorte Prins (prins Edward af Wales). Dette stemmer ikke med over- 
leveringen. Vi ved at Den Sorte Prins aldrig har belejret Brest. Han døde 
i 1376, og byen var i englændernes besiddelse uafbrudt fra 1342-1396. En 
belejring med henrettelse af gidsler har ganske vist fundet sted i Bretagne, 
men belejrerne var franskmændene! Ifølge visse historikere kan der godt 
være tale om et sted i nærheden af Brest, men den samtidige krønikeskriver 
Froissart henlægger en sådan begivenhed til byen Derval mellem Nantes og 
Rennes. Han beretter at franskmændene i 1373 under ledelse af hertugen 
af Anjou lod tre gidsler henrette foran Dervals fæstningsmure, hvorefter 
englænderne foretog repressalier.” 


Har La Sale forvansket historien for at fremstille sagen i et for fransk- 
mændene gunstigt lys? Det er ikke sandsynligt. Den manglende historiske 


13. Hill 1979: IX og Néve 1903: 61-65. 

korrekthed skyldes La Sales generelle anvendelse af digterisk frihed. Som 
det nævnes i novellens første sætning, bygger La Sale på hvad han i sin 
ungdom har hørt fra „adskillige tapre riddersmænd“ angående en barba- 
risk henrettelse af et gidsel. Lige som i Saintré er den historiske reference 
et litterært virkemiddel, som skal tjene til at give en illusion af autentiske 
begivenheder. Men efter at denne ramme er givet fortæller han meget vir- 
kelighedsnært. Fortællingen er det afgørende. De historiske holdepunkter 
skal fungere som et alibi. 


10. Værkernes stilpræg og oversættelsen 


Oversættelse af ældre litteratur kræver særlige overvejelser med hensyn til 
stilistisk balance mellem originalteksten og oversættelsen. Skal oversætte- 
ren holde sig tæt på originalen og forsøge at gengive en ældre skrivemådes 
stilpræg eller indstille gengivelsen på det nutidige læserpublikums stilva- 
ner?4 Min indstilling har været at forsøge en middelvej, hvor originalens 
karakteristiske stiltræk markeres samtidig med at udtrykket i det væsentlige 
tilstræber overensstemmelse med nutidig dansk skrivestil. Jeg har ikke fulgt 
den arkaiserende manér der var gængs i tidligere tiders oversættelse af ældre 
litteratur, nemlig den automatiske anvendelse af „I, jer, jeres“ som tiltale 
til enkeltperson i stedet for det moderne „De, Dem, Deres“. Den vil nemt 
give forkerte associationer, f.eks.til Holberg og til romantikernes historiske 
digtning. I Jean de Saintré anvendes ,vous“-tiltale til enhver, høj og lav, 
i alle situationer. En generaliseret anvendelse af ,De“ kan stedvis virke 
unaturlig på dansk, men da den fornemme tiltale afspejler hoffets etikette, 
har jeg gennemført den også i oversættelsen. Senmiddelalderens ekstremt 
underdanige titulatur er også bevaret ved arkaiserende gengivelser som „ædle 
herre“, „høje konge“ ,hojtærede fyrste“, „min højærværdige frue“ o.l. 


14. Et gennemført forsøg på at oversætte romanen til engelsk middelaldersprog er foretaget af 
Irvine Gray i Little John of Saintré (1931). Her anvendes overalt hvor det er muligt forældede 
verbalformer, syntaks og ordforråd. En sådan præstation er mulig på engelsk, hvor der kan øses 
af Chaucers og Shakespeares meget varierede sprog, men en sådan pastiche kan ikke undgå at 
virke kunstlet og uægte. 

I Jean de Saintré er der anvendt forskellige stilarter svarende til de tre typer 
stof der danner romanen. For det forste er der de ikke fortællende par- 
tier: Dedikation, epilog og den belærende del, der er karakteriseret ved en 
kompleks sætningsbygning og en overlæsset stil med en forkærlighed for 
ordgrupper på to-tre synonymer. Denne skrivemåde var tidens stilideal. 
Prosaen var dengang domineret af en stærkt latinsk præget kancellistil.” 
Denne skrivemåde var udviklet af klerke og sekretærer ved den verdslige og 
kirkelige administration og var i sidste ende en efterligning af forbilleder 
i det antikke Rom. 


Den komplekse sætningsbygning med mange bisætninger og indskudte 
led har La Sale haft svært ved at håndtere. Den resulterer ofte i ufuldendte 
konstruktioner, usammenhængende perioder og andre former for sætnings- 
brud (anakoluti). Denne type sprogfejl skal naturligvis ikke efterlignes i 
en oversættelse, og de alt for lange sætningskonstruktioner, som vil virke 
stærkt fremmedartet på et dansk læserpublikum, har jeg i de mest outrerede 
tilfælde fundet det naturligt at opbryde og opdele i mindre segmenter ved 
hjælp af punktum. 


Derimod er den overlæssede stil, bl.a. med anvendelse af synonymgrupper 
(„bede og anmode“, „anmode og bønfalde“, „bede, anmode og bonfalde“) 
et så vigtigt træk at det må forsøges gengivet hvor der kan findes samme 
antal synonymer i dansk. 


Den anden type fremstillingsmåde er knyttet til forberedelsen og afviklin- 
gen af ridderspil. Den er karakteriseret ved en kronologisk markering af 
handlingens gang ved hjælp af stereotype udtryk som „og så … og så … 
og så“, en lidt ubehjælpsom maner som også findes i tidens historieskriv- 
ning. Den tid der anvendes af La Sale til gengivelse af disse handlinger er 
først og fremmest passé simple, der dog ofte ret vilkårligt afløses af præsens 
(historisk præsens). Fremstillingen kan undertiden ved dette træk virke lidt 


15. Disse stilvaner er behandlet i min disputats: La prose narrative du XVe siècle. Étude esthétique 
et stylistique (1958). 

uordnet, men gennemgående har jeg valgt i oversættelsen at følge La Sales 
skiften da også den er repræsentativ for værket. 


Gennemgående er La Sale ikke nogen elegant skribent. Hans skrivemåde 
er ofte klichéagtig og naiv, men de naive, primitive træk kan give en særlig 
stilistisk charme som vil blive ødelagt ved ,forbedringer“. I visse tilfælde 
kan forenklingen i den franske tekst dog være så stereotyp at en direkte 
gengivelse på dansk ville virke for banaliserende. La Sales tilbagevendende 
anvendelse af adjektiver som „bon“ eller „beau“ som positiv karakteristik 
ved alle mulige substantiver indbyder ofte til en stilistisk variation på dansk. 
Det danske „smuk“ vil ikke passe som partner i mange af de substantivfor- 
bindelser hvor ,beau“ er naturligt i fransk. Derfor kan det enkelte gange 
være oplagt at variere, dog med bevarelse af den naive tone, f.eks. med 
gengivelser som „fint linned" (zresbeaux linges), „en dejlig brændeild“ (un 
tresbeau feu), „alle de skønne leveregler“ (tant de belles doctrines), „de to 
flotte spring“ (les deux beaux saulx). 


Den mest personlige udtryksmåde finder man hos La Sale i den direkte tale 
i Jean de Saintré. De korte replikker er her i reglen livlige, ofte med humo- 
ristiske eller ironiske pointer. La Sale har været trænet i hofkonversation, 
og hans replikskifte er gennemgående særdeles kvikt og levende. Her kan 
også den danske gengivelse nærme sig dansk talesprog uden dog at bringe 
helt moderne udtryk i anvendelse. 


I modsætning til brugen af varierede stilarter i Jean de Saintré har Barne- 
gidslet en enhedsstil. Det tragiske emne lægger op til en fremstilling på 
højeste stilniveau med anvendelse af en overflod af retoriske virkemidler. 
Den retoriske stil præger både de handlingsbeskrivende dele, heroldernes 
taler, ægteparrets dialoger, og sønnens klageråb da han opdager at han 
skal henrettes. Sammenkædningen af sætninger i lange perioder er meget 
udbredt og treleddede synonymrækker florerer. En overdreven anvendelse 
af det sidste findes i borgfruens lange, argumenterende monolog, hvor jeg 
har søgt at bevare antallet af synonymer: 


ST 


JENS RASMUSSEN 


Tværtimod giver, overfører og afstår jeg til Dem oprigtigt og med villigt sind, uden 
tvang, pres eller vold, hele den kærlighed, hengivenhed og ret som en moder kan og 
bør have over for sin eneste, højtelskede søn (263). 


Retorikken er undertiden ved at tage magten fra forfatteren, f. eks. når 
han skal give udtryk for kommandantens fortvivlelse og bruger en række 
retoriske spørgsmål formet som parallelle konstruktioner: 


— Ak og ve, jeg elendige, den ulykkeligste af alle som er født på denne værst tæn- 
kelige planet. Hvorfor kom jeg dog til denne ulykkelige verden, hvor jeg er dømt til 
så sørgeligt at miste min ære? Hvor er nu den vasal der vil anerkende mig? Hvor er 
den lensherre der vil vide af mig? Hvor er den ven som vil have mig kær? Hvor er 
den tjener som vil tjene mig? Hvor er den jord som vil give mig et opholdssted? Ak, 
gode Gud, hav medlidenhed med mig, og befri mig for den dødelige smerte som 
mit hjerte føler når jeg, for at handle ret, enten mister min ære eller bliver min søns 
bøddel ved at sende ham i døden. Og ved disse ord er hans hjerte nær ved at briste, 
og han er lige ved at opgive ånden (261). 


Den retoriske gentagelse af de samme sætninger og udråbsordet „Ak!“ 
anvendes også for at give udtryk for barnegidslets fortvivlede klage i dets 
dødsangst: 


— Ak, Thomas, min ven, du fører mig i døden, du fører mig i døden, du fører mig 
i døden; ak, du fører mig i døden; ak, fader, jeg skal dø; ak, moder, jeg skal dø, jeg 
skal dø! Ak, ak, ak, jeg skal dø, dø, dø, dø (274). 


Der mærkes en klar bestræbelse fra forfatterens side for at få hele teksten 
til at virke skæbnesvanger, dyster og tung. Også i de berettende passager 
er fremstillingen kraftigt stiliseret, stiv og lakonisk. Efter vor tids smag kan 
denne form for retorik virke overdreven og mekanisk. 


Men man ville svigte tekstens formål, at skabe rædsel og medfølelse, hvis 
retorikken blev nedtonet i oversættelsen. 

11. Forlægget for de oversatte tekster 


Romanen Jean de Saintré er bevaret i over 10 samtidige håndskrifter, hvoraf 
de fleste befinder sig i Bibliothèque Royale i Bruxelles. Tekstkritisk forskning 
har resulteret i adskillige udmærkede moderne udgaver. Et grundigt tekst- 
kritisk arbejde ligger bag en belgisk udgave fra 1926, udgivet af Ferdinand 
Desonay og Pierre Champion. Deres indsats er fulgt op i en udgivelse (1993) 
med et komplet tekstkritisk apparat ved Mario Eusebi. Hans tekstudgivelse 
stemmer i det store og hele overens med en Livre de Poche-udgave (1995), 
som er udarbejdet af Joël Blanchard med oversættelse til moderne fransk 
af Michel Quereuil, og som ligger til grund for nærværende oversættelse. 
Denne seneste franske udgave, som er fremstillet til brug for det almindelige 
læserpublikum, har medtaget de kapiteloverskrifter som findes i marginen 
af et enkelt håndskrift. Der er hos forskerne ikke enighed om hvorvidt det 
drejer sig om La Sales bidrag, eller det er tilføjelser der skyldes en senere 
bearbejder eller en kopist. Trods disse overskrifters lidt usikre karakter 
er de medtaget i min oversættelse da de er en god hjælp til at finde vej 
i teksten. Fra Livre de Poche- udgaven er også overtaget en nummereret 
underopdeling i kortere tekststykker som gør det lettere at sammenligne 
oversættelse og original. Der er spring i denne nummerering svarende til 
lakuner i oversættelsen hvor teksten er resumeret. 


Teksten til Le Réconfort de Madame de Fresne er kun bevaret i to håndskrif- 
ter fra anden halvdel af det 15. århundrede. En lidt ændret og omarbejdet 
tekst indgår i manuskriptet til Les enseignements d'Anne de France (1505), 
hvorfra illustrationerne til nærværende oversættelse er hentet. En udgave 
i bogtryk er publiceret o. 1521 og endnu en i 1535. Den første nyere ud- 
gave, som stammer fra 1903, er editeret af Joseph Néve og indeholder en 
længere indledning om La Sale og hans værker. Udgiveren har selv ejet 
manuskriptet, som var det eneste kendte på det tidspunkt. Den seneste 
udgivelse (1979), som er anvendt som forlæg for nærværende oversættelse, 
er foretaget af Ian Hill. Han har foretaget en kildekritisk gennemgang af 
Nèves manuskript og sammenlignet med et senere opdaget manuskript og 
registreret dets varianter i forhold til det første manuskript. Hans udgivelse 

i duplikeret form falder i det væsentlige sammen med Joseph Nèves tekst, 
men der er foretaget visse korrektioner, hovedsagelig af Iæsefejl. 


12. Illustrationer 


Til illustration af karakteristiske scener i de to fortællinger er benyttet et 
udvalg af händskrifternes miniaturemalerier og tegninger. Billedforklaringer 
er angivet i forbindelse med illustrationerne. 


Miniaturemalerier 

Ilustrationerne til Jean de Saintré findes i forskellige håndskrifter. 
Miniaturemaleriet der er gengivet på bogens omslag, og på s. 56, og som 
er det eneste der her gengives i farver, findes ikke i hândskrifterne med 
romanen, men i forfatterens belærende værk La Sale (Bibliothéque Royale 
de Belgique nr. 9287). De øvrige miniaturemalerier findes i London ma- 
nuskriptet af /ean de Saintré, British Museum Cotto Nero D IX). 
Illustrationerne knytter sig i reglen til bestemte passager i teksten, men 
miniaturemaleren har undertiden ændret situationen med udeladelser eller 
tilføjelser af enkeltheder. Ophavsmanden er anonym, og maleriernes kunst- 
neriske niveau er ikke helt på højde med tidens kendte miniaturemaleres 
produktion. De er dog gennemført med stor håndværksmæssig akkuratesse 
og giver et realistisk indtryk af tidens klædedragt og våbenudstyr. 


Pennetegninger 

Pennetegningerne findes i et andet håndskrift med romanen /ean de Saintré 
(Bibliothéque Royale de Belgique, nr. 9147). De er forenklede i formen 
og kan minde om billeder i en tegneserie. Tegneren, som er anonym, har 
fået plads til mange karakteristiske detaljer og har gengivet scenerne med 
liv og humor. 


Alle illustrationerne til nærværende oversættelse af /ean de Saintré er repro- 


duceret fra en bibliofiludgave af værket ved Pierre Champion og Ferdinand 
Desonay, Paris 1926. 

Illustrationer til Barnegidslet 

Ingen af de to originale håndskrifter til denne tekst er illustrerede, men en 
senere let omarbejdet version af fortællingen om barnegidslet, der indgär 
som eksempel i et pædagogisk skrift fra begyndelsen af det 16. århundrede 
indeholder en række illustrerende miniaturemalerier. Det drejer sig om 
Les Enseignements d'Anne de France å sa fille, Paris 1505, et skrift beregnet 
til undervisning og opdragelse af unge piger. Dette værk er genudgivet i 
1878 og af en samtidig kunstner forsynet med træsnit som er tegnet på 
grundlag af de oprindelige miniaturemalerier. Et udvalg af disse træsnit er 
reproduceret og bringes som illustrationer til oversættelsen. 


Tegningen i disse træsnit er stiv og ret stereotyp, men svarer herved godt 


til det barske emne og den ceremonielle fremstilling. Kunstneren har et 
udpræget talent for at placere figurerne i prægnante scener. 

Værket La Sale overrækkes til hertug Louis de Luxembourg, hos hvem Antoine de La Sale 
var huslærer for hans tre sonner. Forfatteren var 65 år i 1451 da dette værk blev afsluttet, men 
den knælende person ligner ikke en olding. Han er tegnet uden individuelle trek efter tidens 
stiliserende tendens. Figurerne viser tidens mode i hovedbeklædning og dragter. En hofnar med 
bjælder på hætte og trøje holder sig lidt på afstand. 


Jean de Saintré 


Dedikation 


1. Til den fremragende, stormægtige fyrste, Monseigneur Jean d'Anjou, her- 
tug af Calabrien og Lorraine, markgreve og markis du Pont, min hojagtede 
hersker. Efter eget ydmyge og underdanige forslag og endvidere for at efter- 
komme Deres anmodning, som for mig er at betragte som en ordre, har det 
fornøjet mig at frembringe fire skønne skrifter fordelt på to bind således at 
de er lettere at håndtere. Det første skrift beretter om kærligheden mellem en 
dame fra det franske kongehus, Belle Cousine, som jeg ikke benævner med 
noget andet navn eller tilnavn, og den tapre ridder Hr. de Saintré. 


Det andet handler om Hr. Floridan og den smukke og gode frøken Elvide 
og fortæller om deres trofaste kærlighed og deres sørgelige endeligt. I bogen 
omtales de ikke med noget andet navn end i historien, som er oversat til 
fransk fra latin, og som bringes ordret i det følgende. 


Det tredje skrift er en tilføjelse, som jeg har uddraget af Les Chroniques 
de Flandres, og som er en meget smuk beretning. 


Andet bind handler om den trofaste kærlighed mellem frøken Vienne 
d'Alençon og Paris de Roussillon, som mere end nogen andre jeg har læst 
eller hørt om, blev ofre for deres kærlighed. Dette værk arbejder jeg på af al 
kraft for at opfylde Deres anmodning, der som nævnt for mig er at betragte 
som en ordre i højere grad end hvis den kom fra enhver anden hersker.” 


16. Af de nævnte værker er La Sale kun forfatter til /ean de Saintré. Kærlighedsromanen om Paris 
og Vienne i det lovede bind 2 blev aldrig skrevet, men La Sale har glemt at slette værket i 
dedikationen. 


57 


ANTOINE DE LA SALE 


Kapitel 1 
Her følger historien om den førnævnte dame Belle Cousine og Saintré. 


2. På den tid da Jean af Frankrig, Philippe de Valois ældste son, var konge, 
var der ved kongens hof en adelsmand, Hr. de Pouilly fra Touraine, som 
i sin husstand havde en meget brav og afholdt ung mand ved navn Jean, 
som var ældste son af Hr. de Saintré, der ligeledes var fra Touraine. Denne 
ungersvend kom på grund af sit vindende væsen i yndest hos kongen, i 
den grad at kongen ønskede at få ham i sin tjeneste. Og da han endnu var 
meget ung, blev det bestemt at han skulle være kongens page, der dog kun 
skulle ride bag ved kongen i hans følge og desuden varte op ved bordet 
ligesom de andre tjenstgørende pager. Bemeldte Jean de Saintré gjorde sig 
bemærket frem for de andre pager ved sin opvartning af hver enkelt ved 
bordet. Han serverede snart for én, snart for en anden og var langt flittigere 
end nogen af de andre pager. Især var han opmærksom over for damerne 
og søgte at opfylde alle deres ønsker og udføre alle de tjenester de bad ham 
om. I øvrigt var han med sine kun 13 år en dygtig og dristig knøs, hvad 
enten det drejede sig om at styre en vanskelig ridehest eller synge, danse, 
spille bold, løbe, springe eller deltage i alle slags øvelser og idræt som han 
så de voksne mænd udføre. Alt kastede han sig muntert ud i, skønt han af 
statur hele livet var lille og spinkel. Men hans mod var i sammenligning 
med andres hærdet som jern og stål. 


På grund af sine færdigheder, sin venlighed, høviskhed og godhed var han 
meget vellidt og blev rost af alle, såvel af kongen og dronningen som af 
hoffets herrer og damer. Alle skønnede at han, hvis han fik lov at leve, ville 
blive en af de berømteste adelsmænd i Frankrig. Og således gik det da også, 
for da han forlod denne verden, blev han anset for den tapreste blandt rid- 
dere således som den følgende fortælling om hans bedrifter vil berette. 

Kapitel 2 


Her berettes om en ung enke, en prinsesse fra det franske 
kongehus, og om hendes gode egenskaber og store klogskab. 


3. På denne tid var der som hofdame hos dronning Bonne af Bøhmen, der 
var gift med den førnævnte kong Jean, en meget ung enke, som var en af 
de hofdamer der var nært beslægtede med kongefamilien, og som blev kaldt 
Belles Cousines. Om hendes rigtige navn og adelige gods melder historien 
intet, af grunde man vil erfare i det følgende. Denne dame ville, da hun 
var blevet enke ved sin mands død, under ingen omstændigheder finde 
en ny ægtemand, hvad nu end årsagen var. Måske var det for at efterligne 
de trofaste enker fra fordums tid, som den romerske historie, der har de 
ypperste eksempler herpå, omtaler så ærefuldt. 


Disse eksempler vil jeg ikke komme ind på, men gå videre med min fortæl- 
ling om denne dame, som ikke på noget tidspunkt efter at hun var blevet 
enke ville være knyttet til en ægtemand. Umiddelbart forekommer det 
mig oplagt at hun ville følge eksemplet fra hine enker som gamle tiders 
historieberetning melder om. Romerne havde nemlig den meget rosværdige 
skik at prise og ære de enker som efter deres første mands død ikke ville 
gifte sig igen, men som på grund af den varme, trofaste kærlighed som de 
nærede til den afdøde, ønskede at leve i ærefuld, streng kyskhed. 


Herom siger Apostlen i Første brev til Timotheus kapitel 5: „Ær enkerne!* 
De kvinder er ikke sande enker der ikke gifter sig igen fordi de ikke kan finde 
nogen at gifte sig med. De lader sig kun lede af nydelsen eller af egen fordel 
eller et andet motiv, men ikke af kærlighed til Gud eller til deres første mand, 
således som de førstnævnte, der overhovedet ikke vil være knyttet til nogen 
mand, han være sig ringere eller bedre end deres første mand. Som Vergil 
fortæller i fjerde bog af Æneiden, var Æneas dødeligt forelsket i Dido, men 
Dido ville ikke vide af hans kærlighed, for så højt havde hun elsket og elskede 
stadig sin døde mand at hun ikke kunne glemme ham. Og da Anna, Didos 
søster, foreslog hende at gifte sig igen, sagde hun disse ord: 

Ille meos primius qui me junxit, amores 
abstulit; ille habeat secum servetque sepulcro. 


Dette vers betyder: „Den der først tog mig til ægte, fik al min kærlighed; 
den skal han beholde og have med sig i graven.“ 


4. Romerne hædrede med kranse dem der udførte store våbenbedrifter. 
Således tildelte de „voldkransen“ til den der først passerede fjendens vold- 
grav eller fæstningspalisader. Og den der ved stormen på en stad, en fæst- 
ning eller en by først kom op ad stigen og over fæstningsmuren, modtog 
„murkransen“. På samme måde blev andre tapre bedrifter belønnet. Ved en 
højtidelig ceremoni bekransedes således med „kyskhedskransen“ de enker 
som af kærlighed til deres første mand og til ære for ham ikke ville gifte 
sig igen, men ville bevare deres kyskhed ren. Og de var langt mere ansete 
end andre enker. Og om den slags enker taler den hellige Hieronymus” i 
anden bog i skriftet mod Jovinianus, hvor han giver eksempler på enker 
der ikke vil tage en ny mand. Således Marcia, Catos datter, som altid bar 
sorg for sin mand. Hendes venner, der søgte at trøste hende, spurgte hende: 
„Ak, hvornår vil du ophøre med at bære sorg?“ 

Hun svarede dem at sorgen ville høre op på hendes sidste dag, den velsig- 


nede dag hvor hun skulle dø. 


Hieronymus beretter også om en anden enke ved navn Lucia som græd over 
sin døde mand nat og dag uden ophør og bestandig længtes efter ham. For 
at få hende til at glemme sin sorg talte hendes far da om en ny mand. 


— Ak, svarede hun da, kære far, for Guds skyld, nævn det aldrig mere. 
Og da hendes far bebrejdede hende at hun ville forblive enke, så ung hun 


var, gav hun som afgørende svar: 


17. Æneiden, IV, 28-29. 

18. Hieronymus (ca. 347-420), kirkefader, bibeloversætter, helgen. Skriftet Adversus Jovinianum, 
som citeres, er et polemisk angreb på en munk der af Hieronymus blev stemplet som kætter 
fordi han hævdede at kvinders ægtestand var Gud lige så velbehagelig som jomfruelighed. 

— Jeg elsker så højt den døde at jeg aldrig kan elske nogen anden mand 
den mindste smule. Og hvis jeg, grebet af en ubændig dårskab, skulle tage 
en mand som var god mod mig, ville mit hjerte aldrig kunne finde glæde 
af frygt for at miste ham. Og hvis han var hård og streng, ville mit sørgelige 
liv snart få en ende. 

Derfor ville hun forblive i enkestanden. 


Den gode Sankt Hieronymus har mange andre eksempler, som jeg imidler- 
tid vil forbigå, da enhver der har lyst til det, kan finde dem i hans bog. 
Blandt disse eksempler om ægteskabet har han også et der er meget fornø- 
jeligt. Det står i det 96. kapitel i hans Epistel. Det handler om en kvinde i 
Rom som ikke hørte til disse fuldkomne enker. For hun havde været gift 
med 22 mænd. Nu traf det sig at der i samme by var en mand der havde 
ægtet 20 kvinder. Disse to blev gift i lystighed og festivitas, og det havde 
folk i Rom stor morskab af da de var nysgerrige efter at se hvem af dem der 
ville overleve den anden. Det gik nu sådan at kvinden døde først. Så kom 
alle Roms spasmagere til manden og gav ham en laurbærgren i hånden som 
tegn på den sejr han havde vundet over kvinden som havde gjort kål på 22 
mænd. På hans hoved anbragte de triumferende en krans af grønt løv og 
førte ham således gennem byen til klangen af trommer og trompeter idet 
de råbte ud til mængden: 

— Længe leve Palmo, der gjorde kål på kvinden med de 22 mænd! 


Og her vil jeg slutte med disse eksempler og vende tilbage til historien om 
Fruen og Lille Saintré. 

Jean ligger på kne foran Belle Cousine, der sidder under en baldakin omgivet af sine hofdamer. 
De bærer alle fornemme kvinders typiske hovedtøj, le hennin. I døråbningen til højre ses en 
tjenestepige. 

Illustrationen gengiver den første side i händskrifiet med forfatterens dedikation. Initialen 
A, der indleder teksten, indeholder et meget lille maleri, der viser en scene hvor manuskrip- 
tet til Jean de Saintré overrækkes til bestillingsgiveren, Jean d'Anjou, hertug af Calabrien. 
I teksten står der med gotisk skrifi: 

Kapitel 3 


Hvordan denne hojadelige enke fik den ide at føre en ung mand frem 
til fuldkommenhed så han kunne nå den højeste grad af tapperhed. 


5. Skønt bemeldte dame altså, uvist af hvilken grund, havde sat sig for 
aldrig at gifte sig igen, var hendes hjerte på trods af dette optaget af visse 
tanker, og hun forestillede sig blandt andet ofte at hun ville gøre en ung 
ridder eller væbner til en berømt mand. 


Og denne tanke holdt hun fast ved. Derfor iagttog hun igennem flere 
dage overalt hoffets unge adelsmænds adfærd og deres karakter for at 
udvælge den der særlig faldt i hendes smag. Til sidst faldt valget på Lille 
Saintré. Det skete da at hun for at studere hans adfærd og hans tale ad- 
skillige gange i andres nærvær spurgte ham ud om forskellige ting; og jo 
mere hun talte med ham, jo bedre syntes hun om ham. Men alt hvad 
der havde noget med kærlighed at gøre, vovede eller ønskede hun ikke 
at komme ind på. 


Det hændte da at skæbnen og kærligheden magede det sådan at denne 
Frue en dag kom ind i sit kammer efter at have lagt dronningen i seng for 
at sove til middag. 


Venstre spalte: 

À vous, tresexcellent et trespuissant prince, monseigneur Jehan daniou, Duc de Calabre et de 
Lorraine, marchis et marquis du pont et mon tresredoubte seigneur apres mes treshumbles et 
tres obeissans Recommandations pour obbeir a vos prielres) > 


Højre spalte: 

> a vous faire deux beaulx traittiez en deux liures pour les porter plus aisiement Dont ce 
premier parlera de une dame des belles cousines de france sans autre nom ne surnom nommer 
Et du tresvaillant chevalier le Sire de Saintré. 

Le deuxiesme sera des tresdousses amours et trespiteuses fins de messire flou[ridan]. (Overset- 
telse s. 57). 

Og da Fruen gik forbi i buegangen med sine væbnere, fruer og frakner, 
der fulgte bag efter hende, opdagede hun dér den lille Saintré, der kig- 
gede ned i slotsgården for at se på at der spilledes bold.? Og da han så 
Fruens væbnere passere forbi, gjorde han straks reverens og knælede. Og 
da Fruen så ham, blev hun såre glad, og idet hun passerede forbi ham, 
sagde hun: 

— Saintré, hvad laver De her? Hvad er det for en opførsel at en væbner 
undlader at ledsage damerne? Fy, unge mand, af sted, gå foran! 


Lille Saintré blev helt skamfuld og ildrød i ansigtet, bukkede og gik frem 
til de andre. Og da Fruen så at han nu gik foran, sagde hun med høj latter 
til sine hofdamer: 

— Kom, lad os gå ind i mit kammer, så skal vi rigtig more os! 

— Med hvad dog? spurgte fru Jeanne. 

— Med hvad? sagde Fruen. Det får De straks at se når Saintré og jeg skal 
dyste. 

— Ak, Frue hvad har han gjort. Han er sådan en rar dreng. 


Mens de talte, gik Fruen ind i sit kammer. Dernæst sagde hun til sine 
folk: 

— I kan godt gå, lad os være alene her. 

Efter disse ord gik de alle ud. Og Lille Saintré knælede for at tage afsked. 
Og da fruen så ham knæle, sagde hun: 

— De, unge mand, skal blive her. De tæller ikke med blandt mandfolk; 
jeg vil gerne tale lidt med Dem. 


6. Så blev døren lukket; og fruen satte sig i fodenden af den lille seng og 
anbragte ham mellem sig og sine hofdamer; og så forsøgte hun at få hans ord 
på at han ville svare sandt på hendes spørgsmål. Og den stakkels ungersvend, 
som ikke anede hvor hun ville hen, lovede at svare mens han tænkte: 


— Ak, hvad har jeg dog gjort? Hvad sker der nu? 


19. Der er tale om en forløber for tennis (jeu de paume), der på den tid spilledes med håndfladen 
i stedet for ketcher. Bolden var af læder, udstoppet med klude. 

Saintré knæler da Belle Cousine går forbi. En hofdame holder hendes slæb. Fire mænd er ved 
at forlade værelset til venstre. Tre hofdamer til højre. 


Mens han undrede sig, smilede Fruen til sine damer og sagde: 
— Hør her, unge mand, nu da De har givet mig Deres ord, sig mig så 
allerførst hvor længe det er siden De sidst har set Deres hjertes dame? 


Og da han hørte tale om en hjertes dame, noget som han aldrig havde haft 
i sine tanker, fik han tårer i øjnene, hans hjerte skælvede af angst, og hans 
ansigt blegnede så han ikke kunne få et ord frem. 

Fruen sagde da: 

— Hvad er det, unge mand; hvad er det for en facon? 

De andre damer, der stod omkring ham og lo, sagde: 

— Ja, Saintré, kære ven, hvorfor siger De ikke til Fruen hvornår De sidst 
har set Deres hjertes dame? Det er da ikke noget stort forlangende. 


Og de pressede ham så kraftigt at han sagde: 


— Frue, jeg har ingen. 

— Har De ingen? sagde Fruen. Måske har hun endnu ikke sagt ja! Men 
den dame som De elsker højest, og som De ville ønske var Deres hjertes 
dame, hvornår har De sidst set hende? 


Lille Saintré, der som nævnt endnu ikke havde følt eller nydt længslen 
efter kærlighed, tabte helt fatningen. Han stod blot og snoede kvasten på 
sit bælte om sine fingre og sagde længe ikke noget. Og da Fruen mærkede 
at han ikke kunne svare, sagde hun: 

— Nå, min gode, hvad er det for en opførsel? De siger ikke et ord. Er 
det så slemt at jeg spørger Dem hvornår De sidst så den dame som De 


allerhelst vil tilbede? 


Nu fik fru Jeanne, fru Katherine, Isabel og de andre damer, der lo ad det 
hele, medlidenhed med ham. De sagde da til deres Frue: 

— Han er endnu ikke parat til at svare Dem, men hvis De vil tilgive ham 
denne gang, vil han nok gøre det i morgen. 

— I morgen? sagde Fruen, nej, jeg vil have besked før han tager herfra. 
Så sagde de andre damer idet én kaldte ham „Kære ven“, en anden „Søn- 
nike“, en tredje „Lille Saintré“: 


— De kan trygt sige os hvornår De sidst så Deres hjertes dame, ellers er 
De fuldstændig prisgivet vor Frue. 

Og da alle således faldt over ham, svarede han: 

— Hvad skal jeg sige når jeg ikke har nogen dame. Hvis jeg havde haft én, 
skulle jeg gerne have sagt det. 

— Sig bare hvem De elsker mest, sagde de. 

— Hvem jeg elsker mest? Det er min mor og derefter min søster Jacque- 
line. 

Så sagde Fruen: 

— Min herre, jeg taler ikke om Deres mor eller Deres søster; for kærlig- 
heden til en mor, en søster eller en anden slægtning er helt forskellig fra 
kærligheden til den tilbedte dame. Jeg spørger om damer som ikke hører 
til Deres nærmeste familie. 

— Damer som ikke hører til min nærmeste familie, sagde han, af dem er 
der ingen jeg elsker. 

Lille Jean ligger på knæ for Fruen, der sidder i fodenden af sin seng. 


Så sagde Fruen: 

— Elsker De ikke nogen dame? De er sandelig en køn adelsmand! Siger 
De at De ikke elsker nogen dame? Nu fornemmer jeg at De aldrig bliver til 
noget stort. De har et usselt hjerte! Hvordan skabtes de tapre bedrifter, de 
store handlinger, de ridderlige heltegerninger udført af mænd som Lancelot, 
Gauvain, Tristan, Guiron den Høviske og de gæve riddere af Det Runde 
Bord, eller Ponthus eller de mange andre tapre riddere og væbnere her fra 
riget eller fra utallige andre riger, som jeg gerne skulle have nævnt ved navn 
hvis tiden havde tilladt det.”? Deres bedrifter skyldtes ene og alene at disse 
riddere stod i kærlighedens tjeneste og ønskede at bevare deres tilbedte 
damers gunst. Og jeg kender adskillige som fordi de var sande elskere og 
trofast tjente deres damer, er nået så højt ad ærens vej at der vil gå frasagn 


20. De nævnte riddere er kendte figurer i høviske romaner. Lancelot og Gauvain optræder bl.a. i 
Kong Arthurs død (1215-1235), de andre i romaner med hovedpersonens navn i titlen: Tristan og 
Isolde (12. århundrede), Guiron le Courtois (0. 1240), Ponthus et la belle Sidoine (slutningen af 
det 14. århundrede). 

om dem til evig tid. Og hvis de ikke havde været sådan, ville man ikke 
have regnet dem for mere end almindelige folk. Og De, min unge herre, 
De siger altså at De ikke har nogen dame og heller ikke ønsker at få nogen? 
Forholder det sig sådan, er De den usleste af alle. Gå Deres vej! 


7. Disse ord sagde Fruen med et smil, og hofdamerne forstod derfor godt 
at selvom det var sande ord, var de kun sagt for spøg. Men da den stakkels 
Saintré hørte denne grusomme afskedssalut fra Fruen, anså han sig for 
vanæret for stedse og gav sig til at græde bitterligt. 


Da fik fru Jeanne, fru Katherine, Isabel og de andre fruer og frøkner stor 
medlidenhed med ham. Leende faldt de alle på knæ for Fruen og bad om 
at hun for denne gangs skyld ville tilgive ham idet de lovede på hans vegne 
at han næste dag ville have fundet og valgt en dame han kunne tjene. 

— Ikke tale om, sagde Fruen, I tager fejl når I tror at et så usselt hjerte kan 
præstere så smuk en handling. 

— Jo, han skal nok gøre det, sagde damerne. 

— Hvad siger De, unge mand, sagde Fruen, De står jo og sover! Er der 
virkelig så meget godt i Dem som de siger? 


Nu fattede den sønderknuste Saintré nyt mod og sagde: 

— Ja, Frue, alt hvad De kan ønske. 

— De lover mig det altså? 

— Ja, Frue, på æresord. 

— Nuvel, sagde Fruen, gå da og sørg for, hvad der end sker, at De i morgen 
ved samme tid er ude i buegangen, hvor jeg vil komme til Dem. Eller også 
er det farvel med Dem! 


Og så tager den reddede stakkel knælende afsked med Fruen og de andre 
damer og går bort. Og da han går, siger damerne: 
— Husk nu Deres løfte; vi er jo garant for Dem! 


Så snart han var ude af kammeret, gav han sig til at løbe i vild flugt som 
om et halvhundrede ulve var efter ham. Fruen og hendes damer, som nu 


skulle sove til middag, morede sig hele resten af dagen og blev ved at tale 

om hvor rædselslagen Saintré havde været i Fruens kammer. Og det havde 
de spas af lige til det ringede til aftenmesse, og de måtte stå op uden at 
have sovet. 


Og da Saintré havde sluttet sig til sine kammerater, de andre pager, var 
han ikke sen til at fortælle dem om sine nye genvordigheder. Og i sin store 
glæde over at være sluppet fri glemte han lidt efter lidt hvad han havde 
lovet. Men når han så Fruen og hendes damer, flygtede han som om fanden 
var i hælene på ham. Og det lo de hjerteligt ad. Men engang ved mid- 
dagsmåltidet så to af damerne mens de sad til bords at han serverede for 
de andre fruer og frøkner som han plejede, blot ikke for dem. De kaldte 
da på ham og sagde: 

— Gode Hr. Saintré, hvorfor svigter De os? De plejede at servere for os 
som for de andre damer. Nu går De uden om os. 

— Mine damer, sagde han og slog øjnene ned af skam, jeg beder om 


forladelse. 


Og med disse ord gik han sin vej. Og så begyndte damerne igen at le den 
ene efter den anden. Fruen, der sad ved den nederste ende af kongen og 
dronningens bord, bemærkede tilfældigvis at Lille Saintré stod hos hendes 
hofdamer og så også hvordan de lo ad ham. Hun spurgte dem da, efter at 
bordene var taget ud, hvad Lille Saintré havde sagt siden de lo så højt. 


De fortalte hende så hvordan han serverede for alle damerne, men ikke for 
dem, og hvordan han havde svaret undvigende på deres forespørgsel. 

— Lad mig få fat i ham, sagde Fruen. Men dronningen skal lige have lagt 
sig, så skal vi rigtig have det sjovt! 


Og da godnatvinen blev serveret, så Fruen Saintré komme med et bæger 
vin, som han skulle til at servere. Fruen kaldte ham hen til sig og sagde: 
— Saintré, gå ud i buegangen og vent på mig der, hvad der end sker. Jeg 
vil sende Dem i byen for at gå et ærende for mig; så er De flink. 

Lille Saintré, som hørte Fruen tale så venligt til sig, blev henrykt og troede 
at hun fuldstændig havde glemt hvad han havde lovet. Han sagde da: 

— Med fornøjelse, Frue. 

Så trak kongen sig tilbage og dronningen ligeså. Og Lille Saintré går ud 
i buegangen. Det varede ikke længe før dronningen var faldet i søvn, og 
Fruen begav sig til sit kammer og fandt Lille Saintré hvor hun havde sat 
ham stævne. Hun sagde da til ham: 

— Gå foran mig sammen med de andre. 


Kapitel 4 
Hvordan Fruen talte med Lille Saintré, og hvad de sagde til hinanden. 


8. Og da hun var kommet ind i sovegemakket, satte hun sig i fodenden af 
den lille seng og sagde til alle væbnerne og det øvrige følge at de skulle gå 
udenfor. Hun kaldte da på Lille Saintré og sagde: 

— Nå, min herre, nu har jeg Dem. Hvordan med Deres æresord? To gange 
gav De mig Deres løfte, og fire gange er De flygtet fra mig. Hvilken hævn 
og hvilken straf fortjener den der således har svigtet sit ord? 


Ved denne hårde, grusomme tale var Saintré parat til at synke i jorden. 
Han faldt med det samme på knæ og med foldede hænder bad han Fruen 
om nåde idet han sagde at han havde haft så meget at lave. Fruen, der 
så at hendes damer stod og lo bag ved ham, beherskede sig så godt hun 
kunne, og sagde: 

— Nuvel, unge mand, lad os antage at det forholder sig som De har sagt; 
men har De fået valgt Deres dame i løbet af disse fire dage? 


Da han hørte at der var tale om at vælge dame, var han mere død end le- 
vende. Tårerne strømmede ud af øjnene på ham, han blev bleg i ansigtet og 
svedte fordi han havde glemt alt om det. Han vidste ikke hvad han skulle 
gøre eller sige, eller hvordan han skulle undskylde sig. 


Da nu Fruen så ham i den forfatning, sagde hun smilende til sine damer: 
—Hvad mener I om en ussel væbner som to gange har givet sit ord til en 

dame og svigter det ved den mindste anledning. Hvad straf skal han have? 
Nu spørger jeg først Dem, fru Jeanne. 


Og da den stakkels lille page hørte alle disse bebrejdelser fra Fruen, troede 
han at han nu var aldeles fortabt og vanæret for stedse. Og han beder stadig 
knælende med foldede hænder om nåde. Dernæst vender han sig mod de 
andre damer for at de skal gå i forbøn for ham. 

Fruen, som frydede sig ved situationen især da hun så hvor ydmyg og 
troskyldig han virkede, elskede ham des mere idet hun tænkte at hvis hun 
på den rette måde kunne få ham til at tjene sig, skulle hun nok få sat skik 
på ham efter sit eget hoved; men trods alt ville hun over for fru Jeanne 
og de andre damer fastholde sit krav til ham. Fru Jeanne, der var rørt af 
medlidenhed, men ikke var klar over hvad Fruen var ude på, lige så lidt 
som de andre damer, sagde: 


— Ak, Frue, hvis han har svigtet sit løfte, har De lige hørt hans undskyld- 
ning, som var de mange gøremål han har haft, hvorfor han på knæ og 
med foldede hænder har bedt Dem så mindeligt om overbærenhed. Det 
samme gør vi. 

— Og De, fru Katherine, hvad siger De? 

— Åh, Frue, jeg ved ikke hvad jeg skal sige ud over at han angrer sin opfør- 
sel; det ser De jo, så jeg beder Dem om at vise medlidenhed med ham. 
— Og De, Isabel, hvad siger De som er den ældste? 

— Frue, jeg siger som de andre, og ydermere ved De jo at da De havde 
ham i forhør, bekendte han oprigtigt at han ikke kender nogen dame som 
han kan tjene. Og det tror jeg mere på end hvis han havde sagt noget 
andet. Tilgiv mig, Frue, han har virkelig et hjerte som en ung tilbeder der 
er indstillet på trofast at tjene og træffe det rette valg og i det hele taget at 
undergive sig alle sin dames befalinger selvom han ikke er bedsteven med 
gud Amor. På ære, Frue, jeg tror, at han aldrig har kendt til kærlighed eller 
talt med nogen herom. Er det ikke sandt, kære sønnike? sagde Isabel. 

— Tro mig, mor Isabel, jeg har aldrig talt med nogen herom eller kendt 
noget hertil. 

— Nuvel, kære Frue, se engang på den stakkel som aldrig har kendt gud 
Amor eller talt med ham. Hvordan kan han så hastigt vælge sin dame? De 

der allerede har fundet en dame, har haft mange overvejelser. Derfor, Frue, 
siger jeg at han for denne gangs skyld må være tilgivet. 

— Men hvad siger I, Marguerite, Alice og I andre damer? Jeg ønsker at 
hver enkelt giver sit besyv med. 

Og alle sluttede sig til Isabels opfattelse da hun var den ældste og havde 
set og oplevet mest. 


Kapitel 5 


Her fortælles om den skønne, nyttige lærdom som 
den ædle Frue meddelte Lille Saintré. 


9. — Nuvel, sagde Fruen, nu har jeg hørt alles mening, som med hensyn 
til det brudte løfte og spørgsmålet om tilgivelse falder sammen med Isabels 
mening. Jeg for mit vedkommende vil da af kærlighed til jer alle tilgive 
ham denne gang. Men i én ting vil jeg fastholde at han har fejlet; han skulle 
have fundet sin udkårne dame, og det har han ikke. 

— Åh jo, Frue, sagde de leende, det har han. 

— Vist har han ej sagde Fruen. 

— Tror De, Frue, sagde damerne, at han har brugt de fire dage til andet 
end at vælge den dame han gerne vil tjene. 

— Han har ikke fundet nogen dame, sagde Fruen. 

— Vist har han så, sagde damerne, vi står inde for ham. 

Og de spurgte ham da: 

— Er det ikke rigtigt, sønnike? 


Den stakkels dreng, der var helt forskrækket og lige så forlegen som damerne, 
mente at han var nødt til at sige ja. Og da han havde sagt ja, sagde fruen: 
— Nu er De et bravt menneske. Gid det må være rigtigt! Sig os da hvem 
hun er, så skal De være min ven. 

Nu blev han nødt til at sige navnet på en dame; men tårerne stod ham i 
øjnene, og farven forsvandt fra hans ansigt. Så sagde Fruen: 

— Sagde jeg det ikke nok. Han har kun sagt ja for at knibe uden om. 
— Ak, Saintré, sagde alle damerne, sig det dog til Fruen. Og De, Frue, prøv 
at tage ham afsides, så vil han sige det. Tror De at en sand elsker sådan vil 
udbasunere navnet på sin hjertes dame. 

Så sagde Fruen: 

— Kom, lad os gå lidt til side. 

Og så sagde hun: 

— Nå, Saintré, min ven, her er der kun Dem og mig der kan høre os; sig 
det nu som det er. 

Og da den stakkels Saintré ser at der ikke er nogen vej udenom, siger han: 
— Ak, Frue, om forladelse! Da De nu så indtrængende vil vide det... 
Og da han nu spekulerede på hvem han skulle nævne — man søger jo sin 
lige ifølge naturen og hjerternes tiltrækning — så fandt han på at nævne 
en lille pige ved hoffet der var ti år gammel. Han sagde da: 

— Frue, det er Matheline de Courcy. 

Og da Fruen hørte Matheline de Courcys navn, tænkte hun at det var 
barnekærlighed og uvidenhed der lå bag. Alligevel lavede hun stor ståhej 
og sagde: 

— Nu ser jeg rigtig hvilken ussel væbner De er siden De har valgt at tjene 
Matheline. Jeg siger ikke at Matheline ikke er en køn pige og af god fami- 
lie, bedre end Deres, unge mand. Men hvilke goder, hvilken gavn, hvilken 
ære, hvilken hjælp, hvilke fordele, hvilken støtte kan hun yde Dem med 
hensyn til at give Dem fremgang og gøre Dem til en tapper ridder? Hvilke 
velgerninger kan De vente fra Matheline som endnu kun er et barn. De, 
unge mand, skal vælge en dame af høj og ædel stand, som er klog og har 
midler til at hjælpe Dem og sørge for Deres behov. Hende skal De tjene 
og elske trofast, hvilke kvaler De end må lide, således at hun fornemmer 
den fuldkomne kærlighed som De nærer til hende i al ærbarhed. Og tro 
mig, medmindre hun er den grusomste af alle jeg har hørt om, vil hun i 
det lange løb vise Dem anerkendelse, medfølelse, medlidenhed og barm- 
hjertighed og behandle Dem med den største velvilje. På den måde bliver 
De en anset person. I modsat fald giver jeg ikke en døjt for Dem og Deres 
bedrifter. Herom siger mesteren” i sin ballade: 


21. Balladen kendes ikke fra andre kilder. Forfatteren kunne være La Sale selv. 

Ballade 

Vær trofast i kærlighed. 

Det er nok kun at elske én. 
Den bejler der ikke véd 

at holde sin kærlighed ren, 
hans gode ry lider mén. 

Thi et hjerte der tit er på fart 
og elsker mere end én, 

får en ringe kærlighedspart 


Og fär han en ringe part 
erhvervet i smug og i skam, 
sit fejltrin angrer han snart; 
den elskov er besk og ram. 
Og angeren griber ham 
hver gang han indser klart: 
af kærligheds rige skat 


han får den ringeste part 


Den part er intet værd 

hvor mange har fundet gunst. 
Gud Amor fordømmer enhver 
der svigter elskovens kunst 

og ledes af skændigt begær. 
Thi et hjerte der tit er på fart 
og elsker mere end én, 

får en ringe kærlighedspart 


10. I denne forbindelse siger jeg yderligere at den der bestræber sig på at 
tjene sin dame trofast, kan blive frelst på både sjæl og legeme. Hør her 
hvorfor. Med hensyn til sjælen bør vi erindre at den der vogter sig for at 
begå en dødssynd, er frelst. Thi de tilgivelige synder bliver slettet og an- 
nulleret gennem en ringe bod når blot man bekender dem oprigtigt. Hvis 
derfor den der elsker således som jeg beskriver det, vogter sig vel for at begå 
en dødssynd, er han frelst. 

Med hensyn til dødssynden hovmod skal den elskende som vil vinde sin 
dames gunst, for det første bestræbe sig på at være blid, ydmyg, høflig og 
elskværdig, således at der ikke kan siges noget nedsættende om ham. Han 
skal følge den vise Thales fra Milets” ord når han siger: 


Si tibi copia, si sapientia, formaque detur, 
sola superbia destruit omnia, si comitetur. 


Det betyder, min ven: „Hvis du er i besiddelse af stor rigdom, visdom og 
en ædel og fuldkommen skønhed, kan hovmod, hvis det findes hos dig, 
spolere alle de gode egenskaber", 

Om samme emne siger Sokrates: Quantumcumque bonus fueris, essendo 
superbus, totum depravat, te sola superbia damnat.”* Herom siger yderligere 
filosoffen Trimides:” 


Ut non infleris, 

memor este quod morieris; 
unde venis cerne, 

quo vadis te quoque sperne.?$ 


Det samme siger mange andre autoriteter, som det ville føre for vidt at 
nævne her. Dem vil jeg da springe over for at komme tilbage til min ho- 
vedtanke: At den sande elskende, således som jeg beskriver ham, vil følge 
alle disse autoriteter for at vinde sin smukke dames eftertragtede gunst. 
Derfor vil han forsage den ubehagelige, afskyelige dødssynd hovmod og 


22. Thales fra Milet (0. 624-0.545), græsk naturfilosof. Anses som den europæiske filosofis grund- 
lægger. 

23. De fleste latinske citater har forfatteren oversat til fransk i fortsættelse af den latinske form. 
Hans oversættelse har ofte udeladelser og unøjagtigheder, som tyder på en ikke helt sikker 
beherskelse af latin. Der forekommer også en del tilføjelser der afspejler en tendens i tidens 
oversættelsespraksis til at tydeliggøre meningen. Min danske oversættelse er baseret på origi- 
nalens tekst uden dog at overføre alle originalens enkeltheder eller kommentere dem kritisk. 

24. „Hvor god du end er, hvis du er hovmodig, ødelægges det hele; hovmodet alene fælder dig“. 
(Forfatteren har i adskillige tilfælde undladt at oversætte det latinske til fransk, men oversæt- 
telsen er senere skrevet til i margenen af det originale håndskrift. Oversættelsen, som muligvis 
skyldes en bearbejder, har jeg i disse tilfælde placeret som fodnote). 

25. En filosof af dette navn kendes ikke i nutiden. 

26. „For at du ikke skal puste dig op, husk på at du skal dø. Betænk hvoraf du kommer, og hvor 
du går hen, så du ikke bliver overmodig“. 


75 


ANTOINE DE LA SALE 


alt dens væsen, og vil lade sig lede af den blide dyd ydmyghed. Säledes vil 


han være frelst fra denne synd. 


11. Med hensyn til den anden dødssynd som er vrede, så var ingen sand 
elsker nogensinde vredladen. Jeg har godt nok hørt at kærligheden har givet 
de elskende ubehagelige oplevelser for at prøve dem. Men det skabte ikke 
vrede medmindre de var ramt af en anden sygdom end kærlighed. Og da 
selve synden vrede, min ven, er Gud vederstyggelig gælder det samme for 
den der er vredladen. Og derfor skal du sky denne synd af al din magt og 
følge Filosoffens forskrift når han siger: Tristitiam mentis caveas plusquam 
mala dentis; seniciem fugias, numquam piger ad bona flas. 

Det betyder, min ven: „Vogt dig for triste tanker endnu mere end for 
tandpine; sky også lediggang så du kan fordrive hjertets smerte, og gør 
altid det gode“. 


Herom siger Pittakos fra Mitylene:”” 


Effugias iram, 

ne pestem det tibi diram: 
iuris delira, 

nutrix est scismatis ira. 


Det betyder, min ven, at du skal sky harme og vrede så de ikke forpester din 
tilværelse; for de forer dig bort fra den rette vej og avler strid og splid. 
Og herom hedder det i evangeliet: 

Non odias aliquem, sed potius tibi placa; quisquis odit fratrem, censetur ab 
hoc homicida. Det betyder, min ven, at du ikke må hade nogen, men leve 
i fordragelighed med alle; for den der hader sin broder, er morder.” 


Herom siger Sankt Augustin i en af sine epistler at lige som den dårlige 
vin fordærver vinfadet som den opbevares i, hvis den bliver der længe, 
på samme måde ødelægger og fordærver vreden de hjerter hvori den bor. 


27. Pittakos fra Mytilene (ca. 600 f. Kr), lovgiver, en af Grækenlands syv vise. 
28. Johannes første brev, 3, 15. ( I den danske bibelversion forekommer kun den sidste sætning af 
citatet). 

Apostlen er af samme mening når han siger: Sol non occidat super iracun- 
diam vestram.” Det betyder, min ven, at du ikke må lade solen gå ned over 
din vrede. Endvidere om samme emne siger Cato: Impedit ira animum, ne 
possit cernere verum.% Det betyder, min ven, at vrede og harme forstyrrer 
og forblinder menneskets hjerte i den grad at det ikke kan skelne hvad der 
er sandt. Derfor min ven, er den sande elskende, således som jeg beskriver 
ham, altid munter og bør være det, idet han håber at når han tjener sin 
dame oprigtigt og trofast, vil kærligheden og hans elskede dame lønne ham 
derfor. Derfor kan han synge, danse og være munter og følge Filosoffens 
ord der siger: Bene vivere et laetari. Det skal forstås på den måde at du ikke 
blot spiser god mad, drikker god vin, sover længe om morgenen i en god 
seng, men først og fremmest at du lever vel med Gud og optræder agtvær- 
digt og ægte og desuden muntert. Derfor siger jeg at alle sande elskende, 
for at vinde deres smukke dames eftertragtede gunst, af al magt skal sky 
dødssynden vrede, som er vederstyggelig for Gud og mennesker, og i stedet 
lade sig lede af den elskelige dyd tålmodighed. Således vil han være frelst 


fra den grimme, forargelige synd vrede. 


12. Og med hensyn til den tredje dødssynd, som er misundelse, vil den sande 
elskende, således som jeg beskriver ham, aldrig være misundelig på nogen. 
For hvis det kom til hans dames kendskab, ville han givet miste hende. Thi 
en dame af ære kan aldrig elske et misundeligt menneske medmindre han 
er misundelig på andres gode egenskaber fordi han selv ønsker at være den 
bedste: i kirken den frommeste, ved bordet den der spiser pænest, i dame- 
selskab den mest elskværdige og mest underholdende, i krigshandlinger og i 
turneringer den tapreste. Altså en misundelse der stræber efter det ypperste, 
men ikke andre former for misundelse. Herom siger Seneca: 


Quid auro melius? Jaspis. Quid jaspide? Sensus. Quid sensu? Ratio. Quid ratione? Modus. 
Omnibus adde modum. Modus est pulcherrima virtus.” 


29. Paulus brev til Efeserne, 4, 26. 

30. Catonis Disticha II, 4. 

31. „Hvad er bedre end guld? Jaspis. Hvad er bedre end jaspis? Følelser. Hvad er bedre end følelser? 
Fornuft. Hvad er bedre end fornuft? God opførsel. Thi god opførsel er den smukkeste af alle 
dyder“. (Seneca: De beneficiis, VIL 10, 1-3). 

Om samme emne siger Filosoffen: Filius ancillae morosus plus valet ille 
quam regis natus? 


I denne forbindelse hvor det drejer sig om god moral, vil jeg minde om 
en udtalelse fra den vise Solon fra Athen,’ der siger: Per vinum miser, per 
talos et mulieres, haec tria, si sequeris, semper egenus eris. 


Det vil sige, min ven, at hvis du falder for følgende tre ting: Vin, terningspil 
og kvinder, vil du altid være fattig og elendig. Yderligere om denne hæslige 
synd misundelse siger Platon: /nvidiam fugere studeas et amore carere quae 
reddit siccum corpus, faciens cor iniquum.34 


Derfor, min ven, sky alle laster og alle lastefulde mennesker, for kærligheden 
og damer af ære pålægger alle sande elskende dette og følger heri Filosoffen, 
som siger: Malo mori fame quam nomen perdere famae. 


Til sidst, så husk min ven, de nævnte ord som betyder: „Jeg vil hellere dø 
af sult end miste mit gode navn og rygte“. Yderligere om denne sentens af 
Filosoffen siger den vise Chilon fra Lakedæmon:% Nobilis es genere, debes 
nobilis magis esse; nobilitas morum plus est quam progenitorum; nobilitas 
generis mortem superare nequibit. 


Det betyder, min ven: „Hvis du er af ædel byrd, skal du være endnu ædlere i 
dyder; en ædel moral er mere værd end adelige forældre; ædel byrd, den være 
sig nok så fornem og fremragende, kan ikke overvinde døden". Derfor, for 
at være den sande elskende som jeg taler om, skal De sky denne skændige 
synd misundelse og lade Dem lede af den berømmelige dyd godgørenhed, 
som er Guds datter, og som han har anbefalet os varmt, som det står i Den 
hellige skrift. De vil så være fri og frelst i forhold til denne synd. 


32. „Tjenestekvindens søn, der er vel opdraget, har større værd end kongesønnen der er dårligt 
opdraget". 

33. Solon (o. 640-0. 558), atheniensisk statsmand og digter, en af grækernes syv vise. 

34. »Beflit dig på at sky misundelse, thi misundelse er blottet for kærlighed. Den får legemet til 
at visne og gør hjertet uretfærdigt og ondt". 

35. Chilon (o. midten af 6. århundrede f. Kr.), forstander i Sparta, en af de syv vise. 

13. Med hensyn til den fjerde dødssynd, som er gerrighed, er det klart at 
gerrighed og sand kærlighed ikke kan bo sammen i et hjerte. Og hvis den 
gerrige, af en eller anden grund, er forelsket, er der ingen tvivl om at det 
er i en ussel, grim pige, så han ikke har anledning til at bruge penge på 
anskaffelser. Den sande, tro elskende stræber kun efter at tjene sin dame 
værdigt og rundhåndet, og holder sig derfor med smukke klæder og en 
smuk ridehest, og ligeså sine folk, svarende til sin stand. Men den der bru- 
ger mere end han har råd til, vil føle sig tåbelig og utryg, for kærligheden 
og damer af ære elsker ikke den ødsle elskende eller lignende folk. Men 
de elsker dem der, alt efter deres stand, opfører sig værdigt, dvs. at de ved 
våbenopvisninger, turneringer, dyster og i fornemme forsamlinger fører 
sig frem med værdighed alt efter deres midler, uden tåbelige udgifter. Og 
af deres formue giver de til Guds ære almisse til de mest nødlidende og 
følger Vorherres evangelium hvor han siger: Beati misericordes, quoniam ipsi 
misericordiam consequentur (Matheus, 5. kapitel). 


Således siger Periander fra Korinth:37 


Ut sis praeclarus, 

non sis cupidus nec avarus; 
vix ut ulli carus 

cupidus cunctis fit avarus. 


Det betyder, min ven: „For at blive berømt må du ikke være begærlig og 
gerrig hvordan dine formueforhold end er. For et menneske af den indstil- 
ling kan ikke elskes af nogen, men vil blive hadet af alle“. Heri er Filosoffen 
enig når han siger: Furtum, rapina, fenus, fraudem, simoniam, causat avaritia, 
ludum, perjuria, bella; radix cunctorum fit nempe cupido malorum. 


Det betyder, min ven, at gerrighed forårsager tyveri, røveri, åger, bedrageri, 
simoni,’ snyderi, mened, kamphandlinger, kort sagt alle onder. 


36. „Salige er de barmhjertige, thi dem skal vises barmhjertighed“. 
37. Periander (ca.627-585), tyran i Korinth, en af Grækenlands syv vise. 
38. = handel med gejstlige embeder. 

Herom siger Bias fra Priene#’, som er af samme mening: 


Plus flet perdendo 
cupidus quam gaudet habendo 
et magis est servus, 
cum plus sibi crescit acervus.*° 


Og herom siger Sankt Augustin at den gerriges hjerte kan sammenlignes 
med helvede: For helvede bliver ikke træt af at opsluge sjæle og siger aldrig: 
»Nu har jeg nok!“ Således forholder det sig også med den gerrige, for selv 
om alle verdens skatte var i hans besiddelse,ville han aldrig sige: ,,Nu har 
jeg nok!“. Og herom siger Den hellige skrift: /nsatiabilis oculus cupidi in 
partem iniquitatis non satiabitur (Siraks Bog, 14. kapitel).# 


Det samme siger mange andre autoriteter, min ven, som det ville tage alt 
for lang tid at citere, og derfor undlader jeg dette for at komme til slut- 
ningen. Altsä, den sande elskende som jeg taler om, vil, for at vinde sin 
dames onskværdige gunst, rette sig efter alle disse forskrifter og vogte sig 
for den grimme dødssynd gerrighed og lade sig lede af den blide, elskelige 
dyd gavmildhed, som er elsket af Gud og æret af alle mennesker. Og säledes 
vil han være frelst. 


14. Med hensyn til den femte dødssynd, som er dovenskab, så har aldrig 
nogen sand elskende været doven. Thi de søde, forelskede forestillinger han 
nærer dag og nat om at vinde sin smukke dames ønskværdige gunst, ville 
ikke bifalde det. For hvad enten det drejer sig om at synge eller danse, er 
han den flittigste og gladeste af alle. Ligeså med hensyn til at stå tidligt op, 
sige sine tidebønner, fromt påhøre messen, gå på jagt med falke og med 
hunde mens dagdriverne endnu ligger og snuer. Han skyr da denne synd 
og følger Epikurs” ord når han siger: 


39. Bias fra Priene (ca. 625-540), en af de syv vise 

40. ,Den begærlige græder mere over det han taber end han glæder sig over det han har; og jo 
mere han samler, jo mere slavebunden og elendig bliver han“. 

41. „Den begærliges øje er umætteligt; han bliver aldrig mæt af at begå uretfærdigheder“. (Siraks 
Bog er et af de apokryfe skrifter som ikke findes i den danske bibelversion). 

42. Epikur (341-270), græsk filosof, der har givet navn til en morallære, epikuræismen, som går ud 
på at livets formål er nydelsen. 

Otia, vina, dapes 
caveas, ne sit tibi labes; 
vix homo castus 
requiens et bene pastus. 


Det betyder, min ven: ,Sky lediggang og overdreven nydelse af vin og 
mad, så du ikke havner i utugt, for lediggængeren der har spist sig godt 
mæt, har svært ved at bevare sin kyskhed". Yderligere om den grimme synd 
dovenskab siger Sankt Bernhard: 


Vidi stultos excusantes sub fortuna; vix autem diligenciam cum infortunio sociabis; sed 
minus infortunium a pigritia separabis. 


Det betyder, min ven: ,Jeg har set tåber undskylde sig med at Fortuna ikke 
har været dem gunstig; men man finder næppe nogen flittig mand der har 
lykken imod sig; tåberne vil altid få følgeskab af dovenskab og manglende 
lykke“. Herom siger Sankt Bernhard videre: Revidere quae sua sunt, quomodo 
sunt, summa prudentia est. 


Det betyder, min ven, at en revurdering af sine forhold, hvad de består i, 
og hvordan de er beskafne, er den højeste klogskab. Og han siger ikke blot 
vurdering, men revurdering; og revurdering vil sige at man ikke kan under- 
søge dem for ofte. Herom siger også digteren Atheus:# Otia sunt juvenium 
menti plerumque venenum; est juvenum pausa vitiorum maxima causa. 


Det betyder, min ven, at lediggang som oftest er gift for de unges sind; 
for ørkesløshed er hovedårsagen til de unges laster. Herom siger Seneca: 
Acediam linque, quae dat mala taedia vitae; taedia virtute fuge, nam sunt 
damna salutis. 


Det betyder, min ven: „Du skal forsage dovenskaben, som giver én afsky 
for livet, og sky dydens fender“. 

Derfor, min ven, er de sande elskende, som jeg her taler om, frelst ved 
hjælp af disse dyder, idet de forsager den modbydelige, ulyksalige døds- 
synd dovenskab og i stedet lader sig lede af den herlige dyd flid. Jeg beder 


43. Ukendt i nutiden. 

Dem altså følge sidstnævnte, så vil De være frelst fra den ulyksalige synd 


dovenskab. 


15. Med hensyn til den sjette dødssynd, som handler om frådseri eller grå- 
dighed, så er den sande elskende helt fri for denne last. Thi han spiser og 
drikker kun for at leve, som Filosoffen siger man skal, i stedet for at leve 
for at drikke og spise som de folk gør der opfører sig som svin. Herom 
siger den vise Thales fra Milet: 


Pone gulae frenum, 
ne sumas inde venenum; 
nam male digestus 
cibus estat saepe molestus. 


Det betyder, min ven: ,,Giv din mund bidsel på, så du ikke får gift ind ad 
munden. For en overflod af mad som er dårligt fordøjet, er en særdeles 


skadelig gift for kroppen.” Yderligere om dette emne siger den vise Solon 
fra Athen: 


Ne confonderis, 
numquam vino replearis; 
vili diceris, 

nisi vino te modereris. 


Det betyder, min ven: „Du skal ikke fylde dig med vin så du kaster skam 
over dit liv; for man vil anse dig for en pjalt hvis du ikke viser mådehold i 
dit forhold til vin“. Om dette emne fylderi siger den hellige Gregor“ i sit 
skrift Morales at når lasten frädseri bliver herre over mennesket, så fortabes 
alt det gode det har gjort, og når bugen ikke holdes i ave ved afholdenhed, 
bliver alle dyder til intet. Herom siger Sankt Paulus (i Brevet til Filippen- 
serne, 4. kapitel): 


Quorum finis interitus, quorum deus venter est; 
et gloria in confusione eorum, qui terrena sapiunt 


44. Gregor den Store (o. 540-0. 604), pave, kirkefader. 
45. I den danske bibeludgave kapitel 3,16. 

Det betyder, min ven, at de der til overmäl nyder de jordiske goder, deres 
endeligt er døden, ligesom tilfældet er med dem der gør bugen til deres Gud; 
og den hæder de vinder herved, er fortabelsen af deres sjæl og deres ære, og 
ødelæggelsen af deres krop. Derfor beder jeg Dem om ikke at være som disse, 
men at følge Avicennastf forskrift om at sky disse laster, når han siger: 


Sic semper comedas, ut surges esuriendo; 
sic etiam sumas moderate vina bibendo. 


Det betyder, min ven: ,,Spis altid sådan at din appetit ikke er tilfredsstillet 
når du rejser dig fra bordet, og drik også med mådehold“. På den måde, 
min ven, vil De leve længe ifølge naturens gang og være under Guds nåde 
med hensyn til denne synd, og vil nyde kærlighedens og Deres dames gunst. 
Og De vil være undsluppet denne grimme, skammelige synd frådseri, De 
vil lade Dem lede af den søde dyd afholdenhed, blomsten af alle dyder, og 
vil være frelst fra den nævnte dødssynd. Og her vil jeg slutte med at tale 
om de sande, trofaste elskendes frelse fra den sjette dødssynd. 


16. Med hensyn til den syvende dødssynd, som er utugt, er denne synd 
helt udslukt i den sande elskendes hjerte. Thi frygten for at hans dame vil 
føle mishag ved denne synd, er så stor at der ikke hos ham findes en eneste 
skændig tanke. Han følger Sankt Augustins forskrift, der siger: 


Luxuriam fugito, ne vili nomine fias; 
carni non credas, ne Christum crimine ledas. 


Det betyder min ven: „Sky utugt, så du undgår forsmædelser. Dyrk ikke 
kødets lyst, så du ikke krænker Kristus ved at begå denne synd“. 


Af samme mening er apostlen Sankt Peter i Første brev, hvor han siger: 


Obsecro vos, tamquam advenas et peregrinos, abstinere vos a carnalibus desideriis, quae 
militant adversus animam. (Peters første brev, 2. kapitel). 


Det betyder, min ven: „Jeg beder jer som fremmede og omrejsende afholde 
jer fra kødelige lyster, som jo fører krig mod sjælen“. Herom siger end- 


46. Avicenna (980-1037), arabisk læge og filosof. 

videre Filosoffen: Sex perdunt vere homines in muliere: animam, ingenium, 
mores, vim, lumina, voces. Det betyder, min ven, at den mand der omgås 
letfærdige kvinder, mister seks ting: For det første mister han sin sjæl, for 
det andet sin forstand, for det tredje sin moral, for det fjerde sin kraft, for 
det femte sit klarsyn, for det sjette sin stemme. Derfor, min ven, skal De 
vogte Dem for denne synd og alt dens væsen, som Cassiodorus” siger i sin 
kommentar til Davids salmer. Han siger her at forfængelighed bevirkede at 
englene blev djævle og bragte døden til den første mand og berøvede ham 
den lykke som var tildelt ham; at forfængelighed er ophav til alle onder, 
kilden til alle laster, vejen for al uretfærdighed, som stiller mennesket uden 
for Guds nåde. Herom siger David i sine salmer hvor han taler til Gud: 
Odisti observantes vanitates supervacue (Salmernes Bog, 30. kapitel). Det 
betyder, min ven: ,Du, min eneste Gud, har altid hadet dem der hylder 
forfængelighed". 


Mange andre sandheder er skrevet af den Hellige Kirkes lærde kirkefædre, 
såvel som af filosoffer, digtere og andre vise mænd som var hedninger. De 
havde endnu ikke gennem sand erkendelse følt den hellige, kærlige nåde fra 
vor sande Gud og Helligånden, som så kraftigt har fordømt denne synd at 
det ville tage lang tid at citere deres skrifter herom. Det giver jeg da afkald 
på. Blot vil jeg nævne hvad Boethius siger herom: Luxuria est ardor in ac- 
cessu, foector in recessu, brevis delectatio corporis, et anime destruccio.* Det 
betyder, min ven, at utugt er brændende hed ved sin indgang, stinkende 
ved sin udgang, en kort kropslig nydelse og en fordærvelse af sjælen. Og 
da denne synd er så skændig, vil den sande elskende som jeg allerede har 
sagt, af frygt for at det vil vække hans dames mishag, sky den af al magt 
for at vinde sin dames gunst. Og hvis han af heftig elskovstrang en enkelt 
gang skulle bukke under for den, så er de efterfølgende pinsler, prøvelser 
og farer som den trofaste tilbeders ængstende hjerte kommer ud for, så 


47. Cassiodorus (o. 490-0. 585), latinsk statsmand og forfatter. Grundlagde et bibliotek med det 
formål at overlevere oldtidsforfatternes skrifter til efterverdenen. Hans skrifter var en vigtig 
inspirationskilde for middelalderens lærde. 

48. Citatet forekommer ikke i den danske bibelversion. 

49. Boethius: De Consolatione Philosophiae, III, 7. Se også note 107. 

voldsomme at fejltrinnet ikke bør regnes ham som en dodssynd. Hvis det 
i det hele taget er en synd, må den være slettet gennem den pine han har 
måttet døje. Jeg vil derfor hævde at den sande elsker, som jeg her taler om, 
er fri, frelst og kvit for denne dødssynd. 


Efter at have givet anvisninger på den sjælelige frelse fortsætter Fruen sin belæring 
med at forklare hvordan den sande elskende også kan opnå den legemlige frelse. Den 
opnår han først og fremmest gennem sin kærlighed til den tilbedte dame idet hun, 
når han stadig stræber efter at stå højere i hendes gunst, vil drage omsorg for at han 
kan få fremgang og vinde hæder. En anden vej til legemlig frelse er at blive fuldkom- 
men i våbenfærdighed. I den forbindelse kommer Fruen ind på at kirken har været 
modstander af dyster og turneringer fordi de appellerer til riddernes forfængelighed 
og desuden kan volde legemsskade. Hun pointerer at der er stor forskel på tvekampen 
som ridderspil og tvekampen på liv og død med juridisk beviskraft (duel judiciaire). 
(Den sidste form for tvekamp afgøres ved en såkaldt gudsdom, hvor Gud skænker 
sejren til den kampdeltager som har en retfærdig sag. Duel judiciaire var forbudt af 
kirken, men praktiseredes helt op i det 16. århundrede i specielle tilfælde i områder 
med kongelig overhøjhed). Fruen fremhæver at dysten som ridderspil i modsætning 
til duel judiciaire ikke har til hensigt at volde modstanderen skade eller vanære, og 
beskriver for ham det ceremoniel den elskende, som kæmper til ære for sin dame, 
skal følge før han begynder en dyst. Fruen indskærper endelig sin protegé at vise 
stor besindighed og mådehold under selve kampen. 


Kapitel 6 
Hvordan Fruen taler med Saintré om kærlighed. 


19. — Nå, min ven, jeg har nu forklaret og fortalt Dem mange ting, og 
jeg håber, at De med Guds hjælp har hørt godt efter så De kan huske det 
hele eller det meste af det. Hvad siger De? Har De viljen til at rette Dem 
efter hvad jeg har sagt? Hvad har De tænkt Dem at gøre? 


Da Fruen havde endt sin tale, varede det længe før Saintré svarede da han 
med sit barnlige sind var overvældet af alle de skønne leveregler. Hun 


sagde da: 

— Nå, unge mand, hvad mener De? Har De viljen? 

Staklen, der var hårdt presset, så op på hende og sagde med lav stemme: 
— Ja, Frue, jeg vil rette mig efter alt. 

— Vil De det, min ven? 

— Ja, Frue, af hele mit hjerte. Men hvor er den dame De taler om som 
kunne ønske at jeg skulle tjene hende, og som ville elske sådan én som 
mig? 

— Hvorfor ikke? sagde Fruen. Er De ikke af adelig byrd? Er De ikke en 
smuk ungersvend? Har De ikke øjne at se med, ører at høre med, mund 
og tunge at tale med, arme og hænder til at tjene med, ben og fødder at 
gå på, hjerte og krop til lydigt at udføre og bruge kræfter på alt hvad hun 
befaler Dem. 

— Jo, Frue, det har jeg. 

— Nå, men hvorfor vover De da ikke et forsøg? sagde hun. Tror De at der 
findes en dame der trods alle Deres gode egenskaber lægger så lidt vægt på 
sin ære at hun ligefrem vil bede Dem om at tjene hende? Selvom enkelte 
kvinder styres så kraftigt af kærligheden at de tvinges til at vise deres følelser 
ganske svagt og derved lægger op til at gå videre. Altså, hvorfor vover De 
ikke et forsøg! For jo fornemmere damen er, jo mere vil hun værdsætte 
Dem alt imens hun opfører sig korrekt over for Dem. 

— Frue, jeg ville hellere dø end først tilbyde min tjeneste og dernæst blive 
vraget, hånet og gjort nar ad således som jeg har hørt at det er sket med 
andre tilbedere. Og derfor, Frue, vil jeg hellere blive ved med at have det 
som jeg har det nu. 

Og da Fruen hører ham tale således, med nogen ret, og ser at han ikke 
forstår hvor hun vil hen, kan hun ikke afholde sig fra at åbne sit hjerte for 
ham og siger da: 

— Nu velan, som god kristen og adelsmand skal De her hvor der kun er 
Dem og mig der kan høre det, love mig følgende i Guds navn på tro og 
ære: Det jeg siger Dem her nu eller senere, må De ikke på nogen måde 
sige, røbe eller meddele til noget menneskeligt væsen; lov mig det med 
Deres hånd i min. 

— Ja, Frue, det sværger jeg! 

Kapitel 7 


Hvordan Lille Saintré lover Fruen at han så vidt det er 
ham muligt vil gøre alt hvad hun befaler ham. 


20. Så fortsatte Fruen: 

— Nuvel, Saintré, hvis jeg var den dame som jeg har talt om, og til gengæld 
for Deres tro tjeneste ville skaffe Dem alle goder og bringe Dem frem til 
stor ære, ville De så adlyde mig? 

Lille Saintré, som aldrig havde forestillet sig at skulle tjene nogen dame, 
vidste ikke hvad han skulle sige, men knælede og sagde: 

— Frue, jeg vil gøre alt hvad De befaler mig. 

— Vil De give mig Deres ord på det med Deres hånd i min? 

— Ja, Frue, på min ære og min tro lover jeg at jeg vil gøre alt hvad De 
befaler mig. 


— Så rejs Dem op og mærk Dem vel mine ord og husk dem. 


Fruen opregner derpå sine krav til ham. De består i at overholde den katolske kate- 
kismus: at bede til Gud, Jomfru Maria og helgener, at holde de ti bud, at tro på de 
tolv trosartikler, Helligåndens gaver, de otte saligprisninger, de syv kardinaldyder, 
de syv sakramenter, at undgå de syv synder mod Helligånden samt at deltage i de 
påbudte kirkelige handlinger. 


Endvidere formaner Fruen ham til hyppigt at overvære messen og gå til skrifte. 
Hun nævner også en række tilfælde hvor mænd skal vise respekt ved at tage hatten 
af. Når han bliver voksen og deltager i kamphandlinger, skal han ikke forsømme 
at bede Gud velsigne sig. Endvidere skal han vise barmhjertighed og ikke dræbe af 
hævngerrighed eller vrede. Den daglige levevis skal være præget af fromhed, gode 
manerer, omhu med personlig hygiejne, mådehold med spise og drikke, ridderlig 
opførsel i alle livets forhold, ikke mindst over for damer. 


24. — Og med hensyn til alt det andet som vedrører Deres person, så 
ønsker og befaler jeg at De hver morgen når De står op, og hver aften 
når De går i seng, signer Dem og gør korsets tegn meget omhyggeligt så 
det ikke gøres skævt eller skråt, som jeg har fortalt Dem at djævlens yngel 
bruger. Og De skal anbefale Dem til Gud, til Vor Frue, til Det hellige 


87 


ANTOINE DE LA SALE 


kors, til Deres skytsengel og alle Deres andre helgener og hellige fortalere. 
De skal stå tidligt op og klæde Dem på, så kønt og skikkeligt De formår, 
uden at lave for meget støj. Og når De har snøret Deres trøje passende 
og har taget Deres hoser på så de sidder pænt stramt og snøret Deres sko, 
skal De rede Deres hår, vaske Deres ansigt og hænder grundigt, rense 
negle og klippe dem hvis de trænger til det. Så skal De tage bælte på og 
sørge for at tøjet sidder rigtigt. Og når De er fuldt påklædt og går ud af 
Deres kammer, skal De gøre korsets tegn og anbefale Dem til Vorherre, 
Vor Frue, Deres skytshelgen og alle Deres andre helgener og helgeninder 
og overholde Sankt Augustins påbud hvor han siger: Primo querite regnum 
Dei.’ Det betyder at før De foretager Dem noget som helst, skal De gå i 
kirke, tage vievand, og hvis der er messe, skal De overvære den. Hvis ikke, 
skal De lægge Dem på knæ foran en afbildning af Vorherre og ligesådan 
foran Vor Frue og med foldede hænder uden at se til siden fremsige Deres 
bønner på frommeste vis. Og så skal De gå til slottets modtagelsesværelse 
og vente der sammen med de andre riddere og væbnere på at kongen 
og dronningen skal til messe og ledsage dem. Og hvis De ikke allerede 
har været til messe, skal De knæle ned uden at se til siden, og passe på 
at De ikke placerer Dem foran en ridder eller væbner som har forrang 
frem for Dem. Og De skal heller ikke stille Dem blandt tjenerskabet, 
for af alle tilstande er den mellemste den bedste som Filosoffen siger i 
sin Ethica, hvor det hedder: Virtus consistit in medio.” Det betyder, min 
ven, at dyden ligger i midten. Og digteren siger: Medium tenuere beati.” 
Det betyder, min ven, at de folk der ikke søger at stige for højt, men 
nøjes med en rimelig position, er lykkelige. Og når De kønt og fromt 
har påhørt messen, skal De bede Deres tidebønner. Og så skal de værdigt 
ledsage kongen og dronningen tilbage. Og hvis De er sulten eller tørstig, 
skal De roligt indtage et let morgenmåltid og afvente middagen. Og da 
skal De ikke være forslugen med at spise og drikke, men følge Filosoffen 
når han siger at man kun skal spise og drikke for at leve og ikke leve for 
at spise og drikke. Det gør kun mennesker der opfører sig som svin. De 


so. „Søg først Guds rige“. 
si. Aristoteles, Etikken, Il, 6. Oversat og udgivet af Søren Porsborg, 2000. 
52. „Lykkelige er de der går middelvejen“. (Ophavsmanden til denne sentens kendes ikke). 

vise mestre har ret nâr de siger samstemmende at der er flere mennesker 
der dør på grund af deres mund end som offer for knive. 


Endvidere forbyder jeg Dem at være trettekær, lognagtig eller bagtalerisk og 
sprede falske rygter selvom disse måske ikke fører noget ondt med sig. Om 
den slags folk siger Cassiodorus” nemlig i bogen Lovprisning af apostelen 
Paulus at falskheden har den egenskab at den falder til jorden af sig selv og 
bliver åbenbar for alle når der ikke er nogen der gør indsigelse imod den. 
Helt anderledes er sandhedens væsen idet den er så bestandig og solid at jo 
flere der gør indsigelse mod den, jo mere rejser den sig og vokser. Herom 
hedder det i den hellige skrift: Super omnia veritas.5* (Esters Bog, 3. kapitel). 
Derfor, vær altid fast og sanddru, min ven, og sky løgneres og bagtaleres 
selskab, for de er meget farlige. Og vær tjenstvillig med Deres hænder og 
gør tjenester efter evne og uden misgreb så man ikke har noget at bebrejde 
Dem. Søg gode menneskers selskab, lyt til dem og husk deres ord. Vær 
beskeden og høvisk hvor De end færdes, uden at gøre Dem til eller tale for 
meget. Men De skal heller ikke være tavs, for som ordsproget siger: ,Den 
meget talende og den tavse vil begge blive anset for at være tåber", Vogt 
Dem for at nogen frue eller frøken bliver kritiseret på grund af Dem, lige 
så lidt som nogen anden kvinde hvem hun end er. Og hvis De befinder 
Dem i et selskab hvor der tales nedsættende om en kvinde, skal De ved 
Deres venlige tale vise at De ikke synes om det, og gå Deres vej. 


25. — Endvidere ønsker og befaler jeg at De viser medlidenhed med de 
fattige og ikke håner nogens fattigdom, men alt efter Deres evne deler ud 
til dem af det De ejer. Husk Albertus” ord, når han siger: Non tua clauditur 
ad vocem pauperibus auris. % Yderligere ønsker og befaler jeg at hvis Gud 
ved lykkens gunst har opløftet Dem til en høj stilling, så skal De passe på 
at De ikke glemmer himlens prægtige, varige rigdomme og kun tænker på 


53. Cassiodorus, se note 47. 

54. „Sandheden besejrer alt“. 

s5. Albertus Magnus (på fransk Albert le Grand), tysk filosof, naturvidenskabsmand og teolog (ca. 
1193-1280). 

56. „Dit øre må ikke være lukket for de fattiges røst“. 

dem man finder i dette grå, forgængelige jordeliv. For jo rigere en mand er 
ved sin død, jo mere er hans sjæl i fare. Herom siger digteren: 


Quando dives moritur, 
in tres partes dividitur: 
caro datur vermibus, 
pecuniam parentibus, 
animam demonibus 
nisi Deus miseretur. 


Det betyder, min ven, at når en rig mand dør, bliver han delt i tre dele: 
For det første får ormene hans kød; familien får hans guld, sølv, smykker 
og alt hvad han ejer; djævle hans sjæl, hvis ikke Gud i sin nåde forbarmer 
sig over ham. I den forbindelse, kære ven, husk den gode sentens hos Ari- 
stoteles, som siger Vir bone, qui curas res viles et res perituras, nil profituras, 
damno quandoque futuras, nemo diu mansit in crimine, sed cito transit, et 
brevis atque levis in mundo quae vis. Denne sætning betyder det samme 
som Åristoteles siger i Doctrina generalis: ,O, menneske, du som ved dine 
kræfter drister dig til at bestige ærens og rigdommens højeste top, pas på 
at de samme kræfter ikke styrter dig ned igen, for en høj plads som er nået 
ved store anstrengelser, rummer mange farer, og hvad værre er, når alt er 
fuldført, kommer døden“. 


26. Endvidere ønsker og befaler jeg, at De, når De har fået stor medgang, 
skal huske på Senecas ord i De beneficiis, 6. bog, kapitel 21, hvor han siger 
om dem der sidder i høje stillinger at de først og fremmest har behov for 
at man siger dem sandheden. Videre følger hans fremstilling om den mis- 
undelse og rivaliseren der præger høje herrers hof, hvor alle kappes om at 
behage og smigre mest. Herom hedder det i Politica, 3. bog, kapitel 97 at 
smigreren er al sandheds fjende, og at det er lige som om han hamrede en 
nagle ind i øjet på sin herre når denne hører på ham. Derfor er de høje 
herrer blændede og mister Guds kærlighed, deres ære og selverkendelse. 


57. Passagen forekommer ikke i det nævnte værk af Aristoteles, men i det satiriske værk Polycraticus 
af Jean de Salisbury (ca. 115-118), biskop i Chartres. (Se note 25 i Livre de Poche-udgaven af 
Jehan de Saintré). 

De ved ikke hvilke ting de skal vælge eller vrage, og tror de bliver rost for 
noget som i virkeligheden regnes dem til last og lastes for noget som tjener 
dem til ros. Alle disse genvordigheder kommer af at man ikke siger dem 
sandheden. Derfor, min ven, blandt alle de ting jeg har sagt og senere siger 
til Dem, skal de følge dette råd: Vogt Dem for disse smigrere; undgå og 
sky deres farlige selskab når de flokkes om Dem hvis De er af høj stand 
og har formue. 


Disse ting har jeg fortalt Dem for at De kan blive elsket af Gud og blive 
en af de berømteste mænd i kongeriget, ja i hele verden. Når De følger 
disse råd og tjener Deres hjertes dame og gud Amor, kan De ikke gå fejl, 
men De vil blive frelst ikke blot på legemet, men på både sjæl og legeme. 
Lad dette være nok for denne gang. Og når jeg ser at De retter Dem efter 
disse ting efter bedste evne, vil jeg holde af Dem og begunstige Dem med 
velgerninger, og De skal være min sande ven. Hvad siger De til det? Er De 
til sinds at adlyde mig? 

Så lagde Lille Saintré sig på knæ og sagde: 

— Frue, jeg takker Dem for alt dette, og jeg skal nok adlyde Dem, om 
Gud vil. 

— Vil De det? sagde Fruen, så vil jeg holde øje med Deres gøren og laden. 
Se nu lidt glad ud hvad der end sker, og tag Dem ikke af hvad jeg siger. 
De må heller ikke tage for let på det, for mine damer må ikke opdage vore 
hensigter. Over for damerne skal De anstille Dem forskrækket som De 
tidligere har gjort. Og vent på mig her; jeg kommer snart tilbage. 


Kapitel 8 


Hvordan Fruen rejste sig op med en vred mine, og hvordan 
hun i smug gav Saintré en lille pung med 12 daler i. 


27. Og Fruen, der havde siddet ned, rejste sig nu og sagde højt til sine 
damer: 


91 


ANTOINE DE LA SALE 


— Hvad mener I om denne lumpne dreng? Nu har jeg haft ham i skrifte 
så længe, og det er mig ikke muligt at få ud af ham hvem hans dame er. 
Derefter sagde hun med forstilt vrede: 

— Gå din vej, knægt! Du bliver aldrig til noget. 

Og på vej til sit garderobeværelse vendte hun sig mod ham og sagde halvt 
i vrede: 

— Vent bare, unge mand, vent bare! Jeg har et regnskab at gøre op med 
Dem! 

Saintré blev stående helt upåvirket, men tilsyneladende forskrækket som 
Fruen havde påbudt. Det varede ikke længe før Fruen kom tilbage, kaldte 
på ham og sagde så højt at alle damerne kunne høre det: 

— Nå, unge mand, må jeg så få at vide hvem Deres dame er? Hvis jeg 
kan gætte det, vil De så bekræfte det ærligt og oprigtigt? Er det ikke den, 
den og den? 

— Nej, Frue. 

— Den, den og den? 

— Nej, Frue. 

— Oh, nu er vi ilde faren, Frue, sagde Isabel, for vi har stået inde for at nu 
ville han have valgt en dame, og De ser jo at det ikke er nogen af dem De 
har nævnt. Det tyder på at han har én. Eftersom det forholder sig sådan, 
skal De tage ham lidt afsides, og hvis han er oprigtig, som han bør være, 
vil han sige Dem det og har så holdt sit løfte. 

Og mens Fruen lo og fortsatte sit spil, tog hun ham afsides og sagde roligt 
til ham: 

— Min ven, jeg giver Dem denne pung med 12 daler i. Jeg ønsker at De for 
fremtiden af kærlighed til mig skal bære dens farver og dens monogram. Og 
de 12 daler skal De bruge til at købe en foret trøje af mørkerødt damask eller 
satin og to par fine hoser, det ene par af fint skarlagen og det andet af fint 
sortbrunt stof fra Saint-Lô, som alle skal broderes i siden i hele deres længde 
med de samme farver og samme våbenmærke som pungen. Og desuden fire 
stk. linned til skjorter og fire huer af fint stof, hverdagssko og kavalerskos® 


58. Det franske ord er patins (nu= skøjter). Det brugtes især om udesko med tykke såler af træ 
eller læder, men forskellige franske leksikografer mener at det i denne roman refererer til en 
lettere sko til fint brug. 


92 


JEAN DE SAINTRÉ 


som er smukt forarbejdet, så jeg kan se Dem rigtig fin i tøjet på søndag. Og 
hvis De får ordnet dette klogt og godt, vil jeg snart gøre mere for Dem. 


Lille Saintré, der er genert og naiv som en lille dreng, vil afslå at modtage 
pungen og siger: 

— Frue, jeg siger mange tak, men De må ikke tage mig det ilde op; jeg 
kan ikke tage imod den, for jeg har ikke fortjent den. 

— Fortjent? siger Fruen, jeg ved godt at De ikke har fortjent den, men det 
kommer De til om Gud vil. Jeg ønsker og befaler at De skal tage den. 
Og mens hun siger det, stikker hun ganske roligt, så ingen ser det, pungen 
indsvøbt i et tørklæde op i hans ærme og siger: 

— Gå nu og tænk vel på at vise god opførsel så jeg kan høre godt nyt om 
Dem. Gå med Gud! Og kom ikke tilbage her i buegangen før De er fin i 
tøjet. Andet vil jeg ikke sige for nærværende, og jeg beder til at Gud bifalder 
alt det jeg har anbefalet Dem at gøre eller størsteparten af det, og at han 
vil sørge for at De overholder det. 


Så sagde Fruen idet hun lod som om hun var vred: 

— Gå Deres vej, unge mand! Af sted med Dem! Men vi er ikke kvit endnu! 
Vi skal nok få gjort regnskabet op en anden gang! 

Og da han var ude af kammeret, sagde hun til sine damer: 

— Jeg tror vi spilder vor tid. Han har endnu ikke forstand til at finde sin 
udkårne dame, for han har aldrig tænkt på at blive forelsket. Men vi har i 
det mindste fået os en god latter og får det nok igen. 


Så hjælper de Fruen med at tage kjolen af, og hun lægger sig til at sove. 
Det samme gør alle damerne, som for manges vedkommende havde kedet 
sig grundigt under Fruens lange snak med Saintré da de længtes efter at 
komme i seng. 


Og her forlader vi en stund Fruen og hendes damer og vender tilbage til 
Lille Saintré. 

Kapitel 9 


Her fortælles om den store glæde Lille Saintré viste for den lille 
pung som han havde fået af fruen, og hvad der siden fulgte. 


28. Da Lille Saintré var kommet et godt stykke væk fra Fruens gemak, gik 
han lidt til side og kiggede sig omkring for at se om nogen bemærkede ham. 
Så trak han sin pung frem fra ærmet og pakkede den ud. Og da han så hvor 
smuk den var og fandt de 12 daler deri, svulmede hans hjerte af glæde, og han 
syntes han var så rig som en konge. Men for at efterkomme Fruens ordrer og 
for at kunne være rigtig fin om søndagen, udtænkte han mange små planer. 
Han går straks hen til Perrin de Solle, som var kongens skrædder, og siger: 
— Perrin, min ven, hvad skal jeg give for at få syet en foret trøje af smukt 
mørkerødt damask til på søndag. 

Perrin, som så at han var ret lille, tog mål af ham og sagde: 

— Har De penge? 

— Javist, Perrin, men det må ikke blive alt for dyrt! 

Og Perrin sagde så da drengen var så afholdt af alle: 

— Kære Saintré, jeg kan på ære ikke gøre det for under seks daler, men så 
bliver det også meget smukt. 

Så stikker Saintré, ivrig som et barn, hånden ned i pungen og giver ham 
de seks daler. Og da han har betalt sin trøje, går han videre til Jean de 
Busse, som er kongens leverandør af hoser, og laver en aftale med ham 
om at de to par hoser tilsammen skal koste to daler. Og for at blive godt 
betjent betaler han dem på stedet. Så gik han ind hos François de Nantes, 
kongens brodérmester, og viste ham pungen der skulle broderes som Fruen 
havde forklaret ham. Den handel kostede to daler. Nu havde han så kun 
to tilbage. Han går så til en sykone fra Paris, som Hr. de Saintré, hans far, 
havde anbefalet ham flere gange, og sagde: 

— Marie de Lille, kære morlille, kan jeg få to skjorter af fint linned for 
en daler? 

— Det ved jeg ikke rigtig, sønnike, siger hun, har De den daler? 

— Ja, den har jeg her. Vil De også sørge for at jeg på søndag kan tage den 
ene på. 

Og frem fra sit bryst tog han pungen, der var pakket ind, og viste hende 
de to daler. 

— Men hvor har De fået de penge fra, sannike? 

— Min mor har sendt mig 12 daler, og hun har bedt om at den ene daler skal 
gå til skjorter, og at jeg skal beholde den anden sammen med pungen. 


Og da Marie så den smukke pung, glædede hun sig på hans vegne og 
sagde: 

— Gud give Deres mor et langt liv siden hun tænker så venligt på sin 
gode søn. 

Så tilføjede hun: 

— Men hvor er de andre 10 daler? 

— Dem har jeg brugt. 

— Ak! Sønnike, sagde hun. Jeg tror De har tabt dem eller ødslet dem 
bort. 

— Det har jeg ikke; morlille, det får De at se på søndag. 


29. Og så gik den uge indtil søndag morgen. Da kom der et optog til 
Jacques Martel, som var første staldmester ved kongens stalde, hvor Lille 
Saintré og de andre pager plejede at sove. Det var skrædderen Perrin de 
Solle, hosemageren Jean de Busse, brodérmesteren François de Nantes og 
skomageren Guillaume Soldam, alle leverandører til hoffet, og de kom 
alle på én gang med den forede trøje, de broderede hoser, hverdagsskoene 
og kavalerskoene. Og da Jacques Martel så at de stod foran døren til hans 
værelse, åbnede han døren for dem. Da de alle var kommet ind, så han på 
trøjen, hoserne, hverdagsskoene og kavalerskoene som de kom med, og 
spurgte hvem de var til. 

— Til vor herre, Lille Saintré, sagde de leende, vi arbejder alle for ham. 
Så vendte Jacques sig leende mod Lille Saintré og sagde: 

— Jeg tror De har betalt Deres leverandører godt. 

— Kære mester, sagde Saintré, det er min mor der har betalt, for hun har 
sendt mig penge til lidt morskab og til nogle fornødenheder. Jeg synes ikke 
jeg har meget brug for penge, undtagen til at klæde mig pænt. 

— Jeg må sige, sagde staldmesteren, jeg kunne godt lide Dem før, men nu 
holder jeg endnu mere af Dem. 

I staldmesterens værelse. Hosemageren er ved at give Saintré de nye hoser på. Til højre i døren 
staldmesteren, der måske giver de to pager der står bag ved bordet, en røffel. 


Så vendte han sig mod de andre adelige pager og sagde: 

— Åh, I banditter! I kunne ikke finde på at gøre som ham. I ville hellere 
bruge pengene på terningspil, på værtshuse og kroer og andre skammelige 
ting. Og det til trods for at jeg har pryglet jer bravt for at ave jer. 

Og så sagde han til mestrene: 

— Kom så i gang! Klæd ham hurtigt på, og gør ham rigtig fin. 

Og da Lille Saintré var fuldt påklædt, gav han svendene halvdelen af sin 
sidste daler skønt han allerede havde betalt, og den anden halvdel til stald- 
mesterens karle, der holdt meget mere af ham end af de andre pager fordi 
han ofte gav dem noget af sit aflagte tøj. 


Og da staldmesteren og hans folk havde klædt sig på, gik de bag ved Saintré 
til messe og siden til kongens forgemak for at vente på kongen. Men det 
skete ikke uden stor misundelse og megen diskussion fra de andre pager. 
Og da kongen kom ud fra sit sovegemak og så Lille Saintré så smukt klædt, 

gav han sig til at le og spurgte staldmesteren hvordan det kunne være at 
han var sà fin i tojet. 


— Herre konge, sagde han, jeg blev meget forundret i morges da Perrin 
de Solle, Jean de Busse, Francois de Nantes, Guillaume Soldam og deres 
svende kom ind i mit gemak for at aflevere Saintrés klæder. Jeg troede man 
ville holde mig for nar. 

Nu begyndte kongen og alle de lensherrer der var sammen med ham, at 
rose Saintré i høje toner, og kongen sagde: 

—Jeg ville ønske han havde været en tre-fire år længere i min tjeneste; så 
kunne han blive min forskærer ved bordet. 

Med disse ord gik kongen ind i kapellet, og dronningen fulgte efter ham. Da 
messen var forbi, og de vendte tilbage, så Fruen lidt på afstand Lille Saintré 
i den smukke påklædning. Så gik hun hen til dronningen og sagde: 

— Nå, Frue, se engang hvor køn han er, den lille Saintré. 

—ÅR ja, Belle Cousine, det er sande ord, det er virkelig dejligt at se på, 
sagde dronningen til Belle Cousine som ikke kunne lade være med at 
skotte til ham. 

Så gik de ind i salen for at spise middag. Belle Cousine, hvis øjne ikke et 
øjeblik veg fra ham, og som ønskede at møde ham mere gedulgt for at 
kunne tale med ham, kaldte på de andre damer og sagde: 

— Skal vi ikke se hvilket våbenmærke der står på Saintrés hoser? Vorherre 
har nok at bestille når et ungt menneske som han bærer en dames våben- 
mærke. 

— Ja, det ved Gud, sagde en af damerne. 

—Ak ja, Frue, sagde en anden, hvor er det sandt! 

Kapitel 10 


Her fortælles hvordan damerne greb fat i Lille Saintrés arme og ben 
for at se det våbenmærke han havde fået broderet på sine hoser. 


30. Så trak de sig tilbage til et vindue og kaldte ham hen til sig. Og Fruen 
sagde som om hun intet kendte til sagen: 

— Kom her, unge mand, vi vil se hvad det er for et våbenmærke De bærer 
på Deres hoser. 

Saintré, som lå på knæ, gjorde sig en smule kostbar. 

— Vær sikker på at vi skal nok få det at se, sagde de, og det skal være snart 
for kongen vil gerne spise middag nu. 

Så tager en af damerne ham i armen, en anden ved skulderen og de andre 
holdt ham om livet og rejser ham op på benene. Så ser Belle Cousine og 
de andre damer og også nogle som man ikke havde kaldt på, hans våben- 
mærke, som alle roste ham for. Og den store glæde som Fruen følte herved, 


frydede ham af hjertet. 


Og da bordene var båret ud, og der var bedt bordbøn, begyndte musikan- 
terne at spille, og det glade selskab gav sig til at danse og synge indtil kongen 
ønskede at trække sig tilbage og bad om at få serveret krydret konfekt og 
godnatvin. Og mens man dansede, veg Belle Cousines øjne ikke fra Saintré, 
så smukt dansede og sang han. Og hun besluttede da at hun i ro og mag 
ville tale med ham og se lidt mere på hans våbenmærke, for jo mere hun 
betragtede ham, jo bedre syntes hun om ham. Og ved hoffet var der ikke 
nogen mand eller kvinde der ikke mente at han med tiden ville blive en 
hædersmand. 

Mens han serverede et bæger godnatvin, sagde da Belle Cousine idet hun 
gik forbi:. 


— Kom samme sted som forleden dag, Lille Saintré. 


Den tale forstod han godt. Nu varede det ikke længe før kongen trak sig 
tilbage, og dronningen gik for at lægge sig. Belle Cousine gik nu til sit 

Fruen og hendes damer vender og drejer Lille Saintré for at undersøge monogrammerne på 
hans dragt. 


gemak og mødte Lille Saintré i buegangen som hun havde aftalt. Så sagde 
hun og lod lidt forundret: 

— Nej da, smukke ungersvend, er De her? Gå foran! Nu har De undgået 
mig fem-seks dage, jeg må tage Dem i skole. 

Så gik hun tilbage til sine damer og sagde: 

— Vi må se den drengs våbenmærke, og vi må prøve at få at vide hvor 
han har det fra og hvad det står for. Jeg kan ikke tro at han har evne eller 
forstand til at være forelsket. 


31. Og efter disse bemærkninger gik hun ind i sit gemak. Så sendte hun 
alle herrerne ud undtagen Saintré, og døren blev lukket i. Og med alle da- 
merne omkring sig vil Belle Cousine nu se nærmere på hans våbenmærke 
og siger til ham: 

— Hor engang, unge mand, De siger at De ikke har nogen dame, og dog 
er De så elegant i tøjet! 

— Frue, sagde han, det er takket være Gud og min mor at jeg er så fin. 
— Hvadbehager? sagde Fruen. Hvordan har hun båret sig ad med at gøre 
Dem så fin? Hun bor jo i Touraine; jeg mener aldrig hun har været her. 
— Frue, sagde han, tolv daler, som hun har sendt mig i en smuk guldbro- 
deret silkepung, har gjort mig så fin. 

— Er det sandt? sagde Fruen, vi må lige se den pung, og jeg vil gerne vide 
hvad de tolv daler er brugt til, og hvis de ikke er givet godt ud, vil jeg skrive 
til hende at hun ikke skal sende Dem flere. 


Så tager Saintré frem fra sit bryst pungen, der er svøbt ind i et fint lille tør- 
klæde, og Belle Cousine, der er sikker på at ingen af hendes damer kender 
pungen, tager den og kigger på den i alles nærværelse som om hun aldrig 
har set den før; og så kigger hun på våbenmærket på hoserne og ser at det 
er det samme begge steder. Hun siger da: 

— Hør, unge mand, sig mig først, hvor meget har den trøje kostet? 

— Frue, i alt har jeg betalt Perrin de Solles seks daler for den. 

— Og hoserne? sagde Fruen. Hvem har syet dem, og hvad har de kostet? 
— Frue, sagde han, disse skarlagens hoser og et andet par af fint sortbrunt 
stof fra Saint-Lô har jeg givet to daler for hos Jean de Busse; og broderierne 
på hoserne har kostet andre to daler hos Francois de Nantes. 

— Vel, min unge herre, det bliver ti daler. Og hvad med de sidste to? 

— For den ene plus tre sous har jeg fået to skjorter af fint linned, og for 
tyve sous har jeg fået tre par hverdagssko og tre par kavalersko, og resten 
har jeg givet i drikkepenge til mestrenes svende og til staldmesterens 
karle. 

Fruen, som var velfornøjet med alt dette, og som indser at hans gode 
manerer har gavnet ham hos svendene og at hans ædelmodighed altså har 
været godt anvendt, sagde leende til sine damer: 

— Han har nok nuppet halvdelen og beholdt dem for sig selv. 

— På ære, Frue, med Deres tilladelse, jeg har ikke en skilling tilbage. 

Så sagde Fruen: 

— Nu må jeg altså have at vide hvem der er Deres dame. Kom herhen og 
sig mig det. 


100 


JEAN DE SAINTRÉ 


— Nej, Frue, sagde damerne, De piner ham alt for slemt når De vil have 
så mange ting at vide. 

— Det skal De ikke bryde Dem om! sagde Fruen. Træk Dem lidt tilbage! 
Nu vil jeg nemlig vide det. 

Og da alle damerne havde fjernet sig lidt, sagde Fruen: 

— Ja, min ven, hidtil har jeg været godt tilfreds med Dem. Tænk altid 
på at handle ret, så vil det gå Dem bedre og bedre. Frem for alt forlanger 
jeg at ingen, det være sig nok så god en ven, får noget at vide om hvad vi 
har for. 

— Det sker ikke Frue, på ære, jeg ville hellere dø. 

— Nuvel, min ven, jeg ønsker De skal have endnu to kåber, den ene af fint 
sortbrunt stof fra Saint-Lô, foret med mårskind, den anden af fint gråværk 
fra Montivilliers foret med fint hvidt uldstof, til hverdagsbrug, undtagen 
når De skal ride med i kongens følge. Desuden skal De have to forede 
hatte, den ene skarlagensrød, den anden sort. Og endvidere skal De have 
en trøje af blåt satin og endnu to par fine hoser, huer, skjorter, hverdags- 
sko og kavalersko, snører og hosebændler og andre nødvendige ting. For 
at kunne købe disse ting og betale de nødvendige udgifter får De her 60 
daler. Og jeg skal nok holde øje med hvordan De opfører Dem. Og da De 
endnu ikke har egen kammertjener, ønsker jeg at De hver måned skal give 
et beløb på otte sous til Gilles de Corps, som er staldmesterens gode og tro 
tjener, og som skal passe Deres kåber, hoser og øvrige påklædning, og jeg 
vil som nævnt følge Deres opførsel meget nøje. Og hvis De opfører Dem 
smukt og hæderligt, skal De om kort tid få en halskæde, en skulderkæde, 
et bøhmisk bælte, en damaskeskåbe og en hel del andre ting; men så skal 
De også være loyal og diskret som en mand af ære. 


— Frue, siger han, det skal jeg nok om Gud behager. 
— Og desuden, min ven, hør her: Hvad jeg end siger til Dem, skal De 
ikke blive forskrækket over det. 


32. Så foregiver Fruen at være vred på ham, går ind i sit kabinet, åbner sit 
pengeskrin og lægger 60 daler i en lille silkepung. Dernæst kommer hun 
tilbage og kalder på ham: 

— Kom her, unge mand, er De kommet på bedre tanker? Vil De ikke betro 

Dem til mig? Hvis De ikke vil sige det til mig, så sig det til fru Jeanne, eller 
fru Katherine eller Isabel, eller hvad De finder bedst. 

— Men hvad skal jeg sige, Frue, når jeg ikke har nogen dame. 

— Men De bærer jo særlige farver og våbenmærke på Deres tøj, hr. Snot- 
hvalp! Og De spiller forelsket! 

— Jeg har jo fortalt, Frue, hvem jeg elsker højest i denne verden og for 
hvem jeg bærer farver og våbenmærke. 

— Ha, mester, De tror at De kan narre os med at det er Deres mor. Jeg 
tror gerne at De elsker Deres mor og at det er hende der holder Dem med 
udstyr. Men det er ikke for hende De bærer Deres farver og Deres våben- 
mærke. Kom lige herhen; jeg er kommet i tanker om en anden dame som 
jeg ikke har nævnt. 

Så tog hun ham til side og sagde: 

— Tag denne lille pung; pas godt på De ikke taber den: Der er 60 daler i 
den. Nu skal jeg nok holde øje med hvordan De opfører Dem. Jeg vil have 
at De ikke længere skal komme ud i buegangen på det tidspunkt hvor jeg 
går forbi, og De skal heller ikke for ofte standse op foran mig; men når De 
ser mig rense tænder med en nål, er det tegn på at jeg vil tale med Dem. 
Så skal De gnide Dem i det højre øje, så ved jeg at De har forstået mig, og 
så skal De komme og møde mig. Har De forstået hvad jeg siger? 

— Ja, Frue, fuldstændig. 

— Sørg altså for at opføre Dem korrekt; så vil jeg holde af Dem. Og når 
jeg ser at De opfører Dem vel, så vil jeg have Dem som ven og sørge for 
at De bliver rigtig fin i tøjet. 


— Frue, sagde han, jeg skal gøre som De siger, om Gud behager. 

— Gå nu bort; jeg vil sove. Og når jeg skænder på Dem i folks påhør, som 
jeg har talt om, skal De ikke blive forskrækket. 

Så siger hun til ham ligesom i vrede: 

— Gå din vej, knægt, gå! Du bliver aldrig til noget. 

— Ak, Frue, sagde alle damerne i kor, lad dette ikke blive den endelige 
afsked! Derfor, Saintré, er det bedst, at De siger Fruen sandheden. 


Saintré, som var blevet instrueret af Fruen, lod som om han var ked af 
det, knælede ned og tager afsked uden at sige et ord. Så gav alle damerne 


102 


JEAN DE SAINTRÉ 


sig til at le ad den voldsomme overfusning som Fruen havde givet ham, 
og de sagde: 

— Nu er han tabt for os, og vi fär aldrig mere vor spas med ham. 

De vidste nemlig ikke at Fruen fandt ham sød og tiltrækkende. 

— Ti stille! sagde Fruen, endnu er han ikke kvit og fri; det bedste af spillet 
kommer først nu. I ved ikke noget om den dyst der foregår mellem ham 
og mig. 

— Ak, den stakkels dreng, sagde Isabel, han lider frygteligt i vort selskab, 
og også når De tager ham afsides 

Og her vil jeg ikke længere opholde mig ved damernes latter og skæmt, 
men vil i stedet fortælle om hvordan Saintré brugte sine 60 daler. 


Kapitel 11 


Hvordan Jean de Saintré begav sig hen til kongens 
skrædder og bad ham sy tre kåber til sig. 


33. Da Lille Saintré havde forladt Belle Cousine, skulle han straks tælle 
sin skat. Og da han så den hoben dalere han havde i hånden, blev han så 
henrykt at han ikke vidste hvad han skulle gøre eller mene. Hele dagen 
spekulerede han på hvor han skulle gemme dem. For han turde ikke give 
dem til staldmesteren eller nogen anden til opbevaring fordi Belle Cousine 
udtrykkelig havde forbudt ham at nævne sagen for nogen. Han fandt da på 
at gemme dem i en inderlomme til næste dag, hvor han skulle bruge dem; 
og det gjorde han så. Den nat forekom ham den længste han nogensinde 
havde oplevet. Så snart han var stået op om morgenen og havde været til 
messe, gik han hen til kongens skrædder, Perrin de Solle og fik ham til at 
sy de tre kåber som Belle Cousine havde bestilt og som skulle være forede 
med pelsværk. Den ene af dem tog han på den følgende søndag sammen 
med trøjen af blåt damask. Penge havde han nok af til det hele, og han fik 


endda fire daler tilovers. 

Og da Belle Cousine så Lille Saintré i den sorte kåbe, der var foret med 
mårskind, og hans trøje af blåt damask, blev hun så lykkelig som aldrig for. 
Mens hun skottede til ham, gav hun med sin nål det aftalte signal, som 
han besvarede. Og da hun begav sig tilbage til sit gemak, så hun ham stå i 
buegangen. Og da hun så ham på afstand, sagde hun til sine damer: 

— Nu skal I se løjer; jeg vil ordentlig tage ham i skole. 

Og da han så hende, lod han som om han ville undvige og gå en anden 
vej. Fruen kaldte så på ham og sagde: 

— Stop, min herre, hvad er det for en manér sådan at flygte bort fra damer? 
Det skal De ikke prøve på. Gå nu foran! 

Og da Belle Cousine var kommet til sit gemak, sendte hun alle sine 
folk bort, med undtagelse af Jean de Soussy, dronningens staldmester, og 
Thibaut de Roussy, hendes egen staldmester, som begge havde det bedste 
snakketøj til at fortælle videre hvad de burde tie med. Og hun sagde til 
dem: 

— Jeg har holdt Dem tilbage her for at De kan more Dem sammen med 
os. 

Så indledte Fruen med at sige til Lille Saintré: 

— Nå, min herre, nu har vi så mange gange bedt Dem fortælle os hvem 
Deres hjertes dame er, og vi har aldrig kunnet få det at vide hverken ved 
bønner, anmodninger, trusler eller udskældning. Og eftersom det forholder 
sig således at De ikke vil betro det til nogen af os, så sig det i det mindste 
til Jean de Soussi og Thibaut de Roussy eller til en af dem; de er jo Deres 
gode venner. 

— Åh, Frue, sagde Jean de Soussy, hvorfor skulle han snarere sige det til 
os når han ikke har villet sige det til Dem. 

Lille Saintré, der nu var helt rolig og forstod at tyde Fruens tale, lod som 
om han var forskrækket og sagde ikke et ord. Og da Fruen så, at han tav, 
sagde hun til Jean og Thibaut: 

— Denne lille herre, som I ser gå med mårskindskåbe, silketrøje, broderede 
hoser og være så fin, vil bilde os ind at han ikke har nogen dame, og, hvad 
værre er, ikke er forelsket! Jeg må sige at for mig at se ville en dame være 
godt tjent med at have en sådan tilbeder! 

Med disse ord påtog hun sig igen en streng mine og sagde: 

— Nå, min herre, hvor har De fået denne mårskindskåbe og denne trøje 

fra? De er jo endnu kun page. Selvom De er af god familie, behøver De 
vel ikke at bære dyre käber. 

— Jo, Frue, da min mor synes at jeg skal være fin, har hun givet mig be- 
sked på det. 

— Hvor meget har hun sendt Dem? 

— 60 daler, Frue, 

— 60 daler? sagde Fruen. Så har De ødslet halvdelen bort? 

— Nej, min tro om jeg har, Frue. 

— Og kåben, hatten, trøjen og hoserne, har de kostet 60 daler; det vil jeg 
gerne vide. 

— Nej, Frue, jeg har foruden det De ser mig i her, en anden kåbe i fin blå 
farve foret med fint rumænsk lammeskind og endnu en kåbe af fint gråværk 
fra Montivilliers foret med hvidt uldstof, to hatte, to par fine hoser, hvoraf 
det ene par er af skarlagen, og så har jeg fire daler til rest. 

— Og hvem har været Deres vejleder ved købet af alle disse ting? 

— Ingen andre, Frue, end Perrin de Solle og jeg selv. 

— Perrin de Solle? sagde Fruen, han er en forstandig mand, ved jeg; og 
det har han vist ved disse handler, for Deres penge er efter min mening 
givet godt ud. Men sagde De ikke for nylig at Deres mor havde sendt Dem 
10-12 daler til fint tøj? 

— Jo, Frue. 

— Gud bevare Deres mor, og Gud give at De må være hende en god søn! 
Men nu skal I alle gå, for vi skal sove. 


Ved disse ord gik alle bort. Og da roste Jean de Soussy og Thibaut de 
Roussy i høje toner Lille Saintré og sagde at han ikke skulle være ked af 
det på grund af Fruens strenge tale. 

— Sandt at sige, sagde han, hvem ville være glad for at høre så mange 
ubehagelige ord som hun siger til mig fordi jeg ikke fortæller hende eller 
hendes damer hvem der er min dame, og ikke vil tro mig når jeg siger at 
jeg ingen har og ikke vil have nogen? På ære, hvis jeg havde én, ville jeg 
aldrig sige det sådan som hun og hendes damer har plaget mig. 


Det lo de hjerteligt ad, og så tog de af sted. De fortalte siden alt til Fruen 
og hendes damer, og de fik sig også en hjertelig latter. Og det varede ikke 

længe for Fruens og damernes ordveksling med Lille Saintré blev spredt 
rundt i andre kredse således som Fruen netop havde tænkt sig, og de ville 
gerne have sagt mere hvis de havde vidst noget. Og der blev igen leet 
hjerteligt. På den måde forblev denne trofaste kærlighed hemmelig indtil 
Fortuna på grund af Fruens omskiftelige sind vendte dem ryggen, som det 
berettes i det følgende. 


34. Denne trofaste, hemmelige kærlighed varede 16 år. I den tid, når Fruen 
ville tale med Lille Saintré og ønskede at det skulle være hemmeligt, havde 
hun indprentet ham: 

— Min kære ven, det er ingen sag at træde ind i dansen, det gælder om at 
træde ud af den med ære. Da jeg nu mange gange har sat Dem stævne her 
i buegangen og skønt De siger at det er Deres mor, der udstyrer Dem så 
smukt, kan det godt være at nogle gør sig deres tanker, og der kan nemt ske 
det at en af damerne gennemskuer det hele og fortæller det videre. Derfor 
har jeg tænkt at jeg for fremtiden ikke vil møde Dem i buegangen, men når 
jeg ønsker at tale med Dem eller De med mig, så giver vi hver det aftalte 
signal. Og så skal De komme og åbne porten til min lysthave når De ser 
at jeg er gået tilbage til mit gemak for natten. Og her er nøglen til porten. 
Der kan vi tale og underholde os sammen af hjertens lyst. 


Og da de var i deres kærligheds tredje år, og Saintré var blevet 16 år, mente 
Fruen, at han var gammel nok til at ophøre med at være page. Han var me- 
get dygtig til at skære for ved bordet og var nu skikket til at være forskærer 
hos kongen eller dronningen, som det kunne passe bedst. Hun spekulerede 
da på hvordan hun bedst kunne ordne det og sagde til sig selv: 

— Hvis du siger det til staldmesteren, som er hans overordnede, kunne 
han tro at de 12 daler og alle de andre ting kom fra dig. Hvis du siger det 
til den eller den eller den fornemme herre, kunne en af dem måske finde 
ud af årsagen. Trods alt er det nødvendigt at han bliver støttet og ophører 
med at være page. 

Hun besluttede da at hun selv på hans vegne ville bønfalde dronningen, 
som så kunne lade anmodningen gå videre til kongen. Hun gav da signal 
med nålen, og Saintré svarede igen. 

Kapitel 12 


Hvordan Fruen anmodede kongen og dronningen om at Saintré 
skulle ophøre med at være page for at blive forskærer ved kongens 
bord, og hvordan nævnte anmodning blev imødekommet. 


35. Og da de mødtes i haven, kyssede hun ham meget kærligt og sagde: 
— Min trofaste elskede, De er nu 16 år og for gammel til at være page. 
Jeg har tænkt mig at jeg for at bringe Dem frem i verden vil anmode vor 
høje dronning om at lade kongen forfremme Dem således at De bliver 
forskærer hos en af dem. Thi første gang kongen så Dem så fin i tøjet, sagde 
han spøgende at han ville ønske at De var fire-fem år ældre i tjenesten, 
så han kunne sætte Dem til at være forskærer hos ham. Derfor opfordrer 
jeg Dem til, hvis Dronningen skulle omtale denne sag på nogen måde, at 
De da ærbødigt takker hende så hun ikke skal tro at det er noget jeg har 
fundet på. 

De ord var Lille Saintré meget glad for, og han takkede ærbødigt Fruen, 
som kyssede ham kærligt og sendte ham bort. Saintré tager da af sted, og 
Fruen lukkede sagte porten efter ham og gik ind for at sove. 


Fruen, som var virksom nat og dag for at fremme sin ydmyge tilbeders sag, 
sagde leende til dronningen da hun stod op om morgenen: 

— Kære frue, jeg må se at få ordnet en sag som jeg har glemt i nogle dage. 
Det er at forelægge Dem en anmodning fra en ung, genert væbner, som er 
så frygtsom at han ikke tør forelægge den selv. 

— Hvem er det? sagde dronningen. 

— Frue, det er Lille Saintré. 

— Hvad vil han? 

— Frue, han siger, at han skammer sig over stadig at være page da han 
snart fylder sytten år. Om De ville være så venlig at forelægge for kongen 
hans begæring om at blive forskærer ved kongens bord. Så vil han skrive 
til sin far og mor om at hjælpe ham med heste og udstyre ham. 

— Hans begæring er bestemt rimelig og respektabel, sagde dronningen, 

den vil jeg gerne give videre, for jeg ved at kongen holder meget af ham; 
han er sådan en behagelig ung mand; og jeg har det håb, kære kusine, at 
han en dag bliver en rigtig hædersmand. 


36. Denne begæring fik dronningen inden længe givet videre til kongen. 
Kongen opfyldte med glæde begæringen på grund af Saintrés vindende 
væsen og de gode meldinger han havde om ham. For at undgå en udsæt- 
telse mindede dronningen kongen om sagen da hun så ham sammen med 
hushovmesteren. 

Kongen gav da ordre til at Lille Saintré skulle gøre tjeneste som forskærer 
og begynde ved middagen samme dag og at han skulle få stillet tre heste 
og to kammertjenere til disposition. Hushovmesteren var bekendt med 
kongens gode vilje og dronningens anmodning, og da han så Lille Saintré 
blandt de andre unge adelsmænd, kaldte han på ham og sagde: 

— Lille Saintré, min ven, hvad er Deres fornavn? 

— Jeg hedder Jean, hr. hushovmester. 

— Jean, sagde denne, fra nu af skal De ikke længere være page. Kongen har 
beordret at De skal være forskærer og have tre heste og to kammertjenere 
til Deres disposition. Og selvom De hidtil har klaret alt godt, så skal De 
nu gøre det endnu bedre. Mens De har gjort tjeneste hos kongen uden at 
forsømme Deres øvrige pligter, er kongen kommet til at holde af Dem. 
Det skal De ikke blive hovmodig over; jeg håber at han vil forfremme Dem 
yderligere. Sørg for altid så vidt muligt at have rene hænder og negle og 
også at være proper med resten af kroppen. Blandt alle opgaverne med at 
servere ved bordet kræver Deres tjeneste som forskærer især dette. 


Og alle i salen, som hørte disse ord og fik kendskab til Lille Saintrés for- 
fremmelse, var meget glade herover. Det er nemlig en meget smuk og nyttig 
opgave for enhver ung væbner at tjene uden at forsømme nogen, at være 
blid, ydmyg og tålmodig og vinde gunst hos Gud og mennesker. Herom 
hedder det i ordsproget: ,Hvo godt og ondt ej tåle kan, han aldrig bliver 
en hædersmand”*. 


Underdanig og taknemmelig takkede Jean de Saintré da venligt både kongen 
for at have vist ham den store ære, som var ganske ufortjent, og hushovme- 

Kongen, dronningen og Belle Cousine ved spisebordet. Til venstre nogle tjenere. Lille Saintré står 
over for kongen med servietten over skulderen og skal til at begynde i tjenesten som forskærer. 


steren for den gode belæring han havde givet ham. Og han var ikke genert 
ved at sige det offentligt som mange andre ville have været. Derefter går 
han hen til kongen, falder på knæ og takker ham underdanigt. Som en 
klog, mild og god hersker sagde kongen: 

— Saintré, vær altid påpasselig i tjenesten, så skal vi nok vise vor erkendt- 
lighed. 

Så går Saintré hen til dronningen og i alles påhør, uden at lade sig mærke 
med noget over for Belle Cousine, takkede han meget underdanigt dron- 
ningen mens han lå på knæ. Og dronningen sagde: 

— Saintré, Deres tjenester og opmærksomhed over for alle, særlig over 
for damerne, har forfremmet Dem før tiden fra at være page til at være 
væbner for vor høje konge og os selv. Husk derfor, kære ven, altid at være 
samvittighedsfuld og at tage hensyn til alle, for en dag er der én der vil 
lønne Dem derfor på alles vegne. 

Nu blev bordene stillet op, og hushovmesteren kom for at hente dronnin- 
gen til middagen. Belle Cousine, der var sammen med de andre damer, 

som alle talte godt om Saintré, lod uvidende om alt hvad der foregik, og 
sagde blot: 
— Han er virkelig en dygtig tjenstgørende væbner. 


Kapitel 13 


Hvordan Lille Saintré begyndte sit hverv som forskærer, 
og hvordan Fruen skaffede ham heste. 


37. Da kongen og dronningen havde sat sig med Belle Cousine for den 
anden ende af bordet, tog hushovmesteren en serviet fra dugen der lå over 
brødet og lagde den over skulderen på Jean de Saintré. Så begyndte denne 
at udføre sin opvartning som forskærer, og det gjorde han så elegant at 
kongen, dronningen og alle andre fandt stort behag i det. Belle Cousine, 
som sad ved den nederste ende af bordet, betragtede ham ofte fra tid til 
anden og tænkte at det var meget passende at han fik de tre heste og de to 
kammertjenere som kongen havde bestemt. Så tog hun nålen fra sit bryst, 
og idet hun lod som om hun skulle bruge den som tandstikker, gav hun sit 
signal så mange gange at Jean de Saintré bemærkede det og svarede diskret 
med sit eget signal. 


Og da det var blevet aften, åbnede han porten til haven og ventede der 
på Belle Cousine, som snart viste sig. Og deres glæde var så stor at ingen 
kan forestille sig det medmindre kærligheden har givet dem den erfaring. 
Så sagde hun: 

— Min eneste ven og sødeste tanke, De kan ikke blive her ret længe, kys 
mig da kærligt. Se, her er en lille pung med 160 daler. Den giver jeg Dem 
til at købe en flot, frisk og fyrig ledsagehest, som skal være hurtig og en 
god springer; den må koste op til 80 daler; og en robust hverdagshest, op 
til 20 daler; og desuden en toåring til at bære Deres kuffert og Deres kam- 
mertjener, til 30 daler. Det bliver 130 daler. Af de 30 daler som resterer, 
skal De få syet hestedækkener af smukt klæde og til Dem selv og Deres 

tjenestefolk liberi af samme slags stof når De er ude at ride. Resten kan 
De bruge af så langt pengene rækker. Og når de slipper op, skal De bare 
give vores tegn. 

Og efter disse ord sagde hun: 

— Farvel! Mit hele håb, min hele lykke! 

— Farvel, Frue! De som kan befale over mig mere end nogen anden i 
denne verden. 


Og hermed går de bort. 


Jean de Saintré går hen for at sove denne nat i staldmesterens gemak, og 
han siger da til ham: 

— Min unge Saintré, jeg beklager meget at De skal forlade os, men jeg er 
så glad for at det går Dem godt. 

Dernæst sagde han til de andre af kongens pager, der stod rundt om Sain- 
tré: 

— Hør nu godt efter, kære børn, er det ikke dejligt at opføre sig korrekt 
og være høflig, blid, fredsommelig og opmærksom mod alle? Her er nu 
jeres fagfælle, som i den egenskab har erhvervet kongens, dronningens og 
alles gunst. Mens I kun er optaget af klammeri, kortspil og terningspil, 
kommer sammen med uhæderlige mennesker og går på beværtninger og 
kroer. Hvor meget jeg end prygler jer, kan jeg dog ikke få sat skik på jer. 
Skønt I er af god familie, ender det med, hvis I ikke forbedrer jer, at jo 
mere I vokser til, jo slettere bliver I. 

Og efter denne tale klædte alle sig af og lagde sig til at sove. 


38. Lille Saintré, som ikke turde røbe, at han havde skjult de 160 daler i 
sin inderlomme, lod dem blive der den nat af frygt for at de skulle blive 
stjålet. (Gud skal vide at den nat forekom ham meget lang da han længtes 
efter at få købt sine heste!). Men da det var blevet dag og han havde fået 
tøj på og gjort sig parat og havde været til messe, tager han hen til syersken 
Marie de Lille, som jeg tidligere har omtalt, og siger til hende: 

— Mor Marie, jeg har nyt at fortælle Dem. 

— Hvad er det, sønnike? 

— Kongen har været så nådig at fritage mig for at være page og lod mig 
i går være forskærer ved hans bord. Han har bevilliget mig tre heste og 

to kammertjenere, og endvidere har han i hemmelighed gennem én fra 
hoftjenesten givet mig 160 daler til rideudstyr og påklædning til mig og 
mine tjenere så jeg kan føre mig standsmæssigt. Og han har forbudt mig at 
omtale det for nogen da det kan skabe misundelse. Og nu beder jeg Dem, 
min gode Mor Marie, at ingen i verden får noget at vide herom og at De 
bevarer dette som en hemmelighed. 

— Åh, min dejlige sønnike, sagde Marie, Gud være lovet! Bare De ikke selv 
siger det til nogen; af mig vil der ikke blive nævnt et ord om det. Men hvor- 
dan vil De bære Dem ad? De må have fat på en mand der forstår sig på heste, 
og som kan vejlede Dem med hensyn til at skaffe gode kammertjenere. 

— Kæreste Mor Marie, jeg har tænkt at skrive til min far at han skal sende 
mig et par tjenere, og med hensyn til heste vil vor staldmester gerne hjælpe 
mig eller også andre når jeg beder dem om det. Men jeg vil ikke forhaste 
mig for ikke at vække folks mistanke. 


39. Og hvad er der mere at fortælle? Før der var gået en måned, havde han 
fået kammertjenere og gode heste, og han og hans tjenere var blevet smukt 
klædt på. Kongen kunne godt lide ham og holdt stadig mere af ham; det 
samme gjorde dronningen, i den grad at der blev snakket om det. Og da 
Belle Cousine bemærkede at kongen gjorde stor stads af ham, tog hun sin 
nål og gav tegn så mange gange at Saintré opdagede det og svarede tilbage. 
Og da de var sammen om aftenen i haven, sagde hun: 

— Min hjertens ven, jeg ser, at vor konge og også dronningen gudskelov 
synes godt om Dem. Vi må overveje hvordan det gode forhold kan holdes 
ved lige; hvilket er ret svært ved hoffet på grund af misundelige menneskers 
bagtalelse. Det gælder da om at vinde venner som omgås kongen og dron- 
ningen på nært hold. Det kan gøres dels med gaver, dels med løfter da De 
ikke kan give gaver til alle. Løfterne skal opfyldes på rette tid og sted, med 
en ridehest eller en pasgænger til én og en kåbe til en anden. Til de tjenst- 
gørende ved hoffet kan man give liberikåber så de bliver vundet for én. Til 
dronningen én gang en smuk pasgænger, en anden gang en hest til hendes 
bærekarm,” eller en smuk kørehest til hendes vogn, til de andre damer efter 


59. En bærekarm, også kaldet bærevogn, er en overdækket båre, der bliver ført af to heste, hvor 
den ene hest er spændt foran båren, den anden bagved. 

deres stand. Til nogle elegant hovedto;, til andre smukke bælter af forgyldt 
sølv, til nogle blot fine stoffer, til andre små pynteting af guld eller sølv, til 
nogle fine diamanter og rubiner, til andre emaljerede guldringe. Og til frøk- 
ner af lavere rang punge, handsker, bændler og nåle alt efter deres rang. Og 
således vil De på grund af Deres gavmildhed blive æret, yndet og afholdt af 
alle. Og hvis De spørger mig, hvor alle disse ting skal komme fra, så vil jeg 
svare, at så længe De tjener mig trofast, vil jeg udstyre Dem med alt. Og 
når De bliver lidt kraftigere kropsligt, så ønsker jeg at De skal udføre her- 
lige våbenbedrifter og deltage i turneringer og bære det våbenmærke som 
jeg tildeler Dem, og herved vil De yderligere vinde kongens, dronningens 
og alle andres gunst og yndest. Og for at De kan forberede disse foretagen- 
der, så er her en pung med 300 daler, hvoraf de 100 skal bruges til en smuk 
pasgænger eller en almindelig hest, som De skal give dronningen allerførst 
og takke hende for den ære kongen har vist Dem på hendes anmodning. Og 
de andre 100 daler skal bruges til at sy liberikåber til deres kammertjenere, 
alle af klæde i samme farve og med vort våbenmærke. Og for at gøre drag- 
terne kendt skal De selv bære én på næste allehelgensdag. Og når det bliver 
juledag, skal hver af de øvrige tjenstgørende ved hoffet have fået deres kåbe 
med samme våbenmærke, men af klæde i en anden farve. Og de sidste 100 
daler skal bruges til at købe alt det jeg har nævnt, til hofdamerne, frøknerne 
og andre. Det skal de have som nytårsgave på 1. nytårsdag. Desuden kåber, 
som De skal give til våbenkonger, herolder, trompetérer og musikanter. Men 
nu kan vi ikke længere være sammen, mit hjerte, min lykke og min trofaste 
tjener, kys mig, og Gud være med Dem! 


Jean de Saintré, som har hørt hvor store velgerninger og æresbevisninger 
hans dame vil vise ham, selvom han endnu er så ung, falder allerunderda- 
nigst på knæ og siger: 

— Åh, min højagtede dame, den mest fuldkomne som findes i verden 
med hensyn til gode egenskaber og ærværdighed. Ak! Hvordan skal jeg 
nogensinde tjene Dem en tusindedel af hvad jeg skylder Dem? Min sande 
dame, jeg skal gøre det så godt jeg kan, og Gud, som kender mine oprigtige 
tanker og min stræben, må så kvitte mig for resten. 

Fruen fik ham da til at rejse sig op, kyssede ham og sagde: 

— Gud være med Dem! 

Kapitel 14 


Hvordan Jean de Saintré forærede dronningen en meget smuk pasgenger, 
som hun modtog med stor glæde og var meget taknemmelig for. 


40. Så blev det den næste dag, og efter at have været til messe havde Jean 
de Saintré hverken rist eller ro før han fik fat på kongens og dronningens 
staldknægte og beslagsmede. Han beværtede dem først med et solidt mor- 
genmåltid i sit værelse og sagde derpå: 

— Jeg vil gerne afsætte en 80-100 daler til at købe en god, smuk pasgænger. 
Hvem kan skaffe sådan én? 

Så sendte de bud efter de mest kompetente og pålidelige hestehandlere og 
søgte oplysninger om de smukkeste pasgængere i Paris, og de tog hen og 
beså dem. Og de købte én, som Saintré selv overbragte dronningen som 
gave, idet han sagde: 

— Min ophøjede herskerinde, jeg takker Dem allerunderdanigst for de 
velgerninger og æresbevisninger som kongen, på Deres anmodning, og også 
De selv har ydet mig. Og til erindring herom vil jeg bede Dem komme hen 
til vinduet, så skal De se en lille pasgænger som jeg vil forære Dem idet jeg 
beder Dem indtrængende om at modtage den. Det er kun en ringe gave; 
for, som man siger: Lille købmand, lille kurv. 


Dronningen undslog sig først vagt; men til sidst gik hun hen til vinduet og 
betragtede pasgængeren, som var smuk og stærk, dækket med et skaberak 
af silke med dronningens våbenmærke og farver. Dronningen glædede sig 
meget over gaven, og Saintré blev rost af alle, både kvinder og mænd. Og 
da han var gået, var dronningen ikke sen til at sige alt muligt godt om ham. 
Belle Cousine omtalte ham ret køligt, endskønt hun i sit hjerte frydede sig 
på grund af alt det gode damerne fortalte om ham. 


Og da julen var kommet, blev alle hoffets folk iført det nye liberi, det være 
sig kammertjenerne, hoffets embedsmænd, våbenkongerne, herolderne, 
trompetérerne, musikanterne og sangerne, og damerne fik deres nytårs- 
gave. Og Belle Cousine valgte også sin gave, som var den mindste af alle 

rubinerne. Nu bredte rygtet sig om Saintrés gavmildhed både ved hoffet 
og ud over hele kongeriget, men det skete ikke uden stor misundelse, så- 
ledes som det er sædvanligt ved alle hoffer. Dog blev han rost af de gode 
folk i den grad at hans yndest hos kongen og dronningen var større end 
nogensinde. Han opførte sig så godt at kongen dag for dag blev mere og 
mere glad for ham. Således fik han af kongen mange gunstbevisninger og 
vandt mange gode venner. Trods alt hvad kongen gjorde for ham, viste 
han ikke det mindste gran af hovmod; tværtimod bestræbte han sig på 
at komme godt ud af det med dem der i smug var hans fjender. Og den 
tilstand varede en tre-fire år. 


Det varede ikke længe, før Belle Cousine, som fulgte med i alt hvad der 
skete, igen ønskede at tale med ham. Hun gav da sit tegn, som han besva- 
rede. Og da de mødtes i haven, sagde hun: 


41. — Min kæreste ven! Gud være lovet! Der findes ikke nogen konge, 
dronning, hertug, lensherre, dame eller frøken, ja selv folk af lavere rang 
som ikke taler godt om Dem fordi De har været og altid er så beskeden og 
opmærksom; og Deres ry vokser bestandig på grund af Deres gavmildhed. 
Nu vil jeg bede og formane Dem om ikke at kaste Dem ud i tåbelige og 
ødsle udgifter, som er mere til skam end til ære og mere til skade end til 
gavn for giveren. Jeg vil anbefale Dem at anvende gavmildheden fornuf- 
tigt, for den kan bringe mange fordele. For det første skaffer den en varig 
berømmelses krone til giveren, den vedligeholder et hjerteligt forhold og 
vinder én nye venner. Den skaber et blomstrende ry, den mildner det vrede 
sind, den giver tryghed, for den gør fjender til venner. Derfor, kære ven, 
anbefaler jeg den varmt. Og hvis med Guds vilje lykken skulle stå Dem bi, 
skal De anvende Deres tid på våbenbedrifter eller på at stå i høje herrers 
tjeneste eller have dem i Deres egen tjeneste. Deres ønske skal være at vinde 
Guds kærlighed og Deres venners kærlighed. Men stol ikke alt for meget 
på lykkens gunst; hvis den en tid har forundt Dem sine flygtige goder, så 
tænk på følgende ord af A/anus i Anticlaudianus, hvor han siger: 


60. Alanus, på fransk Alain de Lille, bl.a. forfatter til Anticlaudianus (ca.1183), et filosofisk hovedværk 
i latinsk middelalderlitteratur. 

Tempore felici 

Multi numerantur amici. 
Cum fortuna perit, 
Nullus amicus erit. 


Det betyder, min ven, at i den tid lykken er et menneskes velynder og har 


bragt ham fremgang, finder han et utal af falske venner. Men når lykken 


vender ham ryggen, finder han ikke en eneste ven. Derfor er den der stoler 


på lykken, den største tåbe af alle. 


Kapitel 15 


Hvordan Fruen råder Lille Saintré til at læse skønne historier. 


Endvidere ønsker og beder jeg om at De må få lyst til at læse skønne histo- 


rier, f.eks. om de autentiske, vidunderlige bedrifter som romerne udførte 


mod kongeriger i hele verden. Læs herom Livius“ og Orosius.f? Hvis De 


vil vide noget om de tolv cæsarer eller cæsarianere, skal De læse Sveto- 


nius. Og hvis De vil kende noget til Catilina og hans konspiration og 


sammensværgelse, skal De læse Sallust. Og hvis De vil vide noget om den 


hårde krig mellem Julius Cæsar og Pompejus, og det afgørende slag som de 


udkæmpede i Thessalien om magten, og hvor nævnte Pompejus blev slået, 


skal De læse Lukan.” Og hvis De vil vide noget om kongerne i Egypten, 


61. 
62. 
63. 
64. 


65. 


Livius, Titus (58 f.Kr.-17 e.Kr.), har skrevet Ab urbe condita (Fra byens grundlæggelse), der 
skildrer Roms historie fra grundlæggelsen i år 753 til år 9 f.Kr.). 

Orosius, Paulus (efter år 400 f.Kr.), romersk historieskriver. Forfatter til en verdenshistorie fra 
verdens skabelse til år 417. 

Svetonius, Gajus Tranquillus (0. 70-0. 140), har skrevet biografier af de tolv første romerske 
kejsere fra Cæsar til Domitian, De vita caesarum libri (Om cæsarernes liv). 

Sallust (86 f.Kr.-o. 35 f.Kr.), på dansk: Den catilinariske sammensværgelse. Den jugurthinske krig. 
1990. 

Lucanus, Marcus Annaeus (39-65 e.Kr.), af hans værker er kun bevaret hans ufuldendte epos 
om borgerkrigen mellem Cæsar og Pompejus (Pharsalia el. Bellum Civile). 

skal De læse Mathastrius.% Og hvis De vil vide noget om Trojanerne, skal 
De læse hos Dares Frygeren.®7 Og hvis De vil vide noget om Ptolemæus, 
skal De læse hos Polyb. Og hvis de vil læse om sprogenes forskellighed, 
skal De læse Arnobius.” Og hvis De vil læse om jøderne og ødelæggelsen 
af Jerusalem, skal de læse Josefus.7° Og hvis De vil vide noget om Africas 
historie, skal De læse Victor.” Men ifølge Valerius Maximus er det Pom- 
pejus Trogus”? der går længst tilbage i tiden, for han har skrevet om alle 
regionernes oprindelse og landenes beliggenhed. 


42. Og her vil jeg slutte min beretning om oldtidens historiske skrifter, 
som jeg beder og opfordrer Dem til at få lyst til at høre blive læst op eller 
selv læse. Når det drejer sig om at forfine ånden ved hjælp af berømte, ædle 
værker, kan De ikke anvende tiden bedre. Som det hedder hos digteren: 


Ut ver dat florem, flos fructum, fructus odorem, 
sicut studium moves, mos sensum, sensus honorem. 


Det betyder, min ven: ,,Som foråret giver blomster, blomst giver frugt, frugt 
giver duft, således giver studier god moral, god moral giver ånd, og ånd giver 
ære“. Ved således at læse, høre og huske gode historiske beretninger med 
eksempler og belæringer kan De opnå evig glæde i paradis, vinde hæder i 
kamp, ære i visdom og i rigdom og leve i agtelse, fryd og glæde. Og hvis De- 
res herre eller nogen anden tillidsfuldt beder Dem om råd, følg da digteren 
Claudianus’ ord da han opfordrede kejseren til at ære sine undersåtter og 


66. En historieforfatter af dette navn kendes ikke i dag. 

67. Dares Phrygios, foregiven forfatter til et latinsk skrift, De excidio Trojae (Om Trojas fald) fra 
5. årh. e.Kr. 

68. Polybios (Polyb) (0. 200-0. 118 f. Kr.), oldgræsk historieskriver. 

69. Arnobius (ca. 300 e.Kr). Skrev forsvarsskrift for kristendommen, Adversus nationes (Mod 
folkeslagene [der er hedninger]). 

70. Josefus, Flavius (37-0.100), jødisk historieskriver. På dansk: Den jødiske krig. 1999. 

71. Aurelius Victor (slutningen af 4. årh. e.Kr.), forfatter til et historisk værk om de romerske kejsere. 
Kendes ikke i nutiden for at have skrevet om „Africa“, dvs. provinsen omkring Karthago, det 
nuværende Tunesien. 

72. Pompejus Trogus (1. årh. e.Kr.), har skrevet Historiae Philippicae, en verdenshistorie koncentreret 
om Makedoniens historie. Kun bevaret i resumeer. 

73. Claudianus, Claudius (0. 370-0. 420 e.Kr.), romersk hofpoet. 

sagde: Te patrem civemque geras; tu consule cunctis, non tibi nec tua removeant 
sed publica vota. Det betyder: „Vær som en far og en god borger, støt alle med 
dine råd. Tænk ikke kun på dig selv, men på det almene vel“. 

Således handlede nemlig de gode romere, og herved kom de til at beherske 
alle riger i verden og gav love som vi anvender den dag i dag. Herom siger 
Sankt Augustin i fjerde bog af Gudsstaten, hvor han citerer en passage hos 
Sallust, der gengiver følgende udtalelse af Cato: ,,Det der gjorde vore romere 
så mægtige var klogskab, arbejdsomhed og rigtige afgørelser ved hoffet og i 
râdsforsamlingerne". Derfor, min ven, anbefaler jeg Dem disse forbilleder 
for at de råd De giver deres herre eller enhver anden der forlader sig på 
Dem, bliver behandlet loyalt og holdt hemmelige. Heraf afhænger nemlig 
i høj grad Deres ære og også andres ære når de handler på deres måde. 
— Vel, min ven, jeg har sagt tilstrækkeligt for denne gang. Jeg beder Gud 
give at De må fuldføre alt dette eller størsteparten. 


Og da Fruen havde sluttet sin tale, lagde Jean de Saintré sig på knæ. Han 
takkede hende meget underdanigt og sagde: 

— Min højtærede Frue, De som kan befale over mig mere end nogen anden 
i verden, jeg takker Dem så ydmygt jeg formår. 


Så kyssede hun ham da det var ved at blive sent, og sagde: 
— Gå nu, jeg ved godt hvad De vil sige. Lad bare mig om resten. 


Kapitel 16 
Hvordan Belle Cousine forbereder Lille Saintrés udfordring til våbendyst. 


43. Så snart det var blevet lyst den næste dag, stod Saintré op, og efter at 
have været til messe gik han straks derefter som den første til modtagel- 
sesværelset, og det varede ikke længe før de andre riddere og væbnere også 
indfandt sig der. Så gik kongen til messe, og da han fik øje på Saintré i 
hans flotte dragt, vendte han sig mod Hr. d'Ivry og sagde: 

— Jeg skal tage meget fejl hvis Saintré ikke en dag bliver til noget stort. 
Men hvordan går det til at han er så smukt klædt? 

— Herre, siger Hr. d'Ivry, jeg har hørt at det er hans mor der udstyrer ham, 
og det er med hans fars gode vilje da han gerne vil vise ham ære. 


Kongen sagde ikke noget, men tænkte ved sig selv at han ville hjælpe ham. 
Og da han var tilbage i sit sovegemak, sendte han bud efter sin skatmester 
og gav ham ordre til at give Saintré s00 daler. Og da dronningen hørte det, 
gav hun ham 300 daler og et stykke damask. Og Saintré stod højere i yndest 
hos kongen og dronningen end nogen anden væbner, alt dette på grund 
af Fruens gode råd gennem de syv år hun havde elsket ham. Han var en 
20-21 år på den tid da han begyndte at nyde godt af kongens velgerninger. 
Med hensyn til Fruen vil jeg ikke nævne alle de gange hun ønskede at tale 
med ham da det ville blive alt for langtrukkent. 


Og da Saintré var nået den alder jeg lige har nævnt, var Belle Cousine, hvis 
hele stræben gik ud på at gøre ham til en stor og berømt mand, af den 
opfattelse at han nu var rustet på ånd og legeme til at udføre bedrifter som 
der ville gå frasagn om. Og da de mødtes og havde udvekslet forelskede 
erklæringer, sagde Fruen med fryd i stemmen: 

— Min sande ven, mit hjertes udkårne, min lyksalige tanke! Eftersom det 
har behaget Gud at De står så højt i yndest hos kongen og dronningen og 
alle andre, har jeg tænkt at De nu er moden til at udmærke Dem i våben- 
dyst således at der vil gå ry af Dem i dette rige og udenfor. Derfor ønsker 
jeg at De nu den 1. maj skal bære en armring af guld og emalje med vort 
våbenmærke. I kanten skal der sidde seks smukke diamanter, seks smukke 
rubiner og seks smukke, store perler, hver på 4-5 karat. Det hele skal put- 
tes i en lille pung, som ligger her i denne pose, der desuden indeholder 
2.000 gulddaler til Deres udstyr. Alle øvrige udgifter til udrejse, ophold og 
hjemrejse skal De ikke spekulere på, for jeg skal nok ordne det så De får 
hjælp fra kongen, dronningen og mine gode onkler, hertugerne af Anjou, 
af Berry og af Bourgogne, eller af andre lensherrer af vor slægt. Og hvis 
disse ikke yder hjælp, skal De ikke bekymre Dem, min kæreste ven, men 
bruge løs så langt 10.000 daler rækker. 

44. Og da Saintré hører om alle de goder, æresbevisninger og den kærlighed, 
Belle Cousine har tiltænkt ham, mister han mælet i sin glædesrus. Han 
falder på knæ og takker hende så godt han kan. Fruen, som forstår hvad 
han forsøger at sige, siger da: 

— Min ven, jeg som har valgt Dem frem for alle andre til at tjene mig, 
beder Dem ikke gøre Dem nogen bekymringer, men kun være glad og 
lykkelig og se lyst på tilværelsen; for jeg vil forsyne Dem rigeligt med guld, 
sølv og smykker til Deres udstyr nu ved indledningen til Deres løbebane. 
Og når Deres armring er færdig, skal De komme til mig natten til den 
I. maj, som er nært forestående, og jeg vil sætte ringen på Deres arm for 
første gang. Og den skal De bære fra den dag og et år frem hvis De ikke 
forinden har fundet en udadlelig ridder eller væbner med adeligt navn og 
våbenskjold som er villig til at kæmpe i våbendyst mod Dem til hest og 
til fods, og som har modtaget udfordringen og taget ringen af Deres arm 
med løfte om at give den tilbage, medmindre han i en våbendyst til fods 
med Dem bliver sejrherre og således vinder ringen. 


Disse våbenkampe er følgende: For det første at ride mod hinanden i fuld 
harnisk og med kampsadel indtil en af de to kæmpende som den første 
har brudt tre lanser, idet lanseskaftet skal rammes på stykket mellem en 
halv fod neden for jernmuffen på lansehovedet og en fod oven for bræk- 
skiven ved lansegrebet. Og den der først har brudt tre lanser, ham skal 
hans modstander siddende på hesten give en diamant indfattet i guld til 
en værdi af 300 daler eller mere, som han kan give til sin hjertes dame. Og 
den følgende dag, hvis Gud har bevaret de to kempendes legemer uden sår 
der forhindrer dem i at kæmpe videre, eller i modsat fald på den ottende 
dag på det tidspunkt dommeren har bestemt, skal de to deltagere kæmpe 
til fods mod hinanden udelukkende med kampøkser; og de skal kæmpe 
indtil den ene bliver slået til jorden eller med begge hænder har sluppet 
grebet om økseskaftet. Hvis så ved afslutningen af denne våbendyst Deres 
modstander har fået overtaget, så ønsker og befaler jeg at De på stedet giver 
ham Deres armring til eje. Men hvis Gud skænker Dem sejren, kan Deres 
modstander slippe med på stedet at give Dem Deres kampøkse tilbage”7+ 


74. Begge økser tilhører Saintré. 

og overlade sit harnisk til Dem, nâr han har taget det af, og det kan De 
beholde resten af dagen. 


45. Og, kære ven, skønt De er ung af alder og ikke særlig høj og heller ikke 
kraftigt bygget, skal De intet frygte af den grund. For det er ofte hændt at 
den svageste har besejret den stærkeste, og i et slag har det mindre antal 
besejret det større antal når de har Gud med sig. For i den situation er det 
mennesket der kæmper, men Gud giver sejren til hvem han behager. Og 
derfor skal De af hele Deres hjerte søge råd, styrke og hjælp hos ham; så 
kan det ikke ende galt. Og hvis lykken skulle gå Dem imod, hvad jeg for 
Guds skyld ikke håber, skal De ikke bekymre Dem; for min gode vilje mod 
Dem vil ikke ændres af den grund, men jeg vil elske Dem des mere. For 
efter æresreglerne og forskrifterne for våbendyst bør De prises endnu mere. 
Og derfor kan De kun handle rigtigt hvad De end gør, men gid Gud må 
bevare Dem for legemsskade, hvilket han vil gøre hvis De af hele Deres 
hjerte lægger alt i hans hånd. Og jeg ville helst at De kom til at kæmpe mod 
en berømt mand i stedet for mod en ung knøs som Dem selv. Og derfor 
foreslår og ønsker jeg at De en måned før Deres afrejse sender en våben- 
konge eller en herold til hoffet, først hos kongen af Aragonien, dernæst hos 
kongen af Navarra (hvilke er de to førende i Spanien), dernæst hos kongen 
af Castilien og endelig hos kongen af Portugal. Dette er de fire kristne 
konger, og til dem skal De lade forevise Deres skriftlige udfordring til en 
våbendyst. Og hvis der ved disse førende hoffer virkelig ikke findes nogen 
ridder eller væbner som tager Deres udfordring op, eller hvis der melder 
sig én, skal herolden bringe det med segl forsynede dokument tilbage til 
Dem på Deres færd. Og hvis Gud, hvad jeg håber, er helt eller delvis med 
Dem, min hjerteven, bliver De en vidt berømt væbner. Og Gud skal vide 
at kongen og dronningen og alle andre da vil elske og prise Dem. Alene 
den tanke vil være tilstrækkelig for Dem til at fælde en kæmpe. Og derfor, 
min ven, tænk altid på at være tapper og at søge råd og hjælp hos Gud; så 
kan det ikke gå galt. Men nu må vi skilles; derfor ikke mere denne gang. 


Så falder Saintré på knæ og siger: 
— Min højærværdige Frue, min gudinde, mit hjertes eneste! Så ydmygt 


som jeg kan og ved, takker jeg Dem for alt. Med hensyn til de våbendyster 

De beordrer mig at udføre — ved Gud, ved Vor Frue og ved ærkeenglen 
Sankt Mikael — jeg har aldrig været så lykkelig over noget efter at De har 
vist mig Deres store nåde. Og om Gud behager, vil De høre store nyheder 
om mig så De og mine høje herskere alle kan være godt tilfredse. 

Så tager han afsked med det allerkærligste kys, der bliver gengældt ti, fem- 
ten, tyve gange og byder hende farvel. 


Kapitel 17 


Hvordan Saintré efter at have taget afsked med Fruen sendte bud efter 
kongens guldsmed, som han beordrede at lave sig en guldarmring. 


46. Disse nye overvejelser optog Saintré hele natten. Og da det var blevet 
dag, og han havde været til messe, sendte han bud efter kongens guldsmed, 
Gilbert Lorin, som havde ry for at være en brav mand, og sagde til ham 
i fortrolighed: 

— Gilbert, min ven, jeg vil gerne have lavet en guldarmring med mine far- 
ver og mit våbenmærke i emalje, omgivet til begge sider af seks diamanter, 
seks rubiner og seks perler som jeg har her. 

Så viste han ædelstenene og perlerne til Gilbert, der fandt dem meget 
smukke. Og kort fortalt, i løbet af få dage var armringen færdig. Og da 
Saintré mødte Fruen, gned han sig i det højre øje, som var det tegn de havde 
aftalt, og Fruen svarede straks med sin nål. Og da de om aftenen mødtes 
i haven for at tale sammen, viste Saintré hende armringen i måneskinnet, 
men da man ikke rigtig kunne se den, sagde Fruen: 

— Jeg vil se den ved fakkellys, og i morgen får De den tilbage når vi mødes 
her igen for at snakke sammen. 

Og så tog Fruen afsked med ham på sædvanlig vis. 


Og da hun næste dag havde set den pragtfulde, kostbare armring, blev 
hun meget glad. Så gav hun sit signal, som Saintré besvarede. Og da de 


mødtes, sagde Fruen: 

— Min ven, værsgo, her har De Deres armring. Den er så smuk at man 
ikke kan tænke sig noget smukkere. Jeg fik den tanke da man dækkede 
bord, at næste dag, som er dagen før den første maj, skal De give en fin 
souper for nogle lensherrer, riddere, fruer og frøkener her fra hoffet og en- 
kelte udefra. De skal også invitere mig, men jeg ønsker ikke at være med. 
Og for at Deres plan om at dyste kan blive bekendtgjort mere ærefuldt, 
skal De lade våbenkongen eller en herold udråbe at den frue eller frøken, 
ridder eller væbner som synger bedst til dansen ved denne fest skal få en 
belønning. For damernes vedkommende en smuk diamant og for herrernes 
vedkommende en smuk rubin, og det samme skal gives til den frue eller 
frøken, ridder eller væbner der danser bedst. Og efter at der er blevet danset 
og sunget, skal De have et udsøgt banketmåltid parat, hvor der efter forret- 
ter og mange nye retter skal serveres stegt påfugl. Og når påfuglen er båret 
ind, skal de tilstedeværende lensherrer, riddere, væbnere, fruer og frøkner 
afgive højtidelige løfter,” og når det er sket, skal De selv afgive det løfte 
til alle damerne, påfuglen og den dame De har udvalgt eller vil udvælge, 
at De den 1. maj, som er i morgen, vil sætte en bestemt armring på Deres 
venstre arm og bære den et helt år hvis De ikke inden for det år har fun- 
det en udadlelig ridder eller væbner med adeligt navn og våben, og som i 
øvrigt opfylder alle de tidligere nævnte betingelser for at dyste, alt sammen 
under forbehold af kongens vilje og billigelse. Og når De har udført dette 
og ledsaget damerne ud, skal De tage Deres armring med, gemt inde på 
brystet således at jeg i aften kan give Dem den på for første gang. 


— Frue, sagde Saintré, gid den sande Gud, som gengælder alle velgerninger, 
må gengælde Dem Deres godhed og vise mig den nåde at gøre mig fortjent 
til den. Mit hjerte og sind har ikke noget højere ønske. 
Med disse ord tog Fruen afsked med ham på vanlig vis. 


75- Denne ceremoni omtales ofte i tidens litteratur. Når en bestemt ret bæres rundt, skal deltagerne 
i banketten love at udføre en bedrift inden en bestemt frist. En af de berømteste banketter hvor 
denne skik blev praktiseret, var en banket med stegt fasan, hvor Philippe le Bon af Bourgogne 
og andre riddere forpligtede sig til at tage på korstog. Se afsnittet „Den historiske virkelighed“, 
s. 46. 

Kapitel 18 


Hvordan Saintré mødte Fruen i haven, hvor hun for 
første gang satte armringen på hans arm. 


47. Næste dag, som var den sidste dag i april, gav Saintré sig fra tidlig 
morgen til at skaffe kokke og forskellige slags madvarer for at forberede 
souperen og banketten således som Fruen havde pålagt ham. Dernæst invi- 
terede han lensherrer, damer og frøkner, riddere og væbnere, borgermænd 
og borgerkoner fra Paris og mange andre. Og da souperen, banketten og 
dansen var forbi, og de højtidelige løfter var aflagt, og Saintré og andre 
herrer havde fulgt damerne hjem, og kongen og dronningen havde fået 
deres godnatvin, og alle var taget af sted, gik Saintré ud i haven således 
som Fruen havde befalet. Og det varede ikke længe før Fruen også kom 
derud. Her satte hun for første gang armringen på hans arm idet hun kys- 
sede ham, men da det var blevet sent, måtte de snart skilles, og hun sagde 
mens hun gav ham ringen: 

— Min ven, min eneste attrå, jeg beder til at Gud og Vor Frue vil velsigne 
det øjeblik hvor jeg nu sætter ringen på Deres arm så De kan vende tilbage 
hædret med den største ære. Hvis Gud bønhører mig, lover jeg at jeg hver 
fredag og lørdag så længe De er borte, ikke vil bære linned på min nøgne 
krop. 

— Åh! Frue, sagde han, hvormed har jeg gjort mig fortjent til, eller hvordan 
kan jeg for fremtiden gøre mig fortjent til at en så fornem dame som De 
afgiver så dyre løfter? 

— Jo, min ven, når jeg gør det, er det fordi De er som jeg ønsker De skal 
være. Jeg mener at De hurtigst muligt så snart De har kongens tilladelse, 
skal sende Deres udfordringsbrev til de fire ovennævnte kongers hof ved 
en herold eller underherold som kan bringe dem deres svar mens De er 
undervejs. 

Med disse ord tog Fruen afsked med ham. Og de skiltes under hjertesuk 
og med tårer i øjnene. 

Kapitel 19 


Hvordan Saintré faldt på knæ for kongen da denne kom ud 
af sit sovegemak, og hvilken anmodning han fremsatte. 


48. Den næste dag, som var den 1. maj, var Saintré iført nyt tøj ligesom 
sine folk. Han tager sin armring på og går til messe, som bliver holdt til ære 
for Helligånden, og der samlede han alle sine venner som Fruen havde sagt 
han skulle. Og alle viste deres velvilje ved at ledsage ham hen til kongen, 
og der var adskillige der tilbød at gå ham til hånde på hans rejse. Og da 
kongen kom ud fra sit sovegemak, hvor også hans brødre og andre af hans 
slægt var til stede den dag, lagde Saintré og alle hans venner sig på knæ. 
Så begyndte Saintré frejdigt at tale og sagde: 

— Vor ophøjede hersker! Det er skik for alle adelsmænd at vinde ære ved 
ædel våbendyst eller på lignende vis. Som adelsmand ønsker jeg også dette, 
og jeg håber derfor at få Deres samtykke og tilladelse hertil (ellers vil jeg 
ikke gøre det). I nærværelse af de højagtede herrer og damer, frøkner, rid- 
dere og væbnere — den og den og den — og flere andre lovede jeg i aftes ved 
min lille banket at udfordre til en dyst ved på min venstre arm at bære den 
guldring man kan se her. Det øvrige vedrørende dysten kan De se i dette 
udfordringsbrev hvis De har lyst. 


Så tog kongen udfordringsbrevet og gav ordre til at få det læst op i fuld 
offentlighed. Men han tøvede med at afgive sit svar idet han tænkte på den 
farlige våbendyst og Saintrés unge alder. Han holdt nemlig meget af ham. 
Og da Saintré så at det trak ud med kongens svar, frygtede han stærkt et 
afslag og sagde da: 

— Herre konge! Dette er den første anmodning jeg retter til Dem om at 
deltage i en våbendyst. Jeg beder Dem for Guds skyld give mig lov. 


Kongens hertugbrødre og alle de tilstedeværende, der så hvor ivrig Saintré 
var for sagen, bad og bønfaldt kongen så indtrængende at denne gav sig 
og derpå gik til messe. Dronningen, der stod bag ved Saintré, gik nu frem, 
og hele hans følge faldt på knæ for hende, og Saintré sagde: 

— Vor herskerinde! Det har behaget kongen at give mig lov til med Guds, 
Vor Frues og ærkeenglen Sankt Mikaels hjælp at gennemføre den väbendyst 
som armringen her er et tegn på, og som dette udfordringsbrev beskriver. 
Derfor bønfalder jeg også Dem, min høje herskerinde, om at vise mig 
Deres gode vilje. 

— Jamen, kære ven, sagde dronningen, vil De allerede kempe i en dyst? 
Hvem har rådet Dem til det? 

— Det har Gud og min ære rådet mig til, Frue. 

— Jeg beder til at Deres ønske bliver opfyldt. 

— Hør, Frue, sagde nogle af hofdamerne, lad brevet læse op så vi kan høre 
hvordan det lyder. 

— Det kan vi gøre når vi kommer tilbage fra messe. 

Ved disse ord rykkede Fruen, der betragtede ham med et ømt blik, nærmere 
lige som de andre damer for bedre at høre hvad han sagde. Dronningen 
sagde da: 

— Saintré, siden kongen går med til det, bør jeg også gøre det. Jeg beder 
da Gud, Vor Frue og Saint Julien”? give Dem al den glædelige medgang 
som De kan ønske. 


Og så går dronningen til messe. Efter messen beder hun om at få udfor- 
dringsbrevet læst op og siger derefter: 

— Ak! Hvordan har denne unge mand, som endnu kun er et barn, haft 
mod til engagere sig i en våbendyst? Man må sige at det bunder i en fast 
vilje, og hvis Gud bringer ham tilbage i god behold, tror jeg han aldrig vil 
foretage sig andet end at dyste siden han i så ung en alder giver sig i lag 
med det. 

Med disse ord går dronningen til bords for at spise til middag. 


76. Saint Julien ”Hospitalier, fransk helgen der ifølge en legende fra det 12. århundrede ved en 
fejltagelse dræbte sin far og mor. For at sone sin brøde opførte han et hospital. Han optræder 
bl.a. som de vejfarendes skytshelgen. 

Kapitel 20 


Hvordan der blev afholdt dyster for kongen og dronningen, fruerne og 
froknerne, og hvordan Jean de Saintré her brillerede på ypperste vis. 


49. Og da bordene var taget ud, gik kongen, dronningen, hofdamerne og 
alle de andre ud på tribunerne for at se på dysterne der skulle til at begynde. 
Så red Saintré ind, han selv og hesten iklædt hvidt damask, hvorpå der var 
broderet forglemmigejer. Og så stillede det fremmede hold og hjemme- 
holdet op til dysten. For at afkorte skal der ikke berettes om deltagerne, 
undtagen om Saintré, der brød flere lanser, stødte en modstander af sadlen 
og fik to andre til at styrte med deres heste, og hele tiden beholdt sin hjelm 
på hovedet således at han var både den første og den sidste på banen. At 
Fruen var fornøjet, siger sig selv, og det var kongen og dronningen og alle 
hoffolkene sandelig også. De var fulde af beundring over hans heldige op- 
træden. Og for første gang fik han en pris som alle deltagerne fra udeholdet 
havde givet deres bidrag til, nemlig en smuk diamantring, som han straks 
gav videre til Fruen. 


Næste dag red han igen ind på kamppladsen, klædt ligesom hesten i en 
ny festdragt af blåt satin dekoreret med stedmoderblomster. Hvad er der 
mere at fortælle? Igen optrådte han så fremragende at alle beundrede det. 
Men hvad angår selve dysten, holdt kongen ham tilbage da han var bange 
for at han skulle blive skadet, og derfor dystede han ikke mere ved denne 
turnering. 


Og da de første festdage var gået, var Saintré ihærdig med at skaffe kraftige 
stridsheste og hverve riddere og væbnere, slægtninge og venner, våbenkon- 
ger, herolder, trompetérer, sangere og en tamburinslager.”” Han fik også 
fremstillet kåber, smykker, rustninger, skaberakker, strudsfjer og andet 
tilbehør som krævedes for at foretage rejsen og gennemføre dysten. Og da 


77. Tamburin (tambourin) er en lille aflang tromme, som der blev slået på med én trommestik så 
den ledige hånd kunne bruges til at spille på fløjte. 

Scene fra en lansedyst. De to kombattanter har brudt lanser. Til venstre Saintré i fuld fart sid- 
dende ret i sadlen. Hans modstander, hvis lanse er splintret, har sluppet stighoilerne og er ved 
at glide af sadlen. Til hver side riddere som sekundanter. Midtfor i baggrunden på tribunen 
kongen og dronningen omgivet af herrer og damer fra hoffet. Belle Cousine peger triumferende 
på den besejrede ridder. Foroven til venstre to herolder, der blæser i trompet. 


alt var i orden, gav han signal til Fruen. Og om aftenen i haven fortalte han 
hvad han havde fået ordnet, og hvad han nu havde, nemlig: ,,Tre riddere 
(den, den og den) med fireogtyve heste, ni væbnere med treogtyve heste, 
en feltpræst med to heste, Anjous våbenkonge med to heste, herolderne 
af Touraine og Lusignan med fire heste, fire trompetérer med seks heste, 
en tamburinslager med en hest og fire smukke, kraftige stridsheste, som 
fire smukke, små pager skal ride på i skridtgang, mens de bliver ført af to 
karle til hest som også skal passe dem, to kokke med tre heste, en fourer, 

en beslagsmed og en vâäbensmed med tilsammen fire heste, otte pakheste, 
fire til mig og fire til mit følge og yderligere tolv mænd til hest, hvoraf 
nogle skal være mine kammertjenere, andre skal være medhjælpere i hus- 
holdningen, i alt niogfirs heste, som alle skal bære Deres farver, Frue, og 
Deres våbenmærke", 


so. Antallet af mænd og heste nævnte han med meget lav stemme som 
om det forekom ham et for stort antal til at han selv kunne disponere som 
han fandt for godt. 

Og da Fruen, der frydede sig ved at høre hans tal, syntes at spore en vis 
frygt i hans stemme på grund af de voldsomme udgifter, sagde hun: 

— Min ven, jeg synes De har planlagt det på bedste vis. Og med hensyn 
til udgifterne, vil jeg sige at for dem skal De ikke have nogen bekymringer, 
for jeg håber at kongen, dronningen og især mine svigeronkler, hertugerne, 
vil hjælpe Dem, og hvis det ikke skulle være tilfældet, når det drejer sig om 
dækning af et helt års udgifter, skal jeg nok sørge for at Deres ære ikke lider 
skade. Men, kære ven, hvordan er Deres skaberakker udstyret? 

— Jeg har tre forskellige, Frue, som er prægtigt udført. Det ene er af 
højrødt damask, rigt broderet med sølv, kantet og foret med zobelskind. 
Og så har jeg et andet af blåt satin med rudemønster i guld, forsynet med 
små vedhæng”? med vort våbenmærke og kantet med hermelin. Og så 
har jeg et tredje af sort damask besat med sølvsnore og med Deres farver 
som bundfarve, helt fyldt med kvaster af strudsfjer, grønne, violette og 
grå, kantet med hvide kvaster af strudsfjer og spættet med sorte kvaster 
i hermelinmønster.7”? Med dette sidste skaberak agter jeg at dyste til hest 
under forudsætning af Deres godkendelse. Alle siger at disse skaberakker er 
meget smukke at skue og særdeles elegante. Så har jeg endnu et skaberak 
og en våbenkappe helt magen til, som jeg tager på når jeg gør mit indtog 
på kamppladsen for at dyste til fods. Den er af højrødt satin, oversået med 


78. Det franske udtryk er branlant, som ordret betyder „dinglende“. Det drejer sig om små metal- 
stykker, især af guld og sølv, som var hæftet løst til forskellige klædningsstykker eller til hestenes 
skaberak. En særlig form for hængesmykker havde form af bjælder således som man kender 
det fra tidens narredragt. 

79. I afsnittet Heraldiske kendetegn (s. 34-35) forklares de fagudtryk der anvendes om Saintrés 
adelsvåben. 

guldvedhæng indfattet i lyserød emalje, med en stor skräbjælke af hvidt satin 
oversäet med sølvvedhæng og med tre turnerkraver af gult satin oversäet 
med vedhæng af skinnende bladguld. Dette er mit adelsväben. 

— Kære ven, vær venlig at blasonere“ det. 

— Frue, mit våben er en hvid skråbjælke med fire gule turnerkraver på 


rød bund. 


— Åh Gud! Hvor er det smukt! sagde Fruen. Jeg ville sandelig gerne se 
det rigtigt hvis det ikke var for folks sladder. Men jeg finder en udvej; jeg 
vil omtale det ret diskret for dronningen, og så vil hun bede Dem om at 
få lov at se det 

— Udmærket, Frue, sagde Saintré, jeg er nu klar til at tage af sted så snart 
det behager Dem. Jeg synes selv: Jo før jo bedre. Jeg tror at Lusignan, he- 
rolden, nu er nået frem, og med lidt held kan jeg møde ham på udturen 
så han kan meddele mig svaret på min udfordring. 


Så valgte de som afrejsedag den 15. juli. Derpå skiltes de med dybe suk og 
mange kærlige kys. 


Kapitel 21 


Hvordan Saintré af dronningen blev bedt om at vise hende 
det prægtige udstyr han havde ladet fremstille. 


s1. Tidlig næste morgen i forbindelse med dronningens påklædning kom 
Fruen i tanker om at de skulle se det smukke udstyr, og hun sagde ganske 
naturligt: 

— Jeg har hørt at den unge Saintré har fået lavet noget pragtfuldt udstyr. Jeg 
kan ikke tro det er rigtigt. Men hvis De har lyst til at se det sammen med os 


80. Se note 9. 

andre damer og ingen andre — jeg har nemlig forstået at han holder det godt 
skjult — så vil han nok vise det frem, især når De beder ham om det. 

— Siger De, Belle Cousine, at det er så enestående smukt? 

— Ja, Frue, langt smukkere, end De kan forestille Dem. 

— Nå ja, sagde dronningen, hvis vi ikke bliver afvist, får vi nok det hele 
at se. 

— Frue, sagde Belle Cousine til dronningen, eftersom han vil holde sagen 
hemmelig, så sig til ham at han skal komme med sine fire stridsheste her- 
nede i den lille gård, og skaberakkerne skal være pakket ind, men derefter 
lægges på hestene, og portene skal lukkes og bevogtes sikkert. 

— Ja, det er en god ide, sagde dronningen, mind mig om det når han 
kommer. 

Derefter går Fruen til messe, og i modtagelsesværelset så hun Saintré, som 
stod der. Så gik Fruen hen og sagde helt naturligt til dronningen: 

— Frue, der kommer Saintré. 

Så kaldte dronningen på Guillaume de Lurs, sin ceremonimester, der hid- 
kaldte Saintré. 

— Saintré, sagde dronningen, gid Gud må opfylde Deres højeste ønske! 
Vi beder Dem om at få lov at se Deres heste iklædt udstyr. Man siger det 
er noget så smukt. 

— Ja, Frue, sagde han, ikke et ondt ord om de folk der siger det, men det 
er kun almindeligt væbnerudstyr. Jeg ville skamme mig over at lade Dem 
se så tarveligt et udstyr. 

— Vel, kære herre, vi beder Dem fremvise det som det er, hernede i gården 
efter middagen. Vi vil sørge for at få dørene lukket og bevogtet. Og for at 
gøre det mere skjult, vil De så ikke nok dække skaberakkerne til når Deres 
folk bærer dem ind. Derefter kan De hente stridshestene, og når de har 
fået skaberak på, kan De tilkalde os i al hemmelighed. 

— Ja, Frue, sagde Saintré, siden De ønsker det. Deres anmodning er for 
mig lig med en ordre. 


52. Efter at kongen og dronningen havde spist middag, og bordene var 
taget ud, sendte Saintré bud efter sit udstyr, og derefter førte han de fire 
heste ind, den ene efter den anden. Portene blev lukket som der var givet 
ordre til, og skaberakkerne lagt på hestene. Så går Saintré hen til dron- 


131 


ANTOINE DE LA SALE 


Kongen og dronningen står ved vinduet og beundrer de skaberakklædte stridsheste som Saintré 
har ført ind i slotsgården. En kvinde betragter scenen gennem en tagluge. Til højre ses en mand 
og en kvinde til med et nysgerrigt blik. 


ningen som aftalt. Nu kunne dronningen, tilskyndet af Belle Cousine og 
sit eget ønske, ikke dy sig for at give kongen meddelelse om stridshestenes 
ankomst iført skaberak. 

— Hvadbehager, sagde kongen, er De virkelig så smukke? 

— Herre, det får De straks at se hvis det behager Dem. 

— Det gør det i høj grad! sagde kongen. Men lad os først få afskedsdrik- 
ken bragt ind. 

— Herre, der skal ikke være for mange folk til stede, sagde dronningen. 


Efter afskedsdrikken går kongen og dronningen ud, og fra buegangen ser 
de hestene med skaberak på, og de finder dem elegante og usædvanligt 
smukke. Så gav alle fruerne og frøknerne sig til at rose Saintré og at aflægge 
hellige løfter og bede til at Gud vil lade ham vende hjem med stor ære. 
Og da kongen ville trække sig tilbage, kaldte han på Saintré, og mens de 
samtalede om forskellige ting, gik han ind i sit sovegemak og videre ind 

i sit pâklædningsværelse, og kort efter fik Saintré gennem kongens kam- 
mertjener, Jean de Suffle, tre poser med tre tusind daler til anskaffelser 
i forbindelse med våbendysten. Og da dronningen hører at kongen har 
givet ham tre tusind daler, blev hun ovenud glad. Så kaldte hun på Belle 
Cousine og sagde: 

— Belle Cousine, jeg er meget glad for at kongen har givet Saintré tre tu- 
sind daler til rejseudgifter. Nu kan jeg virkelig ikke give ham mindre end 
tusind, og jeg vil bede Dem give ham en to-tre hundrede. 

— Nåda, Frue, sagde Belle Cousine, De skærer brede remme af andres 
ryg. 

Og hun måtte nødes længe før hun indvilligede. Og da hertugerne af Anjou, 
af Berry og af Bourgogne fik at vide hvad kongen og dronningen havde 
givet, gav hver af dem et tusind daler. Således fik han syv tusind daler, for 
ikke tale om de andre gaver som adskillige andre lensherrer gav ham. Og 
dem havde han endda ikke bedt om støtte, og han havde heller ikke fået 
andre til at bede herom. Det blev han rost for i høje toner, og man sagde: 
»Bør vi ikke støtte en så ung væbner, som endnu kun er et barn, men som 
med modigt hjerte engagerer sig i tapre handlinger. Man kan virkelig ikke 
andet end holde af ham“. 


Kapitel 22 


Hvordan Jean de Saintré ledsaget af tre riddere og 
ni væbnere tog afsked med kongen for han tog af sted 
den femtende juli for at øve våbenbedrifter. 


53. Og da tiden for afrejsen nærmede sig, samlede Saintré en otte-ti dage 
før sine tre riddere, sine ni væbnere, sine våbenkonger, herolder og sit 
øvrige mandskab, alle klædt i kåber med hans våbenmærke. Ledsaget af 
andre adelige herrer, riddere og væbnere og sine venner fik han foretræde 
for kongen i nærværelse af kongens brødre, hertugerne af Anjou, af Berry 
og af Bourgogne. Og Saintré sagde da meget underdanigt: 

— Vor ophøjede hersker! Det har behaget Dem i Deres store nåde at give 
mig tilladelse til at bære denne armring som en udfordring til at dyste til 
hest og til fods i overensstemmelse med de bestemmelser som De har set 
på skrift. Derfor kommer jeg nu og bønfalder Dem allerunderdanigst om 
velvilligst at give mig lov til med Guds, Vor Frues og Sankt Mikaels hjælp 
at rejse af sted den femtende juli dette år idet mine brødre og mine venner 
som er her til stede, vil følge mig på vej. 


Kongen, der som tidligere nævnt allerede havde givet sin tilladelse, 
sagde: 

— Nā, Saintré, er De allerede klar? 

— Javist, Herre, sagde han. 

Så sagde kongen: 

— Saintré, De er en sand adelsmand. I Deres slægt har der været tapre 
mænd. Gud give at De må slægte dem på, hvad jeg håber De vil. De 
begynder jo i en meget ung alder. Hvad der end sker, skal De ikke være 
bekymret, for De er endnu kun en lærling i våbendyst, men jeg håber at 
De med tiden og med Guds hjælp vil drive det til at blive en mester. Men 
én ting skal De huske på: I hvad slags kamp De end kæmper, hvad enten 
De vinder eller taber, skal det ske med glad sind og med æren i behold. 
Kongen gav ham altså tilladelse til at rejse, hvilket Saintré, der var meget 
glad, takkede ham for allerunderdanigst. Og så gik Kongen bort, og Saintré 
takkede også underdanigt de adelige herrer for de gaver De havde givet 
ham. 


54. Og så blev det den tiende, den tolvte og den fjortende dag i måneden, 
og da Fruen følte stor angst og bekymring ved tanken om hans afrejse, havde 
hun ikke ladet nogen dag gå uden at give sit signal, som han besvarede. Og 
da de mødtes i haven, blev der udstødt mange suk og fældet mange tårer 
på grund af den snarlige adskillelse. Fruen sagde da til ham: 

— Min elskede, min eneste tanke, kongen har givet Dem tre tusind daler, 
dronningen et tusind, mine svigeronkler hver tusind, det bliver syv tusind, 
uden at medregne tilskuddet fra de andre adelige herrer. Og da man aldrig 
ved hvad der kan ske, vil jeg give Dem tre tusind, det bliver i alt mindst ti 
tusind, og hvis De ikke kaster Dem ud i et ødselt forbrug, vil De kunne 

klare de nødvendige udgifter i lang tid. En sidste ting vil jeg bede Dem 
om: At De hver dag ved slutningen af messen mens De ligger på knæ, efter 
at præsten har uddelt den almindelige velsignelse, får ham til at give Dem 
personlig den velsignelse som Vor Herre udtalte af egen mund til Moses. 
Den står i Biblen, og jeg har tidligere fremsagt den for Dem, men gentager 
den nu for at indprente Dem den: Benedicat tibi Dominus et custodiat te. 
Ostendat faciem suam tibi, et misereatur tui. Convertat Dominus vultum suum 
ad te et det tibi pacem. Denne velsignelse beder jeg Dem selv fremsige lige 
før De skal angribe i en dyst til hest eller til fods. De skal da gøre korsets 
tegn og af hjertet sige: Benedicat mihi Dominus et custodiat me. Ostendat 
faciem suam mihi, et misereatur mei. Convertat Dominus vultum suum ad 
me et det mihi pacem.* 


Derefter kan De trygt angribe og modigt gøre Deres pligt. Således vil alt 
hvad de udretter, hvad enten De vinder eller taber, tjene Dem til ære, og 
jeg vil aldrig svigte Dem, ske hvad der vil. 


55. Ved disse ord vældede hendes hjertes tårer frem i så kraftig en strøm at 
hun ikke kunne tale, men måtte give frit løb for øjnenes tåreflod. Saintré 
tænkte på Fruens mange velgerninger og hædersbevisninger mod ham og 
anså sig for den mest begunstigede af alle elskere i verden så meget mere 
som hver eneste dag fremviste nye eksempler på hendes velgerninger, hæ- 
dersbevisninger og påmindelser om ridderlig optræden. I sin hjertes kvide 
udbrød han da: 

— Høje, ophøjede gudinde uden lige! De som skulle trøste mig i den 
smertelige sorg som mit hjerte føler ved tanken om at skulle skilles fra 
Dem. De er min eneste attrå, min dyrebareste skat. Jeg føler nu at Deres 
sorg i forbindelse med min egen har angrebet mit hjerte så kraftigt at det 
har måttet bukke under og er blevet såret til døde. Jeg tager nu af sted for 
at finde døden. Farvel, Frue! 

Og med disse ord vendte han sig omkring for at tage af sted. 


81. „Herren velsigne mig og bevare mig. Herren lade sit ansigt lyse over mig og være mig nådig. 
Herren løfte sit åsyn på mig og give mig fred!“. 

Da Fruen, hvis târestrom næsten var udtømt, havde hørt Saintrés klage, 
sagde hun idet hun blandede sin tale med hjerteskærende suk: 

— Min kære ven, jeg beder Dem, tag ikke af sted på den måde. De ved at 
vi kvinder har ømme, medlidende følelser over for dem vi holder af. De 
skal ikke være så bedrøvet, for jeg er nu helt fortrøstningsfuld. Jeg har det 
bedste håb om at Gud nok skal bringe Dem tilbage. Oh, min trofaste ven, 
mit største gode, min eneste tanke, min største skat i liv og død, fat mod, 
vær glad, jeg sværger at jeg på grund af min store kærlighed til Dem vil leve 
i lykkelig og glad forventning. Og De skal ikke skrive til mig om hvordan 
det går Dem hvis De virkelig holder af mig, men skriv meget udførligt til 
dronningen, og gennem hende vil jeg kunne følge med i alt uden at løbe 
nogen risiko. Og nu, min ven, lad os kysse hinanden til afsked. 


Og så blev der givet kys frem og tilbage i talløs mængde og uden mådehold, 
alle ledsaget af bedrøvede suk. I denne smerteblandede lyst og sørgmodige 
glæde befandt de sig stadig da midnatsklokken til deres store overraskelse 
slog sine slag. Nu måtte den smertelige afsked tages, og da Fruen kyssede 
ham til afsked, satte hun en smuk, kostelig diamantring på hans finger og 


sagde: „Gå med Gud!". 


Kapitel 23 


Her berettes hvordan Saintré tog afsked med kongen og 
dronningen, og hvordan han red af sted sammen med sit følge. 


56. Næste morgen, den 15. juli, som var dagen for deres afrejse, gik de til 
messe, og da præsten havde givet Saintré sin velsignelse, begav denne sig 
med sit følge til kongen iført sin hofdragt for at tage afsked med ham. 
Kongen sagde da: 

— Saintré, Gud give Dem lykke på rejsen, held med Deres våbendyster 
og en ærefuld hjemkomst! Én ting har jeg allerede bedt Dem om, og jeg 
beder Dem nu igen: Husk at vinde eller tabe med ære. 

— Herre, sagde Saintré, om Gud vil, skal De ikke hore andet udsagn om 
mig. 

Kongen rørte da ved hans hånd.” Og så tager Saintré videre til dronningen, 
der siger: 

— Nå, Saintré, siden De nu vil af sted, ønsker vi alle at Gud må skænke 
Dem sejrsprisen og lykke i kærlighed. 


— Frue, svarede han, med hensyn til sejrsprisen håber jeg det går som 
De ønsker. Men min kærlighed, den går kun ud på at tjene min konge og 
min dronning. 

Med disse ord tager han afsked med hende og også med Belle Cousine, 
ganske kort, idet han siger: 

— Jeg har jo allerede taget afsked med Dem. 

Så går han videre til de andre fruer og frøkner og giver hver af dem en lille 
guldring med forglemmigejer af emalje, og der var ingen af dem der kunne 
holde tårerne tilbage, så højt havde de elsket ham og elskede ham stadig. 
Og da dronningen hørte om disse ringe som han havde foræret dem, kaldte 
hun på ham og sagde leende: 

— Nå, kære Hr. Saintré, er vi ikke, Belle Cousine og jeg, damer lige som 
de andre? Hvorfor skal vi ikke have en ting fra Deres gavebeholdning? 
— Åh, Frue, Gud bevare mig! Om forladelse! Jeg havde ikke den dristighed 
at tro at damer af Deres rang ville bære en så ringe ting for min skyld. 
— Jo, vi vil gerne bære den, sagde dronningen. Det ville vi ikke gøre for 
alle og enhver. 

Så lod han dem vælge blandt alle de ringe han havde skønt de alle var ens. 
Og de sagde: 

— Mange tak, Saintré! 

Og ved disse ord tager Saintré igen afsked, og ved afrejsen kan Belle Cou- 
sine ikke holde tårerne tilbage. Til sin undskyldning siger hun da til dron- 
ningen: 

— Jeg ville aldrig græde på grund af sorger og bekymringer jeg selv har, 
men når jeg ser andre græde, må jeg også græde. 


82. Der er ikke tale om et egentligt håndtryk, men en let berøring, hvorved en person af høj rang 
hædrer en person af lavere rang. (Joél Blanchards kommentar i /ehan de Saintré 1995, s. 192). 

— Ja, Frue, sagde de andre damer til dronningen, hvor er det kvindehjerte 
som kan afholde sig fra at græde når man ser dette barn drage ud i så 
store farer, han som er vokset op iblandt os, og som har givet os så mange 


glæder. 


57. Og da Saintré havde taget afsked med hoffets damer, tager han også 
afsked med hoffets herrer, som alle sagde ham nogle venlige ord. Og så 
tager han med hele sit følge tilbage til sit logi for at spise til middag. Og 
mens de spiste, sendte dronningen ham et stykke fint sølvindvirket klæde, 
hertugen af Anjou sendte ham en velskabt, smuk ridehest, og hertugen af 
Berry sendte ham en stor kåbe af 600 zobelskind; og hertugen af Bourgogne 
sølvtøj for so mark. Og der var ingen af dem der gav ham gaver som han 
ikke forærede 100 daler for herved at vise dronningen og lensherrerne ære 
og hengivenhed. Og da de alle havde spist, og hestene havde fået bidsel og 
sadel på, kom ridderne fra kongens og dronningens hof, fra hertugernes 
hof og flere andre, således at der var omkring et tusind hoffolk til hest, 
som var kommet for at følge ham på vej. Så sender han sit følge af sted, 
først sine to fourerer, sine kokke og sin feltpræst, fire trompetérer, der 
bærer bannere med hans våben, og derefter hans tre herolder; og dernæst 
hans tre riddere og ni væbnere, to og to og alle deres folk. Dernæst, iklædt 
hans liberi, hans fem pakheste, iført dækkener med hans våben og ført 
af to svende til fods og dernæst hans tamburinslagere. Derefter hans fire 
stridsheste, iført dækkener af fint taft fra Firenze, i gråt, grønt og violet, 
med hans devise i store sølvbogstaver og på hovedet et smukt pandeharnisk 
af stål forsynet med smukke strudsfjer med broderier og fyldt med små 
dinglende sølvsmykker som vedhæng. Og på stridshestene fire nydelige 
pager med hans våbenmærke og med små sølvsmykker hængende fra ær- 
merne. Og på hovedet havde de hver en smuk hat med fjer i hans farver. 
Og efter stridshestene kom de to staldknægte og dernæst staldmesteren. 
Dernæst fulgte adskillige tamburinslagere og derefter musikanterne, der 
fulgte med ham, derefter underherolderne, derefter hertugernes og kon- 
gens herolder og de kongelige våbenkonger; dernæst kom trompetérerne 
og hornblæserne, først hertugernes, dernæst kongens. Og efter trompeté- 
rerne kom Saintré med sit våbenmærke på dragten lige som pagerne og 
med smykkevedhæng på ærmerne og på hovedet en fjerprydet hat. Han 

red på den smukke ridehest, som hertugen af Anjou havde foræret ham 
ved afrejsen. Han var omgivet af fire lensherrer, to foran og to bagved, og 
dernæst kom resten af herrerne, riddere og væbnere i spredt orden. Og de 
ledsagede ham fra hoffet i staden Paris i et æresoptog en mils vej. Og ved 
afrejsen inviterede han hele følget af våbenkonger, herolder, underherolder, 
trompetérer, musikanter, tamburinslagere og gøglere til at spise aftensmad 
i Bourg-la-Reine, hvor han indlogerede sig for natten. Og han sørgede for 
at alle havde det behageligt, og om morgenen gav han dem 5o daler. Og 
her vil jeg ikke fortælle mere om afrejsen, men berette om hans videre færd 
og herolden Lusignans ankomst. 


Kapitel 24 


Hvordan Jean de Saintré, mens han var i Avignon og lige havde 
været til messe, af sin herold Lusignan fik bragt et forseglet brev 
fra Hr. Enguerrand de Cervillon, der tog hans udfordring op. 


58. Og da Saintré var kommet til Avignon, bredte rygtet sig om hans an- 
komst, og hertugen af Anjous våbenkonge, som bar et med segl forsynet 
brev med svaret på hans udfordring, viste Saintré dette brev da han kom 
fra messe. Og da Saintré i fuld offentlighed havde læst brevet og mærket 
sig indholdet, vendte han straks tilbage til kirken for fromt at takke Gud. 
Og han forhørte sig offentligt hos nævnte våbenkonge om modtagelsen af 
udfordringen og hvem det var der havde besluttet at besvare den. 
Lusignan svarede da: 

— Jeg ankom til Barcelona den 3. juni sent på dagen og hvilede så den 
nat. Tidligt næste morgen, efter at have været til messe, vendte jeg tilbage 
til mit logi og iførte mig heroldkappen med Deres farver, således som mit 
embede medfører, og stak æsken, hvor brevet med Deres udfordring lå, ind 
på brystet. Derpå førte en tjener fra mit logi mig hen til kongens palads, 
Gud befalet! Og ved indgangen mødte jeg en ridder ved navn Hr. Enguer- 
rand de Cervillon, af smuk statur og med standsmæssigt følge. Jeg hilste 

høfligt da jeg gik forbi ham. Og da han så mig iført Deres vâäbenkappe, 
kaldte han straks på mig og sagde: 

— De er herold at dømme efter den våbenkappe De er iført. De synes 
at være udlænding og er kommet her til kongens hof for at udkæmpe en 
våbendyst. Hvis det forholder sig således, beder jeg Dem bekræfte det. 
— Høje herre, sagde jeg, for det første er jeg kun underherold hos min 
herre og hersker, kongen af Frankrig, hvad De kan se af den måde jeg bærer 
kappen så de lange skøder er trukket til siden.” Jeg hedder underherolden 
Lusignan. Og hvad resten angår, høje herre, er det rigtigt at jeg er udsendt 
af en ung, berømt adelig væbner fra kongeriget Frankrig ved navn Jean de 
Saintré. Denne lovede den 1. maj dette år ifølge højtideligt afgivet løfte 
i nærværelse af adskillige høje adelige damer, frøkner, fornemme herrer, 
riddere såvel som væbnere i stort antal at bære på sin venstre arm en rigt 
udsmykket armring af guld og ædelstene i et tidsrum af et år hvis han ikke 
forinden havde fundet en udadlelig ridder eller væbner med adeligt navn og 
våbenskjold som tager imod udfordringen til våbendyst til hest og til fods 
således som det står skrevet i dette brev, der også nævner at jeg vil aflevere til 
ham det med segl bekræftede svar fra den der tager udfordringen op. Med 
dette formål kommer han først til dette kongerige til den højædle konges 
hof, hvor han vil opholde sig en hel måned idet han venter besvarelse af 
udfordringen fra en ridder eller væbner således som jeg har nævnt. Og hvis 
han ikke finder en sådan her, vil han tage videre til kongen af Navarras, 
kongen af Castiliens eller kongen af Portugals hof og blive en måned ved 
hvert hof hvis han ikke forinden finder en modstander som beskrevet. 


— Og da jeg havde endt min tale, sagde han til mig på sit eget sprog: 
— Herold, hvad er Deres navn? 

— Høje herre, sagde jeg, man kalder mig Lusignan. 

— Lusignan, sagde han, De skal være hjertelig velkommen. Må jeg bede 
om at se udfordringsbrevet idet jeg lover Dem på mit ord og under forud- 


83. Underherold og herold har ens heroldkappe, men de bærer den forskelligt. Kappen har to 
lange og to korte skøder, og mens herolden bærer kappen med det ene lange skøde fortil og 
det andet bagtil, har underherolden de korte skøder foran og bagtil og de lange skøder med 
et på hver side af kroppen. (Joél Blanchard i /ehan de Saintré, 1995, s. 198). 

sætning af kongens billigelse at hvis det er en hæderlig og lovlig väbendyst, 
som det kræves blandt adelsmænd, så vil jeg være den der efter evne vil tage 
udfordringen op, med Guds, Vor Frues og Sankt Georgs hjælp. 

Af hans statelige udseende, hans fornemme følge, hans legemsbygning, 
hans belevne tale og hans afgivne æresord blev jeg klar over at han var 
adelsmand. Så tog jeg frem fra brystet Deres brev og rakte ham det; og da 
han med stor glæde havde læst det, sagde han: 

— Lusignan, kom med mig. 

Så vendte han sig om og talte med nogle riddere og folk fra hoffet, til hvem 
han viste brevet. Så sagde han: 

— Lusignan, kom herhen. 

— Så tog han mig i hånden og førte mig hen til kongen, som kom fra 
messe. Mens han holdt mig i hånden, knælede vi ned og alle andre ligeså. 
Og så sagde han på sit eget sprog: 

— Herre konge, da jeg gik ud fra Deres palads, mødte jeg ved et heldigt 
tilfælde herolden Lusignan, som står der; og af våbenkappen som han var 
iført, forstod jeg at han ikke bar den af anden grund end for at udfordre 
til våbendyst, især ved hoffet hos en så højbåren fyrste som Dem. Jeg 
kaldte da på ham og spurgte hvorfra han kom og om årsagen til at han 
bar denne heroldkappe ved Deres hof eftersom De lever i fred med alle 
kristne fyrster. Han svarede mig da således som han nu vil berette hvis det 
vil behage Dem at høre det. 

— Under denne tale havde kongen betragtet mig indgående og sagde der- 
næst idet han rørte ved min hånd at jeg skulle være velkommen. Så sagde 
han at jeg skulle fortælle alt hvad jeg havde sagt til Hr. Enguerrand de 
Cervillon. Og så fortalte jeg ord til andet alt hvad jeg havde sagt til ham. 
— Og hvor er brevet? sagde kongen. 

— Høje Herre, sagde Hr. Enguerrand, det er her. 


s9. Så lod kongen det læse højt. Og da det var læst op, sagde Enguer- 
rand: 

— Herre, eftersom de ædle privilegier der er knyttet til høj status i denne 
verden, kræver at et ridderligt hjerte efter evne stadig mere og mere stræ- 
ber efter at vinde ærens gunst, enten ved våbendyst mand til mand eller i 
regulær krig eller på anden hæderlig vis, og fordi det gunstige tilbud om 

en sådan dyst først er blevet rettet til mig, skønt der er adskillige andre her 
ved Deres hof som er en hel del bedre, stærkere og dygtigere end jeg er, så 
vil jeg dog, høje Herre, da jeg er den første der har modtaget udfordringen 
så underdanigt som jeg kan og bør, anmode og bønfalde om at, hvis De 
tilsteder at denne våbendyst skal kæmpes af nogen ved Deres hof, at det 
så bliver af mig. 


Og da kongen hører hans anmodning, optrådte han som en klog fyrste idet 
han, før han ville svare, gik afsides og til rådslagning tilkaldte adskillige 
lensherrer og andre riddere og nogle ældre væbnere, som var der til stede. 
Det varede ikke længe før han kaldte på ridderen og sagde: 

— Hr. Enguerrand, vi har hørt Deres høflige, ærede anmodning. Den vil 
vi imødekomme for at vise Dem vor ære og gunst og også af hensyn til 
den ædle væbner der har fremsat udfordringen. Og vi fastsætter dysten 
til fjorten dage efter udfordrerens ankomst og ønsker at Gud må bevare 
Dem begge ved godt helbred. På den måde vil vi skaffe hoffets damer lidt 
adspredelse. 

— For dette velvillige svar fra kongen takkede Hr. Enguerrand og alle hans 
venner allerunderdanigst; og det gjorde jeg også på Deres vegne. Så går kon- 
gen bort for at spise middag. Og Hr. Enguerrand førte mig til sit logi og lod 
mine heste hente og føre med sammen med sine egne. Og så spiste vi et ud- 
mærket middagsmåltid, og jeg tog heroldkappen af og sad i bar trøje. Derpå 
forærede han mig en prægtig, blå fløjlskåbe med mønstre og rigt broderet 
med guld og foret med zobelskind; den har jeg her i min rejsetaske. Og han 
lod mig blive der den dag og næste dag, og jeg kunne være blevet endnu 
længere hvis jeg havde haft lyst til det. Og mens han udarbejdede sit svar, 
kom kongens herolder for at fejre mig ved at føre mig en tur gennem byen. 
Og da svarbrevet var affattet, førte han mig hen for at tage afsked med kon- 
gen, som var meget venlig mod mig. Og for at vise sine varme følelser over 
for vor høje konge og over for Dem forærede han mig hundrede aragonske 
gylden. Og da jeg tog afsked, bad han mig meget elskværdigt om at hilse 
Dem fra ham. Om nævnte våbendyst har jeg hørt mange gange at den vakte 
så stor glæde hos dronningen, hendes fruer og frøkner og også ridderne og 
væbnerne, ja i hele byen og hele riget at man ikke talte om andet. Og da jeg 
tog afsked med Hr. Enguerrand, sagde han til mig: 

— Lusignan, vil De anbefale mig på det bedste til min medbroder Jean de 
Saintré og sige ham at, om Gud behager, vil jeg være klar den dag kongen 
har fastsat; anbefal mig også til hele hans følge, og gå med Gud!*. 


Da Saintré og hele hans følge hørte beretningen og de gode nyheder om 
en snarlig afgørelse med hensyn til udfordringen, kendte deres glæde in- 
gen grænser. Nyheden herom blev spredt overalt og nåede også kongen og 
dronningen. Derved fik Belle Cousine og også hele hoffet nys om sagen, 
ligesom hele riget. Nu begyndte fruerne og frøknerne at faste og bede og 
aflægge løfte om pilgrimsfærd for at vise deres velvilje mod Saintré. Og ved 
disse gode nyheder vendte Saintré tilbage til klostret for som god kristen at 
vise at al ære og hjælp kommer fra Gud. Der fremsagde han knælende, med 
blottet hoved og foldede hænder fromt sine offerbonner“t og de sædvanlige 
bønner; og derpå drog de derfra for at spise middag. 


Kapitel 25 


Hvordan Jean de Saintré gjorde sit indtog i Barcelona, og 
hvordan Hr. Enguerrand de Cervillon red ham i møde. 


60. Mens disse ting skete, og mens Hr. Enguerrand gjorde sig klar, varede 
det ikke længe, før Saintré ankom til byen Perpignan. Derefter blev hans 
ankomst meddelt kongen af Aragonien, og hans statelige færd og prægtige 
følge blev fremhævet. Nu var kongen og alle andre overbevist om at han 
var en person af stand, og kongen gav straks ordre til at der skulle skaffes 
ham et værdigt logi i Barcelona. Dette logi blev overdraget til hans fourerer 
to dage før hans ankomst. Og ved hans indtog i staden var Hr. Enguerrand 
med stort følge draget ham en hel mil i møde, og adskillige andre høje 
herrer var også draget ham i møde, og da de så ham, var de meget betaget 


84. I en offerbøn (oblation) afgives der et løfte om at hengive sig helt og fuldt (ofre sig) til Gud. 


143 


ANTOINE DE LA SALE 


af to ting: Den ene var hans unge alder, den anden den smukke formation 
han og hans folk kom ridende i, som var den samme som ved afrejsen fra 
Paris. Og da Hr. Enguerrand bemærkede Saintrés unge alder, blev han 
noget overrasket ved at skulle dyste med en der kunne være hans son. Han 
betragtede ham nøje flere gange og beundrede meget at en så ung mand 
kunne engagere sig i så dristigt et foretagende. Og da de var kommet til 
Saintrés logi, og Hr. Enguerrand skammede sig lidt over at skulle kæmpe 
med ham, tog han ham afsides og sagde: 

— Jean de Saintré, kære medbroder, De er en ung adelsmand som er 
væbner, og jeg er en gammel adelsmand som er ridder. Hvis det skulle 
behage Dem at fritage mig for det løfte jeg har afgivet under segl, så vil 
jeg gerne, for at få gennemført dysten, i stedet indsætte min egen nevø, 
som er på Deres alder, og som er ridder ligesom jeg. Det vil jeg gerne bede 
Dem overveje. 

Saintré svarede uden tøven klogt og høvisk: 

— Ædle Hr. Enguerrand, takket være Gud og min gode lykke er De den 
første der har fået min udfordring i hænde. Det takker jeg allerydmygest 
for; og ved en særlig gunst har De som en værdig ridder valgt mig og med 
Deres segl lovet at tage udfordringen op. Og skønt Deres nevø er en fuld- 
endt ridder, som er værdig til at dyste med den bedste ridder i kongeriget 
Frankrig, så vil jeg dog, eftersom tilfældet har ført mig til Dem, også holde 
mig til Dem og håber at De ikke vil tage mig det ilde op. Og hvis De ved 
en eller foranledning, som jeg ikke kan forestille mig, skulle ønske at fragå 
Deres løfte, anser jeg mig også på hæderlig vis og med æren i behold løst 
fra min forpligtelse. 


61. Og da Hr. Enguerrand hørte en så ung mand føre så ridderlig tale, 
var han fuld af beundring og opfattede det som om denne måske mente 
at han selv ikke turde dyste og at væbneren derfor ville være løst for sin 
forpligtelse. Han besluttede da at gennemføre dysten og sagde: 

— Saintré, min medbroder, jeg har lyttet til Deres fornemme svar. Hvad 
jeg har lovet ved mit segl, vil jeg gennemføre på den dag og den time som 
den høje konge har fastsat, om det behager Gud, Vor Frue og Sankt Georg. 
Og for hurtigst muligt at få afsluttet sagen ærefuldt, vil jeg komme at hente 
Dem når kongen kommer fra aftenmesse. Hold Dem parat og kom med 

for at gore reverens for kongen og dronningen, som gerne vil møde Dem. 
Der vil jeg i kongens nærværelse tage ringen af Deres arm. Og i morgen vil 
jeg give Dem den tilbage således som det står skrevet i udfordringsbrevet. 
Og jeg håber ved Sankt Georg at min frue får sin del af æren. 

Derefter tager han afsked. Og han vil ikke blive at spise til middag, hvor 
meget man end beder ham. Men for at kunne iagttage hans optræden og 
hans manerer, får Saintré ham dog til at blive. 


Så går Hr. Enguerrand til kongen for at fortælle ham om Saintrés usæd- 
vanlige venlighed og belevne tale, som kongen, der allerede havde hørt 
en del om ham, priste ham for i høje toner, og han var meget opsat på 
at se ham; ligeså dronningen og alle hoffets damer. Og efter aftenmessen 
sendte kongen bud efter ham. Hr. Enguerrand, der kom tilbage med 
Saintré under armen og med standsmæssigt følge, præsenterede ham for 
kongen, og alle faldt på knæ. Da kongen så ham, gik han et par skridt 
frem og sagde: 

— Velkommen til den lovende unge væbner! 

Og han bad ham rejse sig. Og da alle havde rejst sig, præsenterede Hr. 
Enguerrand ham for dronningen, som sagde: 

— Jean, De skal være meget velkommen! 

Derpå beder hun ham rejse sig op. Hr. Enguerrand fører ham hen til da- 
merne, og skønt det ikke var skik og brug, får han ham til at kysse dem 
alle, for det havde han fået ordre til. Så vendte de tilbage til kongen og 
lagde sig begge på knæ. Hr. Enguerrand sagde til kongen: 

— Høje Herre, De har set min broder Saintrés brev med ordlyden af hans 
udfordring til våbendyst. Og De har været så nådig at give mig lov til at 
gennemføre denne dyst og fastsat tid og sted herfor. Lad mig derfor med 
Deres tilladelse udføre hvad mit løfte indebærer. For det første at tage den 
armring af som han bærer på venstre arm. 

Som den kloge fyrste vil kongen høre af Saintrés egen mund om han kan 
tiltræde dette. Han lod da brevet læse højt offentligt for at høre om Saintré 
vedgår ordlyden, og siger: 

— Jean de Saintré, bærer De den armring som udfordringstegn med det 
formål som det står skrevet i Deres brev? 

— Javist, høje konge, siger Saintré. 

— Nuvel, siger kongen til Hr. Enguerrand, da giver jeg Dem tilladelse til 
at udlevere ringen. 

Så tager Hr. Enguerrand armringen af, og da den var taget af, bar han den 
hele dagen om halsen i en smuk snor af guld og silke, og næste morgen 
leverede han den tilbage igen. 


Og derefter går de til dronningen og de andre damer, som viser dem stor 
ære og opmærksomhed. Derpå går de til modtagelsesværelset. Og der spil- 
lede de forskellige spil indtil det blev tid til at få aftensmad. Saintré tog da 
afsked med kongen, og denne lod Hr. Enguerrand og adskillige riddere og 
væbnere blive til aftensmad. Og hele aftenen og flere dage efter blev man ved 
med at tale om hvor smukke og charmerende Saintré og alle hans folk var. 
Og på fjerdedagen ønskede kongen at dronningen skulle indbyde Saintré 
og adelsmændene i hans følge til middag. Efter middagen var der dans og 
sang, hvor Saintré, som sang fortrinligt ligesom nogle fra hans følge, vakte 
stort behag hos kongen, dronningen og alle andre. Og således blev de fejret 
hver eneste dag ved hoffet. Angående resten melder historien intet, og for 
at forkorte beretningen vil vi vende tilbage til sagen. 


Kapitel 26 


Hvordan Jean de Saintré med fornemt følge red 
ind på kamppladsen, hvor kongen og dronningen af 
Aragonien sad på tribunen for at se på dysten. 


62. Og da det var blevet den femtende dag efter Saintrés ankomst, den 
dag der var afsat til at begynde turneringen, var begge de kempende 
iklædt og udrustet. Og på nævnte dag ved titiden om morgenen sendte 
kongen, den kloge, værdige fyrste, fornemme herrer af sted for at hædre 
de fremmede og ledsage dem. Det var greven af Cardonne, Don Federich 
de Lune, Hr. Arnauld de Pereillos og Hr. François de Moncade, fire 
højadelige herrer og riddere fra hoffet, der kom med standsmæssigt følge 

for at hædre Saintré ved hans indtog på pladsen. Og efter at have befalet 
dette begiver kongen sig til tilskuertribunen, som lå ved den ene side af 
kamppladsen, rigt behængt med tæpper på alle sider. Og sammen med 
ham kom prinserne, lensherrerne og adskillige andre riddere og væbnere 
fra kongens råd. Og til venstre sad dronningen i sin loge sammen med 
adskillige prinsesser, fruer og frøkner fra hoffet og hele riget, der var 
kommet for at se på dysten. Og da kongen og dronningen havde sat sig 
i deres loger, gav våbenkongerne og herolderne på kongens befaling ordre 
til de to parter om at udføre deres opgaver. Saintré, der var fuldt parat 
som den der havde foranstaltet dysten, steg så til hest og rider af sted med 
hele sit følge i velordnet formation. 


Her følger en længere opremsning af sammensætningen af det brogede optog af mu- 
sikanter, herolder, riddere og pager der ledsager Saintré. Deres dragt og udrustning 
beskrives med detaljer der giver indtryk af stor rigdom og pragt. På samme måde 
gives en detaljeret fremstilling af Enguerrands indtog med fornemt følge. I spidsen 
af optoget rider hans våbenkonge efterfulgt af en greve som på et stykke lanseskaft 
bærer ridderens halvhjelm, der som hjelmmærke har en hjort. 


Kapitel 27 


Hvordan Hr. Enguerrand de Cervillon red ind på kamppladsen, 
hvor Jean de Saintré ventede på ham for at gennemføre dysten. 


64. Efter ridderen der bar halvhjelmen, kom Hr. Enguerrand iført fuld ud- 
rustning undtagen på hovedet, hvor han havde en prægtig krans bestående 
af forskellige slags blomster og løv. Han red på en smuk, stærk stridshest, og 
han og hesten var klædt i mønstret fløjl indvævet med guld i guld og kantet 
med brede bånd af hermelin. I højre hånd havde han et stykke lanseskaft 
som armen hvilede på. Efter Hr. Enguerrand kom hans sekundanter, grev 
de Prades og grev de Cardonne, og derefter kom der et utal af høje herrer, 
riddere og væbnere der var kommet for at ledsage ham. Han stod af ved 
sit telt, og der fik han halvhjelmen på hovedet og blev udstyret med den 
nødvendige udrustning. 

Så gav kongen besked til Saintré om at han skulle ride først ind, hvilket han 
gjorde. Og da han var steget til hest, bad han om sin lansefane og gjorde 
over den et stort korsets tegn og fremsagde velsignelsen säledes som hans 
dame havde lært ham. Dernæst gjorde han korsets tegn for sig og red i 
skridtgang ind på den foreskrevne bane på turneringspladsen. Og sammen 
med ham kom de fire lensherrer, hans sekundanter, hans folk til hest og til 
fods i det antal som det var påbudt. Og så red han turen frem og tilbage 
langs med klædestykket, der var hængt op for at indhegne pladsen og som 
var af fint højrødt stof. Og på både henturen og tilbageturen bukkede han 
så dybt han kunne når han var ud for logerne hvor kongen og dronningen 
sad, og gjorde reverens. Kongen sagde da til sine folk: 

— Sandelig, denne væbner viser i ord og gerning at han er af ædel byrd og 
at han er opfostret ved hoffet og har modtaget en hæderværdig belæring. 
Dronningen og de andre damer roste ham ikke mindre; og alle og enhver 
talte godt om ham og mere end det, og størsteparten bad Gud om at stå 
ham bi. Og da han var kommet til enden af sin bane, lod kongen foretage 
godkendelse af målene på lanserne, der skulle være 13 fod fra lansehovedet 
til neden for lansernes støttemuffe. Så gav han ordre til at de skulle gå i 
lag med deres opgave. Saintré, der stadig holdt sin fane op, gjorde igen 
et stort korsets tegn over den og sagde velsignelsen tre gange. Så holdt 
han lansen til låret, lagde den fast til rette og gav hesten af sporerne. Det 
samme gjorde Hr. Enguerrand, men i dette første løb ramte ingen af dem 
modstanderen. 


Kapitel 28 
Hvordan de to kæmper red frem mod hinanden med fældede lanser. 
65. I det andet løb strejfede Hr. Enguerrands lansespids Saintré lige under 
visiret på hans hjelm, men Saintré ramte sin modstander forneden ved den 
store armskinne, og idet han brød lanse med ham fik han ham til at vakle. 


Og ved dette lansestød blev der blæst voldsomt i trompet. 

I det tredje løb sænkede Hr. Enguerrand sin lanse for meget så den ramte 
modstanderens sadelbom; men Saintré ramte hjorten, hjelmfiguren på 
sin modstanders halvhjelm, og rev den af. Og så blev der blæst i trompet; 
men kongen befalede dem at holde inde da lansen ikke var ført på regle- 
menteret vis. 


I det fjerde løb stødte Hr. d'Enguerrand mod midten af modstanderens 
brystplade og førte sin lanse godt; men Saintré rammer ham forneden på 
halvhjelmen, og hans lanse glider ind mellem rustningen og skiven på Hr. 
d'Enguerrands lanse. Lansespidsen går ind mellem hans hånd og handsken, 
og handsken bliver revet af, dog uden at kødet blev beskadiget. Men hånden 
var lammet således at de først kunne afslutte dysten fjerdedagen derefter. Da 
de passerede hinanden, ramte Saintré brækskiven på modstanderens lanse, 
men det talte ikke med. Så lod kongen udfordringen læse højt, hvor der 
stod at de skulle vente med kampen i otte dage. Kongen befalede derfor at 
de skulle forlade banen hver ad sin port og vende tilbage til deres logi. Og 
således red de ud fra banen i fuldt harnisk, men uden hjelm på hovedet. 
Men kongen ønskede at hædre Saintré i særlig grad i hans egenskab af 
udlænding og sendte sine trompetérer og resten af sit følge til at ledsage 
ham som de havde gjort ved hans ankomst. 


Og da de havde fået rustningerne af og havde hvilet sig lidt, og Hr. Enguer- 
rands hånd var blevet forbundet, sendte kongen bud til dem om at komme 
og spise aftensmad hos ham; og han lod Saintré sidde ved sin højre side 
da han var udlænding, og Hr. Enguerrand ved sin venstre side da han var 
undersåt og hørte til huset. Og han bar armen i bind. Og da bordene var 
taget ud, lod kongen dronningen med alle sine damer komme ind. Og så 
begyndte dansen. Dronningen bød Saintré op, og de andre fruer og frøk- 
ner bød op blandt de riddere og væbnere der var med i Saintrés følge. Og 
Saintré blev meget rost af alle, både mænd og kvinder. Hr. Enguerrand på 
sin side gjorde også alt for at hædre og fetere Saintré, der således blev fejret 
hele tiden indtil Hr. Enguerrands hånd var helt kureret. 

Og på turneringens fjerde dag beordrede kongen at de skulle begive sig 
ind på banen i fuld rustning for at dyste videre. Og de red ind som de 
havde gjort de andre gange. Og Saintré havde endnu ikke taget hjelmen 

på. Og både de to kampdeltagere og deres stridsheste bar nye kapper og 
skaberakker. 


Og da begge var parate, gav kongen ordre til at de skulle udføre deres 
opgave. Så sporede de deres gangere og red mod hinanden med lanserne 
lagt an. 


Ved dette femte løb ramte Hr. Enguerrand med lansespidsen albueskinnen 
på modstanderens rustning. Og Saintré stødte forneden på modstanderens 
hjelm; og begge brød lanse så godt at splinterne fløj rundt i luften Og deres 
heste vaklede og var lige ved at falde. Og så blev der blæst i trompet, og 
forsamlingen kom med hyldestråb, som ikke ville holde op. Og således 
havde begge brudt to lanser med godt resultat. 


I det sjette løb ramte Hr. Enguerrand igen midt på armskinnen; og Saintré 
forneden på hagestykket på hjelmen. Og begge førte deres lanser godt. Og 


således har de nu hver brudt tre lanser. 


I det syvende løb veg Hr. Enguerrands hest ud i venstre side da deres lanser 
mødtes, og der blev således ikke nogen dyst. 


I det ottende løb vendte Hr. Enguerrands hest omkring da den så Saintré 
ride frem; og hvis Saintré ikke i det samme havde løftet lansen, ville han 
have ramt Hr. Enguerrand i ryggen. Den manøvre fik han megen ros for 
af kongen, dronningen, lensherrerne og damerne og hele forsamlingen. 
Derpå red Hr. Enguerrand tilbage til sit telt for at skifte hest. Og da han 
var tilbage, lagde de deres lanser an og sporede deres heste, men i forbifarten 
ramte de ikke hinanden. 


I det niende løb holdt Hr. Enguerrand sin lanse for højt da hans nye hest 
var uregerlig, og Saintré rammer ham forneden på brækskiven, og hans 
lanse glider af mod brystpladen og støder mod lansehagen, som blev revet 
løs. Og da den gik løs, svajede Hr. Enguerrand voldsomt i sadlen. 

Og således havde Saintré brudt fire lanser. Og Hr. Enguerrand måtte ride 
ud af banen for at udskifte lansehagen. Og da han var vendt tilbage til 
banen, og begge havde lagt lansen an på låret, sporer de hestene det bedste 
de har lært, men støder ikke sammen. 


Kapitel 29 


Hvordan Hr. Enguerrands hest faldt til jorden, og 
hvordan Saintrés hest blev ramt i skulderen. 


66. I det tiende løb ville skæbnen at de begge krydsede lanser, og i hestenes 
voldsomme fart stødte de mod hinanden så Hr. Enguerrands stridshest 
faldt, og Saintrés fik en skade i skulderen. Så steg Saintré af stridshesten og 


Den spanske konge og dronning overværer dysten i Barcelona. Enguerrands hest er faldet, og 
rytteren, hvis lanse er knækket, drages med i faldet. Til højre Saintré, hvis lanse er hel. 

satte sig op på en svær arbejdshest og red tilbage til sit logi for at skifte til 
en anden stridshest; men trods manges råd ville han ikke tage hjelmen af 
og opgive dysten. Og da Hr. Enguerrand var kommet på benene, red han 
tilbage til sin side af banen, hvor han ventede på Saintré. 


I det ellevte løb holdt Hr.Enguerrand sin lanse lavt og ramte forneden 
på modstanderens brystlameller; og Saintré stødte mod modstanderens 
brækskive og bøjede den skæv. Og Hr. Enguerrand, der havde ramt lavt, 
vaklede i sadlen. Men begge brød lanserne godt. Og således havde Hr. 
Enguerrand kæmpet godt ved fire lanseangreb og Saintré ved fem og det i 
en sådan grad at splinter af lanserne fløj rundt på banen i mange stykker. 
Så blev der blæst i trompet, og forsamlingen brød ud i jubelskrig så kraftige 
at det varede længe før de holdt op. Og da Saintré nu havde vundet fem 
lanseangreb som det krævedes i udfordringen, forbød kongen at fortsætte 
dysten af hensyn til den farlige tvekamp til fods. Og han gav ordre til at de 
skulle komme hen til ham som de gik og stod. Og da de begge stod foran 
ham, befalede han dem at tage hjelmen af; og gennem sin våbenkonge, 
som han havde kaldt op i sin loge, lod han fremsige følgende: 


— Mine to ædle herrer som er her til stede, og som ikke behøver at nævnes 
ved navn! Vor høje konge har sammen med sine rådgivere iagttaget Deres 
ridderlige dystløb, der blev så glimrende gennemført og afsluttet af Dem 
begge at ingen i verden kunne gøre det bedre, hvilket her er nedskrevet. 
Derpå læste han i alles nærværelse bedømmelsen højt, løb for løb og punkt 
for punkt, og sagde til slut følgende: 

— Eftersom lansekampen med den ædle væbner Jean de Saintré er blevet 
godt udkæmpet fra begge sider, således at det har stået lige indtil sidste 
løb, men da De, Jean de Saintré, i det femte løb har kæmpet fremragende 
og afsluttet dysten, tilkender vor høje konge Dem prisen. 

Og da red Hr. Enguerrand over mod Saintré for at overrække ham rubinen. 
Men da Saintré ser ham komme nærmere, sporer han sin hest af al kraft 
og rider ham i møde. Og idet han bukkede dybt og berørte hans hånd, 
omfavnede han ham hjerteligt og sagde: 

— Ædle herre og medbroder! Af varmeste hjerte takker jeg Dem for den 
store ære som De har vist mig. 

Så sagde Hr. Enguerrand klogt og elskværdigt: 

— Hvad er det De siger, kære medbroder? Der er mig der skal takke Dem 
fordi De så klart har besejret mig. Jeg beder nu Gud og Sankt Georg at de 
vil lade Dem fortsætte med at kæmpe stadig bedre; og at Deres smukke 
tilbedte dame vil belønne Dem. Jeg anbefaler mig allerunderdanigst til 
hendes velvilje, og for at bevidne mine ord overlader jeg hende denne 
rubin som De har vundet i hengivenhed for hende idet jeg beder hende 
allernådigst tage imod den. 


Så bukkede Saintré, tog den smukke rubin, takkede høfligst og sagde: 

— Men det er jo med Deres hjælp, kære medbroder, at jeg har vundet 
den da De kæmpede på skrømt, men for at Deres tilbedte dame ikke skal 
miste sin ret, beder jeg at det må behage Dem at forære hende denne lille 
diamantring, idet jeg høfligst anbefaler mig til hendes velvilje. 

Og da Hr. Enguerrand så den smukke, store diamantring og bemærkede 
Saintrés høviske optræden, vendte han sig mod de nærmeststående lensher- 
rer og sagde til dem på sit spanske sprog: 

— Her har vi til visse blomsten af adelig ungdom. 

Derpå sagde han til Saintré: 

— Kære medbroder, jeg takker Dem højligt på min señoras og egne vegne; 
og vi er lige så taknemmelige som hvis jeg havde vundet prisen og overdraget 
den til hende. Men jeg beder Dem have mig undskyldt denne ene gang: 
for jeg kan ikke modtage den. De skal i stedet give den til den dame som 
har fortjent den så vel. 


67. Saintré beder ham indtrængende, og Hr. Enguerrand vægrer sig så 
kraftigt at kongen spørger hvad der er i vejen. Og da han fik det at vide, 
kan det ikke undre at Saintré fik stor ros af kongen, dronningen, de for- 
nemme herrer, damerne, ridderne, frøknerne, væbnerne og almindelige 
folk. Dog pålagde kongen, da han hørte Saintrés indtrængende bønner, Hr. 
Enguerrand at tage imod diamantringen da han, for at vise høviskhed over 
for den unge mand, ikke burde afslå den. Så tog han den da. Og så satte 
trompetérerne og musikanterne i med fuld musik. Og kongen gav ordre til 
at de skulle ride bort og tage rustningen af. Hr. Enguerrand og Saintré ville 
begge følge den anden på vej for at vise deres høviske manerer. Og hver af 

dem bad og tryglede den anden om lov; men til sidst fik Hr. Enguerrand 
overtaget. Og for rigtigt at vise sin hoviskhed, fik han Saintré, mod dennes 
vilje, til at ride på sin højre side for at vise at de var ligemænd. Og da de 
var kommet til Saintrés logi, ville Saintré absolut ledsage ham tilbage Og 
det havde han også gjort, hvis ikke de fornemme herrer fra både det ene 
og det andet hof havde holdt ham tilbage med magt. 


Saintré bad indtrængende de høje herrer tillige med hans sekundanter og 
andre blive og spise aftensmad med sig, men trods alle hans bønner var der 
ingen der ønskede at blive. De ville have at han skulle hvile sig den nat. 
Det samme gjaldt Hr. Enguerrand, der tænkte på at han næste dag skulle 
kæmpe til fods. Men kongen, der var en vis, mild og venlig hersker, tog 
hensyn til de anstrengelser de havde haft den dag, og udsatte deres dyst en 
dag så de hver fik god tid til at hvile sig. 


På andendagen for dysten overværede Saintré, før han foretog sig noget 
andet, Helligåndsmessen og modtog velsignelsen. Dernæst lod han to he- 
rolder og en tjener bringe to sløvede kampøkser til Hr. Enguerrand for at 
han skulle vælge en af dem, således som det stod skrevet i udfordringen. 
Efter at der var valgt økse, opsøgte herolderne Aragoniens våbenkonge, og 
han red hjem til Saintré, der som den første fik opgivet tidspunktet klokken 
to om eftermiddagen til at gå på banen og afslutte dysten ved en tvekamp 
til fods. Saintré bad våbenkongen takke kongen allerunderdanigst, og han 
forærede ham, fordi han havde overbragt ham den gode nyhed, en meget 
smuk kåbe af mørkerød damask, indvirket med sølv og foret med fint 
zobelskind. Våbenkongen aflagde derefter sin beretning til kongen. 


Og da klokken var blevet ét om eftermiddagen, var kongen og dronnin- 
gen allerede i deres loger. Så sendte kongen bud til de to parter om at de 
skulle ride ind på banen. Som ophavsmand, men ikke som udfordrer, for 
han havde ikke udfordret nogen mere end nogen anden, steg Saintré først 
til hest og gjorde det hellige korsets tegn over sin lansefane og fremsagde 
velsignelsen. 

Herefter følger en beskrivelse af Saintrés indtog med en systematisk omtale af ræk- 
kefolgen af deltagerne i optoget og en kort beskrivelse af deres prægtige dragter. 
Beretningen følger mønstret fra indtoget til dystløbene og er i lange passager iden- 
tisk med den første tekst. Ceremoniellet i forbindelse med edsaflæggelsen beskrives 
indgående. 


Kapitel 30 
Hvordan de to kæmpende går ud af deres telte for at kæmpe til fods. 


71. Da de to kæmpende begge var rede — for kortheds skyld forbigås de 
kampråb og de bestemmelser om forbudte manøvrer som hører sig til ved 
den slags lejligheder — befalede kongen dem at komme ud af deres telte. 
Og da Saintré gik ud med løftet visir, kyssede han sin lansefane, fremsagde 
Herrens velsignelse, som Fruen havde lært ham, og gjorde et stort korsets 
tegn. Så kyssede han igen fanen og gav den til en af sine sekundanter. 
Derefter slog han visiret ned og gav sig til at lave øvelser i fuldt harnisk, 
løftede armene i vejret og bevægede skuldrene, knælede ned først på det 
ene knæ, så på det andet, lige så ubesværet som om han kun havde været 
iført trøje, alt sammen mens han holdt kampøksen med begge hænder. Og 
da begge var kommet ud af teltene, og teltene var flyttet uden for kamp- 
pladsen, gav kongen ordre til marskallen, der stod midt på kamppladsen, 
og han råbte da med høj røst: 

— Fald an! Fald an! 

Kapitel 31 
Hvordan de rykker frem mod hinanden og kæmper meget tappert. 


72. Og da marskallen havde udstødt dette råb, farer de frem mod hinanden 
som to vilde løver. Og da Saintré gik frem, råbte han med høj røst: 

— For den højtærede dame som jeg er undergivet! 

Og så begyndte de at hugge løs på hinanden. Hr. Enguerrand, som var en 
meget tapper ridder, stærk og kraftig, noget højere af statur end Saintré, 
hævede øksen, hugger til og rammer sin modstander så kraftigt på hængslet 
foroven på hans hjelm at han vakler. Og Saintré rammer med spidsen af 
sin økse i åbningen på visiret hos sin modstander så denne må træde et 
langt skridt tilbage. Så hæver Hr. Enguerrand igen sin økse og hugger til 
af al kraft ligesom før. Men Saintré, som stadig kunne mærke virkningen 
af det første hug, dækkede sig så godt med øksen at han ikke blev ramt. 
Så løfter Hr. Enguerrand igen sin økse for at slå til. Men ved det udfald 
han gjorde, rammer Saintré ham med øksens æg på hans fingre på højre 
hånd, og hvis det ikke havde været for brækskiven på økseskaftet, ville alle 
hans fingre være blevet kvæstet og lammet. Hr. Enguerrand, der i kampens 
hede ikke følte den skade han havde lidt, skulle til at løfte øksen igen, men 
kunne ikke. Da han snart føler smerten og ikke kan løfte øksen, holder han 
dristigt og tappert øksen fast i sin venstre hånd og breder armene ud for at 
gå i nærkamp med Saintré. Da Saintré blev klar over hans hensigt, men ikke 
vidste noget om den lidte skade, støder han flere gange med øksespidsen 
fremadvendt og lader ham ikke komme nær på sig. Efter at have betænkt 
sig lidt rettede han pludselig sit hug mod Hr. Enguerrands venstre hånd, 
som holdt øksen, og ramte den så øksen faldt ud af hånden på ham. Og da 
Hr. Enguerrand nu står uden økse, går han frem aldeles fortvivlet og tager 
Saintré om livet, og Saintré tager også ham om livet med den ene hånd 
da han holdt øksen i den anden. Og da kongen ser Hr. Enguerrands økse 
ligge på jorden, mens de tager livtag, optræder han som en retsindig fyrste 
og dommer, kaster straks sin stav ind på banen og råber: „Holdt! Holdt!” 
Så blev de stridende skilt ad af vagterne. 

Franskmændene siger farvel til deres spanske værter. Til venstre Barcelonas volde. I baggrunden 
til højre selve byen, der gennemstrømmes af en flod. Inden for voldene en lille gruppe med 
Saintré der tager afsked med kongen og dronningen. Uden for voldene i forgrunden en større 
gruppe med Saintré til hest med fire ledsagere, der tager afsked med Enguerrand og tre andre 
personer, heriblandt en dame der græder. 


Og kongen fik marskallen til at hente dem, og denne sagde til dem: 

— Hr. Enguerrand og Jean de Saintré! Kongen har befalet mig at sige, at I 
begge har kæmpet jeres dyst så fornemt og tappert efter pligtens og ærens 
bud at ingen ville have kunnet gøre det bedre. Men ifølge ordlyden af Deres 
udfordring, Jean de Saintré, som går ud på at I skal kempe så længe med 
jeres økser at en af de kæmpende er slået til jorden eller har tabt øksen 

ud af begge hænder, har vor her tilstedeværende høje konge tilkendt Dem 
prisen, Jean de Saintré. 


Så befalede kongen, at de begge, som var knælet ned, skulle rejse sig op og 
tage deres hjelm af. Og da Saintré hører kongens dom og kendelse, takker 
han ham så høfligt han kan, idet han siger: 

— Oh, ædle, mægtige fyrste! For den ære som det har behaget Dem at 
vise mig, og for kendelsen i vor våbendyst, som går til min fordel, takker 
jeg allerunderdanigst. Men med hensyn til prisen som De tildeler mig, 
bønfalder jeg Dem underdanigst om at overveje sagen på ny og betænke 
hvordan min medbroder, som er her til stede, har trakteret mig med sin 
økse. Hvad jeg har udrettet, er sket ved et heldigt tilfælde; det bør De 
tænke nærmere over. 


73. Efter at Saintré havde udtalt disse ord, var alle tilhørernes hjerter fulde 
af beundring, hvilket fik deres tunge på gled så de kappedes om at rose 
ham. Og hvor meget de end holdt af Hr. Enguerrand, kunne de ikke und- 
lade at sige om Saintré at han var det ypperste forbillede og eksempel på 
ære og ydmyghed. Kongen i sin loge og alle de fornemme herrer der var 
sammen med ham, var fulde af beundring. Dronningen og fru Alienor de 
Cardonne, Hr. Enguerrands hustru, og alle de andre fyrstinder, grevinder, 
baronesser og adelige damer som sad i dronningens store loge, gav sig til 
at rose ham i høje toner. Ligeså Hr. Enguerrand, der ikke kunne afholde 
sig fra at sige til dem der stod omkring ham: 

— Hør hvilken ædel tale denne unge mand fører! Hvor finder man, eller 
hvor har man nogensinde set nogen der ville fralægge sig så stor en ære for 
at overdrage den til sin modpart! 


Kongen, der fandt stort behag i at høre alle lovtalerne om Saintré, som 
ikke tænkte på sig selv og stadig lå på knæ, befalede ham straks at rejse sig 
og sagde så til ham: 

— Jean de Saintré! Når De beder mig overveje sagen, vil jeg svare at jeg 
har overvejet alt. Min konklusion er at alle skal vide at den yndest og ære 
som Gud i dag har skænket Dem, den vil jeg at De skal beholde. 

Så befalede kongen at Hr. Enguerrand på høvisk maner skulle aflevere sin 

økse til Saintré og fuldføre sin opgave når han havde taget rustningen af. 
Så rækker man Hr. Enguerrand hans økse og med sin sårede hånd og med 
hjælp af den venstre, så godt han nu kan, giver han høvisk øksen tilbage 
til Saintré og siger: 

— Kære broder, jeg giver Dem Deres økse tilbage, og det øvrige vil jeg 
udføre således som det er beskrevet i udfordringen idet jeg beder Gud og 
Sankt Georg om stadig at lade Dem vokse i hæder. 

Og da Saintré hører kongens ordre og Hr. Enguerrands elskværdige tale, 
får han overrakt armringen, som en af hans mænd holdt. Og efter at have 
fået sin økse tilbage bukkede han for Hr. Enguerrand og sagde: 

— Kære broder, eftersom det er kongens ønske, vil jeg adlyde ham; men 
over for Dem vil jeg gøre min pligt og skænke Dem min armring, som De 
rigeligt har fortjent, og jeg håber at De vil tage imod den. 


Efter udveksling af utallige høflighedsfraser ender det med, at Saintré forærer arm- 
ringen til sin modstanders hustru, fru Alienor, der giver ham en ring til gengæld. 
Ved hjemturen kappes de to kombattanter om at afgive den fornemste plads til den 
anden indtil kongen bestemmer at de skal ride side om side. Dysten afsluttes med 
et festmåltid. Der festes videre de følgende dage, og før hjemrejsen fra Barcelona 
udveksles der igen rige gaver. Afskeden finder sted med pomp og pragt, der fældes 
mange tårer og omfavnes og kysses til alle sider. 


Modtagelsen hjemme ved det franske hof er ikke mindre pompøs. Saintré bliver 
udnævnt til 1. kammerherre hos kongen. Han og den historisk berømte ridder 
Boucicaut bliver uadskillelige venner. En polsk ridder Loisselench dukker op ved 
det franske hof med en udfordring til at dyste til hest med lanse og til fods med 
spyd, økse, sværd og dolk. Belle Cousine får Saintré til med kongens tilladelse at 
tage udfordringen op. 

Saintré vender tilbage til det franske hof. Billedet indeholder en række scener i stadig mindre 
format. I forgrunden Saintré, der er stået af hesten foran paladset og modtages med jubel af tre 
riddere. Derefter ser man ham gå ind i paladset med huen på hovedet. Dernæst i baggrunden 
til højre, knælende og barhovedet foran kongeparret og to hofdamer. Endelig i meget lille stør- 
relse helt i baggrunden i haven de elskende forenet i et gensynskys. 


Kapitel 32 


Hvordan Hr. de Loisselench og Saintré red ind på 
kamppladsen for at dyste til hest i overværelse af 
kongen, dronningen og hoffets herrer og damer. 


86. Da det var blevet tredivte dagen, efter at Saintré havde taget Hr. de 
Loisselenchs udfordring op, den dag der var fastsat for deres dyst, sørgede 


Hr. de Loisselench for at der om morgenen blev bragt frem foran konge- 

tribunen tyve lange lanser, der var fuldt monterede bortset fra lansespidsen, 
alt efter reglerne, således som det er påbudt. Og da kongen og dronningen 
og hoffets herrer og damer havde taget plads på tribunerne og ved vindu- 
erne i hovedgaden Rue Saint-Antoine i Paris, sendte Hr. de Loisselench 
ved en herold en læderkuffert fyldt med prægtige lansespidser til de lanser 
de skulle dyste med, og som kongen skulle bestemme længden på. Og 
mens lansespidserne blev monteret, ankom førnævnte Hr. de Loisselench 
med et stort, prægtigt følge af franske lensherrer, riddere og væbnere som 
kongen havde udkommanderet, og desuden riddere og væbnere fra hans 
egen eskorte. Der var mere end 150 ryttere, alle klædt i nye, ens kåber. 
Foran red fem ryttere på smukke stridsheste, hvoraf de fire bar skaberak 
af fløjl i forskellige farver prydet med forskelligt slags sølvsmedearbejde. 
Den femte hest bar et skaberak af mønstret fløjl med sølvprydelser omkring 
hans adelige våben, som i et hvidt felt viste en oprejst okse i rød farve med 
horn og klove i sort. På hver hest sad en nydelig page iført en rigt udsmyk- 
ket dragt. Efter den sidste hest red greven af Étampes, som på et stykke 
af et lanseskaft bar udfordrerens hjelm, hvorpå der var en halv okse i rødt 
mellem et par fuglevinger i sølvfarve, som stak op fra en polstret kant af 
samme farve og rødt. Og efter ham red Hr. de Loisselench på sin kraftige 
stridshest i fuld udrustning bortset fra hovedet, hvor han bar en smuk hat 
i forskellige afskygninger af violet. Han selv og hesten var klædt i kostbart, 
mørkerødt silkefløjl med broderier guld i guld, det hele med for af zobel- 
skind. Ved hans højre side red hertugen af Berry som hædersbevisning mod 
den udenlandske ridder efter kongens befaling mens hertugen af Anjou og 
Touraine ville ledsage Saintré, der var hans undergivne. Og da Loisselench 
var nået frem til indgangen til kamppladsen, lod kongen ham uden yder- 
ligere ceremoni ride ind og bringe sig i skygge under et baldakinformet 
telt af tæppestof med et forhæng hele vejen rundt ophængt i små ringe. 
Indenfor stod et bord med hans våben og desuden vin, frugt og krydret 
konfekt i rigelig mængde som forfriskning til alle. 


Og mens han var i skygge i dette telt, ankom Saintré, der ligeledes var fuldt 
rustet bortset fra hovedet, hvor han bar en smuk bæverskindshat med et 
flot bånd blafrende i vinden, lavet af stof fra Piacenza med broderier og 
frynser af fint guld. Og fortil var der et prægtigt smykke bestående af en 


I6I 


ANTOINE DE LA SALE 


stor diamant omsluttet af tre store rubiner og tre store perler på fire ka- 
rat, som Fruen havde givet ham. Både han selv og hesten var klædt i fint 
hermelin foret med zobelskind, hvilket så prægtigt ud. Hans seks andre 
stridsheste og de tilhørende pager som red foran ham, vil jeg forbigå da 
enhver kan forestille sig deres flotte udstyr. Efter de seks stridsheste red 
greven af Alençon, som satte så stor pris på ham at han ville bære hans 
hovedharnisk på et stykke af et lanseskaft. Derefter kom Saintré, og ved 
hans højre side red hertugen af Anjou og Touraine, som ønskede at hædre 
ham i særlig grad, og bagefter kom et utal af lensherrer, riddere og væbnere, 
som ønskede at ledsage ham. Og da han kom til indgangen til kampplad- 
sen, gjorde han som god kristen et stort korsets tegn over sin lansefane, 
der havde en afbildning af Vor Frue, og fremsagde velsignelsen som Fruen 
havde lært ham, som tidligere nævnt. Og da Fruen så ham, syntes hun at 
han var smukkere end nogensinde. Og den store kærlighed som hun følte 
for ham, såvel som den store fare som hun syntes hun havde bragt ham i, 
fik en så heftig anger frem hos hende at hun, midt i logen, hvor hun sad 
sammen med dronningen, lidt efter lidt faldt i afmagt. Og da dronningen 
og de andre damer så at hun sank sammen som om hun var død, og ikke 
kendte årsagen til hendes ildebefindende, ville de ikke forstyrre kongen og 
hans mænd, men vædede ganske stille hendes ansigt, hendes næse, hendes 
håndled og hendes hænder med vineddike og med alle andre midler som 
fandtes der, og hun blev gnedet og hjulpet så godt at hun lidt efter lidt 
kom til sig selv igen. Så åbnede hun øjnene og så sig omkring, snart til 
den ene, snart til den anden side, kiggede snart på én, snart på en anden, 
og begyndte at tale og sagde: 

— Åh! Velsignede frue! Hjælp mig med at komme til kræfter! 

Så blev hun hjulpet det bedste man havde lært, men hvor meget dronningen 
end bad hende, ville hun ikke rejse sig op for at se på våbendysten. 

Kapitel 33 


Her fortælles om hvordan Saintré red ind på 
kamppladsen og om det første løb. 


87. Saintré red smilende ind på kamppladsen og så op til kongens tribune 
og til damernes tribune, og da han havde taget hatten af, bukkede han så 
ydmygt og så dybt han kunne. Men han var lidt overrasket over at han 
ikke så noget til Fruen på tribunen. Han havde nok en anelse om hvad 
årsagen var, og frygtede at Fruen ikke havde haft tilstrækkeligt mod til at 
se på dysten, hvad hun tidligere havde nævnt. Stadig til hest red han ind 
i det store telt, der havde samme forhæng, samme udstyr og de samme 
forfriskninger som det andet telt. Han var ledsaget af hertugen af Anjou 
og greven af Alencon og de folk der var udkommanderet til at stå til hans 
tjeneste. 


Og da de begge var ankommet på den måde som jeg har fortalt, og kon- 
gen havde beordret måling af lanserne og montering af jerntøjet, gav han 
ordre til at de skulle gå i gang med dysten, og at Hr. de Loisselench som 
initiativtager skulle ride først ind på banen, og således skete det. Og så gav 
han ordre til at Saintré skulle ride frem, og han bar oven på hjelmen sin 
bæverhat, der var pyntet ligesom da han bar den på hovedet. Og da de begge 
var kommet på plads, lod kongen ti riddere bringe Hr. de Loisselench ti lige 
store lanser, blandt hvilke denne skulle vælge fem. Som den kloge og høflige 
ridder han var, takkede Hr. de Loisselench kongen hjerteligt og sendte der- 
efter lanserne videre til Saintré for at han skulle vælge først, således som det 
stod i udfordringsbrevet. For at gøre fortællingen kort, Saintré takkede og 
sagde at man skulle beholde de fem længste. Så tog den førnævnte hertug, 
som skulle gå ham til hånde, en lanse og lagde den til rette på hans lår så 
dysten kunne begynde. Og da de to lanser var uddelt, gav kongen ordre til 
at dysten skulle begynde. Herefter satte de to kæmpende sporerne i og for 
frem mod hinanden, og det kunne ikke gå hurtigt nok med at mødes. Og 
i dette løb ramte Hr. de Loisselench modstanderens venstre albueskinne, 
som revnede, mens Saintré ramte sin modstander i taljen på brystpladen, 

men da stødet var lidt for lavt, blev hans lanse splintret, hvilket fik ham 
til at falde forover i sadlen. Og folks råben og trompeternes trutten var 
nu så kraftig at det varede længe før den holdt op. I 2. løb ramte Hr. de 
Loisselench modstanderen på kindstykket af hans hjelm, og stødet var så 
kraftigt at Saintré var lige ved at besvime, men Saintré ramte den anden på 
pandestykket af hjelmen og gennemborede hans hjelmfigur, en sølvokse, og 
da hestene passerede hinanden, svingede Loisselenchs hest rundt så bagen- 
den kom i den forkerte retning. Efter dette løb hvilede Saintré sig lidt. I 3. 
løb ramte Hr. de Loisselench Saintré nøjagtig som denne havde ramt ham 
selv, nemlig i panden, og rev herved med spidsen af lansen hans bæverhat 
af med al dens udsmykning. Og Saintré rammer den anden foroven på 
hans armskinne, som han laver buler i, og han ødelægger albuebeskytteren 
og river remmene over, og armskinnen fløj ned på jorden. Og så satte det i 
med råb og larm fra mængden, og trompeterne gjaldede, og begejstringen 
ville ingen ende tage. Og da Hr. de Loisselenchs rustning nu var beskadiget, 
ønsker kongen at se nærmere i udfordringsbrevet for at undersøge hvad der 
står der. Og han fandt der tre paragraffer, hvor der i den ene stod at „hvis 
det skulle ske — hvad Gud forbyde! — at en af deltagerne under afviklingen af 
dysten til hest eller til fods bliver så skadet at han ikke kan fortsætte dysten 
den dag, eller han bliver kastet af sadlen eller strakt til jorden i kampen 
til fods, eller rustningen der skal beskytte hans hoved, krop eller arme, 
bliver så kraftigt beskadiget at han er ude af stand til at fortsætte dysten i 
denne tilstand, skal de omgange af dysten som mangler, anses for at være 
gennemført, og taberen skal være forpligtet til at udrede priserne for disse 
dele, akkurat som hvis han havde tabt dem den ene efter den anden“. Det 
var grunden til at kongen standsede kampen. Over for Hr. de Loisselench 
lod han meddele og udlægge indholdet af denne tekst gennem fire polske 
baroner, som, efter hvad der er oplyst, var med i hans følge, nemlig Hr. 
d'Endach, Hr. de Nulz, Hr. de Morg og Hr. de Terg. I deres nærværelse 
blev teksten læst op idet man bad dem på kongens vegne tilkendegive over 
for ham at han ikke skulle bringe sin sjæl, sin ære og måske sit liv i så stor 
en fare. Hr. de Loisselench påhørte denne redegørelse og takkede kongen 
meget underdanigt, men var misfornøjet med det uheldige udfald og sagde 
at han ville sandelig fuldføre dysten, ske hvad der ville! De franske lensher- 
rer, som kongen havde stillet til hans tjeneste, kunne ikke få ham fra det. 

Men så sagde de polske herrer rent ud at de ikke længere ville betjene ham 
i den tilstand. Så sagde Hr. de Loisselench: 

— I kan bedre end jeg se hvad der tjener mig til ære eller til skam. Jeg 
lægger det hele i jeres hænder. 


De svarede at de påtog sig ansvaret da de så den truende fare, og trøstede 
ham med at han i våbendysten til fods havde mulighed for at rette op på 
situationen. Han indvilligede da, om end med blødende hjerte. 


Da dette var blevet meddelt kongen, bød han dem ride ud af banen, tage 
hjelmen af og ride hen til ham, hver af dem medbringende den pris som 
han skulle uddele. Da dronningen og de andre damer så at Hr. de Lois- 
selench således var ukampdygtig, skyndte de sig hen til Fruen, der lå på 
guldindvirkede silkepuder og bad til Gud og Vor Frue fra Liesse%, til hvis 
beskyttelse hun havde overgivet Saintré. Dronningen sagde til Fruen: 

— Hør! Belle Cousine, rejs Dem op! Kom og se et dejligt syn, hvordan 
vor kære Saintré har gjort den store polske ridder ukampdygtig. Kongen 
har kaldt dem hen til sig, jeg ved ikke hvorfor, men det er nok til prisud- 
delingen! 


Kapitel 34 


Hvordan dronningen og Fruen sammen drøftede dysten til hest, 
og hvordan kongen tildelte Saintré prisen for denne dyst. 


88. Belle Cousine, som var henrykt over denne glædelige meddelelse, lod 
imidlertid som om hun var ganske upåvirket. Dronningen sagde da til 


hende: 


85. Liesse, valfartsby i Nordfrankrig, Notre Dame kirke med madonna hjemført fra Det hellige 
land. 

— Åh! Belle Cousine, vi ser tydeligt at De ikke er særlig fornøjet med den 
hæder som den tapre væbner i dag har vundet, og som kongen og jeg har 
en vis andel i. Op med humøret, kom nu straks på benene! 


Så tager hun hende i den ene hånd og de andre damer i den anden og rejste 
hende op så hun kunne se ud over kamppladsen. Fruen, som havde kunnet 
skjule sin genvundne glæde under dronningens opmuntrende ord, røbede 
ikke at hun var kommet til hægterne og sagde til dronningen: 

— Ih! Frue, hvordan kan det være at den smukke polske ridder mangler 
skulderstykket på sin rustning? 


Så fortalte dronningen hende hele dystens forløb: hvordan Saintré brød sin 
første lanse, hvordan han gennemborede ridderens sølvokse, og hvordan han 
havde fået ham til at dreje rundt, så det forreste kom bagest, og hvordan han 
havde gjort ham ukampdygtig. Mens de talte sammen, kunne Belle Cousine 
ikke få sine øjne fra Saintré, og Saintré så snart til den ene side, snart til den 
anden side, og pludselig faldt hans blik på Fruen, og hun afgav sit signal, 
som han elskværdigt besvarede. Og da de to kempende stod foran kongen, 
lod denne de franskes våbenkonge, Montjoie,”” fremsige følgende: 

— Hr. de Loisselench og De, Hr. de Saintré! Kongen, min høje hersker, 
som er her til stede, har befalet mig at meddele Dem at De i dag begge 
har dystet så fornemt og så ærefuldt at ingen ville have kunnet gøre det 
bedre. Men da De, Hr. de Loisselench, mistede Deres armskinne ved et 
lansestød, har kongen i kraft af udfordringsbrevet tilkendt Dem, Jean de 
Saintré, prisen for denne dyst og bestemt at De, Hr. de Loisselench, skal 
erlægge prisen, som De ser her. 


Og så overrakte han ham prisen, den smukke, kostbare diamantring som 
kongen sad med. Da han havde fremsagt disse ord, blev de af Brunswick, 
herolden, der var kommet sammen med Hr. de Loisselench, oversat ordret 


for ham. Ridderen bukkede da for kongen og på sit polske sprog takkede 


86. Våbenkongens navn er det samme som navnet på den franske hærs banner. Ordet indgår i 
det franske krigsråb ,,Montjoie Saint Denis", der benyttes i korstoget som signal til angreb på 
saracenernes hær (s. 180). 

han ham underdanigt for den hæder han havde vist ham, og erklærede at 
Saintré ærligt havde fortjent prisen. Og med disse ord tog han diamanten, 
gik frem mod Saintré, takkede ham hjerteligt på sit eget sprog og satte dia- 
mantringen på hans finger. Så befalede kongen at de begge skulle gå og tage 
rustningen af. Og således skete det. Men da de skulle skilles, ville Saintré for 
enhver pris ledsage ham og ride sammen med ham på hans højre side. Så 
gav trompetérerne, hornblæserne og musikanterne sig til at blæse og spille, 
hvorved der blev en sådan jubel i byen at det ikke kan beskrives. Og her vil 
jeg ikke længere fortælle om disse to, som rider bort for at tage rustningen 
af for senere at spise aftensmad sammen med kongen, der ønskede at hædre 
ridderen og hans følge. Jeg vil gå videre med at fortælle om Saintré, som 
dronningen ville have til at blive og spise aftensmad med hende. 


89. Da maden var parat, ville kongen sende bud efter Hr. de Loisselench og 
hans fire polske baroner og de andre riddere og væbnere. Så tog Saintré af 
sted for at hente dem med fornemt følge. Og da gæsterne ankom, gav ham 
dem en hjertelig modtagelse og viste dem stor ære. Så blev bordene bragt 
ind, og aftensmaden blev rettet an. Kongen anbragte Hr. de Loisselench 
ved sin højre side og de fire baroner ved sin venstre side og resten ved et 
andet hovedbord ved siden af kongens. Om vinene og de forskellige slags 
mad behøver jeg ikke at berette da enhver kan forestille sig hvor udsøgt det 
hele var. Da alle var bænket, og maden var serveret, tog Saintré af sted for at 
spise aftensmad hos dronningen, som havde indbudt ham. At dronningen, 
Belle Cousine og de andre fruer og frøkner tog meget hjerteligt imod ham, 
siger sig selv. Deres beundring ville ingen ende tage. Belle Cousine, som af 
dem alle viste sig mindst optaget af ham, kunne trods alt ikke dy sig for at 
kigge på sejrsprisen, den smukke diamantring, som han bar i en guldkæde 
om halsen. Dronningen ville nu også kigge på den ligesom adskillige af de 
andre damer. Så sagde Belle Cousine: 

— Man må sige, Saintré, den dame er heldig som har vundet den. 
Dronningen, som hørte disse ord, sagde: 

—Jeg beder til Gud at han vil gøre Dem stadig dygtigere så De kan vinde 
alle de andre priser. 

Så knælede han og sagde: 

— Åh! Mange tak, mine damer! Men det er ikke mig der har gjort mig 

fortjent til sejren hos Gud. Når han har skænket mig den, er det på grund 
af Deres venlige bønner. 


Ved disse ord kom hushovmesteren med vand så dronningen kunne vaske 
hænder, og du hun havde sat sig, placerede hun Saintré ved sin højre side 
trods hans vægren. Hvad er der mere at fortælle? Glæden var så stor både 
ved kongens og ved dronningens selskab at det ikke kan beskrives. Men 
da bordene var taget ud, går både kongen og dronningen ind i riddersalen 
for at danse. Og så blev der danset, især mauriske danse af forskellige slags, 
men på grund af den anstrengende dag, som Hr. de Loisselench og også 
Saintré havde haft, fremskyndede kongen serveringen af den krydrede 
konfekt og godnatvinen og trak sig tilbage til sit sovegemak, og alle tog 
afsked. Saintré og de andre franskmænd tager hver en polsk ridder eller 
væbner under armen og førte i stort optog Hr. de Loisselench og hans folk 
til deres logi. Og jeg vil her forbigå de æresbevisninger og de vine og fine 
retter som kongen hver dag sendte dem, og desuden forberedelserne til 
næste dags kampe til fods. I stedet vil jeg fortælle om Fruen og Saintré og 
den fryd og glæde de følte den nat i lysthaven. 


Den nat mødtes de nemlig i haven efter at Fruen havde givet sit signal. Og 
så blev der givet kys frem og tilbage — ja, hvordan skal man beskrive det 
— så ømme kys at de syntes at de aldrig havde oplevet en så fuldkommen 
nydelse. Og Fruen sagde: 

— Ak! min hjerte ven! Ak! min fryd! Ak! min eneste og højeste attrå! Jeg 
troede i dag at jeg skulle dø og aldrig se Dem igen. Da jeg så Dem ride 
ind på banen, var jeg så bange at mit hjerte var lige ved at briste, og jeg 
faldt som død til jorden. Og hvis jeg ikke straks havde fået hjælp, ville jeg 
bestemt have opgivet ånden. Men da jeg hørte om Deres sejr, blev mit 
hjerte straks vakt til live, og dronningen og de andre kom og rejste mig op 
så jeg kunne se på dysten sammen med dem. 

— Ak! min ophøjede, inderligste, eneste elskede, hvad er det, De siger? Ak! 
hvis jeg havde vidst det, hvad ville der da ikke være sket med mit lidende 
hjerte? Døden ville have været at foretrække frem for livet. Men lovet og 
takket være Gud. Ak, da jeg red ind på kamppladsen, så jeg Dem sidde 


ved siden af dronningen, men da jeg i fuld rustning stillede op på banen, 

og sà dronningen og alle damerne, undtagen Dem, troede jeg at De ikke 
havde kræfter til at se på dysten, hvad De havde nævnt for mig, og tænkte 
ikke på et ildebefindende. Men hvor er det godt, højagtede Frue, at man 
kan komme over et ildebefindende! Lovet være Gud,Vor Frue og De selv 
for den hæder jeg i dag har vundet takket være Dem, Frue! Jeg håber jeg 
stadig vil blive bedre og bedre! Jeg beder Dem indtrængende, fat mod, gør 
Dem ingen bekymringer, for den Gud som stod mig bi ved dysten i dag, 
vil også hjælpe mig ved de andre prøver i overmorgen. 


Og med disse ord tog de hjerteligt afsked med hinanden. Og her vil jeg 
ikke opholde mig ved hvad de foretog sig næste dag, men vil fortælle om 
dysten til fods og hvad der skete her. 


Kapitel 35 


Hvordan Hr. de Loisselench og Saintré red ind på 
kamppladsen, og hvordan de dystede til fods. 


90. Den dag da dysten skulle foregå, på det tidspunkt der var fastsat, havde 
kongen og dronningen og hoffets herrer og damer taget plads i deres loger. 
Hr. de Loisselench lod Hr. d'Endach og Hr. de Morg overbringe til kongen 
to ens spyd, rødmalede med beslag i form af spydspids og brækskive til at 
beskytte hånden. Desuden to kampøkser, to sværd og to daggerter, der også 
var ens og i overensstemmelse med turneringsreglerne. Dem fik kongen 
overrakt til videre disposition efter behag. Kort fortalt, kongen tog fire af 
disse våben, som han lod bringe til Saintré, og de fire andre gav han til Hr. 
d'Endach og Hr. de Morg så de kunne bringe dem til Hr. de Loisselench. 
Derefter drog Hr. de Loisselench i fuld rustning, men uden hjelm på ho- 
vedet, af sted fra sit logi i samme formation som ved ridedysten, dog med 
den tilføjelse at grev de Nevers, grev de Boulogne, grev de Tancarville og 
grev de Rethel red foran bærende de fire våben, og efter dem kom hertugen 
af Berry, som bar hans hovedharnisk, og derefter han selv, i fuld rustning, 

med kappe af fint fløjl i samme farver som hans våbenskjold og ligeså ska- 
berrakket på hans stridshest. Han blev ledsaget af et stort antal baroner og 
andre adelsmænd i samme orden som ved den første dyst. Således red han 
ind på kamppladsen og steg af hesten ved det nye telt som kongen havde 
opført til ham selv og til de folk der var udkommanderet til at assistere ham. 
Og kort efter at han var stået af hesten, varede det ikke længe før Saintré 
gjorde sit indtog med et stort, smukt følge. Foran ham red grev du Perche, 
grev de Clermont, grev de Saint-Pol og grev de la Marche, der bar hans 
fire våben. Efter dem kom hertugen af Anjou, der bar hans hovedharnisk. 
Med dette store, smukke følge steg han af hesten og gik ind i det andet 
telt, som kongen havde opført til ham. Om våbenkongerne, herolderne, 
underherolderne, trompetérerne, hornblæserne og de forskellige musikanter 
som red foran dem, vil jeg ikke berette, for ikke at gøre historien for lang. 
Og da alle var på plads, gav kongen ordre til at de skulle gå til angreb. Så 
udleverede de to hertuger spydene til de kempende. Og da Saintré modtog 
sit spyd, kyssede han fanen og gjorde korsets tegn over den. Derefter gik 
han som den første frem med lange skridt og mødte Hr. de Loisselench 
da denne skulle til at rykke frem, og ved det første stød med spydet råbte 
han med høj røst: „For Gud og min højagtede dame!“ 


91. Ved dette stød var Hr. de Loisselench overbevist om at han nok skulle 
strække sin modstander til jorden eller fuldstændig knuse ham, og det 
ville sandsynligvis være lykkedes ham på grund af hans større styrke, eller 
i hvert fald kunne han have trængt ham kraftigt tilbage. Men Gud, med 
Vor Frues forbøn, er de svageres styrke når disse oprigtigt hengiver sig i 
deres varetægt. Hvordan der end kæmpes, giver de sejren til den de synes 
bedst om. Hr. de Loisselench rammer med fuld kraft Saintré lige over livet, 
men i stedet for at sætte sig fast gled spydet næsten et par meter forbi ham. 
Saintrés spyd gled også af ved hans første stød, men under denne manøvre 
ramte det ridderens højre hånd mellem spydskaftet og selve hånden midt 
på handsken og kvæstede tre fingre. Og da de skulle støde for anden gang, 
kunne Hr. de Loisselench ikke trække sin hånd tilbage, og Saintré heller 
ikke sit spyd da det sad fast. Så gav Hr. de Loisselench slip på sit spyd for 
at gå ind på livet af Saintré. Men han kunne ikke gribe fat om sin mod- 
stander, for Saintré, som blev klar over at hans spyd sad fast, skubbede 

modstanderen tilbage så kraftigt han kunne. Men da kongen bemærkede at 
Loisselenchs spyd lå på jorden, erklærede han at dysten var slut, og at Gud 
havde været på den yngste deltagers side. Så lod han dem ledsage til deres 
telte, hvor de fik hjelmen af, og Loisselench blev forbundet, og dernæst 
blev de ført frem for kongen. Jeg kan ikke nær beskrive den overvældende 
sorg som Hr. de Loisselench følte, både over det uheldige udfald og over 
at en så ung mand havde fået bugt med ham, både i ridedysten og dysten 
til fods. Trods den tilstand han befandt sig i, med den beskadigede hånd 
der ikke ville holde op at bløde på grund af hans ophidselse og ærgrelse, 
ville han absolut gennemføre de resterende våbenprøver. Men så kraftig 
var blødningen fra hånden at han blev nødt til at opgive det. Men da såret 
var blevet behandlet, hånden lagt i bind, og armrustningen taget af, kom 
Saintré og trøstede ham da han var ved at gå ud af teltet. Hr. de Loisselench, 
der efterhånden havde genvundet fatningen, omfavnede ham hjerteligt og 


sagde på polsk: 


92. — Kære broder Saintré, hvis De fortsætter med at kæmpe som De er 
begyndt, vil der ikke være nogen der kan modstå Dem. 

Saintré svarede smilende da han havde fået at vide hvad han havde sagt: 
— Åh, kære broder, hvad De her siger, tjener Dem til ære. Hvis jeg på 
nogen måde har gjort en indsats, så er det kun at holde på spydskaftet. 
Resten har min højagtede dame udrettet. 

Ved disse ord førte hertugerne dem frem foran kongen. Og her vil jeg und- 
lade at berette om hvordan priserne blev uddelt, og i stedet fortælle om den 
store glæde som dronningen, Belle Cousine og de andre fruer og frøkner 
følte, og hvordan Belle Cousine senere hengav sig til hellig andagt. 
Dronningen, Belle Cousine og de andre damer blev længe ved at le og glæde 
sig over at Saintré var blevet sejrherre. Belle Cousine, som ikke kunne få 
øjnene fra Saintré, fik den tanke at hun, i betragtning af den store nåde som 
Vorherre, på Vor Frues forbøn, havde vist Saintré, ville takke dem begge. 
Hun lod da som om hun havde fået hovedpine, og sagde til dronningen: 
— Frue, tilgiv mig, jeg bliver nødt til at legge mig lidt. 

— Det må De gerne, Belle Cousine, gør bare som De har lyst til, sagde 
dronningen. 

Og da Fruen havde lagt sig i et lille kammer ved tilskuertribunen, sendte 
hun alle sine damer ud. Så stod hun op og knælede ned på gulvet på sine 
bare knæ, og med foldede hænder og blikket rettet mod himlen takkede 
hun fromt Gud og Vor Frue for den nåde de havde vist Saintré. Sådan lå 
hun længe. Og da hun var færdig med at holde andagt, vendte hun opløftet 
tilbage til dronningen, fuldstændig kureret for sin hovedpine. Saintré, som 
fra tid til anden og endda ret ofte så hen på damerne og ikke kunne få 
øje på Fruen, tænkte at det var gået hende ligesom tidligere under dysten, 
men da han så bemærkede at Fruen var vendt tilbage, kendte hans glæde 
ingen grænser. Og nu vil jeg ikke længere opholde mig ved dette optrin, 
men fortælle om hvordan priserne blev uddelt. 


Kapitel 36 
Hvordan kongen gav ordre til at priserne skulle uddeles. 


93. Kongen, der opbevarede de otte smykker som var sejrspriserne, idet fire 
kom fra den ene part, fire fra den anden part, gav ordre til at disse priser 
skulle uddeles til rette vedkommende. Han befalede Montjoie, fransk- 
mændenes våbenkonge, der befandt sig på tilskuertribunen, at han skulle 
bekendtgøre prisvinderne. For at alle kunne høre hvad der blev sagt, lod 
han da en herold udråbe med høj røst: „Ro på pladsen, i kongens navn!“ 
Så forkyndte våbenkongen: 


— Hr. de Loisselench og Hr. de Saintré! Kongen, vor høje hersker, som 
er her til stede, har befalet mig at sige at i denne sidste våbendyst har De 
begge kæmpet så ihærdigt og så tappert at ingen ville have kunnet gøre det 
bedre. Men eftersom De, Hr. de Loisselench, ikke føler Dem i stand til at 
fuldføre dysten, befaler kongen i sin egenskab af kompetent enedommer 
og i overensstemmelse med indholdet af Deres udfordringsbrev at De skal 
erlægge de fire priser, som jeg efter hans ordre og med hans tilladelse over- 
giver til Dem. Og da Hr. de Loisselench så at Montjoie var færdig med at 

tale, spurgte han hvad han havde sagt, og da han havde fået det forklaret og 
fået kendskab til kongens dom, som han var belavet på, faldt han på knæ 
og takkede underdanigt kongen. Han var meget nedslået over sin uheldige 
indsats og over at han til underholdning for damerne ikke havde formået 
at lade dysten vare længere, men da skæbnen havde villet det således, var 
han villig til at aflevere priserne, således som kongen havde befalet, og ret 
og rimelighed krævede. Og efter disse ord steg Montjoie ned fra tribunen 
og gav Loisselench de fire sejrspriser så han kunne aflevere dem. Og da 
han havde modtaget dem, gik han frem mod Saintré for at overrække ham 
priserne. Men hans hjerte var så sønderknust at han ikke kunne få et ord 
over sine læber. De fire polske baroner så hvilke kvaler han led, og søgte 
at undskylde ham det bedste de havde lært. Så gik Saintré frem, ført af 
hertugen af Anjou, bukkede, tog de fire smykker og sagde smilende: 

— Kære broder, jeg takker Dem af hele mit hjerte for den store ære De 
viser mig. 


Så gjaldede trompeterne og hornene så kraftigt og så længe at det var svært 
at få dem til at holde op. Derefter befalede kongen at de skulle trække sig 
tilbage til deres telte og dernæst ride til deres logi og få rustningen af. Og 
da Saintré var steget op på sin stridshest, sagde hertugen af Anjou: 

— Vi vil gerne have at De behandler deres modstander værdigt og stor- 
sindet. 


Så førte han ham til Hr. de Loisselench, der allerede havde sat sig i sadlen på 
sin stridshest. Han lod så de to der havde dystet, ride ved siden af hinanden 
og red selv foran sammen med hertugen af Berry og førte dem til deres logi. 
Jeg forbigår alle de æresbevisninger og høflighedsfraser der blev udvekslet, 
og hvordan de tilbragte tiden indtil spisetid, og vil i stedet fortælle om 
den glade stemning med munter samtale der herskede hos dronningen og 
hendes fruer og frøkner og også hos kongen og hans hof, ja, i hele byen. 
Hele dagen og natten med ville lovordene om Saintré ingen ende tage. 

Kapitel 37 
Hvordan Loisselench spiste til aften sammen med dronningen. 


94. Da kongen og dronningen var vendt tilbage til deres slot Hôtel de Saint- 
Pol, befaler kongen at dronningen gennem sine hovmestre skal indbyde 
Hr. de Loisselench og hans følge til aftensmad og også invitere Saintré. 
Og da det var blevet spisetid, tog Saintré med fornemt følge af sted for at 
hente Hr. de Loisselench. Og da de var kommet tilbage til dronningen og 
konverserede damerne, kom hovmesteren og bad dem gå til bords. Så satte 
dronningen Hr. de Loisselench ved sin højre side og sagde til Saintré: 

— Eftersom det i dag er en festdag for begge, vil jeg sidde i midten. Trods 
mange protester og høflige fraser måtte Saintré adlyde. Belle Cousine, som 
var henrykt over den store ære som dronningen viste ham, sagde idet hun 
satte sig: 

— Saintré, kære herre, gid Gud må skænke Dem stadig større hæder! 

— Frue, sagde han, det er ikke fordi jeg har fortjent hæderspladsen, men 
det er dronningens befaling. 

Så tilkaldte dronningen Hr. de Morg fordi han talte fransk, og placerede 
ham overfor Hr. de Loisselench så de bedre kunne føre en samtale. De 
andre polske baroner, riddere og væbnere satte hun mellem damerne, som 
gjorde stor stads af dem. Det er overflødigt at nævne at der blev serveret 
vine og fornemme retter af enhver slags. Og da bordene var taget ud, spil- 
lede musikanterne op til dans. Kongen sluttede sig snart til dem sammen 
med sine brødre og andre af kongeligt blod. Efter at der var blevet danset 
og sunget mange sange, sendte kongen tidligt bud efter vin og krydret 
konfekt af hensyn til den anstrengende dag Hr. de Loisselench havde haft, 
og også fordi han var skadet, og skønt han bestræbte sig på at virke sund 
og frisk, sagde lægerne at han havde store smerter. Saintré brød da op for at 
ledsage Hr. de Loisselench med stort og fornemt følge, og da de tog afsked 
med hinanden, inviterede han ham med hele hans stab til middag næste 
dag. Hvad er der mere at fortælle? I middagen deltog lensherrer, fruer og 
frøkner, riddere og væbnere og andre folk af stand, og i lange tider havde 
der ikke været afholdt så fin en middag. Kort og godt, da bordene var taget 

ud, spillede musikanterne op til dans. Forst blev der danset langsomme 
danse og sunget sange, dernæst fulgte nyere danse og kunstfærdige mauriske 
danse. Ingen kunne mindes at der havde været nogen smukkere, gladere 
og mere veltilrettelagt fest. Men på grund af Hr. de Loisselenchs smerter i 
hånden måtte man afkorte festen, og alle gik da hver til sit. 


Fem dage senere, da Hr. de Loisselench følte han havde det lidt bedre, 
indbød han Saintré og nogle lensherrer og fruer til at komme at spise 
middag hos ham efter polsk skik. Der blev her serveret vine og forskellige 
prægtige retter der er uvante for os. Så blev bordene taget ud, og der blev 
danset og sunget mange sange. Efter den overdådige banket, hvor man 
blev rigeligt beværtet, og da man havde rejst sig fra bordet, lod Hr. de Lois- 
selench et stort sølvfad gå rundt, hvori der lå en hel mængde guldindfattede 
diamanter og rubiner i en skøn blanding. Og rundt ved bordene var der 
ikke nogen frue eller frøken som ikke fik en af dem. Så tog man afsked og 
bød hinanden godnat. 


Kapitel 38 
Hvordan Hr. de Loisselench tog afsked. 


95. Næste dag tog Hr. de Loisselench sammen med sit følge afsked med 
kongen, dronningen, kongens brødre og andre af kongeligt blod, desuden 
de fornemste af damerne, for at tage af sted og rejse videre næste dag på 
deres pilgrimsfærd til Santiago de Compostela.” 


Og den aften sendte kongen penge til gæsterne for at betale alle deres 
udgifter. Næste morgen sendte han til Hr. de Loisselench et stykke sil- 
kefløjl i højrød purpurfarve og rigt indvirket med guld i guld, for tyve 


87. Santiago de Compostela i det nordvestlige Spanien var et vigtigt valfartssted for pilgrimme i 
middelalderen. 

mark guldservice og for to hundrede mark solvservice og desuden en 
smuk ridehest fra Apulien. Til hver af fire andre baroner forærede kongen 
et stykke mønstret fløjl i højrød farve og en smuk ridehest og til alle de 
andre riddere et stykke ensfarvet fløjl og til væbnerne et stykke mørke- 
rødt satin; til Brunswick, herolden, en meget kostbar kåbe og hundrede 
francs med afbildning af kongen til hest. Og dronningen forærede til Hr. 
de Loisse-lench et stykke kostbart silkefløjl i azurblå farve indvirket med 
guld og desuden et rigt smykke med en fladsleben diamant indrammet 
af tre store perler og tre fine rubiner. Og til hver af fire andre baroner et 
stykke azurblåt, mønstret satin indvirket med guld. Og til hver af ridderne 
et stykke azurblåt, mønstret satin. Og til væbnerne et stykke ensfarvet 
blåt satin. Og Belle Cousine sendte ham en meget kostbar diamantring 
til en værdi af femhundrede francs. Og hver af kongens fire brødre gav 
også rige gaver, til nogen en ridehest, til andre guldindvirket silkestof 
eller service af guld eller sølv i stor mængde. Og da de fremmede så alle 
disse æresbevisninger og de kostbare gaver fra kongen, dronningen og 
lensherrerne og også fra Belle Cousine, vendte de om for at takke dem 
allerunderdanigst skønt de allerede havde taget afsked. 


Da de havde forladt deres logi, kom Saintré, der fulgte dem overalt, og 
forærede Hr. de Loisselench en stor og stærk stridshest udstyret med sadel 
og pandeharnisk med fjerprydelse og skinnende brystplader af fint, forgyldt 
sølv, frynser af silkefløjl indvirket med guld og silke, alt sammen smukt at 
skue, Til gengæld forærede Hr. de Loisselench Saintré sin egen smukke 
stridshest med guldbroderet skaberak foret med zobel, netop den hest han 
havde redet på ved dysten, og som nu var blevet gjort i stand til at blive 
foræret bort. Så steg de begge op på de heste som de lige havde fået foræret, 
og i dette smukke selskab fulgte Saintré dem på vej en hel mil. 

Men nu vil jeg ikke fortælle mere om Hr. de Loisselench og hans følge, som 
drager videre til Santiago de Compostela under høje lovord om kongen, 
dronningen, lensherrerne, Belle Cousine og hele det franske hof som tak 
for de gaver og hædersbevisninger, de havde modtaget. De sagde overalt 


88. En turneringshests udrustning er vist på illustrationen s. 128. 

Opførelse af indkvarteringshuse ved Calais med henblik på den store turnering mod englen- 


derne. 


at det franske hof i sandhed var et monster på gavmildhed og et sted hvor 
man var skolet i at vise gæsterne al mulig hæder. 


Efter et års forløb ønsker Belle Cousine at Saintré skal drage ud på en ny våbenfærd, 
denne gang mod engelske riddere. Han skal dyste mod forskellige modstandere, 
og som sted for turneringen vælges Gravelines i nærheden af Calais. Her opføres 
to store, luksuøst udstyrede træhuse, hvor kombattanter fra fransk og engelsk side 
skal indlogeres. Der dystes tre dage om ugen i fire uger med fornemme deltagere 
fra engelsk side, bl.a. greven af Boucquincan (Buckingham) og greven af Vuarvich 
(Warwick). Saintré vinder de fleste af løbene, men dommerne vedtager at der er 
kæmpet fremragende på begge sider, og begge parter har høstet hæder uden at for- 
årsage drab eller blodsudgydelse. 


Efter at have tilbragt femten måneder uden dyster får Saintré chancen for at svare 
på en udenlandsk udfordring. En ridder og en væbner fra Lombardiet er kommet til 
det franske hof for at søge modstandere til en dyst, og Saintré og Boucicaut, tidens 
ideal af en kampridder, melder sig som deltagere i en tvekamp til fods. De kæmper 
»Som vilde løver", og da Saintré får slået øksen ud af hånden, kæmper han videre med 

Franskmandenes afrejse til korstoget. I baggrunden Paris tårne. 


sværdet i i begge hænder, og med det støder han sin modstander tilbage så denne 
falder fladt ned på jorden og taber sin økse ud af hånden. Der er nu to kombattanter 
mod den anden italiener, som opgiver og overgiver sig. Herefter gælder Saintré for 
at være „den mest afholdte og mest ærede væbner i Frankrig“. 


Belle Cousine finder at det er på tide at Saintré bliver udnævnt til ridder. Hans be- 
drifter kunne for længst have skaffet ham denne titel, men han har hidtil afslået da 
han ønsker at det skal ske i forbindelse med et slag under kongens ledelse eller i en 
kamp mod saracenerne. Han er parat til at samle en hær til et togt til Prusse (Prøjsen) 
for at bekæmpe de vantro saracener. Det bliver et veritabelt korstog med deltagelse 
af de fornemste adelsmænd fra alle dele af Frankrig. Saintré får kommandoen over 
den hærafdeling der fører kongens banner. Senere slutter utallige riddere sig til, fra 
England, Holland og Tyskland og endog Ungarn og Letland. Alle de deltagende 
adelsmænds navne remses op med angivelse af deres våbenskjold og krigsråb, en 
veritabel adelskalender med slægtsnavne på riddere fra de franske provinser og de 
deltagende fremmede lande. Før det indledende slag bliver Saintré slået til ridder af 
kongen af Bøhmen. Det foregår på følgende måde: 

Kapitel 39 
Hvordan Jean de Saintré blev slået til ridder af kongen af Bøhmen. 


120. Og da man nâede frem til dagen der var fastsat for slaget, begav 
alle de kristne adelsmænd sig ud på slagmarken, efter at de i den tidlige 
morgen havde overværet højmessen som ærkebispen af Køln celebrerede. 
Alle befandt sig i nådens stand”? som gode kristne efter at de havde fået 
syndsforladelse af den pavelige legat, kardinalen af Ostia. Og efter at alle 
havde bedt hinanden om tilgivelse, blev de der ønskede det, beværtet med 
morgenmad. Derpå steg alle til hest og stillede op i deres respektive hær- 
afdelinger. Saintré stiger også til hest og rider hen til kongen af Bøhmen. 
Her drog han sit sværd og i Guds, Vor Frues og Sankt Denis navn bad 
han om at få tildelt ridderordenen. Den tapre konge, som holdt meget af 
kong Jean og alle franskmænd, gav ham med stor glæde ridderslaget og 
ridderordenen idet han bad Gud skænke ham al den ære og lykke han 
kunne ønske sig. Og fra da af blev han overalt kaldt seigneur de Saintré. 
Og alle de der ønskede at blive riddere, gik frem den ene efter den anden. 
Da blev der rejst mange bannere og den yderste spids klippet af mange 
lansefaner.?? Og herefter vendte alle tilbage til deres hærafdelinger, og efter 
at alle havde gjort korsets tegn, gav de sig til at ride frem. 


Saracenernes hær er ,den største siden Muhammeds lov blev indstiftet”, Den anføres 
af konger og kejsere fra Indien, Persien, Egypten, Mesopotamien, Arabien, Tyrkiet 
og hvad der ellers kan nævnes af lande og provinser under muhamedansk styre.” 
De kristne og saracenske hærafdelingers opstilling, bemanding og ledelse angives 


89. I den katolske lære udtryk for den tilstand den kristne befinder sig i når han har skriftet og 
fået syndsforladelse. 

90. Afklipningen af den yderste spids af lansefanen symboliserer den almindelige ridders overgang 
til bannerførende ridder (chevalier banneret). Herved kommer lansefanen til at minde om det 
rektangulære banner (bannière), der kun måtte føres af en ridder der kan samle so vasaller 
under sig. 

91. Se tekstuddrag i Indledning, afsnit 9 „Den historiske virkelighed“, med en opremsning af de 
lande der har leveret tropper til saracenernes hær. 

detaljeret. Hovedanforerne for de to hære er henholdsvis ,Stortyrken af Persien“ og 
Jean de Saintré. Af selve slagets gang gives der følgende beskrivelse. 


Kapitel 40 
Her begynder slaget. 


122. Da de to hære kun var et bueskuds afstand fra hinanden, lod Stortyr- 
ken sin hær gøre holdt for at iagttage de kristnes slagorden og for at holde 
sine folk og heste parat. Men da han så at den franske fortrop ikke rørte 
sig ud af stedet, og da skytset fra kanonerne og feltslangerne” og pilene fra 
buerne og armbrøsterne på begge fløje voldte stor skade i tyrkernes rækker, 
besluttede han at skifte taktik og befalede at hans fodfolk, der stod bag 
ham, skulle dele sig i to afdelinger, og at hver afdeling skulle angribe hver 
sin fløj af bueskytter. Men de led så stor skade da de blev ramt af en regn 
af pile, at ingen turde rykke frem. Så lod Stortyrken i sin fortvivlelse sine 
rytterafdelinger avancere, og så hurtigt hestene kunne løbe, rider de under 
høje skrig frem mod den franske fortrop. Så råbte franskmændene så højt de 
kunne: „Jesus! Vor Frue! Montjoie! Sankt Denis!“. Kongens rytterafdelinger 
rykker frem til angreb, de andre afdelinger følger efter, de styrter af sted 
alt hvad remmer og tøj kan holde, blander sig med tyrkerne i nærkamp 
og uddeler drabelige hug. Saintré red frem på sin kraftige stridshest i fuld 
udrustning, iført en kappe, der ligesom hestens skaberak var prydet med 
emaljeret guldsmedearbejde der viste hans adelige våben, og med en præg- 
tig fjerbusk på hjelmen, hvilket gjorde ham let genkendelig. Takket være 
Guds gode vilje rammer han da med sin lanse Stortyrken i sprækken ved 
hagestykket på hans hjelm og stak hele lansespidsen ind. Ved det kraftige 
stød væltede han Stortyrken af sadlen, og denne faldt død til jorden med 
lanseskaftet ragende frem. Så udkæmpedes der et vildt og voldsomt slag, 
for kun få af tyrkerne havde fået kendskab til deres anførers død. Det var 
et frygteligt syn: Heste der faldt over hinanden, og råben og skrigen fra 


92. En feltslange er en lettere kanon med et langt løb. 

Slaget mod saracenerne. I forgrunden kæmper fodfolket. Bagved tørner rytterne sammen. De 
vantro, hvoraf de fleste har skæg, synes at være ved at give op. Midt i mylderet retter Saintré, 
der rider på en hest med et prægtigt skaberak, et kraftigt lansestød mod en fjende i rustning 
— antagelig Stortyrken. 


alle sider. Da Saintré ser at han har mistet sin lanse, trækker han straks sit 
sværd og hugger løs til højre og venstre, og der var ikke en af tyrkerne der 
kunne stå sig mod ham. Og da han søger frem mod fjendens banner, blev 

han angrebet fra alle sider, og hvis ikke Gud havde stået ham bi, og der 
hurtigt var kommet forstærkning fra hans folk, ville han uvægerligt være 
blevet dræbt. Men kongens rytteri, der fulgte ham overalt, stødte hurtigt 
til, og han fik undsætning fra franskmænd og deres allierede. Det vil føre 
for vidt at nævne alle der udførte store bedrifter, og hvis jeg nævner nogle 
og ikke andre, kan jeg virke forudindtaget. Jeg beder derfor deres efterkom- 
mere undskylde sådanne udeladelser. Men Hr. de Saintré må jeg opholde 
mig længere ved da det er ham historien handler om. Da Hr. de Saintré 
således var blevet reddet fri, sporede han sin hest og farer frem mod den 
tyrk der holdt deres banner. Han gav ham med sværdet så kraftigt et slag 
over hånden at banneret faldt til jorden. De andre tyrker, som ventede på 
undsætning mens de kæmpede videre, forsvarede sig som de tapreste af 


alle i den tyrkiske hær. 


123. Mens dette grusomme slag stod på, rykkede de to sultaner nærmere, 
men da de så Stortyrkens banner på jorden, standsede de og lagde råd op 
om hvilken plan de skulle følge for at angribe de kristne. Tyrkerne, som 
ikke kunne tilbagevise angrebet, trak sig tilbage, både til hest og til fods. 
Så red de to sultaner og deres mænd så hurtigt hestene kunne strække 
ud, og bad den tredje hær hurtigt komme dem til undsætning. De kom 
i nærkamp med de kristne, men for at bringe undsætning til fortroppen, 
som var meget udmattet, traf det sig så heldigt at kongen af Bøhmen og 
hans hær, som dannede fløjen til den ene side, og hertugen af Letland, som 
udgjorde den anden fløj, og som var anfører for de polske tropper, stødte så 
kraftigt ind i de fjendtlige linjer at de gennembrød dem og nåede frem til 
bannerne, hvoraf et blev slået til jorden. Da fodfolkshæren, der fulgte efter, 
så at deres anførers banner lå på jorden, var der ingen der turde rykke videre 
frem. Anførerne for den tredje hær, der var under kommando af kongen 
af Storarmenien, kongen af Fez, kongen af Marokko, kongen af Aleppo og 
hertugen af Valakiet,” opdagede at deres to andre hære var opløst, og at de 
kristne endnu ikke havde sat hovedhæren ind, ej heller bagtroppen eller 
de to fløje med fodfolk, og blev da aldeles forfærdede. Ikke desto mindre, 


93. Provins i det nuværende Rumænien. 

da de nu engang var kommet for at kæmpe, og kunne disponere over 
store styrker af ryttere og fodfolk, besluttede de at de hurtigst muligt ville 
angribe. Og da de kristnes hovedhær så den sidste af fjendens hære nærme 
sig, gav de fyrster som havde kommandoen og endnu ikke havde fundet 
anledning til at angribe, besked til bagtroppen om at rykke nærmere. Når 
hovedhæren gik til angreb, skulle bagtroppen støde ind i fjendens flanke, 
og de to franske fløje med fodfolk skulle rykke frem i samme slagorden 
som før, for på den store slette var der hverken skove eller dale hvor de 
kunne skjule sig. Denne instruks blev fulgt, og straks derefter gik alle til 
angreb. Således indledtes et vildt og grusomt slag, som ville have kunnet 
ende dårligt for de kristne. Men så blev bagtroppen sat ind under kampråb 
som „Vor Frue!“ fra franskmændene og „Sankt Lancelot!“ fra kongen af 
Ungarn. Rytterne satte sporerne i og med fældede lanser angreb de fra siden, 
og fra de to fløje faldt der en regn af pile ned over denne hob af vantro 
hunde og fordømt kryb. Så snart de mærkede det kraftige skyts, opløstes 
de og tog flugten. 


Slaget mod saracenerne i „Prøjsen“. Franskmændene til venstre. Saintré gennemborer Stor- 


tyrkens skjold. 

Myrderiet var enormt, og da de var forsvarsløse, blev de slagtet som får. 
Kampen mellem de to rytterhære varede meget længe og ville have varet 
længere endnu på grund af det store antal kæmpende hvis ikke den franske 
bagtrop var rykket frem, hvilket fremskyndede fjendens nederlag. Deres 
bannere blev slået til jorden og ødelagt, og de selv blev ved Guds nådige 
indgriben jaget på flugt. 


124. Massakren på de vantro var så voldsom at der hverken før eller siden, 
i hvert fald ikke siden slaget i Thessalien hvor Pompejus blev besejret, er set 
noget lignende. Her faldt kejseren af Kartago, de to sultaner henholdsvis af 
Babylonien og af Mabaloch, Stortyrken Bagazul, hertugen af Valakiet, mens 
kongen af Marokko og kongen af Aleppo blev taget til fange. Mange andre 
fyrstelige herrer blev taget til fange eller dræbt, så mange at jeg springer 
dem over for ikke at gøre historien for lang. Forfølgelsen af dem strakte sig 
over seks mil, indtil natten faldt på, og de kristne blev nødt til at trække 
sig tilbage. De slog lejr i et skovbryn i sumpene ved Lascan for at folkene 
og deres heste, der var meget trætte og udasede, kunne komme til kræfter 
og få deres sår plejet. 


Tidligt den næste morgen tog de ud for at gøre antallet af døde op idet nogle 
havde fortsat forfølgelsen om natten så man ikke vidste hvor mange der 
savnedes. Om natten var mange vendt tilbage da de kunne gå efter bålene. 
Tidligt om morgenen gik alle der ikke havde det fulde antal i deres trop, ud 
på kamppladsen og fandt der mange saracenere, der lå under deres heste og 
var hårdt såret, men endnu ikke døde. De rakte hænderne op for at overgive 
sig, men det var til døden de blev overgivet. Og alle de døde kristne trak 
de til side. De bar alle kors i forskellige farver således som anførerne havde 
givet ordre til. Også de sårede kristne blev trukket til side, og mange var i 
live lang tid efter. Alle blev båret tilbage til lejren eller til købstæderne for 
at blive plejet. De døde blev begravet med fuld honnør og under stor gråd 
og klage, efter at der var holdt højtidelige messer. Og de franske riddere 
var et forbillede for alle andre, for de klædte sig alle i sort, og for denne 
hengivenhed over for deres kammerater fik de mange lovord. 

Nyheden om denne hellige sejr bredte sig overalt, akkurat som Perseus 
sejr blev spredt ved Pegasus,?? den bevingede hest. Alle sendte meddelelse 
om sejren og om hvordan det var foregået, hjem til deres lande. Blandt 
alle de tapre bedrifter som hver enkelt havde udført, berettede man især 
om en ung, nyudnævnt ridder fra Frankrig, som hed Jean de Saintré. 
Hvordan han ved hærenes første sammenstød med sin lanse havde strakt 
Stortyrken død til jorden og siden med usædvanligt heltemod kæmpede 
så tappert at han nåede frem til tyrkernes banner, som han havde ramt 
så det faldt til jorden, foruden alle hans øvrige bedrifter, som det ville 
føre for vidt at opremse. 


Kapitel 41 


Hvordan Anjous våbenkonge fortalte den franske 
konge nyheden om ovennævnte slag. 


125. Og da denne hellige nyhed var blevet kendt overalt, strømmede alle 
sande kristne fra alle kanter under kraftig klokkeringning til kirkerne for 
at takke Gud. Som de andre kristne fyrster steg kongen af Frankrig straks 
til hest og begav sig til den store Notre Dame kirke for at takke Gud og 
Vor Frue, og siden drog han til kirken i Saint-Denis. Kort efter fik An- 
jous våbenkonge, som havde været med i slaget, foretræde for kongen og 
berettede med egen mund om begivenheden. Han fortalte hvordan det 
hele var gået til, og han fremhævede de tapre bedrifter adelsmændene i 
hans kongerige havde udført, både de levende og de døde, især Hr. Jean 
de Saintrés bedrifter, som også var nævnt i alle brevene. Og da kongen 
erfarede at rygtet havde talt sandt, sagde han: 

— Oh, kære Gud, vær evig lovet! Forbarm dig over dem der er døde i din 
tjeneste! 


94. Den græske mytologiske figur Pegasus, gudernes budbringer, var opstået af det blod der frem- 
kom da helten Perseus havde hugget det skrækindjagende hoved af uhyret Medusa. 

Og som tak for den gode nyhed forærede han väbenkongen sin kåbe og 
tre hundrede daler. Nu blev der stor glæde ved hoffet og i byen, som man 
nok kan tænke sig, undtagen hos fruerne og fraknerne og alle dem, der 
havde mistet en kær ven. Og nu vil jeg ikke fortælle mere om dette emne, 
men vende tilbage til Hr. de Saintré. 


Kapitel 42 


Hvordan Hr. de Saintré kom til Paris med talrige riddere 
og fik foretræde for kongen, og hvordan kongen gav ham og 
hans følge en hjertelig modtagelse og viste dem stor ære. 


126. Da Hr. de Saintré og hans ædle ridderfølge var kommet til Saint-Denis 
og havde holdt andagt i kirken, blev de mødt af de tre førnævnte hertuger 
og en stor mængde andre adelsmænd så at der næppe var nogen tilbage i 
Paris. De holdt nu deres indtog i Paris i samme orden som de var draget 
af sted. De tog opstilling på den store plads foran Saint-Pol slottet, uden 
de dødes bannere og uden de bannere der førtes af Hr. de Chåtel-Frémont 
og andre riddere som var efterladt med svære sår. I deres sted førte Hr. de 
Maulévrier kongens banner efter enstemmigt valg. De blev modtaget med 
æresbevisninger og fik en hjertelig velkomst af de høje herrer og de andre 
riddere. Og da de havde fået foretræde for kongen og dronningen, Belle 
Cousine og hoffets herrer og damer, som opholdt sig i riddersalen, gjorde 
de ved indgangen en første reverens. Kongen, der sad ned, rejste sig op for 
at hædre dem og vise sin store glæde, gik dem et par skridt i møde og i sin 
store glæde berørte han hver enkelts hænder, og alle rørte ved ham. Alt 
imens går Hr. de Saintré og andre frem og gør reverens for dronningen, 
Belle Cousine og alle de tilstedeværende damer, som viste deres store glæde 
over deres tilbagekomst, med undtagelse af enkelte damer hvis gode venner 
eller nære familiemedlemmer var blevet derude på slagmarken. Og da de 
alle havde gjort reverens og kysset og omfavnet fruerne og frøknerne, sagde 
kongen, der igen havde sat sig på sin trone: 

— Kære venner! Lovet være Vorherre og hans velsignede moder fordi I er 
vendt tilbage i så stor ære og glæde. Gid de må tilgive de arme sjæle som 
blev derude. Ifølge vor hellige tro bør vi stole på at de nu er frelste. Men 
for at Vorherre skal fri deres sjæle for skærsildens pine og skænke dem hvile 
i sit herlige himmerigs paradis ønsker og befaler vi at alle skal komme til 
aftenmesse og morgensang for de døde og i morgen til bøn for de døde og 
en højtidelig messe, som vor biskop skal forestå. Og ved alle kirkens altre 
skal der holdes rekviemmesser, forudsat der kan skaffes præster nok. Jeg 
beder alle deltage i disse ceremonier, som efter vort ønske og vor befaling 
skal fortsætte i tredive dage. Desuden befaler vi at der skal holdes en daglig 
mindemesse og en årlig sjælemesse på den selv samme dag hvor vore krigere 
som sande martyrer endte deres dage i Guds tjeneste. 


127. Og således skete det. Og nu vil jeg ikke berette mere om dette emne, 
men fortælle om Fruen, der brændte efter at tale med Hr. de Saintré og 
gav ham sit signal, som han straks besvarede. 


Om aftenen efter disse begivenheder kappedes kongen, dronningen og 
alle hoffets herrer og damer om at fejre de hjemvendte riddere, især Hr. 
de Saintré. Fruen gjorde ikke så meget ud af det som de andre, men i sit 
hjertes overstrømmende glæde kunne hun dog ikke afholde sig fra at nærme 
sig ham og sige: 

— Hr. de Saintré, når damerne er færdige med at fejre Dem, kan det 
måske blive vores tur til at tale med Dem! Vi husker den tid hvor man 
anså Dem for en meget elskværdig væbner. Har De ændret Dem nu da 
de på grund af Deres tapre bedrifter kan kalde Dem monseigneur og er 
udnævnt til ridder? 


Efter disse ord tog hun sin nål og gav sit signal, som Saintré straks besvarede 
mens han smilende sagde: 

— Frue, hvad jeg end har udrettet, og hvad jeg end er blevet til siden De 
sidst så mig, er jeg helt den samme som før. 


128. Derefter gav de sig i alles nærværelse til at tale om mange andre ting 
indtil der blev tid til at spise til aften. Da bordene var taget ud, var der 


187 


ANTOINE DE LA SALE 


nogle der talte om at danse, men da kongen og dronningen hørte det, 
sagde de at af hensyn til de faldne skulle der hverken synges eller danses, 
og for at alle tidlig næste morgen kunne gå til messe, bad han snart om at 
få serveret konfekt og godnatvin. 


Og da kongen var gået ind i sit sovegemak, sagde Hr. de Saintré smilende 
til ham: 

— Herre konge, i anledning af vor hjemkomst beder jeg Dem i nat sove 
hos dronningen. 

Kongen, som var en meget elskværdig fyrste og holdt meget af Saintré, 
sagde leende: 

— De har altid været et behageligt menneske og helt på damernes side! For 
at vise min venlighed mod Dem vil jeg gøre som De siger. 

Så gik Saintré leende hen til dronningen og sagde: 

— De skylder mig stor tak, Frue. 

Og da dronningen så ham le højt, spurgte hun: 

— Hvad skylder jeg Dem stor tak for, Saintré? 

— Sig bare tak, Frue, så skal jeg nok fortælle Dem det. 

— Det vil jeg ikke, sagde dronningen, De vil drive gæk med mig. 

— Frue, det er noget, kongen, De selv og også jeg vil have stor fornøjelse 
af. Stoler De ikke på mig? 

— Jo, det gør jeg da! sagde hun. Derfor siger jeg Dem nu stor tak. 

Så sagde Hr. de Saintré: 

— Frue, De kan glæde Dem. Jeg håber at De i nat, hvis det ikke allerede er 
sket, vil få lavet en smuk søn, for i anledning af vor hjemkomst har kongen 
på min anmodning indvilliget i at sove hos Dem. 

— Ih! sagde dronningen. Hvor er De flink! Det er ikke længere siden end i 
forgårs at jeg sov hos ham. Men sig mig lige, hvad er det der har fået Dem 
til at rette denne anmodning til kongen? 

— Frue, sagde han, det skal jeg sige Dem. De ved nok at når en fornem 
herre eller dame besøger et sted hvor der er børn i skole, så får børnene 
en fridag. 

— Åh, Saintré, Saintré, sagde hun, De går krogveje! Jeg beder dem ind- 
trængende være tro over for Deres våbenskjold og Deres ære og sige mig 


sandheden. 

Så tager hun ham i ærmet og siger: 


— De slipper ikke før jeg får det at vide. 


Så tilkaldte Saintré leende Belle Cousine og sagde: 

— Kære Frue, hjælp mig, dronningen vil lægge pres på mig. 

Så fortalte han fra ende til anden om den anmodning han havde rettet til 
kongen, og hvad han havde sagt til dronningen. Så sagde Fruen til dron- 
ningen: 

— Åh jo, høje Frue, lad ham slippe, han har sagt sandheden. 

— Nej, svarede dronningen, her stikker noget under, for kongen sagde i 
går at han gerne ville have at de kunne tale sammen i ro og mag, og Saintré 
har fundet et påskud for at være et andet sted. 

Fruen, der var bange for — og man er ofte bange for sandheden — at deres 
latter og signaler vakte dronningens mistanke, ville for enhver pris skjule 
deres forehavende og sagde til Saintré: 

— Hov, min herre, er De sådan en filur? Tro mig på mit ord, De skal ikke 
slippe herfra før De har sagt sandheden 

Så sagde han til dem: 

— Sig mig ærligt, mine damer, hvis jeg siger det, vil De så lade mig gå? 
— Naturligvis, sagde dronningen. 

— Og De, Frue, vil De love det ligesom dronningen? 

— Javist, sagde hun. 

Så sagde han: 

— Vi har nu ikke bestilt andet end at ride i en måneds tid eller halvanden, 
og fordi kongen gerne ville udspørge mig hele natten mens jeg hellere ville 
hvile mig og sove, prøvede jeg at slippe fra ham på denne måde. 

— Åh, sagde dronningen, nu tror jeg Dem. 

Så sagde Fruen, idet hun gentog sit signal: 

— Det må man sige, det var godt fundet på. 

Og da det længe ventede øjeblik kom hvor Fruen og hendes ven rigtig 
kunne tale sammen, ja, hvad skete der så? Der blev givet kys den ene vej og 
den anden vej, og de kunne slet ikke få nok, og der blev stillet spørgsmål 
og givet svar som deres kærlighed gav anledning til. Og i denne frydefulde 
lykke svævede de indtil de måtte skilles igen. Denne lykke kunne de kun 
opleve når dronningen sov hos kongen, men det lykkedes dem hver gang 

dette behagede kongen. Hvad er der mere at fortælle? Säledes gik der 
femten måneder. Og nu vil jeg ikke berette længere om deres kærlighed, 
som var så trofast og hemmelig at det var den sandeste kærlighed man har 
kendt i denne verden. 


Efter korstoget nyder Saintré samværet med sin dame, men finder det efterhånden 
utilfredsstillende at han hidtil altid har foretaget våbenbedrifter på hendes opfordring. 
Tiden må være inde til at han selv tager initiativ til at forberede og gennemføre en 
turnering. Han beslutter at danne et hold af udfordrere, bestående af seks væbnere 
og seks riddere, med ham selv som anfører. Han finder det ønskede antal medkom- 
battanter, som er henrykte for at få lejlighed til at dyste i selskab med en så berømt 
ridder. Men de skal naturligvis alle have deres dames tilladelse, og da Saintré meget 
ydmygt forelægger sin idé for Belle Cousine, bliver hun mod hans forventning 
aldeles fortørnet over at han ikke fra begyndelsen har spurgt hende om lov. Han 
forsvarer sig med at han har gjort det for at skaffe hende uventet hæder, og beder om 
forladelse for sin ubesindighed. Belle Cousine vil have ham til at tilbagekalde aftalen 
med sine kampfæller, men det mener han vanskeligt at kunne gøre da de allerede 
af deres damer og deres lensherrer har fået lov til at dyste. Med sur mine indvilliger 
Belle Cousine langt om længe i at fæstne udfordringstegnet på hans venstre skulder. 
Saintré har også forsømt på forhånd at anmode om kongens tilladelse, og han og 
dronningen viser ligeledes stor utilfredshed med Saintrés egenrådige forehavende. 
Kongen overvejer at straffe Saintré, men efter rådslagning med sine hertugbrødre 
— i betragtning af at rygtet om udfordringen allerede har bredt sig — lader han nåde 
gå for ret og godkender planen. 


Det er Saintrés hensigt at bekendtgøre udfordringen i Tyskland, og hvis der ikke 
dér findes passende modstandere, da at forsøge i England. Ved den tyske kejsers hof 
er mange riddere opsatte på at kempe mod franskmændene, og ved lodtrækningen 
finder man det krævede antal kombattanter. I nærheden af Køln rider de med stort 
følge franskmændene i møde, for at give dem en festlig modtagelse ved deres indtog 
i byen. 

Kapitel 43 
Om Belle Cousines store sorg og hvilken beslutning hun tager. 


136. Belle Cousine, som således er berøvet sin ven, overværer hverken 
turneringer eller dystlob, ej heller deltager hun i dans og jagt og andre 
adspredelser som hendes hjerte kunne finde behag i. Og når hun ser el- 
skende gå og snakke sammen side om side, bryder hendes sorg frem på 
ny. Knuget af længsel mister hun appetitten, har hverken lyst til at spise 
eller drikke, opgiver at sove og ligger vågen hele natten. Herved bliver 
hendes ansigtsfarve, fra at være frisk og farverig, helt bleg, hvilket vækker 
stor forundring hos alle. 


Dronningen, der ser hvor dyster, bleg og tungsindig hun er, spørger hende 
flere gange hvad der er i vejen. 

— Frue, sagde Belle Cousine, det betyder ikke noget. De ved jo nok, at vi 
kvinder, mellem os sagt, bliver dårlige når det passer os. 

— Sandt nok, siger dronningen, og tit og ofte mere end det passer os. 
Men, ærligt og oprigtigt, Belle Cousine, sig os hvad De fejler, og hvor 
dårligdommen sidder; og hvis vi kan hjælpe Dem, så kan De være sikker 
på at vi af hele vort hjerte vil bestræbe os på det. 

— Åh, kære Frue, det takker jeg for så ydmygt jeg kan. 

Og her sluttede deres samtale. 


Men dronningen, som holdt meget af hende, besluttede at sende bud efter 
sin lege, mester Hugues de Fisol, en udmærket, dygtig læge og filosof, der 
gennem dronningen forhørte sig om hendes dårligdom, så meget hun nu 
ville røbe. Han beordrede da at hun skulle holde sig i ro, og at han ville 
komme og tilse hende næste morgen; og således skete det. Efter at mester 
Hugues om morgenen havde undersøgt hele hendes tilstand, fandt han 
hende legemligt sund, fri for hovedpine, nyrefeber, gigt og andre onder. 
Men i hendes hjerte var der indkapslet en smerte, som, hvis den ikke hur- 
tigt blev kureret, snart ville volde hendes død. For ved denne knugende 
smerte ville alle livsånder der udgår fra hjertet, kvæles og svinde hen. De 

fra Nil | PTE 


Mester Hugues aflægger lægebesøg hos Belle Cousine. Til venstre en hofdame. 


var næsten helt kraftesløse allerede. Dog trøstede han hende så godt han 
kunne, og sagde: 

— Frue, med hensyn til det legemlige, finder jeg at alt står vel til; men 
Deres hjerte har det ikke godt. Det bærer på en stor, hemmelig sorg, som, 
hvis der ikke hurtigt bliver rådet bod herpå, vil medføre en så kraftig hen- 
sygnen at det ikke kan helbredes. Derfor, Frue, prøv at få bugt med denne 
smerte, så vil jeg overveje det videre fornødne. 

Kapitel 44 


Hvordan Belle Cousine svarede mester Hugues, 
og hvordan han trostede hende. 


137. Da Belle Cousine har hørt mester Hugues beskrive hendes dårligdom 
så præcist, siger hun: 

— Mester Hugues, ak og ve! Jeg har i mit hjerte kun én smerte, som De nok 
kunne hjælpe mig med alene med Deres ord. Og tro mig, hvis dette skulle 
behage Dem, ville jeg for altid være Dem hengiven; og desuden ville jeg 
forære Dem en dejlig kåbe af det fineste skarlagen som man kan finde. 
Da mester Hugues hører tale om en skarlagenskåbe, siger han glædestrå- 
lende: 

— Frue, befal; for der er intet jeg ikke vil gøre for Dem hvis det står i 
min magt. 

— Virkelig? sagde Fruen, det skal De have tak for, mester Hugues. Læger 
er jo skriftefædre. Det jeg vil fortælle Dem, vil ikke bringe Dem vanære 
eller skade. Jeg beder Dem derfor holde det for Dem selv. 

— Sig dristigt frem, Frue, for af mig vil der ikke blive røbet et eneste 
ord. 

— Vel, mester Hugues, mit hjertes mismod stammer fra det ønske jeg har 
om at tage hjem en to-tre måneder for at se til mine jordbesiddelser, hvad 
der er stort behov for; for jeg har ikke været der i 16 år, og det er gået ud 
over bedriften. Og jeg er sikker på at hvis dronningen vidste at ønsket 
kommer fra mig, ville hun ikke være mig gunstigt stemt. 

— Oh, Frue, sagde mester Hugues, jeg tager ansvaret; vær bare rolig, De skal 
nok komme af sted. Og jeg ved også hvordan. Men De må holde Dem inden 
døre i Deres kammer en tre-fire dage. Resten kan De overlade til mig. 


Mester Hugues gik til dronningen og sagde: 

— Frue, jeg har lige været hos Deres kusine. 

— Ak! sagde dronningen, sig mig, mester Hugues, hvordan har hun det? 
— For at sige det rent ud, frue, hun skranter, og jeg ser kun ét middel 
mod det. 

— Ak, hvad er det, De siger? 

— Ja, således forholder det sig. 

— Og hvilket middel findes der? 

— Frue, hun skal for Guds skyld have frisk luft på sin hjemegn en to-tre 
måneder. 

— Hvis hun fik lejlighed til det, ville hun så blive helbredt? 

— Ja, Frue, sagde mester Hugues, det håber jeg, ved Guds hjælp. Og jeg 
vil finde på en passende kost til hende og en styrkende mikstur. 


Dronningen går straks til Belle Cousine, som hun finder liggende i sen- 
gen. Så trøster hun hende så godt hun kan, især med at hun snart vil blive 
helbredt hvis hun kommer på landet i hjemlige omgivelser. Og at hun for 
Guds skyld skal være ved godt mod og skynde sig at komme af sted. Belle 
Cousine, som ikke begærede nogen anden medicin for at komme af med 
den sorg hun følte i sit hjerte når hun så andre elskende danse, synge og 
passiare, mens hun selv ikke kunne gøre dette før hendes bedste ven var 
vendt tilbage, blev meget opmuntret ved udsigten til at tage af sted. Og for 
at gøre fortællingen kort, så snart hun kunne, tog hun afsked med kongen, 
dronningen og lensherrerne, sagde hjerteligt farvel til alle og rejste bort. 
Men da hun tog afsked med dronningen, gav denne hende kun orlov i to 
måneder, og hun lovede at komme tilbage, hvis hun til den tid var kommet 
sig. Og så tog hun afsked og rejste bort. 


Kapitel 45 


Hvordan Belle Cousine vendte hjem til sin 
borg, og hvordan hun bliver fejret. 


138. Her må vi undlade at nævne navnet på den egn og de jorder og den 
borg som hun vendte tilbage til, for fortællingen beretter intet herom, og 
af årsager og forhold som omtales senere, bliver der ikke talt mere herom. 
Men jeg forestiller mig at hendes hovedborg befandt sig en mils vej fra 

en købstad, og en mils vej i en anden retning là der et abbedi som Belle 
Cousines forfædre havde grundlagt for mange år siden; og fra dette abbedi 
var der kun en mil til nævnte købstad. Borgen, abbediet og købstaden là 
således i hver sit hjørne af en trekant. Da nyheden om at fruen var vendt 
tilbage til sin borg, havde bredt sig over hele egnen, tager borgherrer og 
fruer, frøkner og væbnere, borgermænd og borgerkoner på visit hos hende, 
og herved fortog hendes store sorg sig lidt efter lidt. Og nu vil vi ikke berette 
mere om Fruens ophold, men vil fortælle om abbediet og stedets abbed. 


Kapitel 46 
Her fortælles om abbeden og hans abbedi. 


Som jeg har nævnt, var dette abbedi, som ikke nævnes ved navn her, grund- 
lagt af Fruens forfædre; og hver af dem betænkte det med rige gaver så at 
det i dag er et af de ti rigeste i Frankrig. Den daværende abbed var søn af 
en meget rig borger fra købstaden, som ved egne donationer og ved hen- 
vendelser til fornemme adelsmænd, herunder også til venner af pavehoffet 
i Rom, fik skænket så meget til abbediet at hans søn blev abbed der. Han 
var 25 år, høj af skikkelse, kraftig og smidig. I brydekamp, spring, bjælke- 
kast, stenkast og boldspil, som han dyrkede i ledige stunder, var der ikke 
nogen munk, ridder, væbner eller borger der kunne måle sig med ham. 
Hvad er der mere at fortælle? Han brugte tiden til alle slags adspredelser 
for at man ikke skulle beskylde ham for at være uvirksom. Desuden var han 
rundhåndet og gavmild med alt hvad han ejede, og derfor var han meget 
afholdt og lovprist af sine fæller. 


Da abbeden hørte om Fruens besøg, blev han meget glad. Han læssede en af 
sine arbejdsvogne med bunker af hjortekød, vildsvinehoveder, vildsvinesider, 
harer, kaniner, fasaner, agerhøns, fede kapuner, kyllinger og duer og et fad 
af den bedste Beaune-vin han kunne opdrive og sender det hele som gave 
til Fruen idet han beder hende modtage gaven. Da Fruen så den smukke 

gave, var hun godt fornøjet, og hun gav ordre til at beværte overbringeren 
rigeligt og takke abbeden. 


På den tid nærmede fasten sig, og da der var stor uddeling af syndsforladelse 
i abbediet mandage, onsdage og fredage i fasten, overvejede Fruen, grebet 
af stor fromhed, at være med der, men først når den store tilstrømning af 
folk var forbi og ikke de første fjorten dage af selve fastetiden. Så meddelte 
hun abbeden at hun allerede ville komme til messe næste dag for at opnå 
syndsforladelse. Abbeden, som aldrig havde mødt hende, blev ovenud 
lykkelig. Så gav han ordre til at fremlægge relikvier på alteret og ligeledes 
i oratoriet og kapellet, hvor Fruens forfædre lå begravet. Endvidere sender 
han bud til købstaden efter lampretter og laks og de bedste saltvands- og 
ferskvandsfisk som kan fremskaffes. Dernæst giver han ordre til at foder- 
hækkene og krybberne i staldene skal fyldes med hø og havre, og at der 
skal legges hvedehalm helt op til hestenes bug når Fruen kom. Og så blev 
der tilberedt vin og mad på mange forskellige måder og fyret op i kamre 
og sale for at Fruen og hendes folk kunne have det varmt, for den kolde 


tid var endnu ikke helt forbi. 


Og da Fruen var ankommet og var stået af ved klostrets port, var hushov- 
mesteren der og tre af de fornemste gejstlige, som på abbedens vegne på 
knæ overdrog hende råderet over abbediet, alle dets ejendele og hele klo- 
stret. Dem takkede Fruen mange gange idet hun gik forbi. Og da hun ved 
højalteret havde sagt sin offerbøn,” blev hun ført til kapellet for at overvære 
messen; og mod slutningen, da hun havde sagt sine tidebønner’! kom hr. 
abbeden ledsaget af priorer og munke, knælede ned og sagde: 

— Højærværdige Frue, velkommen til dette Deres hus; vi er glade og lykke- 
lige over at Gud har vist os den nåde at se Dem her iblandt os. Vi overlader 
Dem som vor patronesse og stifter abbediet med folk og ejendele. 

Så sagde Fruen: 

— Abbed, vi takker Dem hjerteligt. Hvis der er noget vi kan gøre for Dem 
og for alle i klostret, skal vi hjertens gerne udføre det. 


95. Se note 84. 
96. Tidebønner (heures) fremsiges på bestemte bedetimer i døgnet. 

139. Så bad Fruen om at se relikvierne. Abbeden rejste sig efter at have 
ligget på knæ. Så tager han hovederne, armene og andre knogler fra de 
hellige legemer som fandtes der i stor mængde, og sagde: 

— Her hviler den tapre fyrste, vor første grundlægger, som fra de første 
erobringer i Det hellige land hjemførte dette hoved, denne hånd og disse 
knogler fra den og den helgen. Og hans ædle broder skænkede denne finger, 
disse kæber og disse armknogler fra den og den helgen og den helgeninde. 
Således har, kort sagt, Deres ædle forfædre skænket dette store antal relikvier 
og bygget denne kirke og en stor del af de øvrige bygninger. Og resten er 
skabt af mine forgængere og de adelige herrer og damer fra egnen, som 
ligger begravet her. 


Da Fruen havde kysset relikvierne og skænket kirken en korkåbe, to mes- 
seskjorter og en alterdug til højalteret, alt sammen af fint, højrødt, guld- 
indvirket silkefløjl, havde hun i sinde at tage hjem. Og mens kørehestene 
og de andre heste blev fodret, og man skulle til at lægge seletøj på dem, 
førte abbeden Fruen til sit gemak så hun kunne varme sig. Dette værelse 
var behængt med klæde, havde gobeliner og glasruder og måtter på gulvet. 
Meget veltilpas og indladende sagde abbeden: 

— Lad os alle gå ud, og lad Fruen varme sig lidt og gøre sig det bekvemt! 
Og således skete det. 


Og da Fruen og damerne og frøknerne i hendes følge havde varmet og 
hygget sig, spurgte Fruen om vognene var klar. Abbeden, som allerede 
havde sagt til hushovmesteren at Fruen skulle spise til middag der, bad 
ham tage sig af sagen. Og dernæst gik de ind i salen. Og da Fruen kom ud 
af kammeret, førte abbeden hende til en nydelig lille sal, en slags modta- 
gelsesværelse behængt med klæde og gobeliner, med måtter på gulvet, glas 
for vinduerne og en dejlig brændeild. Her var der tre borde med prægtige 
linnedduge og et anretterbord, der var velforsynet med smukt service. Og 
da Fruen så at der var dækket bord, sagde hun til abbeden: 

— Abbed, skal De allerede spise nu? 

— Spise? svarede abbeden. Ja, er det ikke den tid? Se på uret. 

Det havde han stillet halvanden time frem så det viste middagstid. Fruen, 
der så at det var middag, ville skynde sig af sted. 

— Af sted? sagde abbeden. Jeg forsikrer Dem for at De skal ikke af sted 
uden at spise middag. 

— Spise middag? sagde Fruen. Det kan jeg sandelig ikke. Jeg har mange 
ting jeg skal udrette. 

— Lad mig lige høre, hovmester, og De, mine damer, vil De tåle at denne 
min første anmodning bliver afslået? 

Og hovmesteren og især fruerne og frøknerne, der var sultne og havde god 
appetit til middagen og tænkte at de nok ville få en middag der var bedre 
end deres hjemlige kost, skottede og puffede til hinanden og bad så ind- 
trængende Fruen om at imødekomme denne abbedens første anmodning 


at hun til sidst samtykkede. 


Kapitel 47 


Hvordan abbeden havde Fruen til middag, og 
om den dejlige mad der blev serveret. 


140. Glad, imødekommende og elskværdig faldt abbeden straks på knæ 
og takkede Fruen og også de andre fruer og frøkner. Og hestene blev ført 
tilbage til staldene, og hele selskabet, der ganske vist havde fået et godt 
morgenmåltid, var velfornøjet. 

— Nuvel, Frue, sagde abbeden, De er jo midt i den hellige bodstid og i 
et hus som det er pålagt at udføre bodsøvelser så De skal ikke undre Dem 
over at De skal følge bodsreglerne, så meget mere som jeg først sent i går 
aftes fik kendskab til Deres besøg. 

— Abbed, sagde Fruen, det er rigeligt til os. 

Så bad abbeden om at få vand bragt ind så Fruen og også de andre fruer 
og frøkner kunne få vasket hænder, og det var fint rosenvand der var lunet 
lidt, og Fruen og de andre damer var såre glade. Fruen ønskede at abbeden 
i sin egenskab af gejstlig skulle vaske hænder først, men det ville abbeden 
på ingen måde. 

Dog, for at få en ende på Fruens bønner, går han hen til anretterbordet og 
vasker hænder. Så blev bordet dækket, og Fruen sagde til abbeden at han 
skulle sætte sig ned. 

— Frue, sagde abbeden, De er frue og abbedisse her, sæt De Dem, og lad 
mig tage mig af mine pligter. 

Da Fruen havde taget plads, satte fru Jeanne, fru Katherine og Hr. de Gency, 
som var sammen med hende, sig ved den nederste ende. Og ved det andet 
bord sad en af priorerne ved klostret, Isabel og andre frøkner samt en to-tre 
væbnere, og Hr. Geoffroy de Saint-Amand sad over for Isabel. Og så går 
abbeden med en serviet over skulderen hen til vinbordet og serverer ristet 
brød dyppet i krydret hvidvin for Fruen og for gæsterne ved bordene og 
derefter fastelavnsfigner ristet i sukker. Fruen beder ham indtrængende om 
at sætte sig, men det vil han ikke og siger: 

— Frue, tag mig det ikke ilde op, men jeg vil holde hovmesteren med sel- 
skab og for en enkelt gangs skyld vise ham hvordan han skal bære sig ad. 
Og da hovmesteren og abbeden var kommet tilbage, og den første ret var 
serveret, sagde Fruen til abbeden: 

— Det vil jeg sige Dem, abbed, hvis De ikke sætter Dem ned, rejser jeg 
mig op. 

— Nuvel, Frue, jeg vil og bør da adlyde Dem. 

Fruen vil trække bordet ud for at give ham plads til at sætte sig; men ab- 
beden siger: 

— Nej, Frue, Gud forbyde at bordet skal flyttes for min skyld! 

Og så henter han en skammel og sætter sig over for Fruen lidt længere 
nede. Så bliver der serveret hvidvin fra Beaune og en tre-fire forskellige 
slags rødvin, og der blev serveret for alle. Hvad skal jeg mere sige? Der blev 
opfordret kraftigt til at tage for sig af retterne og at skåle, og det var længe 
siden Fruen havde fået så prægtigt et måltid. 


Mens de nu skålede, Fruen med abbeden og abbeden med Fruen, begyndte 
de efterhånden med deres øjne, som er hjertets bueskytter, at sende for- 
elskede pile til hinanden; og ydermere begyndte de at røre ved hinanden 
med fødderne der var dækket af den store dug som gik helt ned til gulvet, 
og senere at træde hinanden varsomt over fødderne, og den opflammede 
elskovs pil rammer først den enes, så den andens hjerte så de helt mister 

Den forste middag hos abbeden. De nyforelskedes fodder opforer en dans under bordet. Tre 
hofdamer og tre munke er til stede. 


appetitten. Men abbeden, som var henrykt over sin nye erobring, drikker 
snart med den ene, snart med den anden af damerne. Hvad skal jeg mere 
sige? Aldrig var nogen abbed så lykkelig. Snart rejser han sig og flytter sin 
skammel hen foran de andre damer og sætter sig lidt der; snart går han 
hen til frøknerne og beder dem spise mere, dernæst går han hen til kam- 
merpigerne og drikker på deres velgående og går så tilbage til Fruen og 
sætter sig over for hende, ør af glæde. Og så begynder de endnu kraftigere 
at sende elskovspile, og deres fødder danser med hinanden som aldrig før. 
Om alle de gode vine og den dejlige mad med lampretter og laks og mange 
andre slags saltvands- og ferskvandsfisk vil jeg for kortheds skyld undlade 


at berette her og vender nu tilbage til historien. 


200 


JEAN DE SAINTRÉ 


Kapitel 48 


Hvordan Fruen og abbeden underholdt sig med 
hinanden, og hvordan hun takkede ham. 


141. Da bordene var taget ud, og hovmesteren og hans folk skulle spise 
til middag, takkede Fruen abbeden for den dejlige middag og den gode 
betjening de havde fået. Og i livlig samtale gik de langsomt til den anden 
ende af salen, hvor de snakkede lystigt indtil alle var blevet færdige med at 
spise. Og mens de sidste spiste, blev der lagt fint linned på Fruens seng så 
hun kunne hvile sig. Og da hovmesteren havde spist, gav Fruen ordre til 
at vognene skulle køre frem. 

— Hvad for noget, Frue, sagde abbeden, vil De bryde med husets skik? 
— Hvad er husets skik? 

— Frue, det er skik at når damer eller frøkner af rang har spist til middag 
her, skal de og deres følge lægge sig lidt for at sove eller hvile sig, hvad enten 
det er vinter eller sommer. Og hvis de har spist aftensmad her, overlader 
jeg dem mit sovegemak for natten og sover selv et andet sted. Frue, De bør 


da ikke gå imod Deres eget klosters skik og brug. 
Så kraftige var abbedens og damernes bønner at Fruen var så nådig ikke 
at sige nej. Så gik Fruen ind i sit værelse; her var tilberedt vin og krydret 


konfekt; døren blev lukket, og Fruen lægger sig der til hvile indtil aften- 


messen. 


Kapitel 49 
Hvordan abbeden blev lovprist. 


142. Da damerne var for sig selv, tog Isabel ordet og sagde: 
— De siger ikke noget, Frue, og heller ikke I andre, dorske damer, om den 

dejlige mad hos abbeden, og hvordan han kræsede op for os med god vin, 
kød og fisk i rigelig mængde. 

— Jo da, sagde Fruen, jeg synes, han er et bravt menneske. 

— Siger De bravt menneske? siger fru Jeanne. Aldrig har jeg været ude for 
så tiltalende en munk. 

— Og De, Frue, sagde fru Katherine, De skulle nødes til at blive! 

— Åh, sagde Isabel, jeg havde nok på fornemmelsen at hans bønner ville 
få sagen til at ende godt. 

Og alle frøknerne lovpriste også, som kvinder har for vane, abbedens gav- 
mildhed, munterhed og smukke statur. Fruen, som allerede var aldeles 
forgabet i ham og havde glemt sine tidligere kærlighedssorger, sagde med 
få ord: 

— Han er virkelig et bravt menneske. 

Og mens de således talte om abbeden, ringede det til aftenmesse, og for at 
være med der måtte de stå op uden at have sovet. Og da aftenmessen var 
forbi, og Fruen tænkte på at køre hjem, tager abbeden hende i hånden, 
og hun siger: 

— Abbed, hvor skal vi hen? 

— Jeg beder Dem, Frue, siger abbeden, komme med til en lille anretning, 
for nu er det spisetid. 


Og mens abbeden siger dette, tager han hende under armen, og idet han 
trykker hendes hånd, fører han hende til den nedre sal der var veludstyret 
med vægtæpper, og hvor der var tændt ild. Salen lå i nærheden af kirken, og 
der var opstillet et anretterbord og spiseborde fyldt med salat, brøndkarse 
i eddike, store fade med stegte lampretter som postej eller i sauce; store 
kogte, stegte eller ristede søtunger i appelsinsaft; muller, barber og laks, 
der var stegt, kogt eller tillavet som postej, store rødspætter og karper; fade 
med krebs, store, fede ål i gelé; fade med forskellige retter overtrukket med 
hvid, rød eller gylden gelé; bourbontærter, ostetærter, omelet bestrøet med 
sukrede mandler, stegte pærer, rå æbler og pærer, sødede, pillede mandler, 
valnødder i rosenvand, figner fra Malta, Algarve og Marseille, korender 
og mange andre ting, som jeg for kortheds skyld undlader at nævne, alt 
sammen smukt arrangeret som til en banket. 

Kapitel so 
Hvordan Fruen nød den kolde anretning. 


143. Fruen, som holdt faste og kun havde tænkt sig at nyde lidt konfekt og 
lidt vin, lagde mærke til at bordene var bugnende fulde; og selvom den for- 
ræderiske gud Amor ved middagsmåltidet havde angrebet hende så heftigt 
med sine kærligheds pile at den havde stillet hendes sult, kræver naturen sin 
ret, og den gav hende ny appetit så hun ikke behøvede at nødes. Og da de 
andre damer i hendes følge så at hun havde sat sig, og abbeden havde sat 
sig overfor midt for bordet, lod alle sig påvirke af abbedens bønner og af 
Fruens eksempel til at gøre hende selskab. Alle damerne satte sig for de to 
ender af bordet og langs de to sider, og for at skabe en lystig stemning blev 
der placeret en fire-fem elskværdige munke iblandt dem. Så kan det nok 
være at de drak af al kraft igen og igen og spiste lige så kraftigt. Hvad mere 
er der at sige? Aldrig har man set så stor glæde og lystighed hos så mange 
folk. Men til sidst måtte de til Fruens store beklagelse og med mange suk 
tage afsked med abbeden. 

Og da de skulle stige til vogns, kom abbeden og priorerne og takkede Fruen 
allerunderdanigst og anbefalede kirken og klostret til hendes beskyttelse. 
Så sagde Fruen: 

— Vi vil besøge Dem oftere, for vi har til hensigt at opnå vor portion af 
syndsforladelse hos Dem i rigeligt mål. 

Hermed var alle godt tilfredse. 

— Men hvad angår Dem, abbed, beder vi om og forlanger at De undlader 
al umådehold med vin og mad, for det vil vi ikke vide noget af. 

— Godrt, Frue, men ristet brød dyppet i krydret vin eller muskatellervin 
eller grenachevin eller malvasier eller græsk vin efter messen for at holde 
kulden ude, det vil De vel ikke forbyde? 

— Jovist, sagde Fruen, for i de kommende dage er det vor agt at faste. 
— Faste? Jamen, Frue, De bryder ikke fasten for så lidt; og jeg skal nok 
give Dem syndsforladelse. 

Og med disse ord steg abbeden til hest og ledsagede Fruen et stykke vej; 
og så tog han afsked. 

Kapitel 51 
Hvordan Fruen og hendes damer lovpriste abbeden for hinanden. 


144. Efter at abbeden var gâet, kappedes man om at lovprise ham. Isabel, 
som var den mest begejstrede, begyndte først at tale og sagde leende til 
Fruen: 

— Nå, Frue, hvor var jeg vred på Dem da De afslog de gode middagsmäl- 
tider! Frue, ingen bør afslå et gode når det tilfældigvis dukker op. 


Så sagde fru Jeanne: 

— Nej, Isabel, det har De misforstået. Fruen agter at komme der ofte; men 
behøver hun at få middag der hver gang? 

Så sagde fru Katherine: 

— I tager begge fejl; der er ingen grund til, at Fruen hver gang skal spise 
til middag der; men jeg vil heller ikke rose hende hvis hun ikke en gang 
imellem tager imod indbydelsen; for abbeden gør det min tro af et godt 
hjerte og med stor glæde hvis jeg ikke tager meget fejl. Og hvad aldrig kan 
skade, jeg forstår at han har råd til det. Men hvad mener De, min Frue, er 
det ikke rigtigt hvad jeg siger? 

Fruen, som nu havde hørt dem alle, svarede: 

—Man skal ikke klippe mere end ulden af fåret; derfor bliver jeg stående 
ved det ristede brød dyppet i krydret vin eller andre udenlandske vine. Det 
kan vi godt nøjes med. Men det er rigtigt nok at vi agter at opnå syndsfor- 
ladelse for alle vore synder eller de fleste af dem, for vi ved ikke hvornår vi 


får lejlighed til det igen. 


Og derefter vendte de hjem til slottet. Fruen, hvis hjerte var optændt af den 
nye elskovsbrand, bestilte ikke andet hele natten end at klage sig, jamre og 
sukke, så kraftigt ønskede hun at besøge abbeden igen og underholde sig 
med ham. Og abbeden, der var angrebet af den samme kærlighed efter de 
gensidige, søde tilnærmelser, fik ikke hvilet meget den nat; for hans flam- 
mende elskovs sukke og attrå afholdt ham fra at sove hele natten. 

Og da det endelig blev morgen, sagde Fruen til sine damer at for bedre 
og mere værdigt at kunne opnå syndsforladelse ville hun skrifte for ab- 
beden, som var gejstlig og lod til at være en meget from mand. Så sagde 
fru Jeanne: 

— Frue, det vil De gore vel i. Hvad mig angår, var jeg til skrifte der i 
går. 

Så lader Fruen lille Perrin, en page fra sin husholdning, stige til hest og 
bringe bud til abbeden at han skal komme omgående. 


Kapitel 52 


Hvordan Fruen skriftede for abbeden i et separat værelse, 
og hvordan dronningen sendte hende et brev. 


145. Abbeden var yderst tjenstvillig og adlød straks Fruen. Da han havde 
gjort reverens for Fruen i alle damernes nærværelse, sagde hun til ham i 
alles påhør: 

— Abbed, for at modtage syndsforladelse på en værdig måde er vi til sinds 
at skrifte for en præst. 

— Åh ja, Frue, da har De Gud med Dem! Hvem er Deres skriftefader, 
Frue, jeg kan give ham åndelig styrke hvis der er behov for det? 

Så sagde Fruen: 

— Der er ikke nogen her der er mere værdig eller mere kompetent end 
De. 

— Säh, det skulle da være på grund af min abbedstav,”” for hvad resten 
angår, er jeg den mest uvidende af alle. 


Ved disse ord går Fruen ind i sit påklædningsværelse, som er behængt 
med klæde og vægtæpper og dejligt opvarmet, og abbeden følger hende 


97. Se note 11. 

Fruen sidder på sengekanten og „skrifter“ for abbeden. Til venstre uden for døren fire hofda- 


mer. 


fromt. Så blev døren lukket, og i to timer blev Fruen, der var bodfærdig 
og angergiven på grund af sine fordums gerninger og kærlighed,” taget i 
skrifte af abbeden i al tugt og ære og med stor mildhed. Og da de skilles, 
går Fruen hen til sit smykkeskrin og tager en stor, smuk rubinring med 
guldindfatning og sætter den på abbedens langfinger idet hun siger: 

— Min hjertens ven, min eneste tanke, min højeste attrå, med denne ring 
antager jeg Dem fra i dag som min tro tilbeder. 


Så takker abbeden hende så underdanigt han kan; og han tænker på det 
kendte ordsprog, som siger: 

— Den, der vil tjene, men ikke gør det fuldt og helt, fortjener ingen løn. 
Så gav han Fruen syndsforladelse, og i kristen kærlighed kyssede han hende 
blidt og tager afsked med hende. Og da han går igennem opholdsværelset, 


siger han med forstandig mine til fruerne og frøknerne: 


98. Der tænkes antagelig på hendes kærlighed til Saintré. 

— Ingen må gå ind til Fruen for hun kalder; og nu kære søstre og veninder, 
gå med Gud indtil vi ses igen. 


146. Fruen blev der endnu en kort stund for at genvinde farven i ansigtet, 
som havde forladt hende under bodshandlingen. Hendes fruer og frøkner 
og alle hendes folk stod og ventede med at gå til messe indtil klokken blev 
elleve. Så kaldte Fruen på Jeannette, og hun iførte sig den mest enkle dragt. 
For at dække ansigtet tog hun et stort tørklæde på, og i den påklædning gik 
hun diskret og stille med sænket blik ud af sit kammer og drog andægtigt 
af sted for at påhøre messen og siden spise til middag. Og sådan gik den 
dag. 


Næste dag, om onsdagen da tildelingen af syndsforladelse skulle begynde, 
vendte Fruen tilbage til abbediet for også at få tilgivelse. Abbeden har 
glædestrålende stillet rigeligt med ristet brød frem og tilberedt krydret vin 
og forskellige slags udenlandske vine, stegte sild og suppe til svendene, og 
til hestene hø, havre og halmstrøelse i rigelig mængde. Da Fruen havde 
påhørt messen, tager abbeden hende under armen og fører hende tilbage 
til kammeret, hvor der var fyret, og frokosten stod parat. Og da Fruen har 
fået et godt måltid, lægger abbeden sin arm om hende og siger: 

— Frue, mens Deres følge gør sig til gode, vil jeg vise Dem min nye bo- 
lig. 

Derpå gik de rundt fra værelse til værelse så damerne ikke kunne finde dem. 
Og da de kom ud fra et lønkammer, gav abbeden Fruen et stort stykke stof 
af ensfarvet sort fløjl, som hun siden fik bragt i hemmelighed. Og så går 
Fruen tilbage til det store modtagelsesværelse, hvor alle var samlet. Og da 
damerne kom, skændte Fruen på dem med foregiven vrede: 

— Hvor blev I af? Jeg troede I fulgte efter mig som jeg havde sagt I skulle; 
men I kan bedre lide den dejlige varme og det ristede brød end mit sel- 
skab. 

— Åh, Frue, vi kunne ikke følge med og kunne derfor ikke finde Dem. 
— Frue, sagde abbeden, tilgiv dem for denne gangs skyld. 

Så roste Fruen i høje toner abbedens bolig og går derpå ud for at stige til 
vogns. Hvad er der mere at sige? Der gik ikke en uge i fastetiden hvor Fruen, 
den fromme dame, ikke drog til klostret for at opnå syndsforladelse; og 

ofte uden stort følge, for at spise middagsmad, festmältider eller aftensmad 
under private former; og efter middagssøvnen var hun ofte på ræve- eller 
grævlingejagt i skovene eller havde anden tidsfordriv. Således tilbragte hun 
fastetiden på lystig vis. 


Kapitel 53 
Hvorledes dronningen skriver til hende første gang. 


147. Det traf sig nu sådan at de to måneder inden for hvilke Fruen havde 
lovet at vende tilbage til dronningen, gik uden at dronningen hørte fra 
hende ved brev eller på anden måde. Derfor skrev dronningen, der var 
meget forundret herover, følgende: 


Til vor kære, højtelskede kusine osv. 
Kære højtelskede kusine! På grund af det løfte De har givet os om at vende 
tilbage til hoffet, og da der allerede er gået over to en halv måned, og da 
vi siden Deres bortrejse overhovedet ikke har hørt fra Dem, hvorover vi 
undrer os såre, anmoder vi Dem herved om at holde ord og vende tilbage 
inden udløbet af indeværende måned idet vi længes meget efter at se Dem 
her. Og hvis der er noget vi kan gøre for Dem, vil vi udføre det af villigt 
hjerte, således som det også vil blive meddelt af vor tro sekretær, Julien de 
Broy, som De kan fæste lid til som til os selv. 
Kære, højtelskede kusine! Vorherre være med Dem! 
Skrevet i vor by Paris, den ottende dag i april. 

Dronning Bonne. 

Kapitel 54 


Hvorledes Fruen efter at have læst brevet afgav sit svar 
til dronningen uden at høre sekretærens kredens. 2 


148. Mens Fruen var i abbediet for at opnå syndsforladelse, ankom før- 
nævnte Jean de Broy, der var sekretær hos dronningen, da Fruen sad ved 
middagsbordet. Han overrakte hende frejdig og glad dronningens brev og 
ventede som en af hendes specielle venner ved hoffet at få en venlig modta- 
gelse. Fruen, som kun viste mishag ved hans komme, tog med få ord brevet 
og læste det. Og for hurtigst muligt at slippe af med ham, skyndte hun sig at 
blive færdig med middagen og få taget af bordet. Derefter drager hun straks 
tilbage til sit slot for at skrive svaret. Hun siger da til mester Julien: 

— Få nu middagsmad, og kom så straks til mig. 

Abbeden, som var en elskværdig herre, var meget gæstfri mod mester Ju- 
lien og satte sig over for ham for at snakke med ham. Og mens han spiste 
middag, kom en af abbedens skytter, som fortalte at han havde rejst noget 
vildt, nemlig en meget stor kronhjort der var sammen med en ti-tolv store 
hinder; det ville være en pragtfuld oplevelse at se dem. 

— Jeg er ked af at Fruen ikke er her; men hvis det ikke skulle gå helt galt, 
venter vi hende i morgen. 

— Hvadbehager? sagde mester Julien, vil Fruen gerne gå på jagt? 

— Gerne? sagde abbeden uden at tænke nærmere over det, siger De „gerne“? 
Jamen, vi kan nemt være på en eller anden slags jagt en to-tre dage om 
ugen enten til hest eller til fods! 

— Men, hr. abbed, er De velforsynet med mynder og andre jagthunde? 
— Om jeg er velforsynet? sagde abbeden. Javist, og også med gode jagtfalke, 
mindst lige så godt, skulle jeg mene, som nogen kirkens mand i Frankrig. 
— Ved den Hellige Jomfru Maria, sagde mester Julien, det tjener Dem til 
stor ære. 


99. „Kredens“, ældre dansk betegnelse for „fuldmagt“, svarende til det franske crédence. Kredensen, 
der fremsiges mundtligt af brevbringeren ved afleveringen af brevet, står på skrift inde i brevet 
og skal herved tjene som bevis på budskabets ægthed. 

Og mens han talte med abbeden, så han på dennes finger en prægtig stor 
blegrød rubin, som han tidligere havde set Fruen bære. Han sagde ikke et 
ord, men tænkte sit. Og da han havde spist middag og af abbedens tale 
havde forstået hvad han skulle mene, tager han afsked og takker abbeden 
varmt. Derpå steg han til hest og rider hjem til fruen, som hun havde sagt 
han skulle. Her fremsiger han dronningens kredens således som den stod 
skrevet i hendes brev. Fruen, som havde meget travlt med at slippe af med 
ham, gav ham brevet til dronningen, som hun allerede havde i hånden. 
Det lød som følger: 


Til min højtærede herskerinde, dronningen. 

Min højtærede herskerinde! Jeg anbefaler mig allerunderdanigst til Deres 
gunst gennem herværende mester Jean de Broy, Deres sekretær. Jeg har 
modtaget Deres brev og bemærket indholdet og bønfalder Dem ydmygt 
om at tilgive mig at jeg har brudt mit løfte, som jeg ikke har kunnet 
opfylde på grund af en alvorlig sygdom, der hidtil har holdt mig tilbage 
her, skønt jeg, Gud være lovet, er begyndt at komme mig. Og når jeg har 
fået ordnet forskellige sager sammen med mine folk, vil jeg straks drage af 
sted til Dem for at holde mit ord. Hvad det i øvrigt måtte behage Dem 
at meddele mig eller beordre mig at gøre, vil jeg lydigt udføre efter evne. 
Det lover jeg, min højtærede herskerinde, ved Den Helligånd, der vil mage 
alt efter Deres ønske. 

Skrevet med egen hånd på mit slot i … den ellevte april. 

Deres ærbødigste og allerunderdanigste osv. 

Kapitel ss 


Hvordan Fruen afleverede sit brev til mester Julien og meddelte 
ham sin kredens således som den stod at læse i brevet. 


149. Efter at Fruen i sin store iver efter at slippe af med mester Julien, havde 
overladt ham sit brev og meddelt ham sin kredens således som hun havde 
formuleret den, viste hun sig ret gæstfri ved at beværte ham med sin vin, 
men serverede ellers ikke andet, selvom han ved hoffet hørte til hendes 
mest hengivne venner, hvorfor dronningen da også havde sendt netop ham 
af sted. Men om dronningens store ønske om at hun skulle vende tilbage, 
forhørte hun sig ikke, ej heller spurgte hun til kongen, dronningen eller 
alle herrerne og damerne ved hoffet. Hun sagde blot: 

— Gå med Gud, mester Julien! 


Mester Julien, som havde hørt om abbedens og Fruens morskab med at gå 
på jagt, og at Fruen var meget opsat herpå, tænkte sit. Han tager da afsked 
med Fruen hen under aften, ikke særlig fornøjet med den modtagelse han 
havde fået. Og han søger nattelogi hvor han kan finde det, og rider videre 
i flere dage indtil han kommer tilbage til dronningen. Dronningen sagde 
straks da hun så ham på kort afstand: 

— Kommer Belle Cousine nu, mester Julien? 

— Fruen anbefaler sig allerunderdanigst til Deres gunst og siger at De snart 
har hende tilbage, sagde Julien køligt. 

Så overrakte han hende brevet og fremsagde Belle Cousines kredens, men 
sagde klogelig nok intet derudover. 


Dronningen, som ikke var særlig fornøjet med svaret og løftet, sagde til 
mester Julien: 

— Har hun det godt? 

— Godt? sagde Julien. Jeg har aldrig set hende have det bedre, Frue. 

— Hvad laver hun? Hvad får hun tiden til at gå med? 

— Det ved jeg sandelig ikke, Frue, for jeg havde ikke været en time hos 
hende før hun sendte mig af sted igen, og jeg fik ikke lejlighed til at tale 

med fru Jeanne, fru Katherine og Isabel eller nogen mand eller kvinde 
blandt hendes folk. Der blev kun sagt: „De skal være velkommen“ og til 
afsked „Gå med Gud!*. 

— Hvordan kan det være, De hører jo til hendes bedste venner? 

Så fortalte han hvordan han, da han ville overvære tildelingen af syndsfor- 
ladelse, havde lagt vejen forbi abbediet, hvor han fandt Fruen ved middags- 
bordet med abbeden siddende over for sig og ellers ikke mange mennesker; 
og hvordan han havde overrakt hende brevet, og hvordan hun havde læst 
det og kort efter rejste sig med en gnaven mine, fik bordene taget ud og 
fik lagt ridetøj på sine pasgængere og tog tilbage til sit slot. Og da han ikke 
havde spist og drukket hele dagen, sagde hun at han straks skulle spise mid- 
dag og komme hjem til hende. Abbeden, som var et elskværdigt menneske, 
lod mester Julien vaske hænder og sætte sig til bords, og abbeden satte sig 
over for ham for at holde ham med selskab. Hvordan dernæst skytten var 
kommet og havde meldt om de ti hinder og den store kronhjort som Fruen 
skulle ud at jage. Dernæst at han så at svarbrevet allerede var færdigt, og 
hvad Fruen i al korthed sagde til ham. Men om rubinringen, som han ikke 
var helt sikker på, sagde han klogeligt intet. 


Efter at have hørt hans beretning er dronningen nogen tid tavs, men siger 
så at han ikke må nævne noget for nogen, og til forsvar for Belle Cousine 
siger hun at det undertiden kan være nødvendigt at søge adspredelse snart 
sammen med nogle, snart med nogle andre. Og med disse ord gik dron- 
ningen bort i dybe tanker idet hun ikke kunne tro at Belle Cousine således 
ville svigte sit ord. Og hun besluttede at lade hengå hele den måned og 
halvdelen af den næste eller lidt længere tid før hun ville skrive til hende 
at hun ventede hende. Måneden gik og den næste med, og Belle Cousine 
kom ikke tilbage eller sendte besked eller skrev til dronningen. 

Kapitel 56 


Hvordan dronningen pà ny skriver til Belle Cousine, og hvordan 
Hr. de Saintré og hans fæller meldte deres ankomst hos kejseren. 


150. Så gav dronningen, der undrede sig meget over Fruens opførsel, ordre 
til at man skulle skrive til Belle Cousine omtrent det samme som man tidli- 
gere havde skrevet, og desuden at der nu var gået yderligere to måneder, og 
at dronningen ønskede at vide om det behagede hende at komme tilbage 
inden længe. En rytter fra hoffets stalde, som bragte dette brev og gerne 
ville hurtigt hjem, skyndte sig så meget at han mødte Fruen på åben mark 
sammen med abbeden, og overbragte så brevet. Fruen, som skulle spise til 
aften hos abbeden, udfærdigede på stedet sit skriftlige svar, der gik ud på 
at hun om meget kort tid ville komme hjem. Rytteren tog afsked uden at 
have fået hverken vådt eller tørt og uden at have talt yderligere med hende 
og skyndte sig tilbage. Da dronningen havde modtaget og læst brevet og 
hørt at han havde mødt Belle Cousine på åben mark, blev hun ked af det 
og vidste ikke hvad hun skulle tro. Men hun bestemte med sig selv at hun 
ikke ville skrive mere til Belle Cousine, og at hun kunne komme når hun 
ville, eller blive borte så længe hun ville. 


Belle Cousine, som det ville volde dødelig smerte at forlade sin gode skrif- 
tefader, sagde til ham: 

— Min eneste ven, så længe jeg ikke skal give afkald på Deres dyrebare 
selskab, kan De være sikker på at jeg aldrig vil svigte Dem. 

Hvad er der mere at sige? Parret tilbragte en del af sommeren med at gå på 
jagt, enten falkejagt eller jagt på vildt, eller med anden tidsfordriv. Og her 
vil vi undlade at berette om det store behag de fandt i at være sammen, og 
vende tilbage til Jean de Saintré og hans fæller. 


Saintré ønsker at dyste i Tyskland, denne gang i en kollektiv dyst, hvor der fra 
fransk side skal deltage ti riddere, deriblandt ham selv, samt ti væbnere. De drager 
til Tyskland og bekendtgør udfordringen. Et lignende hold med samme antal tyske 
riddere og væbnere tager udfordringen op, og dysten afvikles på den måde at de 20 
kæmpende på hver side dyster mod hinanden samtidig. Kampen er hård og blodig; 

der er sårede på begge sider, men ingen døde. Kejseren afsiger den dom at begge 
hold har kæmpet så tappert at „ingen kunne have gjort det bedre“, og det er svært 
at sige hvilken side der har vist sig overlegen. Der bliver derfor dømt uafgjort. Begge 
hold får tildelt de udsatte priser, men der vises franskmændene en særlig ære ved at 
give dem forrang ved de afsluttende ceremonier. 


Kapitel 57 
Hvordan Hr. de Saintré og hans fæller vendte tilbage til kongen i Paris. 


155. Da Hr. de Saintré og de fornemme herrer i hans følge på pilgrimsfærd 
kom til Saint-Denis (ad ruten Lusarches, Saint-Côme og Saint-Damien), 
bredte rygtet sig om deres glædelige, længe ventede hjemkomst. Og kon- 
gen, dronningen, hoffets herrer og damer og alle andre var såre glade. Efter 
kongens ordre rider nogle mænd ham i møde, nemlig kongens brødre, 
hertugen af Berry og hertugen af Bourgogne, som lod Hr. de Saintré ride 
imellem sig. Der var endvidere grev de la Marche, greven af Flandern, 
grev de Clermont, grev de Rethel, grev de Brienne, grev du Perche, grev 
de Beaumont, grev d'Armagnac og greven af Dauphiné d'Auvergne, som 
hver for sig af kongen havde fået ordre til at ledsage hver sin ridder. Og de 
gjorde holdt foran kongen, som modtog dem venligt og stateligt, ligesom 
dronningen og hoffets herrer, damer og frøkner og alle ved hoffet. 


Og da de alle havde gjort reverens og vist deres opmærksomhed, og begej- 
stringen over deres hjemkomst havde lagt sig, undrede Saintré sig over at 
han ikke så Belle Cousine, som var den i verden han længtes mest efter, 
og han troede hun var syg. Så vender han sig mod sin kusine Madame de 
Sainte-Maure, og da de havde udvekslet et par ord, sagde han idet han lod 
som ingenting: 

—Sig mig engang, kusine, jeg gad vidst om Belle Cousine er syg siden 
hun ikke er her? 

—Syg? siger Madame de Sainte-Maure. Efter dronningens opfattelse er hun 
meget syg; hun har spillet dronningen et slemt puds. Hun fik en sygdom 

en tre uger eller en måned efter at De var rejst. Det var synligt for alle at 
hun visnede hen, og ifølge dronningens livlæge ville hun inden længe få 
brystsyge eller dø hvis hun ikke genvandt sine kræfter ved at komme ud 
i den fri natur på sin hjemegn. Derfor gav dronningen hende orlov i to 
måneder. Og da der var gået to en halv måned, og hun stadig ikke var 
kommet, sender dronningen ved mester Julien de Broy et brev der skal 
henholde hende til hendes løfte, og da der yderligere var gået to måneder, 
skriver hun igen, men Fruen siger hele tiden: „Jeg kommer! Jeg kommer!“ 
— men endnu er hun ikke kommet. 


Da Hr. de Saintré hører at hun har været så syg, tænker han på hvad hun 
tidligere har sagt til ham, nemlig at hun aldrig ville blive glad igen før han 
var vendt tilbage. Han tænkte da, som sandt var, at hun for at glemme 
sine kærlighedssorger var rejst bort. Nu var han noget gladere end før; og 
han tænkte at, når hun fik nys om hans hjemkomst, ville hun straks vende 
tilbage, og derfor måtte han hellere først opsøge hende for at snakke med 
hende i ro og mag. Disse overvejelser optog ham en ti-tolv dage; så sagde 
han til kongen: 

— Herre konge, hvis det skulle behage Dem at give mig fri nogle dage til 
at besøge min mor som har sendt bud efter mig, vil jeg allerunderdanigst 
bønfalde Dem herom. Kongen sagde: 

— Hvad for noget? Kan De ikke holde Dem i ro, Saintré? Men da det er 
Deres mor der har sendt bud efter Dem, giver vi Dem fri en måned. 


156. Og da Hr. de Saintré havde takket ham, arbejdede han både nat og 
dag med at få fremstillet smukke klæder og udstyr til sine folk og sine heste, 
for mere kærligt at tækkes hende som han havde skænket hele sit hjerte. Så 
tager han afsked med kongen, dronningen og lensherrerne og red af sted 
indtil han kom til købstaden en mils vej fra det slot hvor Fruen opholdt sig, 
og spiste middag i købstaden. Så iførte han sig en mørkerød trøje indvirket 
med fint guld, en kåbe af mønstret fløjl, indvirket med guld i guld, skar- 
lagens hoser, broderet med store fine perler i Fruens farver og med hendes 
våbenmærke, en baret af fint skarlagen, sådan som man gik med dengang, 
og hvorpå der var en kostbar juvel. Ledsaget af to riddere og tolv væbnere 
fra sit hus, alle i smukke dragter med ens kåber med Fruens våbenmærke, 

drog han ud at besøge hende på hendes slot. Og da han kom til porten, 
som var lukket, og hvor vindebroen var hejst, spurgte han efter Fruen. Så 
kom en af portvagterne, til hvem han sagde at han skulle meddele Fruen 
at Hr. de Saintré var kommet. 

— Sagen er, sagde portvagten, at Fruen i morges tog af sted til abbediet 
for at overvære messen og siden spise middag der. 


Så tog Saintré til abbediet og fandt ud af at Fruen og abbeden efter at have 
spist og sovet til middag var på jagt med spurvehøge. Så fik han vist stedet 
hvor de jagede, og da de havde redet lidt, kaldte han på en fire-fem stykker 
af sine folk og sagde: 

— Sæt sporerne i, og rid I derhen og I derhen og I derhen. Og når I ser 
nogle damer til hest, så kom tilbage til mig. 

Og hver enkelt rider ud over markerne. Og det varer ikke længe før en 
kommer tilbage i flyvende fart og siger: 

— Min herre, jeg har set en tyve-femogtyve heste og en seks-otte damer 
i fineste stads. 

Vor kære ridder, som endnu ikke vidste eller havde forestillet sig noget om 
Fruens falske kærlighed, satte af sted så hurtigt hesten kunne galoppere, i 
længsel efter at opleve det øjeblik hvor han skulle gense sin smukke dame. 
Og da han fik øje på hende og frydede sig over hvor smukt han og hans folk 
tog sig ud, sporede han sin prægtige, fyrige hest og red frem til hende. En 
af abbedens munke, der så dem, gik hen til abbeden og fortalte ham det. 
Da abbeden, som red side om side med Fruen, så hestene komme nærmere 
i fuld fart, blev han urolig. Han tænkte sig at det var nogle af fruens slægt- 
ninge som var kommet under vejr med deres kærlighed og ville garve hans 
rygstykker. Han vendte da omkring og gav med hælen sit muldyr tegn til 
at trække lidt til siden. Og med sin spurvehøg på armen og ledsaget af tre 
munke, der bar store flasker og madkurven med forfriskninger, fjernede 
han sig lidt som om han ikke turde nærme sig Fruen. Og Fruen, der ville 
se, hvad det var for nogle fremmede, ventede roligt på dem sammen med 
sine folk idet hun blev siddende på sin store pasgænger med sin spurvehøg 
på armen. Og da hendes folk genkendte Hr. de Saintré, blev alle, både 
mænd og kvinder, såre glade da han var højt elsket af alle. 

Da Fruen hørte og selv så at det var Hr. de Saintré, sagde hun: 

— Gid I alle må få en ulykke! I skal ikke lave stor ståhej for sådan en 
mand! 

Og mens hun sagde disse ord, steg Hr. de Saintré af hesten med frydefuldt 
hjerte. Og da Fruen så ham stå der, sagde hun så højt at adskillige kunne 
høre det: 

— Min herre, De kommer ret ubelejligt! 


Kapitel 58 


Hvordan Hr. de Saintré hilser på Fruen, hvordan Fruen opførte 
sig, og hvordan abbeden indbød ham til aftensmad. 


157. Hr. de Saintré, som ikke hørte disse ord, rørte ved hendes hånd mens 
han knælede på det ene knæ, og sagde i overstrømmende glæde: 

— Nå, min højtærede dame, hvordan har De det? 

— Hvordan jeg har det? Det kan De vel se. Kan De ikke se at jeg sidder 
på min pasgænger med en spurvehøg på armen? 

Så vendte hun pasgængeren omkring og kaldte på sine hunde for at fortsætte 
jagten som om hun ikke regnede ham for noget. 


Hr. de Saintré, som havde hørt Fruens barske svar, ved ikke hvad han skal 
tro, men da fruerne og frøknerne lige gik forbi, rørte han ved deres hånd, 
omfavnede og kyssede dem. Derpå stiger han til hest og rider efter Fruen; 
og alle kommer og gør reverens og hilser på ham. Og da han var kommet 
hen til Fruen, sagde han helt sørgmodig: 

— Ak, Frue, er det bevidst eller for at sætte mig på prøve at De har givet 
mig så elskværdigt et svar. Jeg som har elsket Dem så højt, og som aldrig 
har været Dem ulydig. Er der nogen der har sagt det modsatte? Hvis det 
er tilfældet, skal jeg sige Dem sandheden. 

Fruen, der ikke fandt behag i hans selskab og hans tale, sagde: 


217 


ANTOINE DE LA SALE 


Saintré møder Fruen på jagt sammen med abbeden og knæler for hende. Til højre abbeden, 
der lige som Fruen har en spurvehøg på armen. Til venstre tre mænd fra Saintrés følge. 


— Kender De ikke en anden vise som De kan kvæde? Hvis ikke, må De 
hellere tie. 


Og mens disse ord blev udvekslet, var abbeden blevet mere selvsikker og 
bad hovmesteren gennem en af munkene få at vide hvem den herre var. 
Og da abbeden erfarede at det var Hr. de Saintré, gjorde han omkring med 
sit muldyr og red i fuld fart hen til ham og sagde: 

— Højtærede Hr. de Saintré, De og Deres prægtige følge skal være meget 
velkomne! Tro mig, Dem har jeg ønsket at møde frem for nogen ridder i 
verden. 


Hr. de Saintré, som ud fra disse ord og på grund af de tre munke der stod 
bagved, forstod at det var abbeden, sagde: 

— Hr. abbed, det glæder mig at møde Dem og Deres følge. 

— Herre, sagde abbeden, som nu var helt beroliget. Hvad mener De om 
min højtærede Frue, som har været så nådig at gøre sig den ulejlighed at 
besøge en sølle munk og siden gå på jagt med ham. 

— Fruen handler som en dame af stand og ære som altid har elsket Den 
Hellige Kirke. 


Ved disse ord fjernede abbeden sig med langsomme skridt og lod Fruen 
og Hr. de Saintré være alene sammen. Og da der allerede var ringet til 
aftenmesse, red man hjemad. Så sendte abbeden en af sine munke til hov- 
mesteren, der skulle foresparge hos Fruen om Saintré skulle blive og spise 
til aften sammen med dem. Hovmesteren gik hen til fruen og sagde hvad 
abbeden havde pålagt ham. Fruen, som ikke rigtig kunne høre det, spurgte 
hvad han sagde. Så gentog han det så højt at Hr. de Saintré, skønt han 
havde fjernet sig lidt, tydeligt kunne høre det hele. Og da Fruen havde hørt 
det, tænkte hun sig lidt om og sagde så: 

— Meld tilbage at han kan gøre som han vil. Men man skal ikke nøde 
ham og flå i hans kåbe for at få ham til at blive. 


158. Hr. de Saintré, som havde hørt det hele og forstod meningen med det, 
tænkte lidt over det og sagde til sig selv at de bestemt ikke skulle flå hans 
kåbe i stykker, men at han ved den første anmodning ville sige ja for at se 
enden på legen. Fruen, som var træt af sin tidligere kærlighed, sagde at hun 
var udmattet, og at man skulle vende hjem. Abbeden, der var en meget 
opmærksom herre, var allerede redet i forvejen for at forberede alt. 


Hr. de Saintré, som var steget af hesten, ville hjælpe Fruen ned, men hun 
kaldte på en af sine egne. Og da alle var steget af hesten, vil Hr. de Saintré 
tage afsked med Fruen, og da hun rakte ham hånden, sagde abbeden til 
Fruen for at vise sin høflighed: 

— Vil De virkelig lade ham drage bort? 

— Det må De og han afgøre, sagde hun. 

Så sagde abbeden til Hr. de Saintré: 

— Hør, Hr. de Saintré, vil De ikke indtage et måltid sammen med Fruen? 
Jeg beder Dem blive. 

Så siger Hr. de Saintré til abbeden: 

— Hr. abbed, ved denne Deres første anmodning vil jeg ikke undslå 
mig. 

Så beholdt Hr. de Saintré ikke andet end to væbnere, en tjener og en page 

tilbage og sendte hele sit følge til købstaden for at spise aftensmad, og til 
hovmesteren sagde han at de snart skulle vende tilbage til Fruens slot, og 
denne gik bort. 


Nu blev der dækket bord, og alt gjort klart til aftensmaden. Fruen vaskede 
hænder alene og abbeden og Hr. de Saintré bagefter. Så satte abbeden sig 
på grund af sin stand og værdighed ved den øverste ende af bordet med 
ansigtet vendt mod Fruen og ryggen lænet mod kanten af bænken, og der- 
efter satte Fruen sig; derefter Hr. de Saintré, fru Jeanne og fru Katherine. 
Først blev der serveret skinke med salat, som abbeden og Fruen yndede; 
derefter hovedretterne med masser af unge kaniner, agerhønekyllinger og 
fede tamduer og gode vine fra Beaune, Tournus og Saint- Pourçain. Og da 
de havde fyldt deres maver, og vinen havde løst deres tungebånd, begyndte 
abbeden at kvikke op og sagde: 

— Hov, Hr. de Saintré, vågn op! Jeg kunne lide at kende Deres tanker. 
Lad os skåle på dem! Hvad er det for noget? De sidder jo og falder hen i 
Deres egne tanker! 


Kapitel 59 


Hvordan abbeden under dette aftensmåltid gav sig til at tale om mænd 
af adelsstanden som tager ud i verden for at øve våbenbedrifter, og 
hvordan Fruen for at behage ham gav ham de svar han gerne ville høre. 


159. Så sagde Hr. de Saintré: 

— Hr. abbed, jeg sidder her og døjer med al den mad og vin der står foran 
mig! 

—Hr. de Saintré, skal jeg sige Dem noget? Jeg har ofte tænkt på hvor 
det kan være at I adelsmænd, det være sig riddere eller væbnere, som så 
ofte deltager i turneringer, når I kommer hjem, altid siger at I har vundet 
kampen. 

Så henvendte han sin tale til Fruen og sagde: 

— Forholder det sig ikke sådan, Frue? 

— Jovist, abbed, det er sandt hvad De siger. Hvor kan det være, min gode 
herre, sig frem, hvad er Deres mening? 

— Frue, sagde abbeden, vil De have at jeg skal sige det? Så bliver det da 
med Deres tilladelse. Jeg ved ikke om Hr. de Saintré vil tage mig det ilde 
op. Men eftersom De ønsker at høre min mening, Frue, så er den følgende: 
Der findes adskillige riddere og væbnere ved kongens og dronningens hof 
eller knyttet til andre fornemme herrers og damers hof, også ud over riget, 
som siger at de er deres damers trofaste tilbedere. Og for at opnå deres 
gunst, hvis de ikke allerede har opnået den, græder, sukker og jamrer de 
i deres nærværelse og anstiller sig så forpinte at I stakkels damer, som har 
et medfølende og ømt hjerte, nødvendigvis bliver narret af dem og giver 
efter for deres ønsker og falder i deres snarer. Og så drager de fra den ene 
til den anden modstander og bærer som figur i deres udfordringstegn et 
strømpebånd, en armring, en lanseskive — eller en majroe — ja, hvad ved 
jeg, Frue — og så siger de, ikke blot til én, men til en ti-tolv stykker: „Ih, 
Frue, jeg bærer dette tegn af kærlighed til Dem!“. Ak, stakkels damer, 
hvor bliver I ført bag lyset af jeres tilbedere. Og kongen, dronningen og 
alle de fornemme herrer roser og priser dem og giver dem rigeligt med 
pengegaver, som de bruger til at ekvipere sig for. Er det ikke sandt, Frue? 
Hvad mener De? 


Fruen, som var såre fornøjet ved situationen, sagde smilende: 

— Hvem har fortalt Dem det, abbed? Men jeg for mit vedkommende tror 
at det forholder sig således. 

Og idet hun sagde disse ord, trådte hun blidt abbeden over foden. 

— Yderligere kan jeg sige følgende, Frue; når disse riddere og væbnere 
drager ud for at øve våbendyst og har taget afsked med kongen, når det så 
er koldt i vejret, så drager de til Tyskland og varmer sig ved kakkelovnen 
og muntrer sig hele vinteren med pigerne der. Og når det er varmt, så 
drager de til det herlige kongerige Sicilien og nyder den gode vin og den 
lækre mad og fontænerne og den dejlige frugt og de skønne haver, og hele 
sommeren kan deres øjne fryde sig ved de smukke damer og adelsmænd, 
som gør stads af dem og viser dem al mulig ære. Og så har de en gammel 
troubadour eller trompetér, der bærer en gammel våbenkappe, og de giver 

ham så en af deres gamle käber på, og lader ham udråbe til hele hoffet: 
„Min herre har vundet! Min herre har vundet! Min herre har vundet!“. Ak, 
stakkels damer, hvor bliver I bedraget! Min tro, jeg beklager jer virkelig. 


160. Fruen, som følte sig særdeles veltilpas ved disse ord, sagde smilende 
til Hr. de Saintré: 

— Hvad siger De til det, Hr. de Saintré? 

Hr. de Saintré, der var meget vred over de angreb og fornærmelser mod 
adelsmænd som abbeden kom med, sagde til Fruen: 

— Hvad om det behagede Dem at tage adelsmændenes parti, Frue? De 
ved jo godt at det forholder sig helt anderledes. 

Så sagde Fruen: 

— Vi har godt nok set at der er nogle der ikke gør således; men hvad ved 
vi om alle de andre? For vort eget vedkommende er vi af samme mening 
som abbeden. 

Og mens hun sagde dette, trådte hun ivrigt abbeden over foden. 

— Åh, Frue, siger Hr. de Saintré, De taler mod Deres samvittighed. Jeg 
beder til Gud at han vil give Dem den rigtige viden. 

—Viden? siger abbeden. Hvilken viden skal Fruen have undtagen sand- 
heden. 

— Sandheden? siger Hr. de Saintré. Jeg vil ikke svare på Fruens tale. Hun 
kan sige hvad hun vil, men jeg vil svare på de ord fra Dem som har angrebet 
riddere og væbnere, at hvis De var en mand som jeg skulle stå til ansvar 
over for, ville De få med mig at bestille. Men på grund af Deres værdighed 
og Deres stand vil jeg ikke sige mere; men det skal blive husket! 


Abbeden, der var opildnet af kærlighedens flamme, sagde ironisk til 
Fruen: 

— Frue, det er på grund af Dem at jeg bliver truet her på Deres do- 
mæne. 

Og mens han sagde dette, ville føddernes krig med hinanden slet ingen 
ende tage. Og da han så Fruen smile og sende blikke, forstod han at dette 
spil behagede hende, og han sagde: 

— Oh, Hr. de Saintré, jeg er hverken krigsmand eller turneringskæmper. Jeg 
er kun en sølle, simpel munk, som lever af hvad vi får ved Guds kærlighed, 

og jeg er ikke i stand til at dyste med Dem. Men hvis der skulle være nogen 
mand, det være sig nok så stor en krigsmand som ville hævde det modsatte 
i denne strid, så vil jeg kæmpe med ham i en brydekamp. 

— Ville De det? sagde Fruen. Ville De være så dristig? 

— Dristig? Frue. Jeg kan jo kun blive kastet omkuld. Men jeg stoler på 
min Gud, min sundhed og min hellige sag, og ved deres hjælp vil jeg få 
overtaget. Kom an! Er der her nogen der vil svare på alle disse krigsmænds 
vegne? 


161. Hr. de Saintré, som hører abbedens hånende ord, der skærer ham i 
hjertet, så meget mere som Fruen billiger dem, sidder som lamslået. Fruen, 
der bemærker at han ikke mæler et ord, siger: 

— Åh, Hr. de Saintré, De som er så tapper og, efter hvad man siger, har 
deltaget i prægtige turneringsdyster, tør De ikke brydes med abbeden? Tro 
mig, hvis De ikke vil, siger jeg som han. 

— Vel, Frue, De ved at jeg aldrig har været bryder; men de kære munke 
er mestre i den kunst, ligesom i at spille bold, kaste med bjælker, sten og 
jernstænger og andre øvelser som de dyrker i deres fritid. Derfor ved jeg 
vel, Frue, at mod ham kommer jeg til kort. 

— Jeg beder Dem om det, sagde Fruen, eller vil De afvise mig? Min tro, 
hvis De ikke vil brydes, vil jeg blamere Dem alle vegne for Deres feje rid- 
derhjerte. 

— Hvad siger De, Frue? Jeg har udført mangfoldige bedrifter for en vis 
dame, som jeg beder Gud tilgive; men på grund af omstændighederne, vil 
jeg føje mig efter Deres ønske. 

— Hvad siger han? siger abbeden til fruen. Fruen svarer: 

— At han ikke frygter Dem på nogen måde, og at han nok skal vinde 
over Dem. 

— Siger han det, Frue? Det får vi se! 

Og uden at vente at man skal tage af bordet, såvel fade, brød, bægre, som 
maden, skubber abbeden i sin overvældende glæde bordet tilbage og er 
den første til at rejse sig, derefter følger Fruen, Hr. de Saintré og alle de 
andre, som undres over hvad der foregår. Så tager abbeden Fruens arm og 
fører hende ud til en smuk lysthave, hvor solen var gået bort, og siger til 


hende: 

— Frue, sæt Dem her under denne hvidtjorn, som har en smuk krone, så 
skal De være vor dommer. 

Og Fruen satte sig ned så glad som ingensinde. Så sagde hun til sine da- 
mer: 


— Sæt jer alle her! 


162. Skønt de lod som ingenting, var der ikke mange af dem der fandt 
behag i hvad der foregik. 

Så tog abbeden sin kåbe af og stod i bar trøje med løsnede hoser, der var 
smøget ned under knæet — de var nemlig ikke i ét stykke dengang og var 
uden fod forneden — og gik som den første frem foran Fruen. 


Og da han passerede forbi Fruen, efter at have gjort dyb reverens, sprang 
han højt i vejret og viste sine tykke, hvide lår, der var behårede og lådne 
som på en bjørn. Så kom Hr. de Saintré, som i den anden ende af haven 
havde taget ydertøjet af. Han stod nu i sine hoser, der var rigt broderede 
med store perler, og gjorde reverens for Fruen idet han forsøgte at skjule 
den bitre smerte som hans hjerte følte. 


Den første brydekamp mellem Saintré og abbeden, der har smøget sine hoser ned så man ser 
hans hvide lår. Belle Cousine og to af hendes damer er tilskuere til højre. Bag dem to væbnere. 
Til venstre to munke og i baggrunden abbediet. 

Så stillede de sig over for hinanden. Men for brydekampen begyndte, 
vendte abbeden sig mod Fruen og knælende, med det ene knæ til jorden, 
sagde han i en ironisk tone: 

— Frue, med foldede hænder beder jeg Dem om at anbefale mig til Hr. 
de Saintrés gunst. 

Fruen, som gennemskuede abbedens spøg, sagde smilende til Hr. de Sain- 
tré: 

— Hør! Hr. de Saintré, jeg anbefaler vor abbed til Deres gunst og beder 
Dem om at skåne ham. 

Hr. de Saintré, som opfattede spydigheden, sagde: 

— Åh, Frue, jeg har mere behov for at blive anbefalet til hans gunst. 
Efter disse ord greb abbeden og Hr. de Saintré hinanden om livet og drejede 
rundt en gang eller to. Så stikker abbeden sit ene ben frem og låser Hr. de 
Saintrés ben fast. Så slipper han pludselig dette ben og spænder ben fra 
ydersiden og løfter Hr. de Saintré så hans ben befinder sig en hel del højere 
end hovedet, og kaster ham derpå til jorden og holder ham fast under sig 
med sit bryst mod hans. Så råbte abbeden til Fruen: 

— Frue, Frue, anbefal mig til Hr. de Saintrés gunst! 

Fruen lo højt og sagde: 

— Hør! Hr. de Saintré, jeg anbefaler abbeden til Deres gunst! 

Og hun kunne næppe tale af lutter glæde og på grund af sine latterud- 
brud. 


Så var abbeden på benene igen, og leende sagde Fruen til ham: 

— En gang til! En gang til! 

Så sagde abbeden til Fruen så højt at Hr. de Saintré og alle andre kunne 
høre det: 

— Frue, hvad jeg her har udført, sker af hensyn til den strid som Gud og 
Amor har været vidner på. Men hvis Hr. de Saintré vil hævde at han har 
elsket sin dame mere trofast end jeg elsker min, så ser De her en simpel, 
sølle munk som vil kempe med ham om det i en ny kamp. 

— Vil De det? sagde Fruen. 

— Om jeg vil? Ja, ved Gud, Frue, jeg vil kempe mod dem alle hvor mange 
de end er. 

Kapitel 60 


Hvordan Fruen anmoder Hr. de Saintré om at 


brydes med abbeden, og hvad deraf følger. 


163. Så siger Fruen leende til Hr. de Saintré: 

— Hvad siger De til det, min gode herre? Kan en adelsmands hjerte und- 
lade at besvare udfordringen? 

— Frue, siger Hr. de Saintré, enhver adelsmands hjerte ville give svar 
til sin ligemand og kæmpe på den måde som det hører sig til i sådan et 
tilfælde. 

— Det er blot undskyldninger! siger Fruen. De ville også bede Dem fritaget 
i den første kamp! Der er grund til at bebrejde en adelsmand at han ikke 
har mod til at forsvare sin troskab i en brydekamp. Jeg tror virkelig at hvis 
man søgte efter mod hos Dem, ville man ikke finde ret meget. 

— Ak, Frue, sagde Hr. de Saintré, hvorfor siger De det? 

— Det siger jeg, siger Fruen, fordi De føler at De har uret, og sådan for- 
holder det sig også. 

Så siger Hr. de Saintré: 

— Nu indser jeg tydeligt at jeg bliver nødt til at kempe igen, og at der 
ikke findes nogen undskyldning, hvor rimelig den end er, som kan få Dem 
fra Deres forehavende. Og eftersom De er så forhippet på det, går jeg med 
til det. 


Abbeden, som hørte alt hvad der blev sagt, sagde spøgende: 

— Ak, Frue, jeg tør næsten ikke. Hvis det ikke var fordi jeg har retten på 
min side, ville han have kvast mig, så mange kræfter har han. Og det er 
ikke underligt at han har fældet så mange modstandere. Men eftersom det 
er mig der har indledt striden, vil jeg også føre den til ende. 

Så råbte han: 

— Væk! Væk! 

Og alle går lidt tilbage. Abbeden råber: 

— Ha! Troskab, forsvar din ret! 

Og med disse ord går han løs på Hr. de Saintré, og han er lige ved at få 

bugt med ham ved et enkelt greb. De drejer rundt og vrider sig, indtil et 
kraftigt benspænd, langt voldsommere end i den første brydekamp, kaster 
den stakkels Hr. de Saintré til jorden. Abbeden siger da: 

— Frue, vor høje dommer, har jeg gjort min pligt? Hvem er mest tro? 
— Hvem mon? sagde Fruen. Det er De som har vundet! 

Den stakkels Hr. de Saintré, som på grund af brydekampen og Fruens glæde 
herover helt havde tabt fatningen, kan ikke få et ord frem. Så går begge hen 
og tager ydertøjet på igen. De to adelsmænd, som var blevet hos Saintré 
for at gå ham til hånde, var døden nær af sorg og sagde: 

— De er ikke noget mandfolk hvis De ikke hævner Dem! 

Han sagde da: 

— Det skal De ikke bekymre Dem om. Lad mig om det! 


Hr. de Saintré, der på falskeste vis helt og aldeles havde mistet sin dame, 
som han havde tjent tro så længe, lod som om intet var passeret. Ved sin 
glade mine gør han Fruen og abbeden dobbelt glade da han siger: 

— Ak, Frue, hvor er det stor skade at et så smukt og kraftigt mandfolk som 
abbeden ikke er øvet i våbendyst. Jeg kender ikke nogen, selv de stærkeste 
mænd, som han ikke ville kunne gøre det af med. 

Abbeden, der hører så stor ros af sådan en mand, springer i vejret og drejer 
rundt en omgang. Og så beordrer han at der skal serveres vin og kirsebær 
som forfriskninger. 


Kapitel 61 
Om deputationen fra klostret. 


164. Mens dette foregik, var der mange priorer og ældre gejstlige i klostret 
der var meget utilfredse med abbedens levevis, så meget mere som de 
havde hørt om brydekampen og abbedens og fruens hånende ord, og de 


bestemte at to af dem skulle opsøge abbeden og på klostrets vegne afgive 
følgende budskab: 

Ærværdige pater for Gud, vor hojtærede herre! Priorerne og forstanderne 
i Deres kloster har med ydmyg, enig anbefaling, una voce dicentes® sendt 
os til Dem som udsendinge. Man har hørt at De flere gange har indbudt 
vor højærværdige frue til middag, aftensmad og andre serveringer, hvorover 
alle i klostret er fornøjede da hun er vor patronesse og klostrets hovedstifter. 
Dette så meget mere som De til dette aftensmåltid også havde indbudt en 
vis fornem herre, som der går ry af, og som er en nær bekendt af vor høje 
konge. Men angående Deres dristighed og foretagsomhed ved at udfordre 
denne ædle ridder til brydekamp og ved at have kastet ham til jorden flere 
gange og hånet ham, er dette uforeneligt med en gejstlig mands ære, han 
være sig abbed eller munk, og alle i klostret er meget vrede og fortørnede 
herover. Og derfor er vi udsendt for at bede og bønfalde Dem om at den 
ædle ridder ikke inden sin afrejse skal have noget at beklage sig over med 
hensyn til Dem eller klostret. I modsat fald skal vi bevidne at hvis der høres 
dårligt nyt om Dem, vil klostret sige sig fri for skyld og legge Dem det alt 
sammen til last. Dette bedes De ikke tage dem ilde op". 


Kapitel 62 
Abbedens svar og hvordan han søgte at formilde Hr. de Saintré. 


165. Da abbeden havde påhørt klostrets strenge melding, svarede han: 

— Priorer, gå tilbage til klostret og sig at hvad jeg har gjort, er sket i kåd- 
hed, og at de ikke skal gøre sig bekymringer herover. Før ridderen tager af 
sted, vil jeg sørge for at alt ender godt. 


Mens deputationen afgav sin melding, var der blevet sat vin og kirsebær 
frem; og alle drak på hinandens velgående så hjerteligt som tænkes kan. 
Og da alle havde drukket, trak abbeden Hr. de Saintré afsides og sagde 
følgende: 


100. Enstemmigt. 

— Hr. de Saintré, det har behaget Gud at forunde mig en gang at have haft 
Dem som gæst i mit hus, som også er Deres om De behager. Nu beder jeg 
indtrængende at De i morgen sammen med Fruen igen vil vise mig den 
ære at komme til middag, og at De ikke vil afslå min bon. 


Kapitel 63 
Hr. de Saintrés svar og abbedens bønner. 


— Ærværdige abbed! For Deres aftensmåltid og den gode modtagelse De 
gav mig, takker jeg Dem af bedste evne; endvidere for Deres indbydelse 
til middag i morgen, som jeg oprigtigt ikke kan modtage, da jeg har andre 
gøremål her i staden. 


— Ak! Svarer De nej? siger abbeden. Min herre, hvis jeg i kådhed har gjort 
noget som har vakt Deres mishag, beder jeg om forladelse. Jeg har et af de 
smukkeste og bedste muldyr i hele kongeriget, tør jeg nok sige. Desuden 
har jeg en af de bedste falke der findes til jagt på hejrer og fugle ved floder, 
og jeg har også tretusind daler, lige så vel som paven eller kongen, men 
heller ikke flere. Nu anmoder og bønfalder jeg Dem om at tage imod mine 
tilbud, enten det første, de to eller alle tre, og jeg beder om at jeg må bevare 
et godt forhold til Dem, og at De vil tilgive mig. 


Hr. de Saintré, som ikke har brug for hans dalere eller fugle, da han har 
nok af alting, takker ham velvilligt, men for at give ham svar siger han: 
— Hr. abbed, jeg rider ikke på muldyr, og Deres tre tusind daler ville jeg 
benytte mig af hvis jeg havde behov for det, men Deres udmærkede falk 
vil jeg af godhed for Dem tage imod, således at De passer på den for mig 
og kan sige at den er min når nogen beder Dem om den. Men én ting 
anmoder jeg Dem om, nemlig at De ikke afviser min eneste bøn. 

— Og hvad er det? siger abbeden. Befal kun, ædle Herre; for, min tro, hvis 
det er mig muligt, vil jeg med glæde opfylde Deres ønske. 

— Vil De det? siger Hr. de Saintré. 

— Ja, helt bestemt! 

Saintré siger da: 

— Så kom i morgen sammen med Fruen til middag hos mig. 

— Det lover jeg, siger abbeden, på hendes og på egne vegne, på den be- 
tingelse at det bliver en uhøjtidelig middag. 


Kapitel 64 


Hvordan Hr. de Saintré inviterede Fruen til middag, 
hvad hun modvilligt gik med til, og hvad Saintré 
i mellemtiden foretog sig inde i byen. 


166. Så går de begge hen til Fruen i højt humør, og Hr. de Saintré inviterer 
også hende. Da Fruen hører det, afslår hun straks og siger at hun er meget 
optaget; og Hr. de Saintrés bønner nytter intet. Så trækker abbeden hende 
afsides og siger: 

— Frue, De bør gå med, for jeg har lovet det for os begge, og De vil gøre 
mig stor skam når jeg på grund af Dem kommer til at lyve. Desuden, Frue, 
kunne han tro at De hader ham, og finde ud af hvordan det forholder sig 
med vores kærlighed. De ved nok at man skal vogte sig for disse kække 
hofjunkere som for ilden. Derfor, frue, må De tage med. 

Fruen, som ikke kan nægte abbeden noget, siger da: 

— Siden De ønsker det, tager jeg da med. 


Så kalder abbeden glad på Hr. de Saintré og siger: 

— Herre, den højtærede frue dér afslog Deres tilbud da hun frygtede at 
De ville gøre store anstalter og lave stort kalas, men jeg har forsikret hende 
om at det vil De ikke. 

— Frue og De, hr. abbed, vi hoffolk overlader til jer gejstlige at holde store 
festmåltider. Den slags kan vi nemt undvære. Vi nøjes med lidt god mad 
og god vin hvis vi kan skaffe det. Fruen og De må tage hvad vi har. 

Herefter blev pasgængerne og ridehestene gjort klar. Fruen og Hr. de Saintré 
takkede abbeden og tog afsked indtil næste dag. 


Og da Fruen var ude på åben mark, red hun til så hurtigt hendes pasgænger 
kunne løbe. Hr. de Saintré, der galopperede frem til hende på sin ridehest, 
sagde da følgende til hende: 

— Hør, ærede Frue, hvad har jeg gjort forkert? Findes der nogen her i 
verden der tør påstå at jeg ikke har elsket og tjent Dem trofast? 

— Åh, min Herre sagde Fruen, De bliver ved med Deres snak. De har 
vist Deres færdighed i brydekampen! Lad os ikke tale mere om det; lad 
mig i fred! 

Hr. de Saintré, der klart indså hvordan landet lå, ønskede ikke at genvinde 
hendes gunst, og selvom hun bad ham, ville han ikke nedlade sig til at 
elske hende igen. Men han ville alligevel, uden at komme ind på hendes 
nye kærlighed, bebrejde hende den grimme uret hun havde gjort ham. Da 
de var kommet til Fruens slot, sagde hun: 

— Drag bort, Hr. de Saintré, jeg har nogle gøremål. Vi mødes i morgen. 


167. I dybe tanker over alle de nye hændelser begiver Hr. de Saintré sig af 
sted med de få folk han havde med sig, og drager til den stad hvor hans 
folk opholdt sig. Og han havde ikke redet ret længe før han mødte hele sit 
følge, som han havde tilsagt til at møde ham der. Så tilkaldte han sin hov- 
mester og fortalte at fruen og abbeden ville komme til middag den næste 
dag i gæstgiveriet, og at hovmesteren skal gøre sig umage for at skaffe gode 
madvarer og gode vine at servere for gæsterne, og de samme retter og vine 
skal serveres rigeligt for deres følge. Desuden pålægger han hovmesteren at 
afregne med værten og betale ham såvel for foder til hestene som for den 
gode mad, og når alt dette er betalt, skal han give værten ti daler ekstra så at 
han kan være godt tilfreds, og to daler til karlene og pigerne i gæstgiveriet. 
Endvidere giver han besked om at størstedelen af hans folk skal tage af sted 
tidligt næste morgen med hans rideheste og hans rejsekiste, og at der kun 
skal blive tolv af hans mænd tilbage. Og således skete det. 


Og da han var taget ind på sit logi, tilkaldte han værten og sagde: 
— Min gode vært, findes der her i staden en adelsmand eller borger af 


231 


ANTOINE DE LA SALE 


samme statur som den væbner der står der, og han pegede på en af sine 
mænd. 

— Javist, en hel del, Herre, sagde værten. 

— Ved De også, om de har et komplet harnisk i god stand? 

— Ja, de har et komplet harnisk i perfekt stand. 


Så bad han om at få navnet på den borger der var bedst udrustet, og fik 
værten til at tilkalde ham. Og det gjorde han. Og da borgeren var kom- 
met og havde gjort reverens og havde præsenteret sig for ridderen, sagde 
denne: 

— Jacques, hvem er den borger her i staden der er bedst udrustet? 

— Herre, sagde Jacques, der findes adskillige, men uden at gore mig til vil 
jeg sige at jeg er lige så godt udrustet som nogen borger her i staden eller 
nogen adelsmand her på egnen idet jeg har 5-6 komplette sæt rustninger. 
— Har De det? sagde Hr. de Saintré. Da fortjener De ved den hellige 
Jakob den højeste ros! De har altså en rustning der passer til Deres krop; 
men kan De også skaffe mig en der kan passe den ridder der står der, og 
han pegede på en af sine riddere. 

— Herre, sagde han, jeg kan levere Dem det hele i så smuk og god stand 
at De nok skal blive godt tilfreds med det. Men vil De også have en hjelm 
med visir, en rundhjelm med hagestykke eller en almindelig hjelm? 

— Jacques, min kære ven, jeg vil gerne have en hjelm med visir og to ens 
kampøkser. Og De skal ikke være bekymret, De kommer ikke til at lide 
noget tab. 

— Tab? sagde Jacques, som var lykkelig over at have gjort Hr. de Saintrés 
bekendtskab. Herre, alt hvad jeg ejer, er Deres, og jeg står til Deres befaling! 
Og hvornår behager det Dem at få det leveret? 

— Jeg vil gerne have det nu, Jacques, men det skal være i en kasse eller en 
sæk så ingen lægger mærke til noget. 


168. Jacques går straks hjem og bringer i smug to skinnende blanke rust- 
ninger og økserne, og Hr. de Saintré var velfornøjet. Og da natten var gået, 
og det var blevet dag, og Hr. de Saintré havde været til messe, og hans folk 
med hele hans bagage var rejst, bortset fra 12 mand som han holdt tilbage, 
og maden var blevet tilberedt, og bordene dækket, steg han til hest og rider 

Fruen i mode med hele sit følge. Og da han havde redet omtrent halvdelen 
af vejen, mødte han Fruen på åben mark i selskab med abbeden. De hilste 
da høfligt på hinanden, og abbeden sagde først: 

— Hov! Når man taler om solen, skinner den. Hørte De ikke noget ringe 
for Deres ører, Hr. de Saintré? 

— Det ved jeg ikke, sagde Hr. de Saintré, jeg tænkte på det store måltid der 
venter Dem. De har vel spist morgenmad, Frue, og også De, hr. abbed? 
— Javist, sagde Fruen, for at holde stand mod den fugtige tåge har vi spist 
lidt ristet brød med krydret vin og kanelkage. 

— Gid det må bekomme Dem vel, Frue og også Dem, hr. abbed! 


Mens de nu talte sammen alle tre, henvendte Fruen sig hele tiden til abbeden. 
Hr. de Saintré, der ser at hans ord er spildt, holder sig lidt tilbage og vil 
tale med fru Jeanne, men hun siger at han skal ride ned bag ved hende. Så 
prøver han med fru Katherine og med Isabel, og de giver ham alle samme 
besked. Det var nemlig blevet dem forbudt at tale med ham. Han rider da 
op på siden af Fruen og abbeden, og således følges de ad til gæstgiveriet. Så 
tager Hr. de Saintré Fruen under armen og fører hende til hendes værelse 
tillige med hendes damer; og abbeden til et andet værelse. Mens de gjorde 
sig det behageligt i deres værelser, siger han til sin hovmester: 

— Straks når vi går til bords, skal hestene sadles, have hovedtøj på og være 
klar i staldene, så vi kan ride af sted. 


169. For at gøre en lang historie kort, middagen var hurtigt parat, og da 
fruen og abbeden havde vasket hænder, blev abbeden, fordi han var en 
gejstlig person, sat for bordenden, og Fruen, som ikke ville sidde for langt 
fra ham, blev anbragt lige i nærheden og de andre to damer ved den ne- 
derste ende. Men Saintré vil ikke sætte sig ned, hvor meget man end beder 
ham. Han tager servietten over skulderen og går fra den ene til den anden 
og sørger for at de bliver godt betjent. Og der var rigeligt med vin og mad 
af mange slags. Hvad er der mere at fortælle? Abbedens glæde over Hr. de 
Saintré var så stor at det ikke kan beskrives. 


Og da alles maver var godt fyldte, og tørsten var dygtigt slukket, spurgte 
Hr. de Saintré abbeden om han nogensinde havde båret rustning. 

— Rustning? svarede abbeden. Nej, jeg har aldrig båret rustning. 

— Åh, Gud, sagde Hr. de Saintré, hvor ville det være smukt at se Dem 
iført rustning! Hvad mener De, Frue, er det ikke rigtigt? 

— Jo, bestemt, sagde Fruen, jeg tror, ja, jeg er ret sikker på at når han får 
rustning på, ville han nok kunne stå sig over for en vis anden der håner 
ham! 

— Frue, jeg ved ikke af at der er nogen der håner ham, og tror aldrig jeg 
har set nogen smukkere mand i rustning. 


Og så sagde han til sin tjener Perrinet at han skulle gøre hvad de havde 
aftalt. Så stillede Perrinet et bord op bagest i salen og lagde derpå den 
største rustning, men ikke økse og sværd. Og da abbeden så den smukke, 
blanke rustning og havde hørt sig selv blive rost så kraftigt, tænkte han at 
denne ridder nok var gavmild og rundhåndet og for morskabs skyld ville 
forære rustningen til ham der aldrig havde ejet eller båret en rustning. Og 
han sagde til sig selv at hvis ridderen bad ham tage rustningen på, ville han 
ikke afslå det. Og for at vise hvor godt han syntes om rustningen, begyndte 
han at rose den i høje toner. 

— Vel, eftersom De godt kan lide den, skal De min tro også få den hvis 
den passer Dem. 

— Få den, Herre? 

— Javist, hr. abbed. Værsgo! 

— Min tro, for at glæde Fruen vil jeg hverken have noget at spise eller 
drikke før jeg har fået den på. 

Så råbte han: 

— Tag bordene ud! Tag bordene ud! Vi har fået nok at spise! 


Kisteglad tog abbeden sin kåbe og sin munkekutte af og fik trøje på og 
gjorde sig kampklar. Hr. de Saintré tog trækkenål og snører, som han havde 
parat. Og så blev abbeden iført rustningen, hjelmen blev spændt fast på 
hovedet, og han fik jernhandsker på hænderne. Og da abbeden var fuldt 
udrustet, drejede han sig rundt og viste sig frem for og bag. 

— Hvad synes De, Frue, om Deres munk iført rustning? 

— Munk? sagde Fruen. Den slags munke ser man ikke hver dag! 

— Åh Gud! Bare jeg havde en kampøkse og en modstander der ville gå 

I gastgiveriet. Abbeden har taget rustning på. Til venstre Perrinet foran et bord med Saintrés 
rustning. Saintré taler hårde ord til Fruen, der har en af sine hofdamer med sig. I baggrunden 
til højre to munke. 


løs på mig! 

Dernæst sagde han skæmtende: 

— Åh, Frue, denne rustning er tungere end min præstekjole, men jeg er 
godt tilfreds eftersom jeg har vundet den. 

Til disse ord sagde Hr. de Saintré: 

— De har endnu ikke vundet den helt, men det får De straks lejlighed 
til! 

Så lod han den anden rustning hente og iførte sig den straks. 


Da Fruen hørte hans svar og så ham tage rustningen på, sagde hun: 

— Hr. de Saintré, hvad har De i sinde? 

— Det får De snart at se, Frue. 

— Får jeg det at se? sagde Fruen. Men, forrykte menneske, De vil da ikke 
kæmpe med en abbed? 

Hr. de Saintré, der nu var fuldt udrustet, gav ordre til at der skulle sættes 
vagt ved døren så ingen kunne slippe ud eller komme ind. Så sagde han 
til fruerne og frøknerne, munkene og deres folk: 

— Stil jer hen i hjørnet der i salen, og hvis der er én eneste, det være sig 
mand eller en kvinde der siger et ord eller gør en bevægelse, så skal jeg 
kløve dennes hoved ned til tandrækken. 

Så skulle I have set kvinderne og munkene ryste af skræk, græde og forbande 


den dag de havde mødt denne ridder. 


Kapitel 65 


Hvordan Hr. de Saintré i fuld rustning kom med kraftige bebrejdelser 
mod Fruen og fik hende til meget modvilligt at sætte sig på en bænk. 


170. Han gik da hen til Fruen og sagde: 

— Frue, De viste mig den gunst at være dommer i brydekampen mellem 
abbeden og mig. Nu beder jeg Dem ydmygt om at De også vil være det 
i den form for kamp som jeg har lært at kempe, og at De sammen med 
mig går hen til abbeden og retter en anmodning til ham. 

— Jeg ved ikke hvilken anmodning det skulle være, sagde Fruen. Hvis De 
på nogen måde gør ham fortræd, vil jeg opfatte det som gjort mod mig. 


Hr. de Saintré går hen til abbeden og siger: 

— Hr. abbed, på Fruens og Deres forlangende kæmpede jeg to gange mod 
Dem i brydekampen hvor De spændte ben for mig, hvilket jeg endnu har 
men af, og her nyttede ingen undskyldning, men på hendes og Deres for- 
langende blev jeg nødt til at gå ind i kampen. Nu anmoder og beder jeg 
Dem, også for Fruens skyld, som De jo elsker i troskab at der skal kempes 
på den måde som jeg har lært. 

— Ak, Hr. de Saintré, sagde abbeden, jeg kender intet til at kæmpe i 
rustning. 

Så sagde Hr. de Saintré: 

— Det bliver De nødt til, eller også er det ud ad vinduet! 

Fruen, som klart indså at Hr. de Saintré var fast besluttet på at der skulle 
kæmpes, sagde vredt: 

— Hr. de Saintré, vi forlanger og befaler med trussel om vor harme at De 
straks begge to tager rustningen af. Ellers skal vi i vor vrede straffe Dem 
på liv og lemmer, De galning og tåbe. 


Da Hr. de Saintré således ser sig forhånet og truet, siger han: 

— Hør her, De er den falskeste og mest troløse af alle kvinder. Jeg har 
tjent Dem så trofast som aldrig nogen anden ridder har tjent sin frue. De 
har vanæret Dem på falsk og forsmædelig vis og troløst svigtet mig for en 
liderlig munks skyld. Men for at De skal huske det, og som et afskrækkende 
eksempel for alle andre… 

Han tager da fat i hendes hårtop, der stak frem fra hendes hovedtøj, og 
løfter hånden for at give hende et par lussinger. Men han tager sig i det 
da han mindes alle de velgerninger hun har gjort ham. Og han får hende 
til at sætte sig på en bænk, grædende og ganske afmægtig af sorg. Så lader 
han to økser, to sværd og to daggerter bære ind, og det ene sæt giver han 
til abbeden, idet han siger: 

— Hr. abbed, husk de fornærmende ord De har udtalt om riddere og 
væbnere der drager ud i verden for at vinde hæder ved våbenbedrifter. Det 
skal De nu få betalt. Forsvar Dem, hr. abbed! 


Han slog da sit visir ned og beder abbeden gøre ligeså og gør udfald imod 
ham. 

Kapitel 66 


Hvordan abbeden og Hr. de Saintré kæmpede, og hvordan 
abbeden fik kinderne og tungen gennemboret. 


171. Da abbeden ser at han er tvunget til at kæmpe, løfter han øksen og 
hugger til så kraftigt at hvis han havde ramt ridderen, ville hans umådelige 
kræfter og den fordel han havde ved at være den største, have strakt ridderen 
til jorden. Gud ved om Fruen da ville have lagt et godt ord ind for ham! 
Men takket være Guds hjælp og de fordele han havde ved at være kendt 
med våbenkamp, dækkede han sig med sin økse da han så dette vældige hug 
komme, og ramte abbeden med spidsen af øksen og drev ham over mod 
en bænk. Og i Fruens påsyn blev abbeden væltet bagover med så kraftigt 
et stød at han sank fuldstændig sammen og råbte: 


— Nåde! Nåde! Nåde! Åh! Hr. de Saintré, for Guds skyld, skån mig! 


Hr. de Saintré, der var opfyldt af harme og vrede på grund af de forhånel- 
ser og gemenheder som han havde været udsat for uden at have fortjent 
det, tillige med så mange andre riddere og væbnere som abbeden også 
havde løjet om, var indstillet på at gøre det af med ham. Men da han 
løftede øksen, huskede han de hellige vers, som Vorherre har sagt i det 
Gamle Testamente i Femte Mosebog, hvor der står: Quicumque fuderit 
sanguinem humanum, fundetur sanguis illius”% Ligeledes siger han i lidel- 
seshistorien: Qui gladio percussit, gladio peribit. Endvidere siger han til 
David: Non aedificabis mihi domum, quia vir sanguinum es.'5 Endvidere 
siger han gennem Davids mund: Viri sanguinum et dolosi non dimidiabunt 
dies suos.”% Endvidere gennem Davids mund: Virum sanguinum et dolosum 
abominabitur Dominus.” Og samme sted: Si occideris, Deus, peccatores, viri 


101. „Den der udgyder et menneskes blod, hans blod skal udgydes“ (Første Mosebog 9, 6, ikke Femte 
Mosebog som angivet). 

102. „Den der griber sværdet, skal omkomme ved sværd“ (Matthæus 26, 52). 

103. „Du skal ikke bygge mig et hus, thi du er en blodbestænkt mand“ (Første Krønikebog 28, 3 ). 

104. „Ej skal blodstænkte, svigefulde mænd nå hælvten af deres dage“ (Salmernes Bog 55, 24). 

105. „En blodstænkt, svigefuld mand er Herren en afsky“ (Salmernes Bog 5, 7). 

Afslutningen på tvekampen mellem Saintré og abbeden i gastgiveriet. Saintré har trukket 
sin daggert, abbeden er trengt ned på en bank til venstre under vinduet, og Saintré stikker 
daggerten gennem hans kinder og tunge. Belle Cousine, der sidder på en tronstol, holder et 
lommetorklede op til øjnene og greder over det tragiske udfald. Tre munke bagtil til højre ved 
porten og tre hofdamer i forgrunden ser forferdede til. 


sanguinum, declinate a me. Og mange andre steder har Gud påbudt os at 
vise medlidenhed, nåde og barmhjertighed og selv vist disse dyder ved sit 
eksempel, og derfor afholdt Hr. de Saintré sig fra at dræbe abbeden. Men 
selvom hævnen eller Guds vilje ville have tilladt ham at straffe på denne 
måde idet der var tale om en helt klar og åbenbar brøde, kastede han sin 


106. „Ville du dog dræbe de gudløse, Gud, måtte blodets mænd vige fra mig!“ (Salmernes 
Bog 9, 19). 

økse og sit sværd langt fra sig og tog sin daggert i hånden. Dernæst løftede 
han abbedens visir og sagde: 

— Vel, hr. abbed, De skal nu erfare at Gud er en retfærdig dommer. Deres 
kræfter og Deres hånende og fornærmende tale skal ikke forhindre Dem i 
at blive straffet i nærværelse af den Frue på grund af hvem De førte Dem 
så hovmodigt frem dengang De skændigt løj om riddere og væbnere, som 
De fortalte drager ud i verden og udfører våbendyster ved fyrsternes hof 
for at vinde ære og yndest hos deres smukke damer. Det skal Deres falske 
tunge nu betale dyrt for! 

Derpå stak han sin daggert gennem abbedens kinder og tunge og lod den 
blive siddende der. Lidt efter rejste han ham op og sagde: 

— Hr. abbed, nu har De rettelig vundet rustningen! 

Så tager han sin rustning af. 


Kapitel 67 


Hvordan Hr. de Saintré gik hen til Fruen og ved 
afskeden tog et blåt bælte som hun bar om livet. 


172. Og da han har fået rustningen helt af og ser Fruen med håret flagrende 
og hovedtøjet i uorden, siger han: 

— Farvel, Frue, De er den falskeste kvinde der nogensinde har levet. 

Og da han er ved at forlade hende, ser han at hun har et blåt, guldbesat 
klæde om livet. Det går han hen og tager af hende og siger: 

— Hvor vover De, Frue, at bære et blåt bælte? Den blå farve betyder tro- 
skab, og De er den mest troløse af alle. Det skal De ikke længere bære. 


Så river han bæltet af hende, folder det sammen og stikker det ind på sit 
bryst. Derpå går han hen til fruerne og frøknerne, munkene og de andre 
folk, der grædende stod og krøb sammen som en flok får i et hjørne af 
salen. Til dem sagde han: 

— Kære fruer og frøkner og alle I andre! I er vidner til hvad der er sket, 

hvilket er årsagen til at jeg, meget mod min vilje, har måttet handle som 
jeg har gjort. Med hensyn til den strenge revselse som De har overværet, 
sà har jeg været tvunget hertil. Det beklager jeg, og De bedes tilgive mig. 
Gud være med Dem! 


Så går han nedenunder og siger til værten. 

— Hvis abbeden vil have den store rustning, skal De lade ham få den; men 
den lille og begge økserne skal De aflevere til Jacques og sige at jeg ønsker 
at disponere over ham resten af måneden. Er det en aftale, gode vært? 
Hestene var nu ført frem, og Hr. de Saintré steg til hest og tilføjede: 

— Farvel, kære vært! 


Og nu vil vi ikke længere tale om Hr. de Saintré, som tager tilbage til hof- 
fet, men vil berette om Fruen og abbeden og deres folk. 


Kapitel 68 
Hvordan fruen og abbeden blev tilbage med deres folk. 


Da fruen havde bragt sit hovedtøj i orden, og alle damerne havde grædt ud, 
og abbeden havde fået rustningen af, blev der hentet en læge for at standse 
blodet der løb fra hans tunge og hans kinder. Og der blev fældet tårer og 
udstødt forbandelser over at han havde iført sig rustning. Og man tog tøjet 
af abbeden, der ikke kunne tale, og han blev lagt ned og forbundet. Derefter 
måtte Fruen tage af sted. Men hendes klage, gråd og jamren over abbeden 
og hendes trusler mod Hr. de Saintré var så voldsomme at man skulle tro 
at alene ordene ville tage livet af ham. Hendes damer sagde: 

— Åh, Frue, vi tænkte nok, da abbeden tog rustning på, at det ville ende 
med en ulykke fordi han så kraftigt havde angrebet de adeliges ære. 

— Det er fuldkommen rigtigt, sagde en anden dame, og så hans hånende 
ord mod Saintré! 

— Det skal De ikke tage Dem så nær, sagde Fruen, han vil snart blive 

hævnet, men først må han må blive rask. Tænke sig at Hr. de Saintré var 
lige ved at slå mig, og han tog mit bælte med sig, den morder og røver. 


Men nu vil jeg ikke længere tale om fruen og abbedens helbredelse, ud 
over at de var sammen i to måneder og havde det lige så rart eller endnu 


bedre end de nogensinde havde haft det. 


Kapitel 69 
Hvordan Fruen kom tilbage til hoffet. 


173. Mens Fruen og abbeden således slog sig løs, undrede kongen og her- 
tugerne ved hoffet sig over at deres Belle Cousine blev så længe borte, 
og engang nævnte de det for dronningen. Dronningen, der var meget 
misfornøjet og troede at der var noget galt, sagde ikke noget af hensyn til 
hoffets ære. De bad hende da venligst skrive til Fruen at hun skulle komme 
tilbage. Dronningen svarede dem at det havde hun gjort for lang tid siden 
og sendt brevet med sin sekretær, mester Julien de Broy, og halvanden må- 
ned senere sendt et rytterbud fra de kongelige stalde, men Fruen var endnu 
ikke kommet. Nu kunne hun komme når det passede hende, og der ville 
ikke blive skrevet til hende igen om at vende tilbage. Hoffets herrer, der 
godt kunne forstå at dronningen var meget misfornøjet, skrev da et brev 
til Belle Cousine og sendte en af deres skriftefædre af sted med det. Nu 
blev Fruen i sin store pine nødt til at forlade sin rare abbed og opgive en 
dag hvor hun helt sikkert ville komme tilbage til dronningen. Og hermed 
tog pateren afsked med hende og drog tilbage til hoffet. 


Forfatteren: 

Ak, du troløse, onde og forræderiske kærlighed, vil du altid fremtræde som 
et helvede der aldrig bliver træt af at opsluge sjæle? Vil du aldrig blive træt 
af at pine hjerter og knuse dem? Har Gud og naturen givet dig en sådan 
magt at du i dit net kan fange hjerter af alle slags folk: Af paver, kejsere 

og kejserinder, kardinaler, konger og dronninger, ærkebisper, hertuger og 
hertuginder, patriarker, markis’er og markiser, bisper, fyrster og fyrstinder, 
abbeder og abbedisser, grever og grevinder af alle religioner, åndelige som 
timelige? Menneskehjerter har du indfanget, således som det er beskrevet i 
mangfoldige fortællinger. Du har udnyttet dem ved hjælp af din falskhed og 
din ondskab, derpå overladt dem til en uvis skæbne, været skyld i fortabte 
sjæle og forspildte liv hvis ikke Gud havde forbarmet sig over dem? Herom 
vidner ovennævnte eksempler, som jeg nu vil forlade for at vende tilbage 
til min fortælling, der lyder som følger: 


Da Fruen ved den kraftige henstilling blev tvunget til at rejse, var den 
smerte de elskende følte i deres hjerte, så heftig at det ikke kan udtrykkes 
eller beskrives. Dog gav abbeden sikre løfter om at han ofte ville komme 
og besøge hende i smug. Og med dette søde håb var de på trods af deres 
hjertes kvide lykkelige i hinandens selskab, hvis de ikke havde skullet 
skilles. 


Kapitel 70 


Hvordan Fruen kom tilbage til hoffet og den venlige 
modtagelse hun mødte fra alle sider. 


174. Fruen vendte tilbage til hoffet i triste tanker på grund af sin kærlighed, 
ledsaget af mange høje herrer, grever og baroner, riddere og væbnere, som 
var redet hende i møde. Hun gjorde reverens for kongen, som tog vel imod 
hende; derpå går hun til dronningen som sagde: 

— Det har trukket længe ud før De kom tilbage. Det lader til at De godt 
kan lide landluften. 

Derpå gik hun hen til hertugerne, som modtog hende venligt og sagde: 
— De kan takke os for at have fået Dem til at komme her tilbage. 

Saintré fortæller sin historie i nærværelse af Belle Cousine, tre andre damer og to riddere, der 
har lejret sig på „en smuk eng. 


Og derefter gik hun til hoffets fruer og frokner, riddere og væbnere, og alle 
hilser på hende og gør stads af hende. Og således gik der en tyve-tredive 
dage. 


Det skete da en aften da de havde spist og var samlet på en smuk eng, 
kongen og dronningen og et stort antal hofdamer og hofmænd, at Hr. de 
Saintré sagde til dronningen og de andre damer: 

— Sæt Dem alle ned her! Så vil jeg fortælle Dem en sand, mærkværdig 
historie som man har skrevet og sendt til mig langvejs fra. 

— Kom frem her! sagde dronningen. For Guds skyld, lad os høre den! Sæt 
Dem her, Frue! (Hun kaldte da på Belle Cousine). Og nu, mine damer, 
lad os sætte os og høre Hr. de Saintrés fortælling. 

Så satte dronningen sig og ligeså Belle Cousine og de andre fruer og frøkner 
sammen med de tilstedeværende høje herrer, riddere og væbnere fra hoffet. 
Og smilende sagde dronningen til Hr. de Saintré: 

— Begynd bare, hr. fortæller. 

Kapitel 71 


Hvordan Hr. de Saintré uden at nævne navne fortalte historien 
om Fruen, abbeden og ham selv, og hvordan han gav Fruen 


hendes bælte tilbage for ikke at blive kaldt uforskammet. 


175. Hr. de Saintré begyndte da sin fortælling på bedste vis idet han sagde: 
— Frue, jeg har for nylig læst et skrift med en sand historie der lige er 
foregået, og som man hidtil ikke har hørt om. Det skete i Tyskland at en 
højadelig, fornem dame i sin nåde fandt behag i en prægtig ungersvend. 
Og hun viste ham så megen godhed, ære og kærlighed at hun i løbet af et 
stykke tid gjorde ham til en berømt ridder. Og de elskede hinanden så tro- 
fast, efter hvad der står skrevet, at man aldrig så mere trofaste elskende. 


Forfatteren: 


Men Fortuna, den forræder, 

— som Boethius!” har skrevet — 
med sin højre hånd hovmodigt 
vil sin tjener sorg forvolde. 
Livets børn hun overrumpler, 
som flodbølgen hun frembruser. 
Pludselig hun om dem vender, 
hovedet nu kommer nederst, 
benene da kommer øverst. 
Deres gråd ej hende rører; 

føler de end had og smerte, 
hendes latter højlydt runger. 
Hendes fryd er med et kraftslag 
Lykkens ven at sønderknuse. 


107. Boethius, på fransk Boéce (ca. 475-525), romersk filosof, digter og embedsmand, var en af de 
mest læste moralister i middelalderen. Ovenstående vers findes i hans hovedværk De consolatione 
philosophiae (Om filosofiens trøst), der blev oversat til fransk af Jean de Meung (død ca. 1305), 
forfatter til sidste del af Le Roman de la Rose. 

— Säledes forholdt det sig, Frue, med denne ulykkelige yngling, som stod 
så højt i sin dames gunst som ingen tilbeder nogen sinde tidligere. Det 
hændte da at han ved Fortunas vilje, af kærlighed til sin dame og for at 
vinde hæder, tog til Frankrig for at udføre våbenbedrifter, og derved voksede 
hans ry. Men alt imens stiftede hans dame bekendtskab med en stor, tyk, 
sværlemmet munk, der var abbed. Og de elskede hinanden så lidenskabeligt 
at det gik over alle grænser. 

— Men drev hun sit slette spil så vidt at hun for en munk forlod ham der 
elskede hende så højt? spurgte dronningen. 

— Ja, Frue, således forholder det sig. For jeg har det på skrift fra én som 
ikke ville finde på at lyve for mig. Men nu skal De høre og se, Frue, hvad 
enden blev på den historie. 

— Ja, fortæl videre, sagde dronningen, lad os høre slutningen. 


176. Og så fortalte han historien fra ord til andet. Først hvordan tilbederen 
fandt de to sammen på jagt; hvordan abbeden meddelte damen at man 
skulle indbyde tilbederen til et aftensmåltid, og det svar hun gav. Hvordan 
tilbederen for at se nærmere på løjerne beredvilligt modtog invitationen. 
Hvordan abbeden og fruen talte hånligt om riddere og væbnere der drager 
ud i verden for at øve våbenbedrifter, og hvordan ridderen og abbeden 
kæmpede i brydekamp. De to flotte spring abbeden udførte; den latter og 
de spydigheder Fruen og abbeden kom med; den deputation som klostret 
sendte; våbendysten og hvordan abbeden klarede sig der; de ord tilbederen 
sagde til sin dame, og endelig hvordan han rev det blå bælte som damen 
ikke var værdig til at bære, af hende og tog det med sig. 


Angående selve begivenhederne, som stadig blev holdt skjult, og som man 
troede var foregået i Tyskland, fik damen i historien bebrejdelser fra alle 
sider, og tilbederen blev rost kraftigt for sin kamp. Og glæden over fortæl- 
lingen var så stor at den næsten ingen ende ville tage. Men Belle Cousine 
stod upåvirket og tavs uden at sige et ord og hørte på det hele. Så sagde 
Hr. de Saintré til dronningen og alle damerne der var der til stede: 

— Frue, og De, mine damer, historien kræver at man skal sige om denne 
dame har handlet rigtigt eller forkert; og jeg spørger først Dem, høje dron- 
ning. 

Da dronningen hørte tale om kærlighed mellem en abbed og en fornem 
dame, havde hun en anelse om at det drejede sig om Belle Cousine. 
Men da hun aldrig havde kendt noget til kærligheden mellem hende og 
Hr. de Saintré, vidste hun ikke rigtig hvad hun skulle mene. For nu at 
se hvad Belle Cousine ville svare, ville hun lade hende tale først. Denne 
svarede da: 

—Frue, tilgiv mig, jeg var åndsfraværende under hans fortælling. Derfor 
beder jeg Dem, lad en af de andre tale, selvom der måske burde ties. Og 
når De selv og alle de andre har talt, hvis jeg da også skal udtale mig, vil 
jeg sige hvad jeg synes. 

Så sagde dronningen: 

— Siden vi som dronning bør begynde, vil jeg sige, Saintré, at hvis det 
forholder sig som De siger, mener vi at denne dame er troløs og ond, og 
mere vil vi ikke sige om den sag. 


Så sagde Saintré: 

— Lad os høre, Madame de Retel, hvad siger De? 

— Jeg siger som dronningen og yderligere at man burde forvise hende fra 
det gode selskab hvis hun kommer i de kredse. 

— Og nu De, Madame de Vendôme, hvad siger De? 

— Jeg siger at man skulle sætte hende op på et æsel siddende baglæns og 
bundet og føre hende gennem byen mens der blev spillet på lire. 

— Og De, Madame du Perche, hvad er Deres mening? 

— Jeg mener at dronningen og de foregående fruer alle har udtalt sig så 
rigtigt at det ikke kan gøres bedre. Men derudover vil jeg sige at sådan en 
dame, hvis det er sandt hvad De siger, skulle klædes nøgen fra bæltestedet 
og opefter, have håret raget af og smøres ind i en god honning så myg- 
gene kunne fortære hende. Hvis hun da stadig lever, denne troløse dame, 
der forlod sin sande tilbeder, han være sig ridder eller væbner, for en sølle 
munks skyld. Og velsignet være tilbederen der således straffede dem. 

Og da var der ikke nogen frue eller frøken der ikke brast i latter. 


177. Så spurgte dronningen de andre damer: 
— Madame de Beaumont, Madame de Craon, Madame de Graville, Ma- 


dame de Maulévrier, Madame d’Ivry og alle I andre kvinder, hvad er jeres 

mening? — for det tilkom ikke mændene at udtale sig. Og der var da ingen 
af kvinderne der ikke afsagde sin dom. 


Og da Hr. de Saintré havde spurgt enhver, vendte han sig til Belle Cousine 
og spurgte hende knælende om hendes mening. Belle Cousine vidste ikke 
hvad hun skulle svare da historien jo drejede sig om hende, men hun blev 
af dronningen og de andre damer tvunget til at udtale sig ligesom de. Hun 


sagde da: 


— Eftersom jeg skal udtale mig, så siger jeg at denne tilbeder, han være sig 
ridder eller væbner, har opført sig meget uforskammet ved at rive bæltet af 
damen og tage det med sig som det blev fortalt. 

— Mener De det, Frue? sagde Hr. de Saintré. Kan De ikke sige andet end 
at han, eftersom han rev bæltet af damen og tog det med sig da hun var 
uværdig til at bære den blå farve, opførte sig meget uforskammet? 


Han trak da ud af sit ærme det med guld besatte bælte og sagde: 

— Frue, jeg vil ikke længere være denne uforskammede person. 

Og i dronningens og alle de andres nærvær knælede han ned på det ene 
knæ og lagde bæltet i hendes skød. Og da dronningen og alle de andre så 
og hørte dette uventede udfald, kiggede de undrende på hinanden. Og alle, 
både mænd og kvinder, var, som man nok kan tænke sig, aldeles forbavsede 
over at det drejede sig om Belle Cousine. 


Her begynder så slutningen på denne fortælling, og jeg beder, anmoder 
og bønfalder alle fruer og frøkner, borgerlige eller andre, af hvad stand de 
end er, om at opfatte denne letfærdige adelsdame, der ved sin vellystige 
kærlighed styrtede sig selv i ulykke, som et afskrækkende eksempel. Tænk 
på det kendte mundheld som siger: ,,Hvor der er ild, kommer der røg 
selvom ilden ulmer dybt under jorden“. Det skal forstås på den måde at 
der ikke findes noget godt eller ondt, uden at det kommer frem til folks 
kendskab til sidst, selvom det forsøges holdt hemmeligt eller skjult. Således 
har den sande, almægtige dommer over alle ting nemlig ordnet det. For 
ham må man intet skjule, så at han kan belønne de retfærdige og gode og 
straffe synderne og de onde, enten på sjælen, på æren eller på deres krop. 

Således som han gjorde med denne hojadelige dame og som han har gjort 
med mange andre mænd og kvinder, som blev straffet for deres tøjlesløse 
begær. De er som røg uden ild; det skal forstås på den måde at de bruger 
deres falske tunge som smigrere der udsender røg uden ild, det vil sige at 
de fortæller og spreder falske og onde rygter om mænd og kvinder uden 
grundlag. Men ilden fører de ikke med sig. Den er det sande bevis, og derfor 
mister og fortaber de deres sjæl, deres ære og undertiden også legemet og 
bliver hånet og foragtet bag deres ryg. 


Og her vil jeg slutte fortællingen om denne tapre ridder, som foruden de 
våbenbedrifter som jeg har omtalt, var med i mange andre kampe til vands 
og til lands og dystede mand mod mand og rejste viden om, hvilket det 
ville føre for vidt at berette om her. Dog vil jeg nævne at da det behagede 
Gud at tage hans sjæl hjem til sig i døden — der ikke sparer nogen — den- 
gang døden lukkede porten for hans øjnes lys, da blev han anset for den 
tapreste ridder i kongeriget Frankrig. Han endte sine dag ved en naturlig 
død i byen Saint-Esprit ved Rhåne efter at have modtaget alle de hellige 
sakramenter, som det anstår sig enhver sand kristen. Han blev begravet i 
byens kirke og af beundring for hans tapperhed fik jeg lyst til at se hvor 
hans lig ligger. Og fra gravpladen over ham husker jeg dens indskrift på 
latin, der lyder således: 


Hic jacet dominus Johannes de Saintré, miles, senescalus Andegavensis & Senomanensis, 
cameriariusque domini ducis Andegavensis, qui obiit anno Domini MO CCC? LVII, 
die XXV” Octobris, cujus anima in pace requiescat. Amen. 

[Om denne tapre ridder har jeg hørt andre tapre, gamle riddere og væbnere 
berette at de der opførte hans gravmæle, fandt et lille skrin, hvori der lå 
en skrivelse, der lyder som følger: „Her hviler liget af den tapreste ridder 
i Frankrig og derudover“. Det siges at dette „derudover“ skal forstås som 


„den tapreste ridder i verden“, hvilket han også var på sin tid]. 


108. „Herunder hviler Hr. Jean de Saintré, ridder, senechal over Anjou og Maine, kammerherre 
hos hertugen af Anjou, som afgik ved døden i det Herrens år 1358 den 25. oktober. Hans sjæl 
hvile i fred. Amen“. 

109. Dette afsnit er en senere tilføjelse, der står skrevet i håndskriftets margin. 

Efterskrift 


178. Hojagtede, fremragende, mægtige fyrste, min hojtærede hersker! Hvis 
jeg har begået en forseelse ved her at have skrevet for meget eller for lidt, 
hvad jeg nemt kan have gjort, da jeg hverken er vis eller boglærd, håber 
jeg at De som alle andre vil tilgive mig. For det hænder mangen gang at 
den der gør sit bedste, trods alt ikke gør det godt nok. Det er ikke mær- 
keligt om dette også skulle gælde mig da jeg er og altid har været usleben 
og ulærd i ånd, opførsel, handling og tale. Men for at opfylde Deres bøn, 
som for mig er lig med en befaling, har jeg skrevet denne bog med titlen 
„Saintré“, som jeg sender Dem i form af et brev idet jeg beder Dem venligst 
tage imod den. For nærværende, min højtærede herre, vil jeg ikke skrive 
yderligere, men anbefaler mig på det ydmygeste til Deres venlige gunst, 
som jeg håber De vil skænke mig hvor jeg end er. Jeg beder Gud i himlen 
opfylde alle Deres ønsker. 


Skrevet på Chåtelet-sur-Oise den 6. marts i det Herrens år fjorten fire 
hundrede femoghalvtres. 

Kommandanten og nogle af hans mænd udpeger sønnen som gidsel. Til venstre gør en herold, 
der bærer den reglementerede kappe og stav, sig klar til at drage af sted til prinsen af Wales 


Barnegidslet 


Indledende kommentar 


Før selve fortællingen har forfatteren en kort indledning.”? Med henvisning til Bi- 
belen, Seneca og Bernhard af Clairvaux gives her trøstende ord som støttes af den 
følgende fortælling. Efter at have udtrykt sin medfølelse med den sørgende moder 
hvis blide kvindehjerte ifølge naturen må føle tabet særlig smerteligt, formaner han 
hende om at Gud styrer alle ting og undertiden volder dem han elsker større lidelse 
end andre. Hun bør tænke på at hun nu har en engel i paradis som kan bede for 
de efterladte og deres venner. Herover bør hun glæde sig og glemme sorgen som er 
nytteløs og endog skadelig for både sjæl og legeme. 


Der bringes et „exemplum“ om en trøstesløs moder der har overvundet sorgen. Efter 
at have grædt nat og dag over sin søns død ser hun i en drøm en flok barneengle 
vandre glade af sted. Hun har ventet at se sin egen søn i flokken, men han kommer 
langt efter de andre og kan næppe gå på grund af udmattelse. Det er moderens skyld 
da hendes tårer har gennemvædet hans kjortel så den er blevet alt for tung at bære. 
På sønnens henstilling fortrænger hun sorgen gennem bønner og andagt. Sønnen 
viser sig snart på ny for hende og fortæller at han nu er frelst takket være moderens 
fromme bønner. 


Der afsluttes med nogle opbyggelige ord om at sætte sin lid til Guds almagt, og 
der henvises til en lokal helgen. en nylig afdød biskop af Angers, som det anbefales 
at bede til af hjertet. Så vil Gud måske skænke parret en ny søn. Herefter følger så 
selve fortællingen. 


CS 


Her skal berettes om en adelsmand og hans frue, som jeg i min ungdom 
hørte nogle tapre riddersmænd prise i høje toner på grund af deres fremra- 


uo. Se indledningens baggrundsorientering om Barnegidslet, s. 17-20. 

Et skib, der fører det franske liljebanner i masten, er kommet til undsætning med proviant. I 
forgrunden til venstre får kommandantens herold foretræde for prinsen af Wales. 


gende dyder. Det fortælles at på den tid da den mægtige prins af Wales, der 
er berømt for sin tapperhed, og som har skrevet en bog om retsregler for 


III 


turneringer,” tog til Bretagne med sin mægtige hær til lands og til vands 
for at belejre fæstningsborgen og byen Brest i den bretonsktalende del af 
Bretagne, blev Hr. du Chastel, som var kongelig kommandant der, af den 
langvarige belejring tvunget til at gå ind på at overgive pladsen hvis han 


ikke fik undsætning inden en aftalt dag. 


Han samlede da alle sine slægtninge og venner, som var der, og de samtyk- 
kede i den beslutning han havde truffet [om at stille et gidsel]. Men der 


111. La Sale forveksler prinsen af Wales med hans bror, Thomas Woodstock, der skrev en håndbog 
om turneringer: Ordenaunce and fourme of fightyng within listes (publiceret i Antiquarian Re- 
pertory, 1808, t. IL, s. 210). 

var ikke en eneste der ville tilbyde sig som gidsel. Han blev da nodt til at 
udlevere sin egen søn, der var tretten år og hans eneste barn. Og der blev 
derpå indgået våbenhvile mellem parterne indtil den aftalte dag. 


Kommandanten lod nu melde om den nødtvungne afgørelse til kongen 
for at få hjælp, men da kongen dengang på grund af den splittelse der 
var i Frankrig, var hårdt trængt i kamphandlinger, kunne han ikke yde 
ham våbenhjælp, hverken ad søvejen eller ad landvejen, men gav ordre 
til at et stort skib, veludrustet og lastet med alle slags forsyninger som var 
nødvendige for borgen og byen, skulle sendes af sted og overlades til guds 
varetægt. Og således skete det. 


Det gik da således at de ting som Gud tager vare på, bliver bedst varetaget. 
Dette skib havde vejret med sig og blev hjulpet så godt af Gud, vinden og 
tidevandet at det på trods af den fjendtlige flåde slap igennem og nåede 
frem under borgen i god behold på fjerdedagen før borgen skulle overgives. 
Således kom der undsætning til pladsen, hvorover glæden var så stor at det 
ikke kan beskrives, men ak, det varede ikke længe. 


Dagen efter at skibet var ankommet, sendte Hr. du Chastel, som var kom- 
mandant der, sin herold, Chastel,” af sted til prinsen med et venligt brev, 
hvori han bad og anmodede prinsen om at tilbagelevere gidslet idet der var 
kommet hjælp, og han tilbød ham af de ankomne varer hvad han havde 
lyst til. Prinsen, der var meget ærgerlig over at der var kommet hjælp da 
han havde opgivet enhver forventning herom og nu havde spildt både tid 
og udgifter og følte skam derved, nægtede over for herolden at udlevere 
pantet hvis pladsen ikke blev overgivet, hvilket han mere udførligt ville 
meddele kommandanten gennem sin våbenkonge. 


Herolden Chastel drog bort efter at have modtaget dette svar og gav svaret 
videre til sin herre. Og da Hr. du Chastel havde hørt prinsens grusomme 
svar, frygtede han at denne hvis pladsen ikke blev overgivet, i sin forbit- 


112. Herolden optræder, som det var skik i middelalderen, under sin herres navn. Se indledningens 
kapitel 6, „Herolder“, s. 35-36. 

Kommandanten og hans hustru ligger i ægtesengen — nøgne som det var tidens skik — og træffer 
den tunge beslutning at stille deres søn som gidsel. 


relse ville behandle gidslet med allerstørste strenghed. Da samlede han alle 
sine slægtninge og venner som var der, og fortalte dem om prinsens svar. 
Derefter bad han dem hver især om at give sin mening til kende, og alle 
var de forfærdede over det hårde svar. 


Alle så på hinanden og bad sidemanden tale først. Til sidst var der én der 
sagde at han ikke kunne tro at prinsen ville gå imod den under segl indgåede 
aftale, som gik ud på at prinsen skulle tilbagegive Hr. du Chastels søn som 
han havde fået som gidsel, med respekt for den naturlige ret og Guds vilje, 
på den betingelse at tilbageleveringen skulle finde sted såfremt der virkelig 
kom undsætning. I modsat fald måtte Hr. du Chastel overgive pladsen. 


— Og han kan jo ikke med rimelighed sige at De, herre, ikke har fået 
undsætning og endda rigeligt, i form af den proviant som var årsagen til 

at De måtte overgive Dem. Derfor forekommer det mig, herre, at hans 
strenge svar kun skal tjene til at gøre Dem bange. Men hvis han skulle have 
til hensigt at benytte den strengeste magt, kan min fornuft ikke sige mig 
om De skal overgive pladsen eller undlade dette. Jeg ved kun at jeg har 
svoret ed til Dem som vor anfører, hvem vi alle bør adlyde. 


De andre gav samme mening til kende, den ene efter den anden. Dog kon- 
kluderede de at en overgivelse af pladsen uden den største vanære — hvis de 
skulle råde oprigtigt — det så de ingen mulighed for. Og efter disse ord iler 
Hr. du Chastel, som godt indser at de har ret, ud af salen med stor kummer 
i hjertet. Og nu vil vi en tid undlade at tale om denne begivenhed og vil i 
stedet berette om den store sorg som Hr. du Chastel følte. 


Den følgende nat da ovennævnte herre og hans frue lå sammen i deres seng, 
var hans hjerte så forpint at det ustandseligt måtte sukke, jamre, klage og 
græde. Og fruen, som havde bange anelser, endskønt hun ikke gav udseende 
heraf, men bar sin store sorg i det skjulte, rykkede over mod ham og sagde: 
— Min herre, det forekommer mig, at den store glæde De viste tidligere 
i dag, kun har varet kort tid, at dømme efter Deres klager nu. Ak, jeg 
elendige! Sig mig, herre, hvad er det der piner Dem? Hvis en hustrus bøn 
betyder noget, så sig mig det. 

— Ak, kære ven, siger han, det får De tidsnok at vide! 

— Vel, kære herre, eftersom jeg alligevel får det at vide, så beder jeg Dem 
her med foldede hænder sige mig det nu. 

Så vender herren sig mod sin frue og siger med høje suk: 

— Det er kun ret og rimeligt at De får det at vide. 


Og så fortæller han under stor kummer, klage og gråd ord til andet hvordan 
han gennem sin herold havde anmodet om og opfordret til at prinsen skulle 
udlevere gidslet da der ved guds nåde var kommet hjælp. Og så fortalte han 
hende om det grusomme svar som prinsen havde givet ham, hvorefter han 
havde samlet alle de slægtninge der var der samt deres venner, som han bad 
om deres råd og mening, og han berettede samtidig hvad de havde svaret 
ham. Fruen havde troet at hun ville få sin højtelskede søn tilbage nu da 
der var kommet undsætning efter hvad alle i hendes hus sagde. Men da 

hun hører heroldens beretning, gør hendes hjertes pine hende så fortvivlet 
at hun er lige ved at opgive ånden. Og begges sorg var så stor at de var 
døden nær og ville være omkommet hvis ikke deres tjenestekvinder, der lå 
i en lille seng, straks havde tilkaldte deres nærmeste. Og således tilbragte 
de denne nat sammen indtil de fik prinsens svar. 


Tredjedagen efter at skibet var ankommet, og dagen før pladsen skulle 
overgives, sendte prinsen sin våbenkonge, ledsaget af to herolder, der hver 
bar kapper med deres herrers våbenskjold, til kommandanten, som de skulle 
underrette om prinsens svar og opfordre ham til at overgive sig således som 
det berettes i det følgende. 


Og da herolderne var blevet indladt i riddersalen — for dengang viste man 
dem større ære end i dag — sagde de til kommandanten i nærværelse af alle 
de riddere og væbnere som var der i byen og kunne betragtes som personer 
med officiel status: 

— Hr. kommandant, den ypperlige, stormægtige prins af Wales, vor højt- 
agtede herre har sendt os til Dem for at opfordre, råde og påminde dem 
om Deres ære og Deres pligt, som er at overgive denne plads i morgen ved 
den tredje time" hvis De ikke i mellemtiden ad søvejen eller ad landvejen 
får hjælp ved våbenmagt således som det står skrevet i det dokument der 
har Deres våben i seglet og hvoraf jeg har en genpart her. — (Og han trak 
da genparten frem fra sit bryst). — Og hvis dette ikke sker, lader han Dem 
vide igennem os, som er våbenofficerer og personer med officiel status, at 
Deres gidsel vil blive beslaglagt. 


Og da våbenkongen havde sagt disse ord og afsluttet sin beretning, lod 
kommandanten den under segl indgåede aftale oplæse skønt han godt 
vidste hvad den gik ud på. Dernæst sagde han til herolderne: 


113. Tredje time: tre timer efter solopgang. 

Prinsen af Wales våbenkonge ledsaget af to herolder på vej til kommandanten for at minde 
ham om den indgåede aftale. 


— Kære venner, ja, dette er den originale ordlyd af vor aftale. Derfor un- 
drer det mig, at jeres herre, en så anset fyrste, ud fra denne aftale gennem 
jer opfordrer mig til at overgive pladsen når han dog lige så godt som I 
ved at den omstændighed der skulle få mig til at overgive mig, er blevet 
fjernet på trods af at hele hans flåde er blevet sat ind. Derfor bør han ikke 
og kan heller ikke med rimelighed kræve noget af mig. Derimod har jeg 
gennem min herold bedt og anmodet ham, på grundlag af den under segl 
indgåede aftale, om at tilbagelevere mig gidslet således som han rettelig 
bør gøre idet jeg håber at han på grund af sin høje adelstand ikke vil volde 
mig nogen skade. Og hvis han vil påstå at han har mere ret end jeg, så tør 
jeg godt påstå det modsatte over for en retmæssig dommer og stå inde for 
det med mit liv. 


Dernæst befalede han at lade herolderne godt beværte og til afsked sagde 
han: 

— Vær venlig at anbefale mig i al ydmyghed til jeres herre, og gå så med 
Gud, kære venner. 

Og her vil vi undlade at berette om det svar som herolderne afgav, men 
fortælle lidt om de råd som den ædle herre beder om hos sine venner og 
hos sin frue som sig hør og bør. 


Da herolderne var draget bort, samlede Hr. du Chastel igen alle sine slægt- 
ninge og venner. For han ville endnu en gang høre deres råd og mening. 
Og da de alle var samlede, viste han sig ved sin mine og sin tale noget mere 
glad end han var i sit bedrøvede og forpinte hjerte. Og han sagde: 

— Nu har I, ædle herrer, mine venner, hørt prinsens strenge tale. Jeg beder 
jer da alle om på ny oprigtigt at råde mig. Og I skal kun tænke på vor pligt 
og vor ære. Og jeg spørger nu først Dem, kære fætter. 


Ved disse ord så de alle på hinanden, og for at sige det kort var der ingen 
der ville give ham andet råd end det først givne. Og da han så at han ikke 
kunne få andet råd af dem, tog han afsked med dem så fattet som muligt, 
og de gik alle bort for at spise sammen. For med hjælpen fra skibet havde 
de fået tilstrækkeligt med fersk kød og andre levnedsmidler, som de blev 
beværtet med. Dog hjalp det ikke hvor meget kommandanten end forsøgte 
at bevare fatningen for at sætte mod i de andre. Hans bedrøvede hjerte 
ophørte ikke med at spekulere, og det samme gjorde hans trøstesløse frue, 
som græd dag og nat og forbandede den dag og den time de var ankom- 
met til dette sted. 


Og om natten, da de var gået i seng, sagde hendes herre til hende: 

— Min kære, jeg beder Dem så indtrængende jeg kan om et øjeblik at 
glemme Deres sorg og høre på mig. Det har behaget Gud at vi er blevet 
forenet ved ægteskabets bånd, og Vorherre har i sin nåde givet os en eneste 
søn, som vi har udleveret som gidsel af mangel på levnedsmidler som De 
ved. Men nu er det lykkedes os at få hjælp i form af levnedsmidler. Denne 
troløse, tyranniske prins vil efter hvad han siger, overtage borgen, eller vor 
søn vil komme i fare. Derfor er jeg nødt til at overgive borgen for at få vor 
søn tilbage og vil så være vanæret for stedse. 

Og ved disse ord brød han ud i smertefuld klage og udbrød: 

— Ak og ve, jeg elendige, den ulykkeligste af alle som er født på denne 
værst tænkelige planet. Hvorfor kom jeg dog til denne ulykkelige verden, 
hvor jeg er dømt til så sørgeligt at miste min ære? Hvor er nu den vasal som 
vil anerkende mig? Hvor er den lensherre der vil vide af mig? Hvor er den 
ven som vil have mig kær? Hvor er den tjener som vil tjene mig? Hvor er 
den jord som vil give mig et opholdssted? Ak, gode Gud, hav medlidenhed 
med mig, og befri mig for den dødelige smerte som mit hjerte føler når jeg, 
for at handle ret, enten mister min ære eller bliver min søns bøddel ved at 
sende ham i døden. Og ved disse ord er hans hjerte nær ved at briste, og 
han er lige ved at opgive ånden. 


Hans frue lå ved hans side og pintes i sin store sorg. Da hun nu så sin herre 
på vej til at miste sin ære eller også miste deres prægtige søn, som var i så 
stor yndest at alle sagde at der blandt trettenårige ikke var hans lige, da 
frygtede hun at hendes herre nu ville søge døden. Så overvejede hun sagen 
i sit hjerte og sagde til sig selv: 

— Ak, jeg elendige, hvis han dør, da har du mistet alt. 

Og ved disse tanker kaldte hun på ham. Men han hørte intet. Så udbrød 
hun højt: 

— Åh, min herre, for Guds skyld, hav medlidenhed med mig, Deres stak- 
kels hustru, som uden at man kan bebrejde hende nogen forsømmelse, har 
elsket, tjent og æret Dem trofast, jeg beder Dem nu med foldede hænder 
om ikke at styrte Dem selv, Deres søn og mig i ulykke på samme tid. 


Og da herren hører sin frues tale, svarede han efter et stykke tid: 

— Ak, min kære ven, hvordan skal det forstås? Hvor er det hjerte som ikke 
ville foretrække døden frem for at leve på den måde som jeg er henvist til 
under disse hårde omstændigheder. 


Da valgte fruen for at trøste ham, klog og forstandig som hun var, pludselig 
at fortrænge sin grusomme sorg og udtalte disse stærke ord: 

— Min herre, jeg siger ikke at De ikke har ret, men eftersom dette er Guds 
vilje, ønsker og befaler han at af alle dårlige beslutninger skal man vælge 
den mindst dårlige. 

Da sagde herren til hende: 
— Kære frue, giv mig da råd om hvilken af de to udveje der er den mindst 
dårlige. 


— Åh, min herre, sagde hun. Det er et svært valg. Men i denne sag beder 
jeg Dem med foldede hænder — tilgiv mig mine ord, for den slags sager 
bør afgøres af stærke mænds ædle hjerter og ikke af svage kvindehjerter 
da vi kvinder efter Guds befaling er undergivet jer mænd, i særdeleshed 
ægtemændene, og er mødre til børnene således som jeg er undergivet Dem 
og er moder til vor søn. Derfor beder jeg Dem, min herre, at afgørelsen 
ikke skal overlades til mig. 

— Åh, min kære, kærligheden og pligten kræver, da vi jo med vore to 
legemer er ét hjerte i Gud, at jeg i alle vigtige anliggender tager Dem med 
på råd således om jeg altid har gjort på grund af de gode egenskaber som 
jeg har fundet hos Dem. De siger at der er et valg. De er moderen, og jeg 
er Deres ægtemand. Derfor beder jeg Dem med få ord sige mig hvilket 
valg vi skal træffe. 


Da siger den ulykkelige frue for at adlyde ham: 

— Min herre, eftersom De ønsker at jeg skal sige Dem hvad valget går ud 
på —" , og her samlede hun al sit hjertes klogskab på grund af den store 
kærlighed hun nærede til ham, og sagde: 

— Tilgiv mig hvad jeg nu siger. Ved de to råd jeg vil nævne, ønsker jeg at 
Gud frem for alt, dernæst Vor Frue og Sankt Mikael er med i mine tanker 
og i min tale. Det første råd er at De skal lade Deres sorg, bedrøvelse og 
bekymringer fare således som jeg vil gøre. Og lægge alt i den sande Guds 
hænder, han som vender alt til det bedste. Det andet og sidste råd er, som 
De og alverden ved, og som den naturlige ret og vore øjnes erfaring viser, 
at det er helt indlysende at børn mest er deres mødres sønner eller døtre 
da mødrene har båret dem under deres hjerte og bragt dem til verden, 
hvad man ikke kan sige om ægtemændene eller om andre som man har 
overladt børnene til. Og dette siger jeg, herre, fordi vor søn således mere 
indlysende er min sande søn end han er Deres, endskønt De er hans 
rigtige, kødelige fader. Det kan jeg bevidne over for vor sande Gud på 
den frygtelige dommens dag. Han er min ægte søn, som det har kostet 

mig dyrt at bære i ni måneder under mit hjerte, hvor jeg har følt stor 
ængstelse i mange dage og været nær ved at dø da jeg skulle føde. Dernæst 
har jeg kærligt opfostret, elsket og plejet ham helt til den dag og den time 
da han blev udleveret. Dog, fra nu af og for stedse overgiver jeg ham i 
Guds hånd og vil at han intet skal betyde mere for mig, så det vil være 
som om jeg aldrig havde set ham. Tværtimod giver, overfører og afstår 
jeg til Dem oprigtigt og med villigt sind, uden tvang, pres eller vold, hele 
den kærlighed, hengivenhed og ret som en moder kan og bør have over 
for sin eneste, højtelskede søn. 

Og her påkalder jeg som vidne den sande, almægtige Gud, som har givet 
os vor søn til låns i tretten år for at han nu kan opretholde og vogte Deres 
ære, der ellers vil være mistet for evigt. De har kun én ære, og den skal De 
elske mest næst efter Gud, mere end hustru, børn og alle andre ting. De 
har ganske vist også kun én eneste søn. Betænk da nu hvor De vil lide det 
største tab. Sandelig, herre, her skal træffes et svært valg. Vi er endnu i en 
alder hvor vi kan få børn om Gud vil. Men når Deres ære først engang er 
mistet, ak, da vil De aldrig genvinde den. Og hvis De følger mit råd, vil 
folk sige om Dem, både når De er død eller i live: Han er en hædersmand, 
en tro ridder. Og derfor, herre, bønfalder jeg Dem i al ydmyghed, gør som 
mig, tænk ikke mere på vor søn, og lad som om De aldrig har haft nogen, 
men fat mod og sig tak for alt til Gud, som har givet Dem ham for at 
redde Deres ære. 


Og da kommandanten hørte sin frue føre så højsindet tale, takkede han 
med et fromt suk Jesus Kristus og den almægtige Gud i det høje fordi der 
fra et svagt og ynkværdigt kvindehjerte udgik så højsindede og stærke ord 
som dem hans frue lige havde udtalt idet hun havde opgivet den store 
kærlighed til sin eneste, højtelskede søn, alt dette af kærlighed til sin herre. 
Da sagde han med få ord til hende: 

— Min kære, så langt mit hjertes kærlighed rækker, takker jeg Dem mere 
end nogensinde for den højsindede, smertelige gave som De her har 
skænket mig. Jeg har lige hørt tårnvagten blæse morgensignalet i hornet, 
og skønt vi ikke har sovet i nat, så må jeg nu stå op. Men De skal hvile 
Dem lidt. 

— Hvile! sagde hun. Ak, herre, hverken mit hjerte, mine øjne eller mine 

Den engelske väbenkonge og de to herolder afleverer i borgsalen prinsens krav om overgivelse 


af borgen. 


lemmer vil være i stand til det. Også jeg vil stå op, og vi vil begge gå til 
messe og takke Vorherre for alt. 


Og da messen var forbi, varede det ikke længe for solen stod op. Så kom den 
fremmede våbenkonge og de to herolder og spurgte efter kommandanten 
ved borgporten, og denne lader dem komme ind og vælger at høre deres 
melding i riddersalen i nærværelse af alle sine folk. Og da de var kommet 
derind, begyndte våbenkongen sin tale og sagde: 

—Hr. kommandant for denne plads! Som våbenofficerer og officielle per- 
soner på vegne af prinsen af Wales har vor højagtede herre i sin fyrstelige 
nåde overdraget os i vor egenskab af våbenofficerer og officielle personer at 
tilkendegive, meddele og påminde Dem om hvad der kræves af Deres ære. 
Det er nu ved den tredje time, på det tidspunkt hvor De skulle overgive 
borgen til vor nævnte herre hvis De ikke havde modtaget undsætning i 

mellemtiden. Vi har sagt til ham, således som De sagde til os, at De holdt 
på at De havde modtaget undsætning i form af de levnedsmidler der var 
ankommet med skibet, idet mangel på levnedsmidler havde tvunget Dem 
til at træffe Deres beslutning. Vi skulle da som officielle personer på Deres 
vegne bede ham om og opfordre ham til at tilbagelevere gidslet i den tilstand 
hvori De havde udleveret det, og til at handle som den sande og retsindige 
fyrste han er. Hr. kommandant, forholder det sig ikke således? 


Til disse ord sagde kommandanten: 

— Det er sandt, kære venner. 

—Imidlertid, efter at vi havde overbragt ham Deres opfordring og krav, 
sagde han, med respekt for Deres gode vilje, at De ikke retmæssigt kunne 
sige at De havde modtaget undsætning hvis De ville holde Dem til sand- 
heden. Han holder jer belejret både fra landsiden og fra søsiden, og man 
kan ikke anse sig for at have modtaget undsætning hvis den ene eller den 
anden af disse to belejringer ikke bliver brudt ved våbenmagt. Derfor kan 
han gøre med Deres søn hvad der tilkommer et gidsel stillet af en kom- 
mandant der har svigtet en aftale indgået under segl. Og til dette skal De 
nu, herre, give et svar således at De kan bevare æren. 


Og de trak ham til side og gav ham efter sigende store løfter, hvortil han 
svarede at høje herrer er fjender af forrædere, men elsker forræderi. 


Efter deres tale sagde kommandanten: 

— I, våbenkonge og herolder, vil I som officielle personer anbefale mig 
til prinsen og sige ham at hvad han end påstår, så håber jeg at han først 
og fremmest vil tænke på Gud, som jeg kalder til vidne, og endvidere på 
sin ære. Vil I desuden angående hans trusler og fornærmende ord, der er 
af en art som aldrig er udgået af en ærlig herres mund, sige følgende med 
fuld respekt for hans værdighed som dødeligt menneske, hvilket han er så 
fuldt som mig. Hvis pladsen var underlagt almindelig lov eller en retmæssig 
dommer, så svarer jeg ham, med al respekt for hans fyrstelige ære, at når 
han påstår at jeg har svigtet min aftale, da er det falsk og ondsindet løgn. 
Og det påtager jeg mig at bevise ud fra den med mit segl forsynede aftale, 
og hvis det ikke er tilstrækkeligt, vil jeg bevise det i tvekamp mand mod 

Kommandanten i fuld rustning indvier i nærværelse af nogle af sine folk borgfruen og hendes 
damer i sin plan om at gøre udfald mod en fjendtlig afdeling. 


mand™ over for hans konge eller den romerske konge når jeg får hans svar i 
denne sag. Jeg vil bevise det som den adelsmand jeg er med fire slægtslinjer 
og herved værdig og fuldt berettiget til at stå til ansvar for enhver konge. 
Og hvad angår gidslet, hvis prinsen ikke vil agte på Gud og sin ære, da kan 
han gøre med det uskyldige legeme som han lyster. Men sjælen tilhører 
Gud, som har givet ham den for at han som en sand martyr kan hævde 
sin huldskab og troskab over for sin fyrste. 


114. Tvekampe til afgørelse af et juridisk stridsspørgsmål (duel judiciaire) var almindelige i mid- 
delalderen. De var forbudt af kirken, men overlevede længe forbudene. Som dommer foreslås 
her ,den romerske konge" (/e roi des Romains). Der menes antagelig hermed den tysk-romerske 
kejser selv om titlen egentlig brugtes om kejserens søn (se Hill s. 40). — Duel judiciaire omtales 
i Jean de Saintré, se s. 85. 

Og dernæst sagde han til dem: 
— Hvis prinsen skulle være indstillet på ikke at anvende den yderste streng- 
hed, men hvis det skulle komme dertil at han vil fastsætte en retmæssig 
løsesum for min søn, så vil jeg udbetale den om muligt. Og for at få hans 
svar vil min herold gå med jer. 


Og så befalede han denne at gå med. Han lod da herolderne godt beværte 
og tog derefter afsked med dem. 


Og da herolderne var ude af den første port, lod han sin rustning bringe og 
befalede alle at iføre sig våbendragt. Så lod han sin frue hente, og i hendes 
nærværelse sagde han til alle: 

— Mine brødre, mine fætre og alle mine venner! Netop nu må vi vise at 
vi har retten på vor side. Jeg er af den mening at for at hævne sig på os vil 
prinsen, denne onde, troløse tyran, ikke høre tale om løsepenge for vor 
søn. Og da vil han dræbe ham nu til morgen. Og hvis han gør det på en 
offentlig plads, har vi Gud og retten med os. Vi må da komme ham til 
hjælp, og når vore porte pludselig bliver åbnet, vil vi gøre udfald til den 
høje lyd af kanoner, trompeter, horn og råb fra vore folk. Der er ingen tvivl 
om at vi vil kunne redde ham. Og så vil alverden berømme jer, og man vil 
sige: Disse folk er de tapreste af alle. 


Og han henvendte sig til sin fætter Hr. de Pleuc og sagde: 

— Jeg overgiver Deres kusine, min frue, til Deres varetægt i denne borg 
indtil jeg kommer tilbage, på de vilkår jeg har modtaget den af kongen, og 
jeg udpeger jer, jer og jer, mine brødre og mine fætre“, og han udpegede 
alle der skulle blive tilbage. Og endvidere gav han ordre til rytterne og 
fodfolket, der skulle gøre udfald sammen med ham, og sagde dernæst til 
Hr. de Pleuc og alle hans mænd: 


— Jeg overlader min gode frue i jeres varetægt og ligeledes denne plads, 
som er vel befæstet og tilstrækkeligt forsynet med alle slags levnedsmidler. 
Men lad ske med mig som Gud vil, til hvem jeg overgiver mig af hele mit 
hjerte. Hvis jeg bliver taget til fange, overlader jeg først og fremmest min 
hustru til Dem, min fætter, og giver Dem hele borgen til bevogtning på 

de vilkår jeg har modtaget den af kongen. Og alle I, mine brødre og mine 
venner, som jeg efterlader for at bevogte borgen under kommando af min 
fætter, husk på at elske Gud frem for alt, dernæst jeres egen ære og jeres 
anseelse hos kongen, og i liv og død, hvor I end færdes, skal I afvise troløse, 
onde og forræderiske mennesker. Og hvis I ser at man har taget mig til 
fange for at hugge hovedet af mig, så skal I lade mig løbe den risiko, hvad 
jeg eller andre på mine vegne end siger, og jeg vil ikke lægge jer min død 
til last. Og pladsen her skal I bevare for kongen og kun overgive den i hans 
hænder eller til hans sande, retmæssige befuldmægtigede. 


Og nu var både rytterne og fodfolket fuldt rede til kamp, og efter at have 
gjort korsets tegn tog kommandanten afsked under høje suk og kyssede 
sin frue. Og til de andre sagde han: 


— Farvel, mine kære venner, som bliver her tilbage. 


Og da var der ikke et øje der ikke brast i gråd, eller noget hjerte, det være 
sig nok så hårdt, som ikke blev rørt. Og kommandanten bad da om at få 
sin stridshest ført frem mens han ventede på at få prinsens svar gennem sin 
herold. Og her vil vi undlade at berette om den tunge sorg som borgfruen 
føler og i stedet fortælle om våbenkongen og herolderne, som i nærværelse 
af kommandantens herold aflægger rapport til prinsen. 


Og da våbenkongen og herolden havde aflagt rapport til prinsen, som var 
desperat over kommandantens barske svar, befalede prinsen at barnet skulle 
lænkes om benene, og han forbød kommandantens herold med trussel på 
livet at forlade teltet uden hans tilladelse. Nu skulle han bringe sin herre 
svaret om løsepenge for hans søn. Og da drengen ser at han er lænket, siger 
han under stor klage og gråd til sin vagtchef: 

— Ak, Thomas, min ven, hvad skal dette betyde? Hvorfor lægger man 
mig i lænker? 

Så sagde Thomas sukkende: 

— Græd ikke, min ven. Det er borgherren, der har villet det således, for at 
jeres folk når de kommer, vil have mere medlidenhed med dig. 

— Ak! sagde han. Hvis min moder, borgfruen, vidste hvordan jeg er lagt 
i lænker, da ville hun græde. 

Og dernæst sagde han: 

— Ak! vil min fader, borgherren, ikke overgive pladsen da han ikke har 
fået undsætning? 

Fulde af medynk svarede vagterne under tårer: 

— Du vil kun blive ført frem forbi borgen så at din fader hurtigere skal 
overgive sig, han vil gerne se dig først. 


Prinsen udkommanderede nu to hærafdelinger, hver på 100 mand med 
håndvåben og 1.000 bueskytter. Så sendte han bud efter kommandantens 
herold og sagde til ham: 

— Følg med Deres herres søn, så kan De bringe Deres herre meddelelse 
om hvad der sker med ham. 


Den såre bedrøvede herold, som nu var blevet klar over at barnet skulle 
dø, sagde knælende med foldede hænder til prinsen: 

— Åh, høje herre, for Guds skyld, lad mig slippe for at være tilstede, så 
mine øjne ikke skal vidne over for min herre om denne sørgelige handling. 
Det vil være rigeligt, om min ulykkelige tunge skal berette herom. 

— Jeg vil, sagde prinsen, at De skal se det personligt. 


Så lod han to bueskytter gribe ham og føre ham bagefter barnet. Dernæst 
gav han ordre til den første hærafdeling om at afgå i retning mod Mont 
Reont,'5 og barnet fulgte lige efter siddende i sadlen på en lille hest med 
hænderne bundet foran og med so bueskytter omkring sig. Og den anden 
hærafdeling fulgte efter. Og da barnet, som endnu troede at man ville føre 
ham forbi borgen således at hans fader kunne se ham, opdager at de går 
mod Mont Reont, frygtede han at man førte ham af sted til henrettelse. 
Og her vil vi undlade at berette om dette barns grusomme og ynkelige 
død og vender tilbage til den store pine som borgfruen lider, og til Hr. du 
Chastel. 


Mens Hr. du Chastel ventede på sin stridshest, kom der til ham fire vagter 
fra borgen, af dem han havde beordret at blive, og de sagde til ham: 


us. Lokaliteten kan ikke verificeres. 

— Vi ser to store hærafdelinger komme, den ene efter den anden, og midt 
imellem dem en lille trop, hvoriblandt vi mener at Deres son befinder sig. 


Vi ved ikke hvor de skal hen. 


Kommandanten tøvede da ikke, men gjorde korsets tegn og befalede at åbne 
portene og følge med. Og han gav ordre til sine folk og sine hærafdelinger 
at de pludselig skulle gøre udfald sammen med ham. Og mens han steg op 
på sin stridshest, kom en anden af hans vagter og sagde til ham: 

— Herre, det er rigtigt at de to hærafdelinger og den i midten drager mod 
Mont Reont, og, hvad værre er, de tre afdelinger bærer våben der giver 
kraftigt genskin. 


Og mens portene blev åbnet, sagde kommandanten til fruen: 
— Farvel, min kære, og farvel, alle mine venner. Gud være med jer og 
med os alle! 


Fruen, som var pint af sorg og angst og frygtede for sin herre i den farlige 
situation, råbte knælende med håret i uorden: 

— Hav barmhjertighed! Åh, for Guds skyld, vis barmhjertighed, min herre! 
Nu er min død i Deres hånd, nu er mit liv i Deres hånd. Hav medlidenhed 
med Deres stakkels hustru i denne stund. Selvom vi for at bevare Deres 
sande ære skal berøves vor eneste, højtelskede søn, skal vi da yderligere 
forsøge det umulige, hvorved De vil styrte os alle i ulykke, Dem selv, alle 
Deres slægtninge og mange af Deres venner, og også mig, jeg stakkel, som 
uden at man kan bebrejde mig nogen pligtforsømmelse har elsket, æret og 
tjent Dem, hvilket jeg kalder Gud og Dem selv til vidne på. De vil svigte 
og prisgive os alle. Men hvis skæbnen mager det således, den skæbne som 
De nu uden andet råd vil stole på og følge, så ønsker jeg elendige som lider 
mest af alle, ikke at leve længere i denne verden, og kan det heller ikke. 


Og med disse ord segnede hun besvimet om. Da løb alle hende til hjælp, 
bar hende ind i seng og gav hende alle tænkelige lægemidler. 

Og da kom kommandantens fætre til ham og foreholdt ham den store fare 
han udsatte sig for og den sørgelige tilstand hans frue, der ikke kunne tale 
eller ville se nogen, befandt sig i. Så kom en af vagterne tilbage og sagde: 

— Herre, Deres herold er på vej tilbage og sammen med ham en seks-otte 
mænd af fodfolket i tæt formation. Og de to hærafdelinger har samlet sig 
til én og vender også tilbage. 

— Ak, sagde den ædle herre, da er han død, min gode søn, som jeg troede 
jeg skulle komme til hjælp, og min hustru er så godt som død. Men vær 
lovet, Gud, i alle ting! 


Og efter sine fætres råd og af kærlighed til sin frue steg han af hesten, tog 
sin cappeline" af, som man brugte på den tid, og gik ind til sin hustru og 
sagde: 

— Åh, min kære, hvad er der nu sket? Jeg er blevet tilbage på Deres bøn, 
kan De så ikke vise et mindre forgræmmet ansigt? 


Fruen, som kun svagt hører sin herres tale, åbner sine øjne en smule. Og 
da han ser at hendes øjne er åbne, lader han hende bære fra hendes leje til 
ægtesengen og siger så til hende: 

— Sandelig, min kære, hvis De kendte til min kummer, ville De tage 
bedre imod mig. 


Ved disse ord udstødte hun et dybt suk og derpå sagde hun med besvær: 
— Åh, min herre, hav mig undskyldt, er det sandt, at De bliver her? 

— Javist, min kære, sagde han, det er helt sikkert. 

— Ak, min herre, jeg kan ikke tro det, for jeg ser at De bærer rustning. 
— Det er rigtigt, min kære, men fat mod, jeg vil straks tage den af. 


Det sagde han fordi han ventede at hans herold ville komme tilbage. Så 
gav han besked om at fruen skulle klædes af og lægges i seng. 

Og nu vil vi undlade at tale om fruen og berette om barnets død og he- 
roldens tilbagekomst. 


Mens Hr. du Chastel ventede på heroldens svar, kom en af hans vagter til 
ham og sagde med ynkelig stemme: 


116. Cappeline er en ret åben hjelm uden visir. 

Fortvivlet ved tanken om at skulle miste såvel sin mand som sin eneste søn er borgfruen besvimet. 
Nogle mænd vil bære hende ind i hendes sovegemak og lægge hende på sengen der. 


— Min herre, det er rigtigt nok at hærafdelingerne er på vej tilbage. Ak, 
jeg tror at henrettelsen af Deres søn nu har fundet sted. 


Og herren sagde da til ham i sin angst og kvide: 
— Vogt dig vel for at sige det til nogen, og gå tilbage til dine fæller, og 
forbyd også dem på mine vegne at sige et eneste ord. 


Og mens han sagde dette, kom en af de andre vagter og sagde til ham: 


— Min herre, vi kan se seks-otte mænd i tæt formation komme hen imod 
os. Og det forekommer os at Chastel også er iblandt dem. 

Så kom en af de andre vagter, som sagde at Chastel kom alene og at de 
andre var blevet tilbage. Så sendte herren mænd af sted der skulle åbne 
porten for Chastel, og af iver ville herren selv være med. Og da han så 
herolden, sagde han: 

— Chastel, hvad nyt bringer De? 


Da bliver herolden så tung om hjertet at han ikke kan få et ord ud af sin 
mund. Herren, der på dette tidspunkt var sikker på at hans søn var død, 
viste sig fattet for ikke at forurolige fruen eller de andre og trøstede herolden 
så godt at denne fortalte resten i alles nærværelse: 

— Herre, sagde han, da våbenkongen, de fremmede herolder og jeg havde 
aflagt vore beretninger til prinsen, blev han meget harmfuld over Deres 
svar. Han sagde at de havde drøftet spørgsmålet om en løsesum for Deres 
søn og endvidere at De havde sendt mig sammen med de andre herolder 
for at kunne bringe svaret tilbage. Dernæst så han på mig med et barskt 
blik og sagde: ,,Chastel, jeg forbyder Dem med trussel om at blive straffet 
på livet at forlade teltet her. De skal nemlig underrette Deres herre, som 
har brudt den lovmæssigt indgåede aftale, om udfaldet af spørgsmålet om 
løsesum for hans søn“. Jeg, som ved denne hårde, nedrige tale godt forstod 
at han kun holdt mig tilbage for at jeg skulle se drengen dø, kastede mig 
da på knæ og bad ham med foldede hænder: 

—Ak, højtærede fyrste, for Guds skyld, tillad at mine ulykkelige øjne ikke 
skal meddele mit lidende hjerte den sørgelige nyhed om min herskers uskyl- 
dige søns død; det er slemt nok om min tunge efter mine ørers opfattelse 
skal melde sandheden herom til min herre. Så sagde prinsen: 

— De skal gå med hvad enten De vil eller ej. 


Så tog to bueskytter mig under armene, og med angstfuldt hjerte og med 
ansigtet badet i tårer, der strømmede ud af øjnene på mig, blev jeg ført 
bagefter drengen mellem de to hærafdelinger. 


Men drengen, der ud fra vagternes trøstende ord troede at man førte ham 
tilbage til borgen og nu så at de drog mod Mont Reont, blev da så rædsels- 
slagen som ingensinde før. Og han begyndte at græde og fortvivle og sagde 
til Thomas, vagtchefen: 

Sønnen beder knælende en sidste bøn mens han med bind for øjnene afventer hugget fra 
det løftede sværd. Den franske herold, Thomas Chastel, er hændervridende vidne til barnets 


henrettelse. 


— Ak, Thomas, min ven, du fører mig i døden, du fører mig i døden, 
du fører mig i døden; ak, du fører mig i døden; ak, fader, jeg skal dø; ak, 
moder, jeg skal dø, jeg skal dø! Ak, ak, ak, jeg skal dø, dø, dø, dø! 


Og mens han skreg og græd og så frem og bagud og omkring sig, genkendte 
han mig på heroldkappen med Deres våben som jeg havde på, ak, jeg elen- 
dige, og da han så mig, udbrød han med høj røst så kraftigt han kunne: 

— Ak, Chastel, min ven, jeg skal dø! Chastel, min ven, jeg skal dø! Ak, 


min ven, jeg skal dø! 
Og da jeg hørte ham skrige sådan, faldt jeg som død til jorden. Men jeg 


skulle efter ordre føres med bag efter drengen og blev holdt oppe af en 
skare mænd indtil det var forbi med ham. 

Og da drengen var løftet af hesten oppe på bjerget, var der her en munk 
som med skønne ord gav ham håb om Guds nåde og derefter tog ham i 
skrifte og gav ham syndsforladelse for hans små synder. Og da han ikke 
villigt ville modtage døden, måtte man holde hans hoved og lænke hans 
arme og ben så fast at hans ben blev afskrabet helt ind til knoglen som 
man senere fortalte mig. Og da denne grusomme henrettelse var foreta- 
get, og lidt efter at jeg var kommet til mig selv efter besvimelsen, tog jeg 
heroldkappen af og lagde den på det døde legeme. Og så gik jeg tilbage 
til prinsen og sagde: 

— Høje Herre, eftersom De eller skæbnen har villet det således, beder jeg 
om barnets uskyldige legeme. Det sker med tanke på den hellige lidelse som 
vor Herre Jesus Kristus led og for at dyrene ikke skal æde drengen i nat. 


Prinsen sagde meget fortørnet: 

— Jeg giver ham Dem gerne. Jeg er kun ked af at det ikke er faderen i 
stedet for sønnen. Nu må sønnen bøde for faderens misgerning. 

— Åh, høje Herre, med Deres tilladelse: Ifølge det hellige evangelium”? 
skal ingen fader bøde for sønnens misgerning og heller ikke nogen søn 
for faderens. Men barmhjertighed skal lyse fra os alle og i særdeleshed fra 
fyrstelige personer. 


Og så bad jeg prinsen om lov til at gå og om hjælp til at bære drengen til 
det sted hvor han er nu takket være de folk jeg har skaffet, og hvem jeg 
har befalet at bringe ham herhen. 


Derpå trak Hr. du Chastel sig tilbage, og som god kristen takkede han af 
hele sit hjerte knælende med foldede hænder Vorherre idet han sagde: 

— Herre min Gud, du som har givet mig ham til låns indtil denne dag, 
modtag nu hans sjæl og tilgiv ham fordi han ikke med villigt sind ville 
acceptere døden, og tilgiv også mig da jeg for at handle ret har bragt ham 
i denne situation. Ak, stakkels moder, hvad vil du sige når du erfarer din 
kære søns sørgelige død, endskønt du over for mig havde givet afkald på 


117. Det citerede bibelvers findes ikke i noget af de fire evangelier og heller ikke i den øvrige del af 
det Ny Testamente, men i Ezekiels Bog 18, 19 i det Gamle Testamente. 

Den franske herold beder knælende prinsen af Wales om tilladelse til at 
få udleveret drengens lig. 


Der holdes højmesse og synges lovsang i kirken ved sønnens begravelse. 
Prælater optager hele forgrunden. 

ham i alle måder for at værne om min ære. Herre min Gud, giv min mund 
kraft til at styrke hende! 


Og efter disse ord rejste han sig og indskærpede enhver ikke at røbe noget 
for hende. Så gav han befaling til at man skulle bringe hans søn ind, og 
man begravede ham i kirken under stor ære. Og det kan ikke undre at han 
brød ud i stor jammer og klage over sønnen idet han kyssede hans hoved 
som han holdt i sine hænder. Og idet han kyssede ham, sagde han: 

— Ak, min højtelskede søn, forrådt af skæbnen som ingen anden er du nu 
død som martyr for at hævde din troskab over for din fyrste og bevare min 
ære. Derfor beder jeg dig, højtelskede søn, at du nu i døden tilgiver mig. 


Og så blev der holdt højmesse, sunget lovsang og bedt bønner for den døde, 
og drengen blev lagt i jorden, og der var ikke nogen mand eller kvinde, 
stor eller lille, som ikke viste stor sorg i sit hjerte eller med sine tårer. Og 
da man gik ud af kirken, erklærede kommandanten ved kirkens port at det 
var forbudt at sige noget til fruen. 


Og da de alle sad til bords, sagde fruen: 

— Det undrer mig at Chastel ikke er kommet. 

Så sagde herren: 

— Han er ved hæren for at overbringe svaret om løsepenge for vor søn. 
— Hvorledes? siger hun. Har De håb om at vi kan få ham udleveret mod 
løsepenge? 

— Jeg ved det ikke, kære ven; ske hvad der vil, jeg har i det mindste gjort 
min pligt. 

Men for at berøve hende alt håb om løsepenge, sagde han: 

— Kære ven, jeg kender denne tyranniske prins, så jeg ved at af ærgrelse over 
ikke at have indtaget pladsen her vil han føre sin grusomme vilje igennem 
med vor søn. Hvis han skulle dø, har De og jeg jo allerede opgivet ham. 
Herren vor Gud være priset i alle ting! Han kunne også være død under en 
epidemi, af feber, ved en pludselig hændelse eller på anden måde af en syg- 
dom således som det jo ofte sker, og han ville da ikke give anledning til så 
megen klage. Og hvad mere er, hvis han dør, vil det være som martyr i vor 
lensherres tjeneste, og vi vil da i paradis have en engel der kan bede for os. 

Ved middagsbordet indrømmer kommandanten over for sin frue at deres son er blevet henrettet. 


Så sagde fruen for at trøste sin mand: 

— Min herre, De taler sandt, jeg vil hellere at han skal dø på denne måde, 
end at denne troløse, tyranniske, onde prins skal føre ham til Wales som 
sin slave og fange så at han skal ende sine dage der. 

Så sagde Herren til hende: 

— De har tidligere sagt det samme, og jeg takker Dem for det af hele mit 
hjerte. 


Og med disse ord lod han som om hans hjerte var lettet, og sagde i alles 
nærværelse: 

— Nuvel, kære ven, eftersom det er kommet så vidt, skal vi alle være trøstet, 
for det er Guds vilje. 

— Er han da død? sagde fruen. 


278 


BARNEGIDSLET 
— Ja, visselig, min kære ven, sagde han. 


For at adlyde sin herre viste fruen sig da uanfægtet hvor stor sorgen end 
var i hendes hjerte. 

— I Guds navn da! sagde hun. Må Gud modtage hans sjæl! 

Og da de senere var alene, fortalte herren hende hele hændelsen, hvilket 
vi vil forbigå her for at komme til slutningen. 


Sjettedagen efter at henrettelsen af drengen var foretaget og prinsen havde 
indset at borgen var så velforsynet at kommandanten i stedet for at overgive 
sig havde prisgivet sin eneste søn, ville han ikke længere spilde tiden og 
gav ordre til at drage bort. Derfor sendte han sin våbenkonge til komman- 
danten med tilbud om 6.000 nobler som erstatning for det artilleriudstyr 
som denne havde mistet under et udfald, men kommandanten svarede 
våbenkongen: 

— Sig til Deres herre, denne troløse, onde, tyranniske Herodes, denne Judas 
som har svigtet sin aftale, at guld og sølv har jeg tilstrækkelig af. Han skulle 
hellere kaste det i havet så han aldrig kunne få anvendelse for det. 


Folkene fra skibet ønskede nu at vise sig frem før prinsen tog af sted. 
Kommandanten, som ser dem tillige med folkene fra hans kompagni, alle 
kamplystne, gav ordre til at der skulle forberedes et baghold til hest og til 
fods ad en hemmelig port. Derefter indleder de lidt efter lidt en forpost- 
fægtning med den forhåndsordre at når de ser røg fra et af tårnene og hører 
et trompetsignal, skal de alle trække sig tilbage. Og således skete det. Og 
ved deres tilbagetog begyndte englænderne at angribe. Så gjorde folkene 
der lå i baghold, udfald, hvorved englænderne i et antal af 220 blev enten 
dræbt ved angreb med håndvåben, kanoner eller andet skyts eller taget til 
fange. Og da alle folkene var kommet tilbage, blev der igen lidt glæde på 
borgen. 

Derefter lader kommandanten straks en galge rejse på hovedtårnet således 
at den kan ses fra søsiden og fra landsiden. Og da han havde fået navnene 
på alle fangerne, udvalgte han 12 af de bedste, som var villige til at lade sig 
løskøbe for 75.000 nobler. Men da de forstod at der ikke kunne være tale 
om løsepenge, sagde de til hinanden: 

To engelske fanger hænger i galgen der er rejst på et af festningstärnene. 


— Ak, til vor store ulykke har vi været vidne til vor herres grusomhed. Nu 


skal vi dø for hans skyld. Åh, gode Vorherre, hav medlidenhed med os! 


Derefter blev de alle taget i skrifte og derpå hængt. På de resterende 106 
som var taget til fange, lod han det ene øje stikke ud, det ene øre og den 
ene hånd hugge af, det hele på højre side, og sagde: 

— Gå hjem til jeres herre, den Herodes, og tak ham for jeres øjne, ører 
og hænder på venstre side, som jeg lader jer beholde fordi han udleverede 
min søns døde, uskyldige legeme til min herold. 


Og da man fra flåden til søs og fra belejringstropperne til lands så de 12 
hængte og de 106 fanger så ilde tilredt, blev prinsen aldeles rasende af sorg 
og skam, og de øvrige forbandede den time de var født. Og han ophørte 
da med at lade sine artilleritropper angribe og drog bort. 


BARNEGIDSLET 


Og her slutter vi denne beretning om den kloge og ædle frue som denne 
fortælling handler om, som ofrede moderkærligheden til sin eneste, hajtel- 
skede son for med fredfuldt sind at redde æren for sin herre og ægtemand. 
Må Gud tilgive dem begge! 

